
PROLOG 


In vreme ce Pământul toarce liniştit din fuiorul 
Timpului, galaxia continuă să fie plină de frământări. Timp 
de mai multe milenii două forțe principale şi-au disputat 
întâietatea: Federația Planetelor Civilizate, o uniune foarte 
avansată tehnologic, plină de principii şi reguli, pentru care 
rațiunea reprezenta, în dauna sentimentelor, modalitatea 
ideală de interconectare a tuturor indivizilor săi într-o 
structură unitară, şi Imperiul coclon, cel care visa şi acţiona 
prin orice mijloace — viclenii, atacuri şi invazii — să 
realizeze o galaxie coclonă în care toți ceilalți să fie sclavi. 

Într-un moment culminant al acestei încleştări 
cosmice în care coclonii credeau că dispun, prin 
intermediul armei Q-total, de un atu determinant pentru a 
învinge în sfârşit Federaţia, intervine pământeanul Sal-Gal 
(supranumit abia după aceea “Salvatorul galaxiei”) nu din 
proprie inițiativă, ci selectat dintre miliardele de pământeni 
de către heliena Hina, oficial pentru rezistența sa “nativă” 
în faţa armei speciale coclone care punea în imposibilitatea 
de acţiune pe orice federal, în realitate, dintr-un motiv mult 
mai important şi foarte ascuns, numai de ea ştiut. 

Sal-Gal rezolvă relativ uşor criza creată, într-un stil 
foarte personal, adică mai mult la nimereală şi face chiar 
lucruri în plus — realizează o pace relativă între cele două 
puteri, îi transformă pe cocloni în comercianți galactici şi o 
salvează pe Hina din prizonieratul coclon, ceea ce are o 
consecință mult dorită de Sal — Hina se îndrăgosteşte de el, 
astfel că cei doi se căsătoresc, se stabilesc pe Pământ unde 
au un fiu pe nume Darh. După cincisprezece ani de la 
aceste evenimente o nouă criză zguduie galaxia, constând 
de data aceasta într-un atac extrem de violent din partea 
unor nave energetice de tip “dragon” aparținând unei puteri 
necunoscute, aparent străine de galaxie. 

În faţa unui atac atât de surprinzător şi misterios, cele 
două puteri aflate din nou în pragul unui conflict, sunt 
nevoite să lupte acum împreună, nu pentru victorii, nu 
pentru cuceriri, ci pentru supravieţuire. 

Evoluţia evenimentelor îi determină pe Hina şi Sal- 
Gal să meargă pe Transcenda — o planetă sacră, considerată 
leagănul civilizației galactice — ai cărui locuitori, numiţi de 
federali Marii Învăţaţi, au în grijă un templu sacru în care 
se află Cristalul Soarelui, un pseudomonolit realizat în 
perioada de maximă înflorire a planetei, care deține, se 
pare, cheia înfrângerii Marelui Dragon — nava energetică 
străină ce dobândise puterea tuturor “dragonilor” 
invadatori. 

Sentimentul de iubire al lui Sal-Gal pentru Hina 
declanşează, din interiorul Cristalului, o energie care îl 
distruge pe Marele Dragon. 

Cu prilejul conectării la Cristal, Sal-Gal află de la o 
civilizație ascunsă, dar prietenă, o informație esenţială 
pentru supraviețuirea galaxiei în faţa atacurilor viitoare ale 

Rătăcitorilor, mesaj pe care îl transmite, din postura sa mai 
nouă de Trimis, atât federalilor, cât şi coclonilor: 
necesitatea stimulării şi cultivării sentimentelor pozitive ca 
singura cale de realizare a unei galaxii armonioase dar şi 
puternice, capabilă să reziste în faţa unei viitoare invazii 
duşmane. Un lucru greu de realizat în condiţiile în care 
Federația îşi gândise evoluţia de lungă durată pe baza unui 
sistem de interconexiuni super-raționale în detrimentul 
sentimentelor, iar Imperiul coclon funcționase până în acel 
moment în parametri unor simțăminte aproape exclusiv 
negativiste. 

Ceea ce nu s-a spus şi nu s-a ştiut în galaxie a fost 
faptul — dedus, totuşi, de Sal-Gal, un Sal-Gal devenit mult 
mai inteligent față de starea sa inițială, ca urmare a 
intervenției discrete a membrilor Consiliului Suprem al 
Federației şi, cu siguranță, a uneia foarte subtile din partea 
soției sale — că adevăratul Trimis era de fapt Hina, 
reprezentanta  superființelor energetice care populează 
galaxia, cele care, în mod foarte ascuns încearcă să 
pregătească ființele materiale conlocuitoare pentru 
confruntarea inevitabilă cu adevărații Rătăcitori, entități 
optimizate, rezultat al contopirii inteligenței biologice cu 
cea artificială, cei plecați din zona de contracție universală, 
nevoiți, din cauza deficitului lor pozitiv-sentimental, să 
evite trecerea prin Matricea Spirituală a Universului. 


Timpul poate face minuni. După numai doisprezece 
ani tereștri, galaxia se schimbase profund, chiar dacă era 
departe de obiectivul propus. 

În fosta Zonă Neutră se născuse şi acaparase mari 
spaţii galactice, o societate de un nou tip — liberă, 
armonioasă, superdezvoltată tehnologic — formată din 
federali şi cocloni care renunțaseră la stilul de viață al 
vechilor lor sisteme sociale pentru a realiza acea societate 
dorită şi necesară, bazată pe cele mai curate sentimente. 
Avea legi şi reguli proprii de funcționare, independente de 
cele ale vechilor structuri — Federaţia şi Imperiul — deşi 
interacționa foarte complex cu acestea. Deşi nu-şi luase 
încă o denumire proprie, era numită tot mai mult Noua 
Galaxie. Avea capitala principală pe planeta Ortada, acea 
lume orzonă ce fusese cucerită cu mult timp în urmă de 
către cocloni, ajunsă acum un simbol al reconcilierii 
galactice. 

În timp ce Noua Galaxie clocotea de viaţă şi de 
speranță, extinzându-se tot mai mult în spaţiile 
înconjurătoare, din Federație rămăsese parcă doar o umbră 
încremenită în nişte principii demult perimate. Planetele 
rămase aici se depopulaseră în urma exodului spre noua 
Lume, foarte mulți cetăţeni dorind să participe la noul 
proiect galactic, iar altele, ajunse de valul schimbării, îşi 
declaraseră direct apartenența la Noua Galaxie. Mai 
rămăseseră acei federali ultraraționali pentru care 
sentimentele continuau să reprezinte elemente psihosociale 
perturbatorii. Consiliul Suprem federal funcționa mai mult 
formal stabilindu-se aproape permanent pe planeta Darena. 
Membrii Consiliului acceptau schimbarea, dar se 
considerau prea bătrâni pentru a mai participa la ea. 

Cu Imperiul coclon lucrurile stăteau puţin altfel. Deşi 
cedaseră multe spaţii în folosul Noii Galaxii, coclonii îşi 
păstraseră nucleul imperiului — zona planetei Coclonia cu 

împrejurimile şi extremitatea braţului lor galactic — încă 
funcționând după vechile principii. Scopul lor era clar — în 
cazul în care noul proiect galactic eşuează, Imperiul coclon 
să aibă capacitatea de a reveni la statutul inițial şi, de ce 
nu?, de a se extinde, profitând de decadenţa Federaţiei şi de 
eventuala dezagregare a Noii Galaxii. 


Capitolul 1 
UMBRA SPIONULUI 


Străinul îşi opri nava puțin mai departe de 
Transcenda, nu pentru că s-ar fi temut să nu fie descoperit, 
doar îşi activase câmpul de invizibilitate în tot spectrul de 
detecție cunoscut, ci pentru că avea nevoie de o anumită 
distanță, optimă, pentru a modifica silențios structura 
scutului de protecție al planetei. 

Ajunsese aici după o călătorie lungă provocată atât de 
distanța mare ce o avusese de parcurs, dar mai ales de 
faptul că voise, şi reuşise, să rămână neobservat, ceea ce îl 
determinase să facă salturi hiperspațţiale pe o rută ocolitoare 
care să evite zonele locuite şi supravegheate ale acestei 
părți de galaxie. 

Voia să se mişte foarte repede pentru a nu-şi 
deconspira prezenţa în fața Marilor Învăţaţi. De aceea, 

imediat ce încheie procedura de modificare a câmpului de 
forță, sări în navetă şi se îndreptă spre planetă. Procedura 
penetrării scutului nu consta în crearea unui culoar de acces 
— fapt ce ar fi fost imediat sesizat de la suprafaţa planetei — 
ci în trecerea prin acesta printr-un fel de osmoză, procedeu 
ce crea o perturbație minimă, nesesizabilă, date fiind şi 
dimensiunile foarte mici ale navetei. 

Ajunse cu bine pe suprafața Transcendei, exact la 
coordonatele dorite. Era o zonă muntoasă, sălbatică, 
inaccesibilă în care nu s-ar fi putut descurca fără 
stabilizatorul antigravitaţional. 

Urcă panta verticală şi netedă, parcă tăiată cu 
briciul, şi lovi cu un fascicul de unde un punct din peretele 
stâncos, numai de el ştiut. Un pătrat suficient de mare cât 
să-l încapă naveta fremătă puțin devenind translucid, 
permițându-i trecerea. Intră fără ezitare. Era o poartă de 
acces strict secretă, nemaifolosită de nimeni de mult timp. 
Deşi se afla pentru prima dată aici, ştia foarte bine ce are de 
făcut. 

Coborî până în măruntaiele muntelui, îşi lăsă naveta 
pe o platformă de aşteptare şi-şi continuă drumul pe jos pe 
culoarele întortocheate. Nu avea nicio teamă că s-ar putea 
rătăci; memorase perfect traseul pe care îl avea de urmat. 

Ajunse în scurt timp la destinație. Se afla în fața unei 
mari porți construită din două blocuri masive de piatră care 
se îmbinau la mijloc, închizând trecerea. Era a doua mare 
Poartă a complexului subtranscend. Pe prima o evitase 
alegând intrarea secretă din munte, dar de aceasta nu putea 
să treacă. Nici nu intenționa. Venise aici pentru a executa 
câteva măsurători de flux bioenergetic. 

Aproape că nici nu mai era nevoie să măsoare ceva, 
atât de puternică era influenţa venită de dincolo de Poartă. 
Scoase, totuşi, dispozitivul de înregistrare, pentru a nu pune 
întreaga sa misiune sub îndoiala primei impresii. 

Când termină de prelucrat datele îşi zise cu glas tare, 
dornic parcă să împărtăşească descoperirea cu cineva: 

- Procesul are o intensitate neaşteptat de mare, iar 
„Sămânţa” este disperată să rodească... 

Nu mai avea rost să rămână aici, mai ales că agenda 
sa se încărcase dintr-o dată cu numeroase activităţi ce 
trebuiau urgent abordate. Refăcu drumul înapoi spre navă 
având grijă să nu lase nicio urmă şi dispăru cu aceasta în 
bezna cosmică. 


Deşi mai avea mult de lucru, Hantar închise 
computerul, dar îi lăsă activă funcţia de accesare de la 
distanță, în eventualitatea că discuţiile din Forum îi vor 
permite să-şi continue munca prin intermediul modulului 
portabil. Era, totuşi, conştient că va fi puţin probabil să 
poată face acest lucru şi, de aceea, îşi puse modulul în 
buzunar fără nicio convingere. 

În urmă cu doar trei săptămâni fusese ales pentru a 
cincea oară consecutiv la conducerea Noii Galaxii şi s-ar fi 
putut crede că este deja plafonat pentru această funcţie, dar 
el se simţea plin de energie şi dornic să obţină rezultate şi 
mai bune în noul mandat faţă de anii precedenţi. În plus, 
pentru el, cinci ani reprezentau foarte puţin în raport cu 
durata minimă de care avea nevoie ca să-şi îndeplinească 
importanta sa misiune. 

Îşi datora succesul în alegerile anuale şi sistemului 
electoral pe bază de decizie reprezentativă, deoarece mult 
mai bine era cunoscut şi apreciat pentru munca sa de către 
membrii Forumului, care alegeau în cunoştinţă de cauză, 
decât de către toți cetăţenii cu drept de vot ai tuturor 
planetelor, care nu erau la fel de bine informaţi. Aceştia 
aveau doar posibilitatea să îşi aleagă reprezentantul unic ce 
urma să le reprezinte planeta în cadrul Forumului — organul 
suprem de decizie al Noii Galaxii. Chiar el fusese 
principalul susținător al acestui sistem electoral mai puțin 
democratic, dar mult mai eficient prin asigurarea unei 
continuități a conducerii care aducea după sine garanția 
realizării unor proiecte de anvergură galactică. Se aştepta să 
i se reproşeze că şi-a aranjat lucrurile pentru propria sa 
şefie, dar deocamdată exista un consens general privind 
prezentul şi viitorul apropiat al noului lor sistem social, 
ceea ce trimetea în derizoriu orice idee de opoziţie politică. 

Grăbi pasul spre marea sală de şedinţe unde se 
desfăşurau de obicei întrunirile săptămânale ale Forumului, 
gândindu-se pentru prima dată de ce fusese nevoie de o 
clădire atât de mare, cu holuri atât de lungi. Găsi un 
răspuns pe care şi-l clasifică singur ca fiind puțin cam 
răutăcios — ca să piardă el timp preţios cu mersul pe jos. Ar 
fi putut folosi o sferă energetică pentru ajungerea rapidă şi 
comodă la destinație, dar voia să fie văzut de către ceilalți 
ca un conducător popular, prietenos, aflat mereu „în 
mijlocul oamenilor”, gata oricând să se implice direct în 
orice problemă, şi nu ca un personaj misterios, inaccesibil, 
cu apariții neprevăzute, conducând din umbră prin diverse 
trucuri manipulatoare ce se puteau lesne inventa în 
imaginaţia celor ce i-ar fi bârfit pe la colțuri atitudinea sa 

distantă. Mai ales că cea mai bună sursă de informaţie 
pentru el nu constituiau rapoartele secrete zilnice care îi 
erau prezentate de serviciul specializat, ci discuţiile directe 
cu cetăţenii care, abordaţi cu tact şi încurajați să vorbească 
liber, îşi dădeau drumul la gură, mai ales dacă ştiai să le 
creezi impresia că sunt importanți. Şi Hantar ştia să dirijeze 
opiniile semenilor săi, speculându-le slăbiciunile. Într-un 
mod voalat, chiar indusese în public ideea că atât Federaţia 
cât şi Imperiul, prin sistemele lor rigide de conducere, 
impuseseră o voință străină de părerile cetățenilor, le 
atrofiaseră acestora inițiativa şi dorința de exprimare. 
Fusese obligat să creeze o asemenea opinie, deoarece Noua 
Galaxie avea nevoie de un nou cadru de dezvoltare, liber, 
dinamic, nesubordonat vechilor structuri galactice. Dar 
Hantar ştia mult mai multe lucruri decât îşi imaginau cei 
din jurul său şi aceste informaţii îl apăsau acum ca o mare 
povară. Era prețul pe care trebuia să-l plătească pentru 
popularitatea sa — aveau atât de multă încredere în el, încât 
aşteptau senini să-şi asume singur toate responsabilităţile 
de conducere. 

Ajunse în sala de şedinţe, strânse mâinile celor din 
apropiere, cu amabilitate, dar şi dând senzaţia că este foarte 
ocupat şi se grăbeşte, îşi alese un loc în primul rând de 
fotolii şi aşteptă. Ceilalţi îi înţeleseră mesajul şi se grăbiră 
să-şi ocupe locurile. 

Şedinţa începu cu prezentarea analizei săptămânale 
asupra stării Noii Galaxii de către şeful comisiei desemnate 
din timp pentru întocmirea documentului respectiv. Le 
venea rândul tuturor, prin rotaţie. Acum vorbea un coclon 
şi Hantar fu plăcut surprins de concizia materialului 
prezentat, dar presupuse că avusese în componența comisiei 

sale persoane valoroase. Se certă singur pentru un astfel de 
gând. Deşi foarte multe lucruri se schimbaseră, în noua 
societate galactică atât foştii federali cât şi coclonii fiind 
cetățeni liberi, egali în drepturi, mai existau în 
subconştientul multora unele reminiscențe de pe vremea 
când coclonii erau consideraţi o specie inferioară. Acum 
însă, lumea ţinea foarte mult la noile principii de coabitare 
paşnică şi creativă, iar manifestarea pe faţă a unei atitudini 
disprețuitoare la adresa lor, ar fi stârnit cu siguranță un val 
dezaprobator chiar din partea semenilor tăi. Lumea se 
schimba tot mai mult în bine şi se părea că nimic nu ar mai 
putea opri acest proces. 

După prezentarea analizei urmară discuțiile. Se 
perindară pe la tribună mulți vorbitori, dar Hantar aproape 
că nu-i auzi. Avu de câteva ori gestul reflex de a-şi scoate 
modulul pentru a accesa datele din calculator, dar se abținu 
la timp. 

În sfârşit îi veni şi lui rândul să spună cuvântul de 
încheiere a şedinţei. Merse la tribună, schiţă către cei din 
sală un zâmbet cordial dar diplomatic ce voia să 
însemne:” Aveţi încredere în mine! Totul este sub control.”, 
după care spuse: 

- Onorat Forum, deşi nu este momentul unui bilanţ, 
nu pot să nu îmi exprim satisfacția de a constata progresele 
uriaşe pe care Noua Galaxie le face cu fiecare etapă 
parcursă. Dezvoltarea noastră tehnologică a atins un nivel 
foarte ridicat, greu de anticipat chiar şi de către cei mai 
optimişti federali, prin descătuşarea energiilor creatoare ale 
specialiştilor, iar savanții noştri îşi văd acum realizate 
proiectele la care doar au visat în urmă cu nu foarte mulți 
ani. Relațiile dintre cetățenii nostri se bazează pe 

deschidere, sinceritate, cooperare şi respect. Toţi ne simţim 
liberi şi egali. Organele noastre executive veghează ca 
fiecărui membru al comunităţii să îi fie respectate 
drepturile, iar, la rândul nostru, toți conştientizăm că avem 
obligaţii şi îndatoriri şi ni le îndeplinim cu satisfacția de a 
putea participa la acest proiect comun fără precedent în 
istoria cunoscută a galaxiei. Ne-am dezvoltat capacitatea de 
a nutri sentimente, le dezvoltăm pe cele pozitive şi reuşim 
ca prin ele să creăm o armonie generală ce face ca Noua 
Galaxie să poată deveni, în viitorul apropiat, prin unitatea 
noastră de acţiune şi prin forța flotelor noastre cosmice, un 
obstacol de temut în fața oricărui atac al Rătăcitorilor; dacă 
aceştia vor mai avea curajul să ne înfrunte. 

Ironia sa la adresa potențialului duşman ce ar putea 
veni în curând, dar nu mai devreme de cincisprezece — 
douăzeci de ani, după cum se încetăţenise o idee colectivă, 
stârnise în sală râsete nu foarte intense, dar suficiente 
pentru a descrie o stare generală de optimism. Erau cu toţii 
încrezători. Aveau patru mari flote de luptă, una formată 
din nave ultramoderne de tip „Fulgerul galactic”, alta din 
grupuri de nave modulate, create pe principiul „cursei de 
şoareci” coclone, dar mult îmbunătățită şi alte două flote de 
nave mari, construite pe baza celei mai avansate tehnologii 
orzone. Şi continuau să construiască o a cincea flotă mixtă. 

Când entuziasmul celor prezenţi se potoli, Hantar îşi 
continuă discursul prin cuvinte grupate în adevărate devize 
mobilizatoare, cum numai el se pricepea să le rostească, 
menite să consolideze încrederea tuturor în reuşita comună. 
Apoi aminti succese punctuale, prezentă diferite stadii de 
realizare a unor proiecte, aprecie efortul unor planete sau 
colective care se aflau în topul realizărilor, criticând 

constructiv, alegându-şi cu atenție cuvintele pentru a nu 
demobiliza pe nimeni, acele aspecte care întâmpinau unele 
greutăți în desfăşurare. Pentru final, aşa cum îi era 
caracteristic, lăsă o problemă pe care voia să o sublinieze în 
mod deosebit, vorbind, de data aceasta, cu un ton puţin mai 
grav: 

- Totuşi, cu toate realizările noastre de excepție, 
rămâne vechea şi marea problemă a sindromului „dragon” 
încă nerezolvată. Specialiştii noştri au căzut de acord că 
este o boală rezultată din expunerea persoanelor afectate la 
radiaţia plasei energetice pe care Marele Dragon a întins-o 
în spaţiul galactic înainte de a fi distrus. Deşi plasa a 
dispărut în perioada imediat următoare  anihilării 
dragonului, în mod inexplicabil mai face victime şi azi. 
Persoane care, aparent, nu au o anumită sensibilitate sau o 
însuşire comună legată de profesie, vârstă, nivel intelectual 
sau structură genetică, aflate pe diverse planete care nu le- 
au permis să vină neapărat în contact, se îmbolnăvesc subit 
pierzându-și identitatea şi funcționând aproape numai la 
nivel vegetativ, nemaifiind capabile nici să descrie ce li se 
întâmplă. Am fost informat de către medicul-şef care 
răspunde de problemă că devine oficială denumirea de 
„sindromul dragon” pentru această afecțiune bizară, 
legătura sa cu radiația plasei energetice rămânând singura 
explicație posibilă. Din fericire, rata de creştere nu este 
foarte mare, de doar unu la cinci sute de milioane pe an, 
dar, de la debutul bolii, s-au adunat, totuşi, cifre 
îngrijorătoare, cu atât mai alarmante cu cât nu înțelegem 
mecanismul de producere, nu avem tratamentul adecvat şi 
nu ne explicăm de ce, după atâta timp, unele persoane încă 

îi mai cad victimă, în absenţa plasei nocive. Ideea că toți 
cei care se îmbolnăvesc au fost afectați în faza inițială nu 
pare credibilă din moment ce au trecut doisprezece ani de 
atunci — o perioadă mult prea lungă pentru ca o afecţiune de 
acest tip să incubeze pentru a erupe pe neaşteptate, fără 
simptome prealabile. Dar vă asigur că nu avem motive să 
intrăm în panică, ba dimpotrivă, eu sunt încrezător că vom 
rezolva şi această problemă gravă dacă vom fi uniți şi 
încrezători în reuşită, dacă nu vom accepta să abandonăm 
proiectul galactic în care suntem angrenaţi. „Vom învinge 
numai împreună!” 

Era deviza Noii Galaxii, născută încă pe vremea când 
flotele federale şi coclone fuseseră nevoite să lupte pentru 
prima dată împreună, împotriva „dragonilor” şi Hantar o 
spusese cu suficientă convingere pentru a ridica sala în 
picioare. 

Cu aceste cuvinte optimiste Hantar îşi încheie 
discursul, zâmbi din nou, le făcu un semn prietenesc cu 
mâna celor prezenţi şi ieşi din sală. 

Se grăbi cât putu de mult şi, înainte de a intra în 
birou, îi spuse primei sale secretare: 

- Araina, cheamă-l, te rog, la mine pe generalul 
Ramana! Şi, după ce pleacă el, te rog să intri tu pentru că 
avem ceva foarte important de discutat! 

- Da, imediat, domnule, răspunse fata apelându-l pe 
general, surprinsă fiind de atenția specială ce urma să i-o 
acorde Preşedintele. 

Ramana devenise şeful suprem al Forţelor de Apărare 
care cuprindeau Armata şi Serviciul de Informaţii. Bătrân 
fiind, ar fi preferat să se retragă pe o funcţie administrativă 
în cadrul Federaţiei, dar Hantar insistase să rămână, 

convingându-l că are neapărat nevoie de experienţa sa vastă 
mai ales în domeniul militar. 

Generalul sosi în anticamera Preşedintelui cu o sferă 
energetică, pe tronsonul securizat, el neținând la imaginea 
sa, ba chiar încercând, având în vedere şi funcția pe care o 
deţinea, să treacă cât mai neobservat. Fu primit imediat. În 
biroul foarte spațios Hantar îl invită, împotriva uzanțelor cu 
care era obişnuit, să ia loc pe o canapea destinată odihnei, 
aflată într-un intrând mascat de o perdea deasă de plante 
ornamentale. Se aşeză lângă el prefăcânsu-se că nu observă 
mirarea de pe chipul lui Ramana. Dar generalul nu se putu 
abtine: 

- Domnule Preşedinte, cum să interpretez această 
renunțare la protocol? Avem, cumva, de discutat ceva atât 
de important încât...? 

- Dragul meu prieten, îl întrerupse Hantar, ne 
cunoaştem de foarte mult timp şi, în pofida funcției mele, 
cred că ne putem permite o relație mai relaxată, mai ales 
când avem de discutat lucruri foarte importante. 

- Deci, am intuit bine. Se întâmplă ceva ce vă 
îngrijorează foarte mult. Aveţi cumva date noi despre 
sindromul „dragon” pe care eu nu le cunosc? V-am urmărit 
discursul în Forum şi am simțit printre cuvintele 
dumneavoastră o îngrijorare suplimentară. 

- Eşti, probabil, singura persoană cu care pot discuta 
deschis şi, te rog să mă crezi, simt aproape o uşurare atunci 
când am posibilitatea să-mi exteriorizez gândurile care mă 
frământă. 

În timp ce vorbise, scosese un recipient cu o băutură 
tonică şi umplu două pahare servindu-l pe general. Apoi 
continuă: 

- Situaţia creată de misteriosul sindrom „dragon” nu 
pare să se fi agravat, dar mă intrigă faptul că ea persistă şi 
are o rată constantă de evoluție. M-am gândit bine, ba chiar 
mai mult, am făcut unele investigații şi am ajuns la 
concluzia că nu există decât o singură explicaţie pentru care 
starea anormală continuă să se perpetueze. 

- Care să fie, oare? 

- Aceea că Rătăcitorii desfăşoară un nou atac asupra 
noastră, de data asta unul foarte subtil care ne paralizează 
forțele din interior. 

- Un atac subtil în plină desfăşurare??!! Dar nu am 
niciun indiciu în acest sens şi, având în vedere funcția mea, 
cred că aş fi aflat primul de un asemenea lucru. 

- Afli acum, generale. 

- Voiam să spun şi că nu mi se pare logic, domnule. 
Un atac subtil nu ar mai avea rost la doisprezece ani după 
acel atac masiv executat deja de către Rătăcitori cu acele 
nave energetice. 

- Nu vreau să te supăr, dar, în cazul tău, logica 
păstrează rigiditatea sistemului de instruire federal care te-a 
format. 

- Cu tot respectul, domnule Preşedinte, spuse Ramana 
încruntându-se puţin şi lăsând să-i scape o replică mai 
acidă, dar erați pe punctul de a deveni membru al 
Consiliului Suprem al Federaţiei. Aţi fost împiedicat de... 

- Nu m-a împiedicat nimic, generale. Aş fi putut să 
fiu, dacă aş fi dorit, dar eu am considerat că este mult mai 
util pentru binele tuturor, să transform atacul „dragonilor” 
într-o şansă de a face o schimbare necesară în galaxie. Ştii 
la fel de bine ca şi mine că modelul unei Federaţii perfecte 
nu ar fi avut niciun viitor. De ce? Răspunsul ni l-a oferit 

Sal-Gal — pentru că ne lipseau sentimentele, atât ca 
modalități de exprimare a calităților noastre, cât şi ca 
supape de refulare a tensiunilor acumulate. Priveşte Noua 
Galaxie! Este mult mai dinamică decât ar fi devenit 
Federația în o mie de ani. Dar acum vorbim despre altceva. 
Toate indiciile mele arată că Rătăcitorii vin de undeva de 
foarte departe, oricum, din afara galaxiei. 

- Din afara galaxiei??!! Dar Sal-Gal a lăsat să se 
înțeleagă faptul că ei vin dintr-o altă dimensiune şi ne-am 
bazat până acum pe ideea că întârzie deoarece nu sunt 
compatibili cu a noastră! 

- Sal-Gal, dintr-un motiv care ne-a scăpat la vremea 
respectivă, nu a primit date certe în timpul conectării la 
Cristal, ci mai mult nişte „ecouri” greu de descifrat, nişte 
informații distorsionate de dificultatea comunicării sau 
poate chiar bruiate de Rătăcitori. Primul lor atac a fost mai 
degrabă un test. S-a demonstrat deja că „dragonii” aveau şi 
capacitatea de a stoca informaţii pe care, foarte probabil, le- 
au şi trimis la sursă. 

- Dar cineva ne-a ajutat atunci. „Marele Dragon” nu a 
dispărut de la sine. O civilizaţie din altă dimensiune a 
acționat în sensul... 

- Să nu ne complicăm fără rost!, îl întrerupse din nou 
Hantar pe Ramana, nerăbdător să-şi ducă raționamentul 
până la capăt. Să lăsăm alte dimensiuni despre care nu 
avem certitudini şi să vorbim despre realitatea noastră! 
Ajutorul primit atunci, nu se mai poate repeta. Cristalul 
Soarelui a fost distrus şi, odată cu el, orice posibilitate de 
comunicare cu potenţialii noştri prieteni. Acum trebuie să 
ne ajutăm singuri şi cel mai important lucru este să 

cunoaştem situația reală în care ne aflăm. De aceea îți aduc 
în atenție cel mai bizar fapt prezent în confruntarea de 
acum doisprezece ani — că niciun semen de-al nostru nu a 
fost ucis. Cum îţi explici, generale, că într-o confruntare 
armată de proporții galactice în care mii, zeci de mii de 
nave au fost distruse sau avariate, să nu moară nimeni? 

- Nu ştiu şi nici nu cred că are rost să mai reiau toate 
speculațiile făcute de-a lungul timpului. Poate chiar nu ne 
vor răul, poate că noi am fost de vină că i-am atacat, poate 
că ni s-a oferit o sursă de energie pe care nu am înţeles-o. 

- Hai să fim serioşi, prietene! „Dragonii” au atacat 
fără niciun avertisment, înainte de a ne da noi seama ce se 
întâmplă. Nu cred că mai are rost să discutăm dacă aceşti 
Rătăcitori ne sunt ostili sau nu. Ăsta poate fi un foarte bun 
subiect de dezbateri pentru Forum, dar nu pentru noi care 
lucrăm cu informații clasificate de nivel zero. Ca să 
înțelegem de ce nu am avut atunci victime, trebuie să legăm 
acele evenimente de sindromul „dragon”: au nevoie de noi 
vii, generale! Ne şterg memoria pentru a ne transforma în 
sclavi. 

Ramana nu putu să răspundă decât printr-o mare 
mirare ce i se întipări pe chip. Hantar nu-i dădu timp să îşi 
revină şi continuă: 

- Nu voi spune deocamdată asemenea lucruri în 
public, pentru a nu crea panică, dar eu sunt sigur că asupra 
persoanelor afectate de sindrom se exercită un act voit de 
ştergere a memoriei. 

- Nu am asemenea date, domnule, bâigui Ramana 
stânjenit de faptul că ar fi fost normal ca el, şeful 
Serviciului de Informaţii, să fi ştiut deja aceste lucruri. 

- Ai spus-o cu oarecare jenă, dar nu trebuie să-ţi faci 
probleme, îl linişti Preşedintele. Eu am aflat unele aspecte 
datorită capacităților mele paranormale, unice în Noua 
Galaxie, calități pe care, în plus de asta, le pot amplifica 
prin intermediul diamantului su-eng. 

- Poate că ar fi timpul să mă retrag, spuse Ramana cu 
resemnare, şi să las în locul meu pe cineva cu capacități 
similare cu ale dumneavoastră, care să vă poată fi cu 
adevărat de folos. 

- Ohooo!!, nu, dragul meu. Doar membrii Consiliului 
Suprem al Federaţiei şi Marii Învăţaţi ai Transcendei deţin 
aceste însuşiri speciale şi sunt sigur că niciunul dintre ei nu 
râvneşte la funcția ta. Mai mult, anticipez că în curând voi 
avea nevoie de geniul tău militar. 

- Cât de curând, domnule? Şi cine bănuiți că face 
ştergerile de memorie semenilor noştri? 

- Am crezut mult timp, în lipsa altor explicații, că 
sindromul în cauză a fost generat de plasa energetică 
întinsă în spaţiul galactic de către Marele Dragon şi, în faza 
inițială, probabil că aşa s-a şi întâmplat. Acum însă, stând 
mai mult timp în preajma unor persoane afectate şi chiar în 
compania unor cetăţeni care au fost afectaţi aproape sub 
ochii mei, ştiu sigur că influenţa este şi actuală, se întâmplă 
în timp real. Ceva sau cineva generează aceeaşi energie 
nefastă pe care a emanat-o şi plasa. 

- Să înţeleg, domnule, că Rătăcitorii sunt printre noi? 

- Nu în număr mare, având în vedere rata de 
contaminare. De fapt, din calculele mele, care au avut în 
vedere locul, numărul şi succesiunea aparițiilor, rezultă că 
este vorba, foarte probabil, de o singură persoană. 

- Un spion... 

- Da, cam aşa ceva. Un intrus, un străin a cărui 
prezență sau identitate reală ne scapă şi care face, nu o 
influențare directă şi în masă, cum a fost atacul 
„dragonilor”, ci mai degrabă o testare, o căutare a unei 
particularități a firii noastre care să faciliteze o influențare 
în masă, ulterioară. Aşa s-ar explica şi de ce este suficient 
doar unul singur, mai ales că poate să treacă mult mai uşor 
neobservat. 

- Ne caută punctele slabe, spuse generalul mai mult 
pentru sine. Dar de ce aşa devreme? Mai sunt aproape 
douăzeci de ani până la presupusa invazie? 

- Ți-am spus că ne-am bazat până acum, în mod 
eronat, pe nişte date foarte aproximative. În realitate, 
Rătăcitorii sunt mult mai aproape decât crezi. Am făcut 
prospecţii energetice intergalactice şi am descoperit 
perturbații puternice în echilibrul cuantic pe direcția Estului 
COSMIC. 

- Prospecţii intergalactice??!!, exclamă Ramana tot 
mai surprins de cele auzite. Dar cum aţi reuşit să investigați 
o zonă atât de îndepărtată doar cu un diamant su-eng? 

- Eheee, generale! Ți-am spus că am scăpat la timp 
din închistarea federală care îmi atrofia iniţiativa. Într-una 
din vizitele mele pe Transcenda i-am rugat pe Marii 
Învăţaţi, cu care ştii că am o legătură foarte cordială, ei 
sprijinindu-ne în dezvoltarea proiectului „Noua Galaxie”, 
să-mi dea cu împrumut o bucată din Cristalul Soarelui. Cu 
aceasta am putut să-mi lărgesc foarte mult aria de 
prospecţie şi să aflu astfel că Rătăcitorii au ajuns, la viteza 
lor actuală, la doar un an distanţă de noi sau poate chiar 
mult mai puţin, având în vedere eroarea mare de apreciere. 
Probabil, când vor sosi aici, vor primi „lista” cu punctele 

noastre slabe de la acest spion al lor, ceea ce ne va face 
dintr-o dată mai vulnerabili chiar şi decât am fost în faţa 
„dragonilor”, în urmă cu doisprezece ani. 

- Acum înţeleg de ce m-aţi chemat. Trebuie să fac o 
prioritate maximă din depistarea şi prinderea străinului 
infiltrat în structurile noastre. 

- Nu, generale, nu asta va fi prioritatea ta. Mă voi 
ocupa personal de o asemenea problemă foarte dificilă, 
tocmai pentru că sunt singurul care, prin însuşirile mele 
paranormale, îi poate face față unui străin atât de periculos 
despre care nu trebuie să ne îndoim că dispune de calități 
mentale şi mijloace tehnologice de excepţie. Tu nu ai avea 
nicio şansă în faţa lui. Pentru tine am o altă misiune, la fel 
de importantă. Să reorganizezi riposta militară împotriva 
Rătăcitorilor. 

- Credeţi că este nevoie de o reorganizare? Am gândit 
deja toate variantele de apărare în cele mai mici detalii. 

- Dacă avem într-adevăr un spion printre noi, el ştie 
deja pe de rost toate planurile noastre. Vreau să accelerezi 
construirea de nave de luptă. Vreau să regândeşti apărarea 
cu un aliniament de interceptare a inamicului, dispus 
imediat în afara galaxiei. 

- Dar nu dispunem de atâtea forţe, domnule!, îndrăzni 
să protesteze Ramana la auzul unui ordin ce i se păru 
fantezist. 

- Trebuie neapărat să lovim inamicul de la o depărtare 
cât mai mare de zona aglomerată a galaxiei, pe cât posibil 
din afara ei. Trimite acolo, în prima linie, flota coclonă 
formată din „cursele de şoareci”, apoi la marginea zonei 
noastre galactice dispune cele două flote de nave de 

construcție orzonă, iar pentru apărarea interioară va rămâne 
flota de elită a navelor de tip „Fulgerul galactic”. 

- Vor fi insufuciente pentru apărarea interioară. În 
plus, având în vedere că noi avem relativ o mică porțiune 
din marginea galaxiei, nu se justifică masarea unor forțe 
atât de numeroase pentru un front atât de mic, în 
detrimentul apărării sectorului interior. 

- Pentru apărarea interioară vor fi destinate toate 
forțele pe care le vom construi de acum înainte. Şi trebuie 
să fie numai nave de tip „fulger” — compensăm dispersia 
forțelor prin calitate. 

- Dar nu mai avem timp... 

- Ți se vor pune la dispoziţie toate mijloacele de care 
dispunem în acest moment. 

- Chiar şi aşa... 

- Generale, ai încredere în planul meu pentru că sunt 
destul de bine informat! Sindromul „dragon” se manifestă 
acum numai în Noua Galaxie. Ce poate să însemne faptul 
că Federaţia şi Imperiul coclon nu sunt afectate? Că noi 
vom fi zona care va suporta impactul maxim. Probabil că 
transformarea noastră sentimentală, cine ştie din ce motiv, 
nu este deloc pe placul Rătăcitorilor şi vor să oprească 
proiectul nostru cât mai repede. Şi te mai rog ceva. În cel 
mai scurt timp posibil vreau să-mi pui la dispoziție, în 
regim de permanenţă, o sută de nave de tip „Fulgerul 
galactic”. Să mă însoţească oriunde mă deplasez. Este 
foarte posibil ca, în cercetările mele, să mă apropii prea 
mult de acest spion şi el să se simtă obligat să mă elimine. 
Trebuie să fiu şi eu pregătit, în cazul în care el dispune de 
nave-dragon mascate pe undeva şi nedetectate de senzorii 
noştri. 

- Nu am alte nave decât dacă le rup din Flota Alfa, 
spuse generalul cu amărăciunea celui care îşi vede forţele 
tot mai fărâmiţate în faţa unui pericol tot mai mare. 

- Bineînţeles că din Flota Alfa. O să le înlocuieşti 
prioritar cu cele nou construite. 

Ramana era un militar desăvârşit care ştia să execute 
ordinele, dar niciodată nu o făcuse orbeşte, de aceea spuse: 

- Domnule Preşedinte, oricât de redutabile ar fi navele 
din clasa „fulger”, aproape că mi-aţi desfiinţat apărarea 
interioară. Aveţi să-mi dați şi o veste bună pe ziua de azi? 

- Dacă nu te-aş cunoaşte, aş zice că eşti sarcastic. Da, 
am şi o propunere care s-ar putea să-ți întărească în mod 
considerabil capacitatea de luptă. 

- O propunere? Sunt foarte interesat să o aud, mai ales 
dacă îmi este de folos. 

- M-am gândit la ceva care sper să ne fie de mare 
ajutor în acest moment de impas, dar vreau să-ți cer şi ție 
părerea înainte de a lua o decizie definitivă. 

- Vă ascult, domnule. 

- Vreau să înarmăm Pământul. 

- !!! Să înarmăm Pământul??!! Nu este cam riscant? 
Şi la ce ne-ar ajuta o astfel de măsură? 

- Într-o discuţie mai veche, Sal-Gal încerca să mă 
convingă de un fapt căruia nu i-am acordat atunci atenția 
cuvenită — că încadrarea navelor noastre cu personal 
terestru reprezintă cea mai letală formulă de ripostă 
împotriva oricărui agresor. Nu ştiu dacă îi cunoşti bine pe 
pământeni. Când este vorba de război, devin de-a dreptul 
fanatici — adică exact ce ne lipseşte nouă pentru a purta un 
război total împotriva Rătăcitorilor. 

- S-a vorbit mult despre dezechilibrele incalculabile 
pe care le-ar produce accesul lor în societatea galactică... 

- Da, sunt la curent cu toate datele, dar să nu uităm că 
noi nu constituim o societate rigidă ca Federaţia şi că sunt 
de mult timp patru pământeni printre noi care nu perturbă 
niciun echilibru. Însă nu facem din asta o urgenţă. Hai să o 
păstrăm ca pe o variantă de rezervă pentru o situație critică! 

- Vă asigur că o să mă gândesc la asta. Domnule 
Preşedinte, mai avem ceva de stabilit. Dacă pericolul 
reprezentat de acel spion este grav şi iminent, nu ar fi mai 
bine să vă pun la dispoziţie şi o gardă de corp pentru 
apărarea apropiată? Mă gândesc să detaşez pe lângă 
dumneavoastră o grupă din forțele mele speciale compusă 
din cel mai buni trăgători. 

- Îți mulţumesc pentru grija ce mi-o porţi, dar am 
rezolvat deja problema securităţii mele. Începând chiar de 
mâine voi avea o gardă de corp specială, formată din câțiva 
luptători de elită pe care i-am ales cu mare atenție. Ca o 
măsură de prevedere, te rog să destini grupa de care 
vorbeai, pentru propria ta apărare şi nu cred că ar strica, de 
asemenea, să întăreşti, dar cât mai discret, paza tuturor 
instituţiilor. 

Spunând acestea, Hantar se ridică, apoi îl conduse pe 
Ramana la uşă unde îi strânse mâna, întorcându-se apoi 
grăbit la birou pentru a-şi consulta ultimele date afişate pe 
computer. 

Folosea prea puţin rețeaua informațională a planetei 
care avea o multitudine de terminale de acces la dispoziția 
tuturor doritorilor. Practic, îți trebuia doar un modul 
individual cu care, oriunde te aflai, te puteai conecta la 
rețea şi aveai imediat la dispoziţie orice informaţie dorită. 

Dar dacă deţineai o funcție importantă şi era strict necesar 
să-ți securizezi datele, preferai o unitate autonomă 
personalizată care putea fi activată numai prin codul 
genetic al proprietarului. Aceasta avea avantajul de a fi 
racordată la reţeaua informațională planetară, cu conexiuni 
spre toate celelalte planete din sistemul galactic, dar şi de a- 
ți păstra intangibile datele care nu erau de interes public. 

După puţin timp intră în birou Araina. Hantar o invită 
să ia loc într-un fotoliu şi se asigură că uşa este bine 
închisă. Fata activase o perioadă în administraţia 
Consiliului Suprem al Federaţiei şi nu avea deloc trac în 
prezența Preşedintelui, dar acum nu-şi putea ascunde 
mirarea de a fi chemată pentru o discuţie ce se anunţa a fi 
cu totul specială. 

Hantar trecu prin spatele ei şi îi puse pentru o clipă 
palmele pe umeri într-un gest părintesc. Era un fel de a-şi 
arăta prietenia, amabilitatea față de persoanele cu mai 
puțină experiență care meritau, totuşi, respect pentru 
abnegația cu care îşi îndeplineau îndatoririle de serviciu. 
Apoi trecu în fața ei şi se aşeză în fotoliul de la biroul său 
fixând-o cu o privire calmă, dar pătrunzătoare, dorind parcă 
să-i afle limita de intimidare. Dar fata nu schiță niciun gest 
ce i-ar fi putut trăda o cât de mică emoție, rămânând pe 
chip cu aceeaşi mirare îndrăzneață. 

- Araina, o abordă el după puţin timp, ştiu că ai foarte 
multă experiență în administraţie. Care a fost ultima ta 
funcţie în cadrul Federației? 

- Am fost şeful serviciului de protocol federal al 
planetei Apia 3, domnule Preşedinte. 

- Ai avut acces direct la cele mai înalte structuri de 
conducere federale, inclusiv la membrii Consiliului 
Suprem. 

- Da, desigur, dar numai pentru perioadele când 
acesta activa pe Apia. 

- Deci, eşti o persoană de foarte mare încredere. 

- Am acreditare de securitate de nivel unu, domnule. 

- Dar eu sunt convins că îndeplineşti condiţiile pentru 
nivelul zero. Mă înşel? 

- Ştiţi mai bine decât mine că nivelul zero se acordă 
numai pentru ocupanții funcțiilor de înaltă conducere. Nu 
m-am gândit să vă iau locul, domnule, spuse fata zâmbind 
de propria-i glumă. 

Râse puţin şi Hantar mirat, totuşi, de aerul degajat cu 
care era întâmpinat. 

- Araina, asta îmi place la tine — eşti lipsită de orice 
trac şi foarte eficientă. Eşti persoana de care am nevoie 
pentru o misiune mai puțin obişnuită. Sper să nu mă refuzi. 

- Fac orice îmi va sta în putere pentru interesul Noii 
Galaxii, domnule Preşedinte. 

- Aaaa, bineînțeles că pentru interesul societății 
noastre. Nu mi-a trecut nicio clipă prin cap să-ți cer un 
favor personal. 

Fata se ruşină puţin, dar Hantar continuă cu un glas 
mai grav: 

- Draga mea, din păcate nu avem prea mult timp de 
pierdut. Ne confruntăm cu o problemă foarte gravă a cărei 
rezolvare nu suportă nicio concesie. Te-am chemat pentru 
această discuţie deoarece am neapărat nevoie de serviciul 
tău şi te rog să mă înţelegi că nu poate nimeni altcineva să 
te suplinească. Deci, trebuie să te hotărăşti acum dacă poți 
sau nu să accepţi misiunea de care vorbesc. 

- Nu-mi dați de ales, domnule... 

- Ba da, îți dau de ales. Accepţi sau refuzi, dar asta 
înainte de a şti despre ce este vorba. Şi nu îți pot spune 
acum, pentru că nu ai acces la informaţii ultrasecrete. Dacă 
refuzi, nimic nu ţi se va întâmpla, iar dacă accepţi, vei avea 
ocazia de a face un mare serviciu Noii Galaxii. Nu îţi 
ascund faptul că există şi un anume risc în îndeplinirea 
sarcinii tale. 

- Da, înțeleg cum stau lucrurile. Dacă spuneți că 
numai eu pot îndeplini misiunea în cauză, nici nu se mai 
pune problema să refuz. Deci accept, domnule. 

- Foarte bine. Mă bucur să am alături de mine o 
persoană atât de valoroasă, în lupta titanică de construire a 
unei noi societăţi galactice. Din acest moment ai acreditare 
de securitate de nivel zero — Hantar îi întinse legitimația pe 
care o avea deja pregătită — şi nu răspunzi pentru misiune 
decât în fața mea. Vei avea la dispoziţie resurse, practic, 
nelimitate prin accesarea la nevoie a fondului de urgenţă cu 
ajutorul codului special trecut pe legitimația primită care îşi 
activează facilitățile numai în prezența amprentei tale 
genetice şi care îţi dă în plus dreptul de primă decizie în 
faţa oricărui funcționar al Noii Galaxii. 

- Deci, dacă înţeleg bine, am devenit dintr-o dată un 
fel de... agent secret, spuse fata cu o nereținută surprindere 
cauzată de rapiditatea derulării evenimentelor. 

- Suntem ceea ce ne simţim în stare să fim. Dacă îți 
face plăcere să te crezi un agent secret, asta vei fi. Eu te voi 
considera omul meu de încredere. 

Hantar întoarse un monitor spre ea şi atinse câteva 
taste. 


31 


Constantin GORNEA 


- Priveşte!, o îndemnă el, ca să înţelegi despre ce este 
vorba. 

Fata urmări cu maximă atenţie înregistrarea discuţiei 
pe care Hantar o avusese puţin mai devreme cu generalul 
Ramana. La sfârşit ea se întoarse spre Preşedinte şi îl 
întrebă cu o oarecare nelămurire: 

- Am înţeles cum stau lucrurile, dar ce rol aş putea 
juca eu în evenimentele care vor urma? 

- Ştiu că l-ai cunoscut pe fiul lui Sal-Gal în urmă cu 
mai mult timp, pe planeta Apia. Mai ştiu şi că ați păstrat 
legătura. Spune-mi, te rog, în ce relaţie eşti acum cu Darh? 
Îl iubeşti? 

- Relaţia noastră nu a mers atât de departe, domnule, 
dar îmi place de el şi, din câte am simţit, sentimentul este 
reciproc. Nu văd, însă, legătura cu demascarea şi prinderea 
acelui posibil spion al Rătăcitorilor care operează în 
structurile noastre. Aveţi cumva şi o bănuială cine ar putea 
fi el? 

- Chiar dacă am o bănuială, ar fi prea devreme să mi- 
o exprim. Când mi se va contura o certitudine, tu vei fi 
prima care o vei afla. 

- Eu prima?! De ce nu generalul Ramana? 

- Araina, te rog să te obişnuieşti mai repede cu noul 
tău statut de persoană foarte importantă. Tu vei fi de acum 
înainte, cel puţin până la rezolvarea cazului nostru, mâna 
mea dreaptă. Ştiu că nu îţi va fi uşor, dar crede-mă că 
pentru mine este uneori infinit de greu să duc în spate 
povara salvării, practic, a întregii galaxii, având în vedere 
declinul Federaţiei şi neimplicarea Imperiului coclon. Am 
nevoie de oameni foarte dinamici, de maximă încredere, 
profund dedicați cauzei noastre. Generalul Ramana este un 

strateg desăvârşit, dar a îmbătrânit şi mai păstrează încă 
acel „corset” al instruirii primite în cadrul Federaţiei; nu 
cred că poate ţine pasul cu evenimentele. Demascarea şi 
anihilarea unui spion atât de periculos nu va fi deloc o 
treabă uşoară. Anticipez şi chiar mizez pe faptul că el va fi 
foarte interesat să îl observe, să îl influențeze şi chiar să îl 
neutralizeze poate, pe Sal-Gal — cel care a fost în ultimele 
decenii cea mai importantă persoană din galaxia cunoscută 
şi cel ce ar putea să le pună Rătăcitorilor cele mai mari 
piedici. Îmi doresc un om al meu de maximă încredere în 
preajma lui Sal-Gal, şi pentru a-l proteja la nevoie, dar şi 
pentru a-l depista în apropierea lui pe străinul infiltrat 
printre noi. 

- Da, vă înţeleg raționamentul. Speraţi ca spionul să 
fie atras de Sal-Gal şi prin asta să se deconspire. 

- Este singura noastră pistă viabilă, iar tu vei avea cea 
mai bună acoperire posibilă prin calitatea de prietenă a 
fiului său. lartă-mă, te rog, că mă folosesc de tine într-un 
mod aproape grosolan, dar nu am găsit altă cale! 

- Înţeleg şi accept, dar nu era mai uşor să vorbiţi 
direct cu Sal-Gal despre un astfel de subiect? Sau măcar cu 
Hina care îl poate supraveghea mult mai bine decât mine. 
Mă tem că nu voi putea fi foarte eficientă. 

- Sal-Gal a fost de mare ajutor galaxiei, dar el este 
foarte imprevizibil. Puțin probabil că m-ar lua în serios sau 
că ar urma cu stricteţe un anumit plan secret impus de noi. 
De aceea este mai bine ca el să nu ştie absolut nimic 
deocamdată. Va afla la timpul potrivit sau numai dacă va fi 
imperios necesar, mai devreme, în funcție de situație. Şi 
nici chiar Hina, a cărei îngrijorare firească i-ar putea stârni 

lui bănuieli. Pentru ca şansele de reuşită să fie maxime, 
niciunul dintre cei trei nu trebuie să afle nimic, nici despre 
spion şi nici despre planul nostru. Orice greşeală, oricât de 
mică, l-ar putea pune în gardă pe intrus şi tot efortul nostru 
ar deveni zadarnic. 

- Îi folosim ca momeală... 

- Da, dar cred că asta este cea mai bună soluţie. Şi, de 
fapt, nu îi folosim cu un scop meschin, ci în interesul 
întregii galaxii. Iar lor, nu numai că nu le punem viața în 
pericol cu nimic, dar chiar le asigurăm protecția, ei fiind 
deja în pericol. Iată un alt motiv pentru care tu eşti foarte 
potrivită pentru misiunea asta — ştiu că deţii rangul de 
maestru în arte de luptă skyn şi, la nevoie, le poţi asigura o 
foarte bună apărare apropiată. 

- Sunt originară de pe planeta Skynia şi este normal să 
mă pricep la aşa ceva, din moment ce la noi până şi copiii 
practică aceste arte, dar rămâne de văzut dacă voi fi şi 
suficint de bună pentru a-i ține piept unui Rătăcitor. 

- Hai, nu fi modestă! Ai câştigat de trei ori consecutiv 
campionatul vostru planetar la grupa ta de vârstă. Dacă nu 
poţi tu, atunci cine? Dar te rog să reţii că nu îţi dau voie să- 
ți rişti viața într-o eventuală confruntare cu străinul. 
Protejezi „ținta”, vă retrageți cât puteți de repede şi îmi ceri 
ajutor urgent prin apel subspațial amplificat, iar eu îţi voi 
trimite în sprijin toate forțele de securitate din zona 
respectivă, în cel mai scurt timp. Şi voi veni şi eu cât voi 
putea de repede cu întăriri. 

Araina se simți măgulită de vorbele Preşedintelui. 
Dacă se mândrea cu ceva, asta ţinea de calitatea sa de 
maestru skyn. Aceste arte de luptă erau ceva similar cu 
artele marţiale terestre, dar mult mai laborioase şi mai 

spectaculoase. Practicanţii, pe lângă o pregătire fizică de 
excepție şi o cunoaştere obligatorie a unor procedee 
sofisticate de luptă, erau dotați cu diverse accesorii tehnice 
care le confereau calități suplimentare: arme de braț cu 
impulsuri energetice, pantofi de luptă cu dispozitiv 
antigravitațional cu activare inclusiv vocală ce le permiteau 
salturi incredibile, centură skyn care crea un câmp de forță 
alimentat gravitațional, cu trei niveluri de intensitate, 
primul permanent, de respingere a atacurilor de mai mică 
putere, al doilea limitat ca durată, dar de mare capacitate de 
respingere, iar al treilea de unică acțiune, însă capabil de 
atac energetic putând să emită un fascicul distrugător. 
Câmpul de forță se refăcea într-un timp determinat, 
proporțional cu intensitatea folosirii lui. Mai existau şi alte 
arme şi proceduri pe care luptătorii skyn le ţineau secrete, 
folosindu-le doar în situații limită. 

Fata se pierduse pentru câteva clipe în universul 
acelor arte de luptă, dar acum îşi reveni şi îl întrebă pe 
Hantar: 

- Dar ce voi face atunci când Darh se va separa de 
Sal-Gal? 

- Misiunea ta principală este protecția lui Sal-Gal, 
pentru că el va fi ținta numărul unu a spionului. Vei face tot 
posibilul să rămâi în preajma lui, dar dacă se vor separa, mă 
vei anunţa în timp util pentru ca eu să găsesc pretextul de a 
vă ţine împreună. De fapt, intenţionez să îi chem pe toţi trei 
pe Ortada sub un anume motiv şi, în felul acesta, ei vor fi 
mai uşor de supravegheat. Vreau să mai ştii un lucru 
extrem de important pe care doar eu şi Ramana îl 
cunoaştem. Sal-Gal însuşi se teme de ceva. În urmă cu 

doisprezece ani, aproape imediat după conectarea la 
Cristalul Soarelui şi distrugerea Marelui Dragon, el a simțit 
nevoia, neîmpărtăşită cu nimeni, să ascundă într-un loc 
secret din reşedinţa sa terestră un anumit mesaj cifrat pe 
care nu am reuşit nici până acum să îl spargem, protejat 
suplimentar şi de o substanţă biologică aparent banală, dar, 
cu siguranță foarte complexă. După atâta timp am ajuns la 
concluzia că adevăratul text nici nu se află în mesajul cifrat 
care nu are nicio noimă, ci mai degrabă în substanța care, 
chipurile, îl proteja. Am reuşit cu mari greutăţi să luăm o 
mostră din aceasta, am multiplicat-o de o mie de ori, am 
cercetat-o sub toate aspectele cunoscute şi continuăm să 
fim depăşiţi de complexitatea sistemului său de cifrare. Cu 
siguranță este un cod biologic foarte pretențios şi nu ne 
dăm seama de unde îl putea avea Sal-Gal. 

- Se teme el de Rătăcitori mai mult decât vrea să 
arate? Are cumva informaţii pe care noi nu le ştim? Şi de ce 
nu ni le spune? 

- Cu siguranță că se teme de Rătăcitori. De cine 
altcineva să se teamă? Poate că el a păstrat legătura cu cei 
care l-au contactat atunci — de la ei o fi având şi cifrul — 
poate că primeşte periodic informaţii suplimentare pe o 
frecvenţă foarte protejată şi dacă se teme de ceva înseamnă 
că situaţia poate fi mult mai gravă decât o anticipăm noi. 

- Probabil ştie şi de existenţa străinului spion. 

- Foarte posibil, dar se pare că nici el nu l-a identificat 
până acum din moment ce nu are încredere în nimeni 
pentru a-şi destăinui secretul. Tocmai pentru a nu-i crea 
niciun fel de suspiciune suplimentară şi pentru a nu-i 
deturna atenția de la adevărata pistă, noi trebuie să 
rămânem discreţi, dar oricând gata să îl ajutăm. Celelalte 

detalii ale misiunii tale le vei găsi în acest suport 
informatic. Ia-l şi studiază-l în linişte în apartamentul tău 
chiar acum. Documentele nu pot fi vizualizate de alte 
persoane deoarece sunt prevăzute cu sistem de activare 
doar în prezența configurației retinei tale. Să le memorezi 
repede pentru că nici nu se pot copia şi se vor şi 
autodistruge după cinci minute de la parcurgere. Mâine 
pleci spre Pământ. Îţi doresc mult succes! 

- Mulţumesc, domnule! 

Hantar îi strânse mâna cu acelaşi gest părintesc cu 
care o primise, încercând să-i transmită o părticică din 
optimismul său. Un optimism tot mai sufocat de grijile sale 
şi de temerile că planul pe care l-a conceput ar putea să nu 
reuşească. 

Deşi afară era o vreme plăcută şi soarele se juca prin 
ferestre îmbiindu-te la o ieşire în aerul curat al dimineții, 
Sal-Gal nu avea chef de nicio plimbare. Ba chiar lăsă puţin 
storurile pentru a diminua intensitatea luminii. Deşi abia se 
trezise, se simţea obosit şi fără niciun chef. În ultimul timp 
umblase mult prin galaxie pentru a superviza transformarea 
sentimentală a populațiilor diferitelor planete care îi 
solicitaseră ajutorul. Noroc că mersese şi Hina cu el şi-i 
ținuse de urât, că altfel ar fi renunţat demult. Întors pe 
Pământ, voia să se odihnească. 

După doisprezece ani, Sal-Gal era aproape 
neschimbat şi el acceptase în sfârşit că influenţa bătrânilor 
din Consiliul federal asupra sa, fusese benefică. Deşi nu 
părea să aibă o aliură atletică, fiind considerat mai degrabă 

slab şi de înălțime medie, îşi păstrase aproape intactă 
condiția fizică la care, de fapt, ţinea foarte mult fiind şi un 
adept al vieţii cumpătate. Doar pe faţa sa puţin alungită şi 
în privirea altădată iscoditoare, se putea citi acum o 
oarecare plictiseală. 

Soţia sa se afla lângă el şi îi simţi starea pesimistă, de 
aceea încercă să-l alinte puţin cuprinzându-l cu braţele şi 
lipindu-şi capul de pieptul lui. 

- Dragul meu, te văd trist, îi spuse ea. Te pot ajuta cu 
ceva? 

- Nu sunt trist, ci doar obosit. M-am cam săturat să 
cutreier prin Noua Galaxie pentru a-i învăța pe toți 
nepricepuţii cum să facă dragoste. Nu putem să le trimitem 
nişte filme erotice ca să înveţe singuri? 

- Stai puțin, să nu confundăm lucrurile! Nu te-a 
întrebat nimeni de relațiile cu tentă sexuală. Interesul lor 
este axat pe redescoperirea unei game mult mai largi de 
sentimente şi mai ales implicaţiile sociale ale manifestării 
acestora. 

- Eeee, nu m-a întrebat!! Mereu se găsea câte cineva 
să aducă vorba şi toţi se bucurau când eu deviam discuţia 
spre o zonă mai intimă. Mi-aduc aminte că odată, o creatură 
ciudată chiar începuse să-mi facă avansuri. Abia am scăpat 
de ea. 

- Ce creatură? Când şi unde, că nu-mi amintesc? 

- N-o mai ştii peee... pe ce planetă era, oare? Dacă n- 
ar fi fost lume în jur, cred că o încurcam! Mă prinsese cu 
braţele ei ca nişte crengi şi mă trăgea spre ceva cu care 
încerca să mă pupe. Avea un păr lung — semăna cu Muma 
Pădurii — şi o îmbrăcăminte ca de plasă de mascare. Hai că 
ştii, că doar ai fost de faţă. 

- Pe planeta Ladus!? Dar era doar o plantă carnivoră 
pe care localnicii o cresc pentru a-i scăpa de nişte insecte 
nesuferite. 

- Vrei să spui că de-aia gemea ea de plăcere, că 
mânca muşte? Biiiine, să fie ca tine, deşi sunt surprins să 
aflu că am confundat o plantă cu o femeie. De fapt, la câte 
ciudățenii am văzut, nu e de mirare. Dar, indiferent ce-a 
fost, să ştii că nu mai am chef să merg nicăieri, cel puțin o 
lună. Gata, mi s-a făcut din nou chef de puţină vacanță. 
Mâine aş vrea să plecăm undeva la munte şi să ne uităm 
pierduţi pe-acolo. Dacă vor „porumbeii”, pot să meargă şi 
ei cu noi. 

Se referea la Araina şi Darh. Fata venise de câteva 
zile pe Pământ, după spusele ei, pentru că se afla în 
concediu şi simţise nevoia să revadă un vechi prieten. 
Vizita neaşteptată declanşase în sufletul lui Darh un val de 
sentimente ce îl obligau, parcă, să nu se mai despartă de ea. 
Deşi nu voise inițial să recunoască, se îndrăgostise de fată 
şi se simţea acum neputincios în fața evidenţei, nefiind în 
stare să mascheze acest lucru. 

De fapt, ei se plăcuseră încă de pe Apia, dar în moduri 
puțin diferite. Pe vremea aceea, Darh era aproape un copil 
şi fata începuse prin a-i admira inteligența precoce, în timp 
ce el, având zestrea sentimentală pământeană, o îndrăgise la 
prima vedere şi îşi consolidase sentimentul pe întreaga 
perioadă cât fusese lăsat acolo pentru a fi ferit de furia 
„dragonilor”. Apoi, în perioada cât stătuse departe de ea, o 
iubise în tăcere, încercând să şi-o imagineze mai de fiecare 
dată în dificultate pentru ca apoi el să o poată salva. 
Câteodată, când rămânea dus pe gânduri, îl mai trezea Sal 
la realitate cu câte o expresie de genul: „Hei!, ce-ţi mai face 

„voleibalista?” şi el nu pricepea de ce o numeşte aşa, 
bănuind că se referă la priceperea ei în ale artelor de luptă 
skyn. Deşi ţinuseră legătura prin mesaje subspaţiale, lui i se 
întărise convingerea, cu fiecare zi trecută, că nu o s-o mai 
întâlnească niciodată, că totul fusese doar un vis prea 
frumos pentru a fi şi adevărat şi că va fi nevoit să se 
mulțumească doar cu imaginea sa holografică ce avea 
valoarea unei himere. Dar când a aflat că vine să îl vadă, a 
crezut că înnebuneşte de fericire şi şi-a impus, chiar cu 
riscul de a fi ironizat de tatăl său, să îşi exprime liber 
sentimentele, pe care cu ani în urmă le condamnase, să nu- 
şi mai ascundă dragostea față de Araina. Avea o singură 
temere — ca nu cumva ea să îl ia prea puţin în serios. 

Dar fata, dincolo de misiunea sa strict secretă, îl trata 
pe Darh ca pe un foarte bun prieten şi chiar simţise, în 
momentul revederii, un fior special pe care nu îl mai trăise 
până atunci. Acum stăteau mai tot timpul împreună şi se 
simțeau foarte bine, ceea ce o făcea pe Araina să aibă şi ea 
o temere — să nu cumva să-şi neglijeze misiunea din cauza 
relației sale cu Darh. 

Hina era de acord cu o mică vacanţă şi de aceea îi 
răspunse: 

- Da, putem merge unde doreşti, mai ales că misiunea 
ta prin Noua Galaxie s-a cam încheiat. Nu mai este nevoie 
să explici nimănui nimic. Lucrurile au început deja să 
meargă de la sine. 

- Cu atât mai bine. Ai văzut ce repede s-au dezbrăcat 
ex-federalii noştri de raţiunea lor sofisticată şi s-au aruncat 
în valurile sentimentelor? Ca o cămilă scăpată în piscină 
după traversatul Saharei. Şi moşii credeau că fac ei... 

marele „stup” de minţi luminate interconectate! Vax! La 
primul semn, au fugit ăştia, ca pisica de la pedichiură. 

- Să nu uităm că Federaţia şi-a păstrat un nucleu dur 
prin care experimentează acel tip de societate! 

- Daaaa!! Nucleul lor dur este ca o bucată de brânză 
uitată-n congelator — la prima pană de curent se transformă 
într-un fel de mămăligă. Atunci când m-oi mai întâlni cu 
moşii din Consiliul Suprem, o să le scriu pe frunte: „Viitor 
zero”. Şi cred că li s-ar potrivi şi nişte foi de varză murată 
în loc de hârtie igienică. Ce să mai iasă din societatea lor, 
draga mea? În curând Noua Galaxie o să-i spulbere în toate 
privinţele. N-ai văzut ce dinamică e?! 

- Da, am văzut. Un merit important l-a avut şi Hantar 
în această evoluţie spectaculoasă, mai ales din punct de 
vedere organizatoric. Deşi ştiu că nu prea îl agreezi, nu poți 
să nu îi recunoşti meritele. 

- Da, nu ştiu ce oi avea eu cu el că nu prea-l înghit. 
Sunt ca un struţ care ciuguleşte un ciob de sticlă. ÎI văd 
strălucind în soare şi hap!, l-am halit, dar când îmi zgârie 
guşa, ooaac!!, îl dau afară. O fi el foarte eficient, dar este şi 
destul de enervant. Prea se dă atotştiutor. ŞI, bineînţeles, nu 
pot să uit că mi-a luat o groază de bani pe diamantul su- 
eng, deşi ştia că nu va fi un cadou pentru tine, ci doar un 
element al unui „joc” ce se anunţa a fi foarte complicat. 

- Ţi-a luat bani mulți deoarece tu căutai un cadou 
foarte preţios. Dacă ti-ar fi cerut puţin, ar fi existat riscul de 
a nu fi interesat de el şi de a nu-l cumpăra. 

- Aşa o fi, dar eu rămân cu impresia că m-a păcălit. A 
fost un fel de-a spune: „Nu te enerva, găină, că te tai de nici 
nu simţi!” — o mare vrăjeală a făcut el cu mine atunci şi de 
aceea mi-a rămas puţin antipatic. Şi în plus, mi-a dovedit că 

nu are acea prestanță, sobrietate a ceea ce ar fi trebuit el să 
devină — membru în Consiliul Suprem al Federaţiei. 

- S-a adaptat la noua situație. Acum este Preşedintele 
Noii Galaxii şi pentru o astfel de funcție s-a dovedit a fi 
foarte potrivit. 

Sal-Gal făcu un gest cu mâna a lehamite la adresa lui 
Hantar, dar nu mai spuse nimic pentru că în cameră intră 
Darh ţinând într-o mână un mic dispozitiv, iar cu cealaltă 
trăgând-o pe Araina după el, aceasta părând puţin jenată că 
dă buzna în camera celor doi. 

Darh era acum un tânăr chipeş, bine proporționat, 
puţin mai înalt decât tatăl său. Moştenise de la mama sa 
ochii albaştri şi părul negru care luase de la ambii părinți 
aspectul ondulat. 

Sal ştia despre ce este vorba. ÎI provocase pe fiul său 
la o probă de inteligență şi îndemânare — să conceapă un 
aparat, dispozitiv, instalaţie sau ceva de genul ăsta, de înalt 
nivel tehnologic, dar care să aibă o compatibilitate cu 
nivelul de dezvoltare terestră. Nu-l interesa pe el niciun fel 
de aparat, dar încercase să-i dea o preocupare lui Darh 
pentru a-l scoate din starea de visare în care se afla de la o 
vreme. 

- Gata, fiule, ţi-ai terminat invenția?, îl întrebă Sal cu 
tonul care prevestea o glumă plină de ironie. La ce lucrai 
oare? La un dispozitiv care să ţi-o arate pe Araina 
indiferent la cine te-ai uita? 

Fata se ruşină, iar Darh se enervă încercând, totuşi, 
să-i dea o replică mai puţin răutăcioasă. 

- Haaai, bine, aştept să-ți închei repertoriul. 

- Araina, iartă-mă, te rog, că te pun într-o situație 
neplăcută, dar fiul meu dorea să devină cel mai rațional 

federal, super-creierul galaxiei şi motorul superluminic al 
progresului cosmic. Şi râdea de sentimentele mele despre 
care spunea că mă fac neputincios. Dar întâlnirea cu tine a 
avut la el efectul golirii rezervorului de combustibil nuclear 
şi umplerii lui cu detergent. lar acum, motorul 
ultraperformant al fiului nostru, în loc să dezvolte cai- 
putere, scoate baloane de săpun. 

- Da, ai dreptate, merit ce mi se întâmplă. 

- Hai, iartă-mă, că nu-ți vreau răul! Şi mai dezvoltă-ţi 
şi tu puţin simțul umorului că altfel o să fii un fel de cal de 
curse cu picioare de ponei. De fapt, am toate motivele să 
fiu mândru de tine şi tu ştii asta. Ia să-ţi vedem priceperea! 
Arată-mi noua ta invenţie! 

- Nu este propriu-zis o invenţie, dar pe Pământ nu s-a 
descoperit aşa ceva şi ar putea fi foarte util. Am 
miniaturizat un dispozitiv care poate înregistra imaginea 
cuiva pe care apoi să o prezinte în format holografic oricât 
timp este nevoie. Bineînţeles că filmul înregistrat inițial se 
poate repeta la nesfârşit. 

- Şi la ce ajută? Ahaa!! Filmezi un poliţist şi apoi îi 
pui imaginea pe la colţuri de străzi ca să se sperie hoţii de 
el. Douăzeci şi patru de ore pe zi fără să-l plăteşti, fără să 
ceară de mâncare şi fără să obosească de atâta stat degeaba. 
Te-ai gândit bine. 

- Este şi asta o idee, dar poate avea multe alte 
aplicaţii. De exemplu, pentru liniştirea copiilor mici care, 
dintr-un motiv sau altul sunt lăsaţi singuri acasă ori în grija 
unor persoane cu care ei nu sunt familiarizați. Imaginea 
tridimensională a mamei zâmbitoare în camera copilului va 
avea un efect benefic pentru... 

- Nuuuu, nu merge că tâmpim copiii. 

- Cum să-i tâmpim?! Chipul zâmbitor al mamei poate 
face rău copilului? 

- Da, în situaţia asta poate, deoarece, la un moment 
dat, copilul, cu nervii-ntinşi la maxim, o să-şi spună: „Ce 
mamă cretină am! Eu sunt făcut pe mine de trei ore şi ea 
râde!”. Dar îl putem filma pe „Omu” Negru” ca s-o sperie 
pe dădacă şi să n-o lase să adoarmă. Deci, invenția este 
bună şi consider că ai trecut proba, deşi nu sunt prea sigur 
că pământenii noştri n-ar crede-o extraterestră. Poţi să-mi 
dai şi mie un asfel de minidispozitiv, că pare interesant? Nu 
se ştie niciodată cum are omul nevoie. Când m-o mai 
chema cineva prin galaxie, mă trimit holografic şi pa-pa!, 
eu stau cu burta la soare fără să-mi mai pese de ei. 

- Da, bineînţeles, poftim! 

Sal luă dispozitivul şi, după ce primi de la Darh 
explicațiile de folosire, îl băgă în buzunar. Apoi le spuse 
celor doi tineri: 

- Că tot a venit vorba de „stat cu burta la soare”, noi 
vrem să plecăm mâine într-o scurtă vacanță pe la munte. 
Nu doriţi să mergeţi cu noi? 

- Ba da, răspunseră cei doi, Darh pentru a petrece 
clipe cât mai plăcute alături de prietena sa, iar Araina 
pentru a rămâne cât mai aproape de Sal-Gal. 


x 


Străinul îşi mască complet naveta şi veni cu ea spre 
Pământ tocmai de pe Lună unde îşi ascunsese nava, nu de 
teama de a fi descoperită, lucru prea puţin posibil, ci pentru 
a nu fi lovită din întâmplare de diverşi sateliți tereştri care 
i-ar fi putut deconspira prezența. 

Ateriză în pădure, într-un loc inaccesibil ferit de 
traseele turistice, cobori şi se îndreptă spre locul unde spera 
să-l întâlnească pe Sal-Gal. Trebuia să fie foarte atent şi să 
nu dea de bănuit nimănui, iar pentru cel căutat urma să pară 
un pământean oarecare. 

Îi localizase pe toţi patru în orăşelul de munte unde se 
ținea chiar în perioada acesta o expoziție de obiecte 
tradiționale. Erau locul şi momentul ideal pentru a face un 
lucru ce părea a fi obligatoriu pentru evoluţia ulterioară a 
evenimentelor. Avea un obiectiv de îndeplinit şi îşi făcuse 
un plan care trebuia adaptat la orice schimbare de situaţie. 
Şi, din păcate, timpul nu era de partea lui; se temea să nu i 
se sesizeze prezenţa în zonă. 

Se aşeză în spatele unei tarabe cu diverse articole de 
artă populară prefăcându-se că este de-al casei şi aşteptă ca 
Sal-Gal să se apropie. Când acesta ajunse în dreptul lui, îi 
ieşi în cale şi trăgându-l uşor sub forma unui îndemn spre 
un loc mai puţin circulat, îi spuse mai mult şoptit: 

- Domnule, vă văd o persoană pretențioasă. Nu doriți 
să cumpăraţi un obiect foarte special şi foarte preţios la un 
preţ mai mult decât convenabil? 

Sal îl privi cam circumspect, pățit fiind cu Hantar 
care-i vânduse diamantul su-eng drept cadou pentru soţie, 
dar care se dovedise a fi ceva aducător de mari probleme. 
Avea senzaţia că se repetă povestea. Îi zise bărbosului din 
faţa sa cu tonul celui care nu suportă să-i fie întrerupte 
vacanţele: 

- Ce, măi, nene, iar s-a deranjat galaxia la burtă şi n- 
are cine s-o şteargă la fund? Căşunaţi din nou pe mine, nu? 

- Îmi pare rău, dar nu ştiu la ce vă referiţi. Eu sunt 
arheolog şi am de vânzare o brățară dacică inestimabilă pe 

care am descoperit-o în munţii din această zonă care, după 
cum se ştie, au fost locuiţi din cele mai vechi timpuri de 
strămoşii noştri. 

- Tot brățară vinzi şi tu?, spuse şi mai neîncrezător 
Sal-Gal gândindu-se în mod reflex la brăţara celebrului 
diamant. Păi de ce nu o predai la un muzeu ceva, undeva? 
Ce, au ăia prea multe şi nu mai ştiu unde să le pună?! 

- Stimate domn, nu vă faceți că nu înţelegeți! Dacă o 
duc la muzeu, nu câştig nimic pe ea. Pur şi simplu eu încerc 
acum să o vând „la negru” ca să pot avea şi eu un trai 
decent. 

- Ahaaa!! Stai că mi-am adus aminte! Voi, arheologii, 
aveți un principiu deontologic pe care nu-l încălcaţi nici 
dacă vă cad stalactite în cap: „Oricine descoperă un obiect 
prețios, al lui să fie!”. Şi nu înţeleg cum de m-ai găsit 
tocmai pe mine. 

Străinul înţelese că trebuie să mintă şi mai 
convingător pentru a-i spulbera pământeanului orice 
îndoială: 

- Am avut două asemenea brățări. Pe una am vândut-o 
zilele trecute, iar astăzi dumneavoastră sunteți a opta 
persoană pe care o abordez. 

- Şi primii şapte de ce nu au vrut-o? Erau piticii 
Albei-ca-Zăpada şi eu îţi fac impresia că aş fi mai fraier 
decât e1? 

- Nu, domnule. Ceilalţi, fie că nu au avut suficienţi 
bani, fie că nu au avut încredere în originalitatea sa, dar toți 
au râvnit-o. Ia priviți ce frumuseţe! Aur pur lucrat în urmă 
cu peste două mii de ani de cei mai pricepuți meşteri daci, 
strămoşii noştri. 

Străinul scoase bijiteria şi i-o arătă cu discreție. Avea 
forma unui şarpe în spirală care se băga pe mână. Aşa o 
vedea Sal, dar, de fapt, reprezenta steagul dacilor, cu capul 
de lup şi corpul alungit, terminat cu nişte fire groase ce 
voiau să imite un smoc de păr. 

- Nu e cine ştie ce, spuse Sal puţin dezamăgit. Este 
lucrată destul de rudimentar, parcă de un meşter... mai 
degrabă fierar, cam miop, căruia, probabil, i s-a rupt şi 
coada la ciocan şi şi-a dat mai mult peste degete. 

- Cu atât mai autentic — aur pur prelucrat manual, 
pentru că pe vremurile acelea exista o tehnologie 
rudimentară care, după cum ați observat, a rămas imprimată 
pe obiect. Vă rog să vă decideţi, pentru că nu pot să rămân 
prea mult în acelaşi loc strigând în gura mare că fac ceva 
ilegal! 

Această ultimă replică avu darul de a-l convinge pe 
Sal să cumpere piesa. Atmosfera clandestină în care se 
desfăşurase discuţia îl convinsese că nu este victima unui 
aranjament cosmic, în schimb, pământenii lui erau experţi 
în aşa ceva. Şi se gândea că obiectul acesta foarte, foarte rar 
reprezintă cadoul perfect pentru soția sa față de care 
rămăsese dator de când Hina împlinise o sută de ani şi el 
fusese păcălit de Hantar prin complicitatea moşilor din 
Consiliul Suprem. Mai ales că acum diamantul su-eng se 
afla în posesia sa exclusivă, şi pentru că îi fusese dat lui în 
mod expres pentru a putea comunica cu ceilați posesori de 
pietre preţioase de acelaşi tip, dar şi pentru că energia 
diamantului, avându-şi originea în Cristalul Soarelui, îi 
făcea rău Hinei care, Energetică fiind, era vulnerabilă în 
faţa radiației sale. De fiecare dată când fusese nevoită să 
folosească diamantul, ea făcuse un efort, şi pentru a-i 

rezista, dar şi pentru a-şi ascunde slăbiciunea care ar fi atras 
asupra sa atenția conducătorilor galactici şi aşa foarte 
suspicioşi în miezul acelor evenimente pline de neprevăzut. 
Pe Transcenda fusese chiar pe punctul de a leşina în braţele 
lui atunci când amplificase un semnal pentru conexiunea sa 
la Cristal, iar în Templu sacru se folosise de sentimentele 
lor ca de un câmp de forță pentru a se proteja, iar în faza 
finală a încleştării, de o energie protectoare trimisă chiar de 
Marele Dragon special pentru ea. 

Sal-Gal cumpără brăţara, dar o ascunse pe moment, 
aşteptând să i-o ofere soției sale între patru ochi şi într-un 
moment intim. 

În tot acest timp, Hina, văzându-l pe el ocupat şi 
presupunând că este interesat de diverse obiecte 
tradiționale, consideră că a venit momentul potrivit pentru a 
purta cu Araina o discuţie pe care o aştepta încă de la 
sosirea fetei. ÎI rugă pe Darh să meargă să cumpere ceva de 
mâncare trimițându-l într-un loc mai îndepărtat pentru ca 
ele să rămână singure. Ştia că nu are prea mult timp la 
dispoziție şi de aceea o abordă fără ocolişuri: 

- Araina, spune-mi te rog, dacă poţi, care este motivul 
real al vizitei tale la noi? 

- Trebuie să am un motiv anume, altul decât a-l 
revedea pe Darh?, întrebă la rândul ei fata încercând să nu 
pară surprinsă de o asemenea abordare şi trăgând puţin de 
timp pentru a-şi da seama ce urmăreşte Hina. 

- Este prima ta vizită pe Pământ, vii de la o distanţă 
foarte mare cu o navă care a făcut o cursă specială doar 
pentru tine şi s-a întors pe Ortada lăsându-te singură aici, 
fără ca tu să ai un scop anume care să justifice deplasarea. 

Mi se pare că s-a făcut un deranj prea mare pentru un lucru 
minor. Ai, cumva, şi alte obiective de atins? 

Araina sperase ca Hina să se lege strict de prietenia ei 
cu Darh, chiar ar fi preferat să fie împotriva relației lor 
decât să încerce să-i afle secretele misiunii, dar îşi dădu 
seama că interlocutoarea sa bate undeva foarte departe cu 
discuţia şi nu ştia cum să reacționeze. Până la urmă 
răspunse hotărâtă să păstreze cu stricteţe secretul, aşa cum 
îi ceruse Hantar: 

- Sunt în concediu şi îmi pot permite o astfel de vizită, 
mai ales că Darh nu îmi este deloc indiferent. Nava care m- 
a adus nu a venit special pentru mine, ci doar s-a abătut 
puţin din drum pentru a mă lăsa pe Pământ. 

- Ultima dată când am fost pe Ortada am găsit acolo 
animație destul de mare, iar Hantar nu mi-a lăsat impresia 
că s-ar dispensa cu uşurinţă de serviciile tale. 

- Oooh!, nu sunt nici pe departe o persoană atât de 
importantă încât să... 

- Araina, o întrerupse Hina cu un glas blând dar ferm, 
nu avem prea mult timp la dispoziție şi vreau ca discuţia să 
rămână între noi. De aceea îţi spun foarte direct. Porţi 
încălțăminte antigravitațională, armă de braţ şi centură skyn 
setată pe nivelul de atenţie. Eşti pregătită pentru luptă. 
Dacă suntem, cumva, în pericol, cred că ar fi bine să ştiu şi 
eu. 

- Port echipament de luptă deoarece intenționez să-mi 
reiau antrenamentele. Pe Ortada am o viață mult prea 
sedentară. 

Fata nu răspunsese cu prea multă convingere şi Hina 
îşi dădu seama că ascunde un secret pe care nu poate să i-l 
spună nici măcar ei. Tocmai de aceea nu mai insistă, pentru 

a nu o obliga să mintă în continuare. Nici nu şi-o putea 
imagina practicând artele de luptă skyn tocmai pe Pământ 
unde, o „reprezentaţie” de-a sa, cu totul ieşită din comun 
pentru oameni, ar fi adunat — cum ar spune Sal — un sfert 
din populaţia planetei, iar celelalte trei sferturi ar fi alergat 
să o urmărească la televizor. Iar dacă fata s-ar fi antrenat şi 
cu armele suplimentare de care dispune, probabil că s-ar fi 
dat alarma de luptă la scară globală, cunoscută fiind 
sensibilitatea pământenilor față de fenomenele stranii cu 
tentă agresivă. Chiar dacă exagerase puţin cu imaginaţia, 
era clar pentru ea că Araina venise aici pentru ceva anume, 
ceva atât de important încât îşi risca onoarea pentru 
păstrarea secretului. Nu ştia sigur despre ce este vorba, dar 
putea să bănuiască ceva. Oricum, până la aflarea adevărului 
trebuia să păstreze şi ea secretul, chiar şi față de Sal căruia 
nu voia, deocamdată, să-i încarce memoria cu presupuneri. 

Când sosi Darh lângă ele, fata simţi o uşurare că nu 
mai trebuie să improvizeze răspunsuri, dar înțelese că Hina 
a rămas suspicioasă şi că îi va urmări fiecare mişcare. Îşi 
spuse că trebuie neapărat să îl anunţe pe Hantar că secretul 
lor este în pericol. 

Veni şi Sal-Gal lângă ei cu un aer vesel, îndemnându- 
le la drumeţie: 

- Hai să alergăm prin pădurile astea până când ne- 
mprăştiem pe jos de plăcere! Să profităm la maxim de 
zilele noastre libere, că cine ştie când vom mai avea parte 
de altele — când or inventa coclonii arma somnului şi-i vor 
adormi cu ea pe toţi galacticii care au acum boala furnicii- 
nebune-de-prea-multă-muncă! 

- Dar de ce neapărat să alergăm?, întrebă Araina 
încercând să scape de stânjeneala discuţiei precedente. Eu 
vreau să mă plimb agale pe cărările munților... 

- Daaa, te plimbi tu agale până dai de ursul nostru 
carpatin şi apoi să vezi ce mania vitezei îți vine! 

Râseră cu toţii şi o luară doi câte doi pe cea mai 
apropiată cărare ce se afunda în răcoarea dintre copaci. La 
un moment dat drumeagul se bifurcă şi cele două perechi o 
apucară pe cărări diferite stabilindu-şi ora de întâlnire 
pentru masă, la locul ştiut. 

Sal o apucă pe Hina de o mână şi o trase cât mai 
adânc în pădure. Era nerăbdător să-i ofere brățara. Părăsi 
poteca, urcă un povârniş, ajuse la o stâncă şi se aşeză pe ea 
făcându-i semn Hinei să stea în brațele lui. Ea zâmbi şi îi 
spuse: 

- Încă nu am obosit. Vreau să mai merg. 

- Hai, stai puţin lângă mine că vreau să-ţi ofer ceva! 

O făcu foarte curioasă. Se aşeză pe piatră aşteptând să 
vadă despre ce este vorba. 

- Draga mea, spuse el dându-i pe spate cu un gest 
tandru o şuviță de păr, când ai împlinit tu o sută de ani, eu 
nu ţi-am dat, până la urmă, niciun cadou. Ştii cum a fost 
cu... grozăveala fraierului, nu mai reiau toată povestea. 
După aceea a trecut timpul şi eu am amânat nepermis de 
mult momentul „revanşei”, dar trăind mereu cu obsesia asta 
a lucrului neterminat. Astăzi, însă, am găsit ceva foarte 
potrivit pentru un asemenea eveniment şi, deşi cu mare 
întârziere, îţi ofer acum adevăratul cadou. 

Scoase brăţara şi i-o puse Hinei pe mâna stângă 
explicându-i: 

- Este o bijuterie din aur pur, veche de peste două mii 
de ani, lucrată de meşterii strămoşilor mei, dacii. 
Întâmplarea face că îţi ofer tot o brățară, dar aşa s-a nimerit. 

- De unde ai luat-o? 

- Am cumpărat-o acum câteva minute de la un bărbos 
care mi-a spus că este arheolog şi a găsit-o în timpul 
săpăturilor făcute prin zonă. 

- Şi de ce ţi-a dat-o tocmai ție? Era bătrân? Ţi s-a 
părut că ar fi cumva extraterestru? 

- Hai nu mai fi suspicioasă, că nu aveţi voi prin 
galaxie asemenea hoţi! Ăsta a găsit-o şi, în loc s-o predea 
autorităţilor în domeniu, a vândut-o ca să obțină bani pe ea. 
Trebuie să recunoşti că este o manieră de a gândi tipic 
pământeană. 

- Totuşi, cum arăta? 

- Nu era chiar bătrân. Era doar bărbos şi semăna... cu 
cine să zic eu?, ... parcă era dac de-al nostru. 

- Tu te simţi dac? 

- Da, mă simt. Chiar sunt. Dacă l-ai aduce pe Decebal 
lângă mine, ne-ai îmbrăca la fel, ne-ai amesteca şi te-ai uita 
la noi de la mare distanță, aproape că ne-ai confunda. Hai, 
draga mea, nu mai fi aşa de neîncrezătoare că de data asta 
nu mai este vorba de nicio păcăleală! ... Sper! Cel puţin, 
Bărbosul nu m-a pus să memorez nicio parolă. 

- Bine, aşa să fie, spuse Hina mai relaxată, poate că 
exagerez. De fapt, nu avem niciun motiv să inventăm 
probleme. Brăţara chiar pare o piesă lucrată într-o epocă 
îndepărtată. Îţi mulţumesc foarte mult! O să o port cu mare 
plăcere. 

De când văzuse brăţara dacică, Hina o studiase cu 
mare atenție, în spectre de emisie inaccesibile lui Sal, şi ştia 
acum ce reprezintă, dar nu lăsă îngrijorarea să-i trădeze 
adevărata stare sufletească. Înţelegea că anumite lucruri se 
produc pe nesimţite şi că ea trebuie să acționeze cu 

rapiditate, dar nu ştia cum să procedeze pentru a nu-i strica 
soțului ei buna dispoziţie generată de mini-vacanţa pe care 
o aşteptase atâta timp. Nici măcar nu putea să vorbească 
aici cu el, chiar dacă s-ar fi decis să-i spună ceva. 
Stabiliseră împreună ca toate discuţiile cu caracter secret să 
le poarte în camera de relaxare a Fulgerului galactic pe care 
Hina o ecrana cât putea de bine ori de câte ori era nevoie, 
dar acum erau mai departe de casă — singurul loc de unde 
puteau să se teleporteze pe navă cu o sferă energetică, fără 
să fie văzuţi de nimeni. Aveau un semn al lor prin care 
anunțau necesitatea unei discuţii secrete, iar Hina era pe 
punctul să facă semnul numai de ei ştiut, dar renunţă în 
ultimul moment, aşteptând să găsească o posibilă legătură 
şi cu vizita neaşteptată a Arainei. 

Dar ceva avea să o ajute. Diamantul su-eng purtat de 
Sal emise un scurt semnal sonor ce anunţa o conexiune. 
Hina se îndepărtă puţin, ieşind din raza de acţiune a 
energiei diamantului, lăsându-l pe el să vorbească. 
Comunicarea prin diamant se putea face fie audio, fie 
video, caz în care se realiza câte o mică hologramă a 
celuilalt, la fiecare posesor conectat. Vorbitorii puteau 
alege modalitatea de comunicare după cum doreau. 

După puţin timp Sal veni şi puse capul pe umărul ei, 
lăsând să se înțeleagă faptul că a primit o veste proastă. 

- Ce s-a întâmplat?, întrebă ea. 

- Hina, cred că suntem urmăriți pas cu pas, secundă 
de secundă. 

- De către cine şi cum îţi dai seama? 

- De către Boul Regimentului, Taurul comunal şi 
Vaca nebună!!! Ne roagă insistent Hantar să mergem pe 
Ortada pentru o problemă foarte urgentă. De unde o fi aflat 

ăsta, măi frate, că suntem în concediu? A stat la pândă 
special ca să ne strice vacanţa. Incredibil!! 

Deşi nu era o veste plăcută, Hina se bucură în sinea ei 
că trebuie să plece din nou prin galaxie, acolo unde anumite 
lucruri riscau să scape de sub control. Îi spuse, totuşi, lui 
Sal, ca să nu pară că ar fi implicată cu ceva, cu părerea de 
rău că nu îl poate feri de asemenea neplăceri: 

- Putem să mai întârziem măcar o zi. Vom zbura cu 
viteză maximă şi vom recupera întârzierea. 

- Nuuuu, că de grija mea, Hantar face pipi inflamabil 
şi-i iau foc pantalonii de nerăbdare. Măăăi, cât mă 
enervează!!! Hai să-i găsim pe „porumbei” şi să vedem 
dacă vor să meargă şi ei cu noi. De fapt, Hantar m-a rugat 
s-o aducem cu noi şi pe Araina. 

- Nu ţi-a dat niciun indiciu despre ce ar fi vorba? 

- Mi-a spus că este ceva cronic, dar foarte important. 
Deci, ceva mai vechi care s-a agravat. Şi de ce crede că aş 
putea eu să-l ajut, nu ştiu, dar este şi el în tonul 
binecunoscut al tuturor moşilor din galaxie: când dai de 
greu, cheamă un fraier şi varsă-i lui în cap toate grijile tale! 

- Dragul meu, să sperăm că nu va fi ceva care să ne 
consume prea mult timp şi că ne vom întoarce relativ 
repede. 

În vreme ce au vorbit, au făcut cale întoarsă căutându- 
i pe cei doi tineri. Araina, chiar dacă avea şaizeci şi patru 
de ani, era foarte tânără pentru specia ei. 

Îi văzură pe un buştean, aproape contopiţi într-un 
sărut pasional. Hina încercă să nu îi deranjeze şi îi spuse lui 
Sal că ar fi mai bine să amâne discuţia până la momentul 
deja stabilit pentru servitul mesei de prânz, dar el zise cu 
voce tare tocmai pentru a le atrage atenţia celor doi: 

- Ce s-o mai lungim, că nu mai avem timp. Orice 
relaxare este deja compromisă. Şi, în plus, nu vezi cu ce 
perspectivă îndelungată se sărută copiii noştri? Parc-ar fi la 
începutul nopţii polare. Dragii mei, îmi pare rău că vă 
deranjez, dar trebuie să ajungem cât mai repede pe Ortada. 

- De ce?, încercă Araina să lege un dialog pentru a 
scăpa de jena posturii în care fusese surprinsă. 

- S-a spart conducta cu probleme şi Hantar ne cheamă 
în ajutor. Ceva de genul ăsta. 

- Şi cum îl putem ajuta noi?, întrebă şi Darh 
nemulțumit că a fost întrerupt dintr-o activitate atât de 
plăcută. 

- Păi cum?! Îi rezolvăm problemele. Eu mă ocup de 
cele de şcoală primară, iar de la clasa a cincea-n sus, vă 
priveşte! O să vedem noi despre ce este vorba când om 
ajunge acolo, că nici eu nu ştiu prea multe. E şmecher 
Preşedintele nostru, face pe misteriosul ca să batem drumul 
până la el, poate degeaba , dar ca să ne aibă la dispoziţie. 
Dacă îmi spunea deja problema, era simplu, că eu o 
întorceam pe toate părțile, îi spuneam că nu ştiu s-o fac, şi 
scăpam de el, dar aşa, trebuie să dăm curs invitaţiei. Hai, nu 
vă faceţi griji, că aveţi timp să vă sărutaţi pe navă până i se 
fac lui Sherkan ochii antene de greier! 

Plecară toţi patru spre hotel. Araina simţi nevoia să-i 
dea Hinei o explicație şi se apropie de ea şoptindu-i: 

- Nu vreau să mă judeci greşit. Dacă m-am sărutat cu 
Darh este pentru că nutresc sentimente sincere față de el. 
Nu intenţionez să îl atrag în niciun Joc, aşa cum poate ai fi 
tentată să-ți imaginezi. 

Făcea aluzie la suspiciunile Hinei în privinţa scopului 
vizitei sale, dar aceasta o linişti, încercând să-i înlăture fetei 

încordarea pe care chiar ea i-o crease cu acea discuție- 
interogatoriu pentru care se simţea acum puţin vinovată: 

- Nu îţi face probleme! O să-mi dau toată silinţa să nu 
te judec niciodată greşit. Despre sentimentele tale nu am de 
spus decât că o dragoste curată este cel mai frumos lucru de 
pe lume. Cred că tu m-ai înţeles greşit pe mine. Eu nu te 
acuz de nimic, este dreptul tău să iei deciziile pe care le 
crezi necesare, ba chiar sunt convinsă că prezenţa ta poate 
să fie benefică pentru noi toți. 

Nu îi ieşise ce ar fi dorit să spună, dar fata îi mulțumi, 
totuşi, din priviri pentru înțelegere şi-şi continuă drumul 
dusă puțin pe gânduri. 

Ca mai toţi federalii care aderaseră la proiectul Noua 
Galaxie, Araina făcuse numeroase exerciții de deblocare 
sentimentală în speranţa de a gusta acele trăiri despre care 
Sal-Gal îi asigurase că sunt incomparabil mai plăcute decât 
orice satisfacție din sfera raționalului. Acum fusese pentru 
prima dată când simţise mai mult decât un fior trecător şi 
nu ştia dacă este ceva normal sau îşi pierduse puțin din 
controlul emoţional. O îngrijora gândul că intensitatea 
sentimentului i-ar putea afecta îndeplinirea misiunii, dar tot 
ea îşi spuse că cu cât va fi mai ataşată de Darh şi va fi mai 
bine primită în grupul celor trei, cu atât îi va putea apăra 
mai eficient. 

Nava mai avea doar câteva ore până să ajungă la 
destinaţie şi cei patru deveneau din ce în ce mai încordaţi, 
neştiind cu ce probleme se vor confrunta pe Ortada. 

Sal-Gal făcuse, totuşi, un compromis — renunțase la 
puțină încordare, în favoarea unei mari plictiseli. Se 
săturase să tot fie implicat în problemele galaxiei care nu se 
mai terminau niciodată. Se gândea că ar fi preferat acum să 
fie un pământean obişnuit, să nu fi rezolvat nicio criză 
cosmică, să nu fi participat la niciun război coclon, să nu-i 
fi cunoscut pe moşii Federaţiei şi Hina să fi ales atunci pe 
altcineva pentru misiune. Aaaa, nu! Asta nu îi convenea! 
Fără Hina nu mai concepea niciun strop de viaţă, aşa că o 
luă de la început şi se bucură, de data asta, că s-au 
întâmplat toate aşa cum au fost. Dar găsi altă chichiţă — ar 

fi fost mai bine ca Federația să nu-i fi cedat definitiv 
Fulgerul galactic, pentru ca el să nu mai poată pleca 
nicăieri. Şi să fi stat pe Pământ alături de Hina — că şi ea 
fusese degrevată de toate îndatoririle federale — până la 
adânci bătrâneţi, cu trei ritualuri heliene pe zi, bineînţeles, 
din cele altoite cu stilul terestru. Dar Hina venise în lumea 
noastră tocmai pentru a rezolva o mare criză şi el îşi zise că 
dacă aşa stau lucrurile şi fără rezolvări de probleme nu se 
poate gusta fericirea, atunci aşa să fie! Dintr-o dată se 
însenină şi privi spre soția sa cu mai mult optimism. Chiar 
deveni nerăbdător să-i ciufulească niţel fulgii lui Hantar 
care tot îi deranjează mereu, mai ales în momentele lor cele 
mai plăcute. 

Hina stătea la pupitrul central de comandă şi se 
gândea dacă va reuşi să țină pasul cu evenimentele. Marele 
ei handicap consta în faptul că nu putea să desfăşoare 
acțiuni sau să exercite influenţe care 1-ar fi trădat adevărata 
origine. Din cauza aceasta, eficiența sa era limitată. 
Reuşise, totuşi, să transforme Fulgerul galactic, profitând 
de faptul că îi aparținea acum lui Sal, într-o navă mult mai 
complexă decât putea bănui cineva: îmbunătățise 
considerabil performanțele computerului, mărise rezistența 
scuturilor şi puterea armelor, îl făcuse capabil de salturi 
hiperspaţiale, dar toate acestea se activau strict la comanda 
ei. Bineînţeles că nu folosise niciodată noile facilități, 
tocmai pentru a nu atrage atenția nimănui, dar se părea că 
foarte curând va veni şi vremea lor. Nu îi spusese nimic 
nici lui Sal, de teamă ca lui să nu i se scaneze mintea de 
către acei „curioşi” care ar fi făcut orice pentru a afla astfel 
de informaţii. De fapt, lui Sal nu îi mai spusese nici alte 

lucruri foarte importante care se întâmplaseră în galaxie, 
pentru că acum voia să îl țină departe de o luptă care nu 
mai era a lui. Din punctul ei de vedere, misiunea galactică a 
soțului ei se încheiase odată cu formarea Noii Galaxii şi 
acum el avea tot dreptul la linişte, dar nu era exclus ca 
spiritul său nonconformist să mai producă diverse surprize. 
Îşi luase măsuri de prevedere în acest sens. Din păcate, Sal 
ştia secretul originei sale, ceea ce îl făcea vulnerabil, chiar 
dacă ea îi securizase mental acel segment informaţional, 
astfel încât, la orice scanare cerebrală care s-ar fi făcut 
asupra lui, să rezulte doar că el o crede pe ea agent secret 
federal. 

Araina stătea lângă Darh şi se lăsase cuprinsă de 
braţele tânărului. Se întreba ce credea Hina despre ea şi 
dacă misiunea îi fusese compromisă. Reuşise să îl anunţe 
pe Hantar despre discuţia respectivă prin care fusese 
chestionată cu privire la scopul real al vizitei sale pe 
Pământ, dar Preşedintele o asigură că lucrurile sunt sub 
control şi chiar intenționează să le grăbească puţin 
rezolvarea, întrucât dispune de o conjunctură favorabilă. 
Din acest punct de vedere se bucura că se întoarce pe 
Ortada, deşi i-ar fi plăcut să stea mai mult în concediul 
aranjat care i-ar fi oferit posibilitatea realizării unei relații şi 
mai apropiate cu Darh. 

Prietenul ei nu se gândea la nimic special. Era 
bucuros că încă sunt împreună, dar îl deranja perspectiva 
tulburării apelor galactice, fapt ce l-ar fi putut separa de 
Araina. 

Toţi patru tăceau de prea mult timp şi era puțin 
probabil ca situația să mai dureze, din moment ce Sal-Gal 
începuse să se foiască. 

- Plictiseală, plictisealăăăă, ce mă ofileşti, lălăi el un 
fel de melodie. Hei, ce facem copii? Ne lăsăm doborâţi de 
necazul că ne-a stricat nenea „Han Tătar” vacanţa? Să-mi 
aduceţi aminte, când oi coborî pe Ortada, să mă pufnească 
plânsul! 

În stilul său caracteristic, aşa cum îi tratase şi pe 
membrii Consiliului Suprem al Federaţiei, îi plăcea să-l 
ironizeze şi pe Preşedintele Noii Galaxii, dar nu pentru a-l 
jigni, ci mai mult dintr-un instinct de autoprotecţie. I se tot 
părea că ar fi tratat ca o gâză, dacă ar afişa în fața şefilor 
galactici o atitudine umilă sau un respect exagerat. Prefera 
să joace în continuare rolul pământeanului atipic, 
nonconformist şi uneori puţin rebel, greu de controlat, fapt 
ce îl deranja pe Hantar care ținea foarte mult la imaginea sa 
publică şi i se părea că atitudinea prea familiară şi chiar 
tupeistă a lui Sal-Gal îi submina autoritatea. 

Araina simți şi ea nevoia unei destinderi nervoase şi 
întrebă: 

- Pe „Sherkan” aveţi montată Platforma UV? 

Folosise pentru Fulgerul galactic denumirea de 
„Sherkan”, nume ce se încetățenise în galaxie pentru a-l 
deosebi de celelalte nave de tip fulger” construite în Noua 
Galaxie şi care primiseră indicative numerice de la unu la o 
mie. 

Îi răspunse Hina: 

- Avem, dar deocamdată nu este funcțională. Lucrez 
eu la o extindere de date. 

- Atunci, mi se poate pune la dispoziţie un spaţiu 
pentru un antrenament skyn de o oră? 

- Da, desigur. Mergi în secțiunea B7! 

- Bine, mulţumesc! Vii şi tu, Darh? Poate eşti curios 
să vezi. 

- Da, cu mare plăcere. Nu te-am văzut niciodată şi 
sunt chiar nerăbdător să te urmăresc făcând un lucru atât de 
extraordinar. 

- Pe planeta mea, un asemenea antrenament este de-a 
dreptul banal. 

leşiră amândoi şi Hina consideră că este momentul să 
aibă o mică discuție particulară cu Sal prin care să-i facă 
măcar o informare strict necesară asupra evenimentelor la 
zi, ca să nu fie luat prin surprindere de cine ştie ce 
întorsătură a lucrurilor. 

ÎI invită în camera de relaxare şi el acceptă imediat 
sperând ca, în absenţa semnului lor secret, să fie vorba de 
un „ritual” pe placul lui. 

Pe drum Hina se felicită în gând că debranşase 
Platforma UV sub pretextul unei adăugiri de date. 
Anticipase că ar fi putut fi solicitată şi nu dorea — fără 
temeri certe, ci pentru orice eventualitate — să îi dea acces 
Arainei la computerul navei, în eventualitatea că ea ar fi 
fost pusă să spioneze sau că, ulterior, i s-ar fi scanat 
memoria. 

„UV” însemna „Universul Virtual”, iar întreaga 
Platformă reprezenta suportul tehnic pentru un spaţiu 
virtual cu memorie imensă la care te puteai conecta printr- 
un anumit dispozitiv. Odată intrat, desigur, doar mental, în 
acest spațiu care reprezenta galaxia cunoscută, aveai 
posibilitatea să desfăşori o multitudine de acțiuni din cele 
mai diverse, ca şi cum te-ai fi aflat în spațiul real. 
Programul chiar îți permitea, dar doar în anumite limite, să 
creezi spaţii şi personaje noi cu care interacționai după 

bunul plac, dar dependent, totuşi, de o variabilă ce 
constituia raportul dintre capacitatea ta imaginativă şi 
posibilitatea platformei de a se corela cu aceasta. Foarte 
mulți foloseau Platforma UV ca pe un joc, un mod de 
relaxare şi divertisment, dar erau destui şi cei care 
călătoreau, se documentau, stabileau întâlniri cu prietenii 
sau chiar făceau afaceri. Aşa cum observase Sal, era 
varianta mult evoluată a internetului terestru, în care puteai 
chiar să intri, nu doar să îl accesezi, interacționând acolo 
tridimensional cu spaţiul virtual. Iar iluzia era cu atât mai 
reuşită cu cât Platforma avea la bază reproducerea fidelă a 
spațiului real. Acolo chiar te puteai întâlni, la nivel de 
senzație mentală, cu orice persoană, dacă se stabilea un loc 
şi o oră precisă, sau dacă îi ştiai cuiva deja conectat locaţia 
şi momentul prezenţei în acel loc. 

Din fericire, în „UV” nu puteai face nimănui un rău 
fizic, dar îi puteai crea diverse stări de spirit şi senzaţii pe 
care le trăia în timp real, dar nici cu aşa ceva nu puteai forţa 
lucrurile împotriva voinței celui în cauză care avea libera 
opţiune de a se deconecta de la reţea. 

Ajunşi în camera de relaxare, Hina se asigură că uşa 
este închisă şi blocată pentru accesul din exterior, comandă 
computerului sferele energo-elastice şi le activă aura 
fosforescentă de ecranare. 

Dezamăgit, Sal-Gal se aşeză cu fundul pe un balon şi 
îşi sprijini barba în palme. Apoi zise, făcând puţin pe 
bosumflatul: 

- Credeam că mă chemi aici pentru altceva. 

- Dacă ne mai rămâne timp, şi pentru mine va fi o 
mare plăcere să profităm de câteva clipe de intimitate, dar 
înainte de asta trebuie să discutăm puţin. 

- Hai, atunci să ne grăbim cu discuţia! Despre ce este 
vorba? Galaxia are iar probleme. A dat tusea măgărească în 
populaţie şi eu sunt chemat să le tai deştepților urechile 
crescute prea lungi. Dacă ştiam, luam la mine o foarfecă 
din aceea care taie cu model, ca să fac o treabă mai 
artistică! 

Hina zâmbi, deşi nu avea chef de glume, şi îl invită să 
ia loc în fotoliul gonflabil creat de computer din condensul 
energetic. Se preferau obiectele gonflabile, deoarece erau 
mai economice, crearea unui material dens necesitând un 
consum nejustificat de energie, chiar dacă totul era în final 
reciclat. 

- Deocamdată ne confruntăm doar cu premisele unei 
eventuale crize, îi răspunse ea decisă să nu îi spună mai 
mult decât trebuie. Nu ştiu prea bine despre ce este vorba, 
dar îmi dau seama că Hantar este puţin panicat de ce se 
întâmplă. Nu numai că ne cheamă la el, dar a şi trimis-o în 
prealabil pe Araina să ne aducă în siguranță. Dacă nu ai 
observat, fata, o foarte talentată luptătoare skyn, a venit la 
noi pregătită pentru luptă. 

- Păi de unde să observ eu?! Nu i-am depistat nicio 
armă la vedere, iar pe sub echipamentul ei nu am acces, că 
doar nu văd în infraroşu! Mie mi s-a părut că a venit 
pregătită să-l cucerească pe Darh, fără să ştie că „viteazul” 
nostru abia aştepta să se predea necondiţionat, la prima 
salvă de săruturi. 

- Sal, ceva se întâmplă în galaxie. Ea a fost trimisă 
special la noi, iar Hantar nu ne-ar chema decât pentru ceva 
foarte important. 

- Eu ştiu ce se întâmplă prin galaxie. Ard stelele, se 
ciocnesc asteroizii, se-nvârtesc planetele, bate vântul, creşte 
iarba, pasc oile şi clocesc găinile!! Hina, drept să-ţi spun, 

m-am cam săturat. Orice s-ar întâmpla, nu cred că mă mai 
priveşte pe mine şi, de fapt, nici nu vreau să mă mai 
intereseze. Indiferent despre ce nouă criză ar mai fi vorba, 
tu, Energetică fiind, în mod sigur îi cunoşti atât contextul, 
cât şi rezolvarea. De ce mă mai implici pe mine? Ai nevoie 
din nou de un paravan? Dacă da, îţi stau la dispoziţie fără 
nicio reținere, dar nu mai merge ca data trecută când m-ai 
lăsat, cu bună ştiinţă, pradă evenimentelor. Acum vreau să 
îmi spui despre ce este vorba încă de la început. Parcă eram 
partenerul tău şi făceam parte din Plan. 

- Dragul meu, nici măcar eu nu pot să ştiu cum vor 
decurge evenimentele. Şi, te rog să mă crezi, încerc să te 
implic cât mai puţin posibil, iar dacă nu îţi spun toate 
detaliile, este pentru că vreau să te protejez. Eşti partenerul 
meu, dar deja ai făcut foarte mult pentru noi şi, cel puţin eu, 
nu mai sunt dispusă deloc să îţi risc siguranța. 

- Aaaaaa, nici chiar aşa!! M-oi fi săturat eu de crizele 
galactice, dar nici nu o să lenevesc ca motanul pe sobă în 
timp ce tu cari lemne cu roaba şi te arzi cu jarul. De fapt, eu 
vreau să spun că nu trebuie să ne implicăm în problemele 
mărunte pe care le tot inventează unii doar ca să arate că 
sunt importanți. Vin Rătăcitorii peste noi? Parcă mai au 
nişte sute de ani până să ajungă aici. S-a ivit vreun necaz la 
fel de mare? M-aş mira! Dacă pe moment, Hantar a căzut 
cu fundul în muşuroiul cu arici, să-şi scoată singur ţepii! 
Păi nu? 

Hina se simţi neputincioasă. Nu putea să-i spună mai 
mult, nu voia să îl implice inutil, dar presupunea că va fi 
prins în vâltoarea evenimentelor. Ţinând cont de starea lui 
sufletească actuală, generată nu de nepăsare, ci tocmai de 
prea multă responsabilitate asumată de-a lungul timpului, 

încercă şi ea să îl liniştească, mai ales că nu era de preferat 
ca Sal să devină bănuitor: 

- Da, cred că ai dreptate. Nu trebuie să ne alarmăm 
inutil. Să aflăm mai întâi ce doreşte Hantar de la noi. De 
fapt, de la tine, că tu eşti, prin importanţa ta galactică 
unanim recunoscută, persoana căreia îi solicită sprijinul. 

- Eu sunt doar paravanul, doar un perete despărțitor 
spre universul tău secret, dar el habar n-are, fraierul! Da” o 
să-l lămuresc eu — o să-l fac să vorbească cu mine ca cu 
pereţii! Hina, continuă el trăgând-o mai aproape şi 
aranjându-i părul cu un gest tandru, te percep foarte 
îngrijorată. În ultimii ani ai fost veselă şi relaxată, ne-am 
simțit atât de bine împreună, dar, de la un timp, te-ai 
schimbat. Chiar te preocupă ceva foarte important. Mă 
înşel? Mai este vreo criză intermediară de rezolvat până la 
sosirea Rătăcitorilor? Au turbat coclonii de plictiseală, au 
adormit moşii la „volanul” Federaţiei, au descoperit ăştia 
din Noua Galaxie plăcerea patului conjugal şi nu-şi mai fac 
treaba, sau ce? 

- Deşi lucrurile au început să meargă de la sine, mai 
sunt încă foarte multe de realizat în galaxie. Să sperăm că 
nu va interveni nimic atât de grav care să dea totul peste 
cap. Nu vreau să fac nicio speculație care ne-ar putea 
induce în eroare. Cel mai bine este să aflăm de la Hantar ce 
se întâplă. 

Nu fusese prea convingătoare şi Sal-Gal înţelese 
acum că, dincolo de capriciile cuiva, ceva important şi 
neplăcut este posibil să se producă, dar că Hina nu poate 
încă să îi spună. Sau nu este nici ea foarte sigură. Poate se 
fereşte de el. Oare?! De ce ar face-o? Au avut întotdeauna 
încredere unul în celălalt... 

Oricum, el ştia că Hina, dată fiind originea sa 
specială, este racordată la o rețea informaţională de o 
complexitate covârşitoare în faţa căreia el, oricât de curios 
ar fi fost, prefera să rămână un pământean liniştit căruia nu- 
i place să se lege la cap fără să îl doară. Se gândi că oricât 
de grave ar fi lucrurile, nimeni nu este capabil să-i facă rău 
Hinei, iar el şi Darh vor fi tot timpul protejaţi în prezenţa ei. 
Se mai linişti, încercând să nu-şi mai pună curiozitatea să 
scotocească prin îngrijorarea soției sale şi să lase 
nerăbdarea  dezlegării misterelor pe seama derulării 
faptelor. 

Nu îşi făcea, totuşi, prea multe probleme legate de o 
posibilă nouă criză în galaxie, deoarece ştia că Hina, prea 
conştiincioasă din fire, se alarmează mai mult decât trebuie. 
El era altfel — prefera să aştepte liniştit producerea 
evenimentului, ca să aibă la ce să riposteze. Chiar avea o 
vorbă: „De ce să-mi fac griji pentru ceva care s-ar putea să 
nu se-ntâmple?”. 

Încercă să o scoată pe Hina din starea de încordare în 
care se afla, invitând-o, prin gesturi expresive, să înceapă 
împreună un ritual... direct terestru, că doar asta şi sperase 
că înseamnă invitația ei în camera de relaxare. Ea nu se 
împotrivi. Se lăsă pe spate şi, în timp ce el o săruta cu 
pasiune, se gândi că, deşi nu era prea mulțumită de cum 
decursese discuţia lor, reuşise să facă ceea ce îşi propusese 
inițial — să îl pună în gardă. Ştia şi ea că Sal preferă să 
reacționeze direct la stimuli şi că, la momentul potrivit, va 
avea sigur o reacţie. Însă tocmai modul cum ar putea să 
reacționeze el îi stârnea emoţii. Exista posibilitatea ca 
Hantar să ştie deja prea multe şi să încerce să facă mutarea 
decisivă. În acest caz, va fi Sal capabil şi mai ales dispus să 

înțeleagă? Ce va crede despre ea şi ce i-ar putea explica 
pentru a redeveni credibilă în fața lui? Poate nici nu vor 
mai avea timp să discute. Dar nici nu mai putea renunța 
acum la obiectivul stabilit; miza era prea mare. 


x 


Mergeau toți patru pe holul foarte lung al clădirii, 
spre locul unde le dăduse întâlnire Hantar. Preferaseră să 
meargă pe jos, la sugestia lui Sal, ca să mai facă puțină 
mişcare, dar chiar el găsi acum ceva de comentat: 

- Măi, frate, ce holuri kilometrice au şi ăştia! Care-o fi 
explicaţia că le-au făcut aşa lungi? Ori au avut muncitori- 
roboţi pe care 1-or fi uitat porniţi când au plecat în vreo 
vacanță şi au tot construit ăia până când li s-au tocit 
mistriile, ori noi mergem acum pe vreun tronson de turbo- 
lift al vreunui zgârie-nori pe care l-au făcut culcat, ca să le 
vină mai uşor, şi pe urmă le-a fost lene să-l mai ridice în 
picioare! 

- Este un loc ideal pentru antrenamente skyn, zise 
Araina. Ai mult spaţiu de mişcare şi îți poţi păstra tot 
timpul spatele asigurat. 

Darh folosi imediat prilejul ca să-şi exprime din nou 
admirația faţă de prietena sa: 

- Nici nu vă închipuiți cât de talentată este la artele lor 
de luptă. Nu degeaba este campioană. Îmi pare rău că nu aţi 
văzut-o şi voi. Se mişcă incredibil. 

- Am fost ocupați cu... artele noastre de luptă, îi 
răspunde Sal, primind de la Hina o privire dojenitoare. 

Se apropiau de zona unde se aflau camerele 
Preşedintelui. Deşi aranjamentele de mobilier şi ambient 
erau la fel de luxoase dar sobre ca şi până acum, apăruseră 

mai multe plante ornamentale. Lui Hantar îi plăcea să se 
înconjoare de flori, dar aici era şi o mică strategie a lui — 
voia să treacă drept un conducător sensibil, iubitor de 
frumos. 

La uşa apartamentului său, în contrast izbitor cu 
decorul viu, plin de culoare, stăteau două persoane ciudate. 
Sal-Gal le privi cu mare atenţie încercând, fără succes, să le 
identifice cu populația vreunei planete. Erau doi inşi înalți, 
îmbrăcaţi în nişte costume negre făcute, parcă, dintr-o 
singură piesă, tip combinezon, dar cu multe accesorii pe 
piept, braţe şi picioare, cu încălțări mai mari decât le-ar fi 
fost necesar pe care erau aprinse mai multe leduri, cu 
mantii negre, lungi, prinse pe umeri. Li se vedeau doar 
ochii pătrunzători, restul feţei fiind acoperit cu un fel de 
basma ca cele folosite de beduini. În plus aveau şi o glugă 
pe cap ce părea că face parte din pelerină. Deasupra 
umerilor se vedeau două obiecte, piese care te duceau cu 
gândul că ar fi mânerele sau părți ale unor arme care li se 
încrucişau pe spate. 

Arătau atât de înfricoşător, încât Sal-Gal simți nevoia 
să se oprească. Apoi devie de la traseu şi îi trase şi pe 
ceilalți spre un loc amenajat pentru servitul mesei sub 
pretextul că ar dori să se intereseze de ceva. Simţea nevoia 
să afle detalii despre cei doi ciudaţi, înainte de a intra la 
Preşedinte. Îşi întrebă însoțitorii mai mult în şoaptă: 

- Ştie cineva cine sunt alde ninja ăia de la uşă? Ai 
văzut, Darh? Vorbeam acasă de „Omul Negru”. Uite-l aici 
împreună cu holograma lui! 

Îi răspunse Araina, în glasul şi privirea căreia se putea 
percepe clar o stare de şoc: 

- Sunt „Corbii Nopţii”!!! 

- Bine, bine, îmi dau şi eu seama că nu li se poate zice 
„Guguştiucii Amiezei”, dar cine sunt? Ştii ceva despre ei? 

- Sunt maeştrii neînvinşi ai artelor de luptă skyn. 

- Eeeeee, neînvinşi!! Măcar când erau mici, tot le-au 
dat alde tat-su nişte palme la fund ca să nu mai bage bețe de 
chibrit în prize. 

- Neînvinşi de când sunt maeştri skyn. Mai precis, de 
când sunt Corbi ai Nopţii. 

- Păi, parcă şi tu erai maestru. Nici pe tine nu te-a 
învins nimeni până acum? 

- Eu nu sunt Corb al Nopţii. Cu ei este o altă poveste. 
Sunt nişte răzvrătiți ai artelor skyn, alungați de pe planeta 
mea din cauza folosirii unor tehnici interzise cu care, de 
altfel, reuşesc să rămână şi neînvinşi. Se spune despre ei că 
atunci când se angajează în luptă, înving sau mor. 

- Vaaaiii!, să mori de râs. Deci ei nu se retrag 
niciodată. E de reținut — dacă intri în conflict cu ăştia, 
trebuie să faci în aşa fel încât să ajungi în spatele lor, că ei 
nu se mai întorc cu faţa ca să dea de tine. 

- Nu e de glumă cu Corbii Nopţii. Nici nu îmi pot 
imagina ce caută aici. 

- Sunt mulţi pe la voi pe-acolo? 

- Sunt cel puţin câteva sute, dar valorează cât o 
armată întreagă. 

- Eeee!, din ce spui tu, par a fi nişte trişori. Şi zici că 
sunt chiar atât de buni? Ai avea vreo şansă dacă te-ai lupta 
cu ei? Doar aşa de probă. 

- Glumeşti! Bineînţeles că nu aş avea nicio şansă. 
Oricare dintre ei mă poate învinge şi dacă stă cu spatele la 
mine! 

- Da” erai şi tu, parcă, mare campioană. 

- La grupa mea de vârstă. 

- Aha, înțeleg. Deci, la voi, fiecare este campion la 
categoria... secundei naşterii sale!! 

Araina nu îi auzi ironia pentru că mersese să întrebe 
pe cineva de la o masă apropiată despre cei doi. Veni şi le 
spuse: 

- În total sunt trei veniţi pe Ortada. Au fost angajaţi de 
preşedintele Hantar şi constituie acum garda sa de corp. 

- Ooopaaaa!!, îi răspunse tot Sal-Gal, înseamnă că ne 
pasc niscaiva pericole, dacă „Han Tătarul” nostru a chemat 
Ciorile Întunericului ca să-l apere. Da” de noi cine are 
grijă? Se gândeşte numai la el. Abia aştept să mă întorc pe 
Pământ şi să stau acolo liniştit până când se bat corbii cu 
graurii şi câştigă papagalii, ca să revină totul la normal. 

- Am aflat şi că s-a dublat paza tuturor instituțiilor şi 
s-au luat măsuri suplimentare de supraveghere a spațiului 
public. 

- Păi atunci hai să aflăm despre ce este vorba, că a 
început să mă furnice limba de curiozitate! 

Sal-Gal se îndreptă hotărât spre uşa străjuită de 
paznicii în negru, urmat de ceilalți. Acolo trecerea îi fu 
barată de unul dintre cei doi care îl fulgeră cu o privire 
cruntă. El făcu efortul de a nu se lăsa intimidat şi-i zise 
acestuia cu un glas ce se voia degajat: 

- Băăăiii, ninja-linja, dă-te la o parte că mă aşteaptă 
stăpânul vostru. Şi vezi că ţi-ai uitat lumina aprinsă la 
bocanci! 

Folosise intenționat expresia „stăpânul vostru” ca să-i 
enerveze pe aceşti maeştrii despre care presupunea, pe 
deplin întemeiat, că sunt foarte orgolioşi. 

Paznicul tastă ceva pe un dispozitiv aflat pe braţ, 
trimițând un mesaj către cineva şi după puţin timp le vorbi 
grav: 

- Intraţi! Preşedintele vă aşteaptă. 

Araina rămase la urmă şi când încercă să intre şi ea, 
celălalt paznic îi puse o mână fermă în piept, şuierându-i 
două vorbe ca unui duşman de moarte: 

- Fără arme! 

Fetei îi tremură mâna sub impulsul abia stăpânit de a 
riposta, dar o opri Sal-Gal care, văzând scena, se întoarse 
să-i ia apărarea spunându-i bodyguardului: 

- Băi, nene Strigoiule, fata e cu mine, aşa că nu te mai 
da mare hologramă, că nu mă sperii tu pe mine ziua în 
amiaza mare, cu atâta lume-n jur! 

Apoi, văzând că individul se încruntă şi mai mult, 
ducând mâna la mânerul unei arme, strigă la Hantar: 

- Şefule, vino, te rog, să ne ajuţi, că Întunecimea Sa, 
Bezna Nopţii sau Orbu” Găinii, cum l-o chema, face pe 
pacifistu’ moralist cu noi! Cică să n-avem arme, dar el, cred 
că scoate flăcări şi când trage vânturi! 

Intervenţia Preşedintelui calmă spiritele: 

- Las-o să intre! Este secretara mea de încredere. 

Aveau fotoliile pregătite. Hantar, foarte amabil şi 
zâmbitor, le arătă locul fiecăruia: Sal în mijloc, Hina în 
dreapta sa, spre fereastră, Darh în stânga, spre uşă, iar 
Araina tot aproape de intrare, dar undeva în lateral, în 
prelungirea biroului. Prin aceasta i se definea poziția de 
funcționar al Preşedintelui, neparticipant la discuţii. Fata 
nici nu avea pretenţia să i se ceară părerea în vreo problemă 
ŞI, oricum, se aştepta ca Hantar să discute cu ea după aceea, 
în particular. 

Sal-Gal făcu ochii roată prin încăpere. Îi atraseră 
atenția două lucruri: al treilea Corb al Nopţii stătea cu 
braţele încrucişate, aproape lipit de peretele din spatele lor, 
iar celălalt aspect mai deosebit consta într-o cutie frumos 
ornamentată cu modele în relief sculptate cu mare migală 
ce se afla pe birou, cam pe direcția Hinei. El gândi că 
despre cutia aceea urma să le vorbească Hantar. Cine ştie 
cine, pe unde săpase şi o găsise, i-o adusese şefului cel 
mare ca să facă impresie bună şi acesta, neştiind ce-i cu ea 
îşi zisese: „la să îl chem pe Sal-Gal ca să îl întreb ce-i cu 
asta, că el şi aşa nu are ce face acasă!”. Bineînţeles că nu 
aşa gândea Hantar, dar pământeanul era încă supărat că i se 
întrerupsese vacanţa la munte. 

Preşedintele îi făcu un semn discret gărzii sale de corp 
care ieşi din birou, apoi se aşeză în fotoliul său încercând să 
rămână zâmbitor. 

Sal i-o luă înainte şi deschise discuţia, mai mult cu 
intenţia de a-i aminti acestui bătrân revitalizat că el nu i se 
subordonează în niciun fel, oricât de mare conducător ar fi 
el în Noua Galaxie: 

- Hei, şerifule, văd că ţi-ai tras gardă pretoriană. Pe 
unde i-ai mai găsit şi pe beznacii ăştia? 

- Nu te grăbi să tragi concluzii pripite! Suntem într-o 
stare de atenție sporită şi nişte măsuri de prevedere sunt 
întotdeauna binevenite. Am luat măsuri suplimentare de 
pază la toate nivelurile. 

- De ce? S-a anunţat vreun nor de lăcuste carnivore, 
vreo invazie de şoareci flămânzi sau vreo explozie de 
pureci turbaţi? Sper să fie vorba de ceva important, ca să nu 
regret că mi-am întrerupt vacanța, tocmai când voiam să fac 
din ea preludiul pensionării. 

- Nu cred că avem timp de glume ironice, spuse 
Hantar încercând să rămână amabil. Ceea ce vă voi spune 
acum are caracter secret. Varianta oficială a întăririi pazei 
este că, printr-o dezvoltare explozivă neprotejată, Noua 
Galaxie devine foarte vulnerabilă în macrosistemul cosmic 
şi ne propunem să ridicăm siguranța societății noastre, la 
acelaşi nivel cu stadiul socio-tehnologic atins. În realitate, 
ne confruntăm deja cu un pericol ascuns, asupra căruia nu 
avem deocamdată niciun control. 

- Spuneai că este vorba despre ceva mai vechi, 
cronicizat. 

- Da, ceva vechi pe care l-am tratat cu prea multă 
uşurinţă. După doisprezece ani, sindromul „dragon” încă 
face, în mod inexplicabil, victime. Nu o să lungesc prea 
mult vorba. Asta înseamnă că sursa bolii este încă activă. 

- Când zici „sindromul dragon”, te referi la „minţile 
rătăcite”? Adică la acele persoane devenite „legume”, de la 
care nu se mai poate afla nicio informaţie, nici măcar dacă 
le place mâncarea? 

- Da, la ele mă refer. 

- O fi vreo boală de prea multă carte. La noi aşa se 
zice: „Cine ştie multe, moare.”, ca dovadă că pe Pământ nu 
s-a îmbolnăvit nimeni. 

- În ultimii ani maladia a lovit numai în Noua Galaxie 
şi cred că este legată de transformarea noastră sentimentală 
şi, poate, şi de dezvoltarea tehnologică fără precedent în 
lumea cunoscută. Probabil că cele două aspecte deranjează 
pe cineva. 

- Şi m-ai chemat pe mine ca să aflu cine. S-ar putea ca 
Baba-Cloanţa să fie supărată că de ea nu se mai 
îndrăgosteşte nimeni şi, drept răzbunare, vă transformă 

neuronii în vreascuri. Păi, de unde să ştiu eu, măi, nene, pe 
cine deranjaţi voi?! 

- Nu te-am chemat aici ca să îmi spui cine, pentru că 
deja bănuiesc. Sunt aproape convins că Rătăcitorii exercită 
o nouă influenţă nefastă, ca un atac subtil, asupra noastră. 

- Cum?, că nu a mai apărut nimeni prin zonă şi, din 
câte ştiu eu, sunt încă foarte departe. 

- Sunt mult mai aproape decât crezi şi cea mai bună 
dovadă o constituie „minţile rătăcite” care tot apar mereu. 
Am spus că este un atac subtil, executat probabil de un 
singur individ care ar fi putut veni printre noi cu mult timp 
în urmă şi s-a activat într-un moment prestabilit, pentru a 
pregăti sosirea semenilor săi. 

- Nu ştiu dacă unul singur putea să influențeze o 
populație atât de mare. Poate are undeva un emițător de 
radiații dăunătoare. Nu puteţi face o scanare, ceva, pentru 
a-l depista? 

- Dacă ar fi existat un emiţător, l-am fi descoperit 
până acum. Din analiza succesiunii îmbolnăvirilor, rezultă 
că influenţa este selectivă şi punctuală, exact cum ar putea 
acționa un singur individ. Eu studiez acum statisticile 
legate de evoluţia şi răspândirea bolii şi sper ca în curând să 
aflu cine a fost de fiecare dată în locul şi momentul 
apariției unor noi cazuri de îmbolnăvire. Din statistici va 
rezulta o „amprentă” lăsată de acest străin spion, care mă 
va duce până la urmă la el. l-am angajat pe cei trei luptători 
skyn tocmai pentru că mă aştept ca Rătăcitorul, văzându-se 
încolțit, să devină foarte periculos. 

- Păi, foarte bine! Că n-o fi Baba-Cloanţa, şi o fi 
Terchea-Berchea, văd că poţi să-l prinzi şi singur. Tot nu 
am priceput de ce mai ai nevoie de mine. 

- În primul rând, aş dori ca tu să mergi cu mine în 
câteva locuri în care s-au înregistrat multe îmbolnăviri, în 
zonele de îngrijire a celor afectaţi, să discutăm cu martorii, 
cu personalul medical, să încercăm să punem cap la cap 
diverse date în aşa fel încât să putem cristaliza nişte 
raționamente logice pe care să ne fundamentăm acțiunea de 
prindere a intrusului. De ce am nevoie tocmai de tine? 
Deoarece tu ai fost singurul în legătură directă cu acea 
civilizație necunoscută care ne-a ajutat în urmă cu 
doisprezece ani. Dacă ei vor dori să ne ajute din nou, cel 
mai probabil o vor face tot prin tine, poate direct sau poate 
stocând date în diamantul su-eng la care eu voi putea să te 
conectez pentru a le descifra. Nu trebuie să te temi. Garda 
mea ne va însoţi permanent şi te asigur că sunt cei mai buni 
luptători din galaxia cunoscută. 

- Păi eu tocmai de ei mă tem. Când stau în preajma lor 
am senzaţia că sunt baba-oarba printre chupacabre! 

- Te vei obişnui cu prezenţa lor care va fi destul de 
discretă. 

- Dar cu sindromul vostru cum rămâne? Ce mă fac 
dacă la mine se ia boala şi ajung ca femeia-insectivoră, să- 
mi trăiesc viaţa extaziat de imprudenţa muştelor? 

- Te asigur că afecțiunea nu este transmisibilă, ci 
provocată de cineva prin influență directă. 

Sal-Gal întoarse privirea spre Hina ca să-i ceară 
părerea, dar ea stătea cu fruntea sprijinită în palme, aparent 
absentă de la discuţie şi de aceea îi dădu lui Hantar un 
răspuns evaziv, la tragere de timp: 

- Drept să-ţi spun, nu prea mai am chef de plimbat, iar 
posibilitatea ca mie să-mi mai fie trimise informaţii de către 
vreo civilizație secretă, tinde către zero. Ba nu, a trecut deja 

de zero, ca botul Titanicului de luciul apei. Cristalul 
Soarelui a fost distrus şi, odată cu el, orice posibilitate de 
comunicare. 

- Nici eu nu îmi fac iluzii prea mari, dar poate vor 
găsi ei altă posibilitate de comunicare. Pentru orice 
eventualitate, aş vrea să vii cu mine, tu având deja o 
predispoziţie de conectare şi o compatibilitate cu 
dimensiunea lor. 

- Băi ce vă pricepeţi voi să mă faceţi compatibil cu tot 
ce e mai greu prin galaxia asta! Dar hai că mai vedem. Şi în 
al doilea rând de ce zici că ai nevoie de mine, că mi-ai dat 
de înţeles că ar mai fi cel puțin un motiv? 

- Dacă Rătăcitorii sunt mult mai aproape decât se 
crede, va trebui să fim gata de ripostă într-un timp cât mai 
scurt. Am regândit întregul sistem de apărare, deoarece 
spionul a avut suficient timp pentru a-l cunoaşte pe cel 
vechi. Am accelerat producția de nave de luptă. Avem 
provizii, resurse şi rezerve militare stocate în locuri secrete, 
suficiente pentru o rezistență de lungă durată, am înființat 
colonii subterane pe planete aparent nelocuite pentru 
perpetuarea civilizaţiei noastre în cazul tragic al pierderii 
războiului în fază inițială, am creat planete fortificate 
pentru refacerea flotelor uzate în luptă şi am conceput un 
plan al acţiunilor de gherilă. Nu ne vom preda niciodată şi 
sunt convins că putem învinge, dar ne-ar mai trebui ceva — 
nişte echipaje fanatice care să lupte fără menajamente, fără 
nicio milă față de duşman, oameni care să poarte războiul 
chiar cu plăcerea de a-şi distruge inamicul şi fără să le mai 
pese de moarte. 

- Păi îi ai deja pe Corbii Nopţii. Cică ăştia luptă de 
mor cu unghiile-nfipte-n gâtul tău. 

- Sunt prea puţini. 

- Ia-i pe cocloni, că nici ei nu au prea multe scrupule. 
Le spui că tot ce cuceresc va fi al lor şi să-i vezi cum or să 
dea iama şi prin depozitele voastre ascunse. 

- Coclonii sunt viteji doar la grămadă şi într-o 
zdrobitoare superioritate numerică. Mie îmi trebuie fanatici 
dornici de glorie, capabili să... 

- Hai că ştiu unde baţi, îl întrerupse Sal-Gal. Îi vrei pe 
pământenii mei. Şi uite aşa ai ajuns la vorba mea. 

- Da, recunosc, atunci ai avut dreptate, dar nu era 
momentul potrivit. Vezi tu, populația noastră galactică 
educată şi instruită în sistemul federal plin de principii 
restrictive, are handicapul lipsei de inițiativă extremă. Mă 
gândeam să formăm cu pământenii tăi un corp separat de o 
sută de nave de ultimă generație care să constituie forța 
noastră de şoc. Vor fi neclintiţi şi nemiloşi şi poate vor da 
tonul şi celorlalți într-un război care va fi cu siguranță atât 
de crâncen încât pe noi, cei anchilozaţi în reguli rigide şi 
concepte pozitiviste, ne va lua prin surprindere. Crezi că se 
pot găsi pe Pământ suficienți oameni care să corespundă 
acestor cerinţe? Îţi dai seama că va fi nevoie şi de un 
anumit nivel intelectual pentru însuşirea măcar elementară 
a tehnologiei noastre. 

- Nu prea ştiu cu intelectul cum o să iasă, mai ales că 
nu poţi trimite savanţi ca să le mănânce duşmanilor ficaţii, 
dar în materie de fanatism, avem destulă materie primă. 
Mecanismul este simplu. Pe pământeni trebuie doar să-i 
enervezi cu ceva şi o încurci garantat. Nu ştiu dacă este 
bine să-i puneţi separat, că-şi apucă degetele pe la pupitrele 
de comandă şi pe urmă se enervează chiar pe voi. Mai bine 
ar fi să-i amestecați cu ai voştri — unii cu condusul navelor 

şi ceilalți cu trasul torpilelor. Dar să montați mai multe 
tunuri, ca să aibă băieții mei cu ce să se distreze! Şi 
neapărat computerele să asculte de ei orbeşte. 

- Vreau să înființăm cât mai curând pe Pământ o bază 
de selecţie şi antrenament, dar ar fi mai bine, totuşi, să fie 
sub acoperire. Ai vrea să cumperi pe numele tău, dar în 
contul nostru un teren în zonă montană, mai ascunsă de 
privirile curioşilor, pe care să înfiinţăm baza? Cei selectaţi 
vor părăsi planeta imediat după perioada de pregătire şi 
nimeni nu va afla nimic. 

- Eeee, nu va afla! Păi radio-şanţul ce păzeşte? Crezi 
că pot dispărea nişte oameni, fără să facă babele congres 
extraordinar? Tu ce părere ai, Hina? 

Sal-Gal se întoarse iar spre soția sa ca să o consulte 
măcar din priviri, dar o văzu într-o poziţie nefirească, lăsată 
mult pe spate, cu ochii închişi, cu gura întredeschisă, 
respirând greu. Se repezi la ea strigându-i lui Hantar. 

- Cheamă repede un medic! Se întâmplă ceva cu ea. 

Hina nu a mai avut nevoie de medic. Scoasă pe hol 
într-o zonă cu aer mai rece, şi-a revenit singură, dar a rămas 
într-o stare de uşoară bulversare. S-a scuzat pentru incident, 
a dat asigurări că totul este în regulă, dar a cerut 
permisiunea să se retragă în apartamentul care le fusese pus 
la dispoziţie. 

Sal-Gal a contramandat orice altă activitate pentru a 
merge cu ea, asigurându-l pe Hantar că o să revină după ce 
soția sa îşi va reveni pe deplin. 

Dar Preşedintele nu mai avea pe moment de ce să 
continue discuţia, deoarece obținuse ceea ce îşi dorise — ca 
Sal-Gal să meargă cu el, dar mai ales să îi asigure accesul 
pe Pământ, chiar şi limitat, sub forma unei baze secrete de 
instruire. Însemna foarte mult pentru planurile lui de viitor 


80 


SĂMÂNȚA RĂULUI 


să aibă deschidere spre un anumit loc de pe planetă şi 
contact direct cu resursele nebănuite ale pământenilor. Era 
în joc soarta Noii Galaxii, aşa cum o vedea el în planurile 
sale viitoare. Exista acum şi satisfacția că obținuse în sfârşit 
o dovadă certă împotriva Hinei, chiar în prezenţa celor care 
trebuiau convinşi. 

Profitând de retragerea Hinei însoțită firesc de 
membrii familiei sale, Preşedintele o reținu pe Araina 
pentru o discuţie secretă. 

O invită să ia loc în faţa lui, o servi cu fructe de 
tojina, foarte apreciate pentru dulceaţa, aroma şi suculența 
lor, după care o întrebă: 

- Ti s-a părut ceva deosebit, ceva suspect în vizita 
făcută pe Pământ? 

- După cum v-am spus şi în convorbirea subspațială 
securizată, mi s-a părut cel puţin surprinzător faptul că Hina 
şi-a dat seama foarte repede că vizita mea este doar o 
acoperire pentru o anume misiune. M-a luat la sigur 
făcându-mă să mă simt foarte stânjenită. 

- A avut o atitudine amenințătoare la adresa ta? 

- Nu, dar mi-a dat de înţeles că nu îmi ia în serios 
nicio explicație şi chiar am avut impresia că ştia deja mai 
multe decât mine. 

- Interesant! Lucrurile încep să se lege. 

- Ce vreţi să spuneţi, domnule? 

- Araina, suntem într-un moment de răscruce şi am 
nevoie de maximul tău devotament. În zilele următoare se 
poate hotărî soarta întregii galaxii. 

- Devotamentul meu față de viitorul galaxiei nu cred 
că mai trebuie probat, dar nu înţeleg cum am ajuns eu dintr- 
o dată un pion atât de important. 

- Îţi voi explica imediat. Lucrurile nu sunt deloc 
simple şi trebuie să acționăm cu precizie de chirurg. O cât 
de mică greşeală ne poate anula tot avantajul obținut până 
acum. Oricât de incredibil ar părea, toate indiciile mele mă 
conduc la concluzia că tocmai Hina este spionul pe care îl 
căutăm. 

- Hina??!! Tocmai ea?! Este o acuzaţie foarte gravă, 
domnule... 

- Mă cunoşti destul de bine şi ar trebui să ştii că nu 
mă hazardez în a face acuzaţii nefondate. Hina a fost cea 
care a stat tot timpul în preajma lui Sal-Gal pentru a-l putea 
manipula după bunul plac. Chiar a acceptat să se 
căsătorească cu el, deşi, la vremea aceea, între ei era o 
adevărată prăpastie, motiv pentru care nimeni altcineva din 
cadrul Federației nu ar fi făcut un asemenea gest. 

- De ce ar fi avut nevoie să îl manipuleze pe Sal-Gal? 

- Deoarece prin intermediul lui putea să ajungă mult 
mai repede la Cristalul Soarelui pentru a-l distruge, tăindu- 
ne orice legătură cu o civilizaţie din altă dimensiune care 
era dispusă să ne ajute. La vremea respectivă noi toți am 
fost foarte bucuroşi că Marele Dragon a fost învins, 
scăpând din vedere, în euforia momentului, că şi Cristalul 
fusese distrus. Apoi Sal-Gal, având informaţiile 
distorsionate de influenţa ei, ne-a spus că Rătăcitorii sunt 
încă departe, dar aflăm acum că îi avem aproape lângă noi. 

- Domnule Preşedinte, dar Sal-Gal l-a distrus pe 
Marele Dragon folosindu-se de parola primită de la cei care 
au dorit să ne ajute. Hina nu a avut nicio influență aici. 

- Ea s-a folosit cu mare abilitate de conjunctura 
creată. În parola de care vorbeşti nu era nicio referire la 
necesitatea distrugerii Cristalului Soarelui şi totuşi acesta 

nu mai există. Ştii de ce trebuia el făcut mici fărâme? 
Pentru că emana o puternică energie care îi paralizează pe 
Rătăcitori. Cristalul constituia principala noastră armă de 
apărare împotriva invadatorilor, lăsată nouă moştenire de 
vechii transcenzi, dar a fost distrus înainte ca noi să ne dăm 
seama de greşeală. 

- Cu tot respectul domnule Preşedinte, dar sunt mai 
mult supoziții... 

- Ai tot dreptul să te îndoieşti şi chiar mă bucur că 
vrei dovezi concrete. Nu doresc să te laşi convinsă doar de 
cuvântul meu, pentru că ar fi ceva formal, de moment şi eu 
am nevoie de tine ca de principalul meu aliat, devotat şi 
total convins de justețea cauzei noastre. Ia priveşte, te rog! 

Hantar se ridică şi deschise cutia cea frumos 
ornamentată aflată pe biroul său. Apoi continuă: 

- A fost aici de când aţi intrat şi, după cum ai putut 
observa, nimeni nu a umblat la ea. Conţine un cristal care 
este fragmentul din Cristalul Soarelui pe care l-am 
împrumutat de pe Transcenda. El emană şi acum o energie 
neutră pentru noi, dar ostilă pentru Rătăcitori. Spune-mi, te 
rog, dintre noi toţi cei prezenți aici, cui 1 s-a făcut rău sub 
influenşa energiei sale? 

- Hinei, rosti Araina cu glas stins, nevenindu-i să 
creadă că lucrurile pot lua o astfel de întorsătură. 

- Avea ea vreun alt motiv să se simtă rău? A fost ea 
bolnavă în zilele premergătoare întâlnirii noastre? Nu. Ba 
mai mult — şi-a revenit aproape imediat după ce a ieşit de 
sub influenţa cristalului. Şi asta nu e tot. Am găsit deja 
„amprenta” pe care intrusul a lăsat-o inevitabil în urma sa, 
cea despre care i-am spus lui Sal-Gal că o cercetez. 
Descoperirea este incredibilă. Toate cazurile de „minţi 

rătăcite” au apărut pe traseul pe care Hina, însoțindu-l pe 
soțul său, l-a urmat prin Noua Galaxie. Am situația exactă 
aici ŞI îți dau şi ție o copie ca să te convingi. 

Araina luă înscrisul şi se uită fugitiv pe el întrebând 
altceva: 

- Ce interes avea să perpetueze sindromul „dragon”, 
cu riscul de a se deconspira? 

- Ca să ne anihileze cei mai buni specialişti, cei mai 
capabili militari. Ca să ne întârzie cât mai mult. Şi încă 
ceva. Am reuşit să descifrez mesajul pe care Sal-Gal l-a 
ascuns în reşedinţa sa terestră imediat după distrugerea 
Marelui Dragon. Nu dispun încă de traducerea completă, 
dar în esență se spune că: „Hina nu este ceea ce pretinde”. 
Deci, el şi-a dat seama la vremea respectivă, dar cu 
siguranță că între timp i-a fost ştearsă memoria pe acest 
segment informaţional. Pentru un Rătăcitor, o astfel de 
procedură nu ar trebui să constituie o problemă, mai ales 
când are de a face cu un pământean care nu dispune de 
nicio protecție mentală suplimentară celei naturale. 

- Deşi pare ceva de neconceput, dovezile sunt 
incontestabile. Ce este de făcut acum? Şi mai ales, ce pot 
face eu atât de important într-o confruntare în care sunt din 
start depăşită de evenimente? 

- Nu trebuie să ne pripim. Am pus în jurul Hinei o 
„plasă” pe care însă va trebui să o tesem din ce în ce mai 
des, până când nu va mai avea scăpare. Ea dispune încă de 
multe atuuri şi ne-ar fi fatal să o subapreciem, mai ales că 
exercită o influenţă foarte mare asupra celor doi, Sal-Gal şi 
Darh pe care, împotriva uzanțelor federale i-a făcut familia 
ei, adică elemente de maximă susținere. Ar fi imprudent să 
le spunem celor doi adevărul aşa, direct în față. Nu ne-ar 

crede şi ne-ar deveni, probabil, duşmani. De aceea trebuie 
să acționăm cu foarte mult tact. Eu îl voi lua pe Sal-Gal cu 
mine şi îi voi prezenta dovezile împotriva Hinei încetul cu 
încetul, încercând să îl conving de justeţea lor. Din păcate, 
nu putem ignora opinia lui Sal-Gal şi nici reputația sa în 
galaxie şi de aceea trebuie să îl câştigăm de partea noastră 
oricât de greu i-ar veni să accepte adevărul. Tu îl vei însoți 
pe Darh într-o misiune pe care sper să nu o refuze. Ştiu că 
are o inteligență sclipitoare şi tocmai de aceea o să îl rog să 
studieze posibilitatea reasamblării Cristalului Soarelui. Este 
bine ca el să fie ținut mai departe de evenimente, fiind 
foarte puternic legat sentimental de mama sa şi cred că va 
suporta cu greu şocul adevărului. Dacă vei avea ocazia, 
induce-i ideea că ea are o dublă identitate, din care una 
ascunsă, extrem de periculoasă. 

- Incontestabil Darh are o inteligență ieşită din 
comun, dar va şti el de unul singur să asambleze Cristalul 
mai bine decât ar face-o savanții noştri? 

- Să nu uităm al cui fiu este. O moşteneşte pe mama 
sa, iar Rătăcitorii ne sunt superiori din foarte multe puncte 
de vedere. Nu îți ascund că îi dau însărcinarea cu un dublu 
scop. Trebuie să aflăm şi în ce măsură el este influenţat 
negativ de energia Cristalului. Astăzi, la o doză mai mică, 
nu a părut să fie afectat cu ceva şi s-ar părea că pentru el 
există şanse reale de a fi recuperat. Din păcate, pentru Hina 
nu cred că mai este nimic de făcut. 

- Ce se va întâmpla cu ea, domnule Preşedinte?, 
întrebă Araina foarte neliniştită de perspectiva unui sfârşit 
tragic. O veţi... anihila? 

- Şi pentru mine este foarte greu să iau o astfel de 
decizie, răspunse Hantar percepându-i fetei starea de 
îngrijorare. Vom încerca să o prindem într-o capcană 
energetică şi o vom ţine acolo atâta timp cât vom putea 
păstra controlul asupra ei. 

- Nu ştiu dacă Darh va putea concepe să 1 se întâmple 
aşa ceva mamei sale... 

- De aceea trebuie ca tu să fii alături de el. Să îi acorzi 
sprijinul moral şi chiar sentimental de care va avea nevoie. 

- Vom pleca pe Transcenda? Şi ne vor primi Marii 
Învăţaţi acolo? 

- Nu veți pleca imediat. Deocamdată îi voi pune 
tânărului la dispoziţie o documentaţie pentru studiu, aflată 
pe a cincea planetă a sistemului nostru. Pe Hina o voi lăsa, 
chipurile!, să se refacă, dar îi va fi monitorizată şi cea mai 
mică mişcare. Orice pas greşit va însemna o nouă dovadă a 
vinovăţiei sale. 

- Indiferent cum vor sta lucrurile, cred că Hina are 
dreptul să se apere. Suntem obligați să îi asigurăm un 
proces corect. 

- Proces??!!, se miră Hantar vădit contrariat. Draga 
mea, crezi că un Rătăcitor care are misiunea să deschidă o 
epocă a sclaviei pentru galaxia noastră, se va resemna în 
faţa unei sentințe definitive şi va merge de bună voie în 
celulă, transmiţându-le semenilor săi să nu mai vină să ne 
cucerească pentru că noi aplicăm legea? Sau cum? Te rog 
să mă înţelegi foarte clar! Hina este extrem de periculoasă. 
Dacă nu o arată pe faţă, este pentru că ea are de jucat un rol 
perfid, dar dacă s-ar vedea încolțită, ar riposta incredibil de 
violent. Trebuie să o capturăm înainte de a fi prea târziu, 
înainte de a afla ce i se pregăteşte. Vreau să mai ştii că eu 
dețin informații vitale luate din Biblioteca Transcendei pe 

care nu am cum să ţi le relatez, volumul lor fiind prea mare, 
şi de aceea trebuie să mă crezi că acţionez în cunoştinţă de 
cauză. 

- Nu ar fi exclus ca Hina să-şi fi dat deja seama de 
intențiile dumneavoastră, din moment ce ați supus-o 
energiei cristalului. 

- Ea va face tot ce îi va sta în putere să îşi urmeze 
planul pe care îl are de îndeplinit — adică să faciliteze la 
maxim invazia Rătăcitorilor. Nu va risca să se dea de gol 
ripostând. Chiar dacă ar bănui că întreprindem ceva 
împotriva ei, este obligată să aştepte. Dar noi o vom lovi o 
singură dată şi decisiv. Capcana energetică este deja 
pregătită şi sper să o surprindem într-atât încât să nu mai 
poată avea nicio reacție. 

- Şi aveți certitudinea că o poate reține ceva? 
Dumneavoastră spuneaţi că ne este net superioară. 

- Da, ceva o va reține. După cum s-a văzut, nu îi poate 
rezista energiei Cristalului. Am adus deja de pe Transcenda 
alte douăsprezece bucăţi de cristal pe care le-am dispus 
într-un loc secret şi ea nu ştie asta. Mai trebuie doar să o 
ademenim în cursă. 

Araina spuse cu nereținută surprindere: 

- Domnule Preşedinte, sunteți mereu cu un pas 
înaintea cuvintelor. Dacă ar fi fost oricine altcineva în locul 
dumneavoastră, cred că războiul ar fi fost mult mai greu de 
purtat. 

Hantar se rezemă puțin de speteaza fotoliului, încântat 
de vorbele fetei, apoi se ridică în picioare. 

- Eu sau cine va veni în locul meu, suntem cu toţii 
condamnaţi să învingem, spuse el pe tonul care însemna 
încheierea discuţiei. 

Araina se ridică la rândul ei şi ieşi din birou, 
grăbindu-se să îl întâlnească pe Darh, simțind nevoia de a fi 
alături de el în pragul unei suferiţe încă neştiute. 


Hina îşi revenise complet. După două zile de odihnă 
se simţea pe deplin refăcută. Le spusese lui Sal şi Darh că 
totul fusese cauzat de o migrenă rebelă, convingându-i să-şi 
urmeze fiecare programul stabilit de Hantar. 

Desigur că Sal-Gal avusese dubii în privinţa stării ei 
de rău, bănuind că totul are legătură cu noua criză şi chiar 
insistând să se întoarcă imediat pe Pământ, dar ea îi dădu de 
înţeles că lucrurile trebuie să îşi urmeze cursul. 

Acum când nu numai cei doi, dar şi Hantar şi Araina 
erau plecați de pe Ortada, ea putea să facă două lucruri 
importante. Pentru primul se autoinvitase în biroul 
generalului Ramana pe care încerca acum să îl provoace la 
o discuţie. 

- Ramana, îl abordă ea pe generalul obosit de prea 
multă muncă pe care doar politeţea îl mai făcea să o 
asculte, ne cunoaştem de mult timp, am înfruntat multe 
pericole împreună şi cred că putem avea deplină încredere 
unul în celălalt. De aceea te întreb ca pe un prieten. Am 
înțeles de la Hantar că a regândit întreaga strategie de luptă. 
Îmi poţi spune, te rog, în ce constă schimbarea 
dispozitivului de apărare a Noii Galaxii? 

Generalul nu-şi putu ascunde o grimasă, dar încercă 
să dea un răspuns politicos: 

- Îmi pare rău, dar mă întrebi de un lucru strict secret 
care iese chiar şi din limita relaţiei noastre de amiciţie. 

- Bine, înţeleg că nu poți să îmi dai detalii, dar crezi 
sincer că era necesară o asemenea schimbare radicală? 

- Eu sunt doar un executant. Decizia strategiei de 
apărare aparține în totalitate Preşedintelui. lar el a 
demonstrat în repetate rânduri că are un simţ deosebit al 
anticipării evenimentelor. Sunt convins că ştie ce face şi de 
această dată. 

- Eşti atât de convins, i-o spuse Hina pe un ton 
revoltat, încât nici nu mai simţi nevoia să verifici, să treci 
informațiile prin filtrul rațiunii tale, să te împotriveşti dacă 
nu îți convine ceva. 

- Sunt bătrân şi obosit..., rosti generalul cu glas tot 
mai stins. Am cerut să mă retrag, dar nu mi s-a acceptat 
plecarea. Ce pot să fac? 

Bărbatul se aplecă spre birou, proptindu-şi capul în 
palme. Hina profită de poziţia sa în care el nu o vedea şi 
întinse o palmă asupra lui făcând prospecția telepatică de 
care avea nevoie. 

Apoi îi dădu un răspuns la fel de ferm: 

- Să îl înfrunţi pe Hantar care vrea să controleze totul 
ca un dictator! 

- Să îl înfrunt?! Mă îndemni, cumva, la revoltă 
împotriva autorităţii? Tu de câte ori ai înfruntat Consiliul 
Suprem al Federației? Ce interes ai tu acum să provoci un 
dezechilibru atât de mare, îndemnându-mă pe mine la 
revoltă? 

Generalul făcuse un mare efort rostind cuvintele de 
împotrivire. Chiar se ridicase pe jumătate din fotoliu 
încercând să pună mai multă forță în glas, dar acum se 
prăbuşi la loc şi spuse vlăguit: 

- Vremea mea a trecut. Mi-am făcut datoria cât am 
putut. Acum este rândul altora. Al lui Hantar şi al celor ca 
el... 

- Hantar este mai bătrân decât tine. 

- El este puternic, eu sunt slab... El este stăpân pe 
situație, eu îmi pierd controlul... Eu sunt bătrân, Hina,... 

Se lăsă pe spate şi închise ochii. Rămase aşa un timp 
nedefinit. La un moment dat se trezi şi întrebă. 

- Mai eşti aici? 

Dar Hina plecase demult. Se grăbea să realizeze al 
doilea obiectiv propus, acum cât avea libertate de mişcare. 

Folosise o sferă energetică pentru a ajunge într-o altă 
zonă a planetei unde spera să-l întâlnească pe Kal Tabol. 

După înfrângerea Marelui Dragon şi cristalizarea în 
galaxie a unui nou tip de societate, coclonul devenise 
reprezentantul Imperiului în cadrul Noii Galaxii, ocupându- 
se atât de contribuţia coclonă la succesul noului Proiect, cât 
şi de legătura pe care ei doreau să o păstreze cu vechile lor 
structuri de decizie, acolo unde Harabal rămăsese lider, iar 
Kohon se retrăsese, ca de obicei, pregătind nişte armate de 
rezervă, doar aşa, pentru orice eventualitate! 

Colonelul nu se lăsă prea mult aşteptat. Ca orice 
coclon, era interesat de oportunităţile care i se ofereau, mai 
ales acum când însăşi Hina îi solicita o întrevedere. 

O invită într-o încăpere despre care spuse că le 
asigură o discreție necesară unei întâlniri de asemenea 
importanță, el gândindu-se, printr-un raționament 
caracteristic speciei sale, că ce este legat de Hina, este legat 
şi de Sal-Gal, şi ce are legătură cu Sal-Gal, este foarte 
important pentru galaxie. 

Hina nu voia să fie văzută aici, de aceea îi spuse: 

- Mă grăbesc. Vreau să sărim peste orice protocol şi 
să vorbim foarte direct. 

- Te ascult, rosti Kal Tabol salivând anticipat de 
bucuria unei mari afaceri prefigurată de graba femeii. 

- Am nevoie şi de totala ta discreţie. Îţi ofer datele 
necesare pentru a îmbunătăţi de zece ori eficienţa cursei 
voastre de şoareci, cum o numiţi. 

- Oooo!!, de zece ori?! In cât timp putem realiza 
performanța? 

- În doar câteva zile. 

- Şi ce ne ceri în schimb? 

- Vreau ca la un moment dat, să faci un anumit lucru 
pe care ţi-l voi cere eu acum. Îţi ofer ceva foarte valoros, cu 
caracter permanent, pentru un singur moment. 

Colonelul se gândi, uitând să-şi şteargă zâmbetul de 
satisfacție de pe față. Se şi vedea invincibil în fruntea 
navelor sale dispuse în reţea. Scăpă cu voce tare o frântură 
din vălmăşeala de gânduri care îl asaltau din toate colţurile 
minții: 

- Şi dacă te păcălim? Ce garanție ai că ne vom 
respecta angajamentul? 

- Tu eşti unica mea garanție. Am luptat împreună şi 
am încredere în tine. 

Cuvintele Hinei îl încântară pe Kal Tabol, dar, ca 
orice coclon, îşi reveni repede mutându-şi din nou gândul la 
afaceri. O prinse de mână şi îi spuse, trăgând-o după el: 

- Trebuie să mergem într-o cameră mai sigură. 


x 
Sal-Gal se plictisise de atâta plimbat printre bolnavii 


spitalelor de recuperare. Era a treia mare bază de tratament 
a „minţilor rătăcite”, fiecare dintre ele aflată pe o altă 

planetă. Acum nici nu mai ştia pe unde se afla şi pe ce 
planetă îl mai debarcase Hantar. Se gândea că abia aşteaptă 
să scape de tot şi să se întoarcă pe Pământul liniştit, chiar şi 
sub pretextul de a cumpăra, în numele extratereştrilor, nu 
ştiu ce teren, pentru nu ştiu ce bază de antrenament. 

Dar Hantar, foarte energic pentru vârsta lui, îl purta 
dintr-un salon într-altul, vorbind, explicând, insistând inutil 
pe nişte amănunte care şi aşa nu-l interesau, nedându-i 
niciun minut de răgaz. 

La un moment dat, Sal-Gal nu mai suportă şi se aşeză 
repede într-un cărucior ce era destinat unui bolnav care 
tocmai fusese ridicat de pe o targă şi adus în apropiere şi, 
fără a se sinchisi că personalul medical rămăsese cu 
bolnavul în mâini, nemaiavând unde să îl aşeze, îi spuse lui 
Hantar cu glasul omului care şi-a epuizat orice răbdare: 

- Băi, frate, voi în Noua Galaxie aţi desfiinţat pauza? 
Şi ce-aţi făcut cu ea? Aţi transformat-o în muncă silnică de 
refacere? 

- Te-ai aşezat în căruciorul unui bolnav, îl observă 
Preşedintele. 

- Păi, în ce hal m-ai adus tu, este exact locul care mi 
se potriveşte cel mai bine acum. 

Se ridică, totuşi, din căruciorul în care se aşezase doar 
ostentativ şi îi ajută pe îngrijitori să îl aşeze pe cel afectat, 
dar nu scăpă prilejul să spună: 

- Ia priveşte la el! Bolnav, bolnav, dar fii atent ce 
figură liniştită are comparativ cu mine! Dacă ne pui alături, 
el e melcul adormit, iar eu ariciul zbuciumat. Care dintre 
noi ți se pare că are nevoie de odihnă? 

- Nu întâmplător l-am adus în faţa ta. Îl recunoşti? 

Sal-Gal privi figura palidă şi dusă a bolnavului care îi 
era total necunoscută, apoi făcu ochii roată în rezervă 

căutând indicii şi, observând pereţii albi, tavanul alb, 
mobilierul alb, costumele albe şi lucioase ale personalului, 
toate strălucind de curăţenie şi răspunse: 

- Da. Este Ursul Fram încă hibernând pe întinderea de 
gheață. Nu-l cunosc, domnule. Şi mai colorați şi voi câte 
ceva prin saloanele astea, că moare lumea de boala petei 
albe! Ăsta deja se crede pierdut cu sania în Groenlanda. 

- Este fostul comandant al Flotei Alfa. Te-ai întâlnit 
cu el în urmă cu patru luni chiar aici pe Daron. Aţi stat de 
vorbă despre luptele purtate împotriva dragonilor. După 
câteva zile de la discuţie a devenit o „minte rătăcită”. 

- Aaaaa!!!, şi ce vrei să spui acum, că l-am rătăcit eu? 

- Nu. Am spus-o ca pe un fapt real obişnuit, dar care 
trebuie, totuşi, ținut minte. Să mergem mai departe! 

Hantar ieşi din încăpere îndreptându-se spre altă 
rezervă, urmat de personalul medical, dar Sal mai rămase 
puţin lângă fostul militar, observându-i o anumită expresie 
pe chip. Îi veni ideea de a încerca să comunice într-un fel 
cu el sau măcar să-i atragă atenţia cu ceva, să-l ajute să iasă 
din starea de letargie totală în care se afla. Ar fi fost 
aproape un miracol dacă o „minte rătăcită” s-ar fi trezit cât 
de puţin la realitate şi ar fi vorbit cu cei din jur. 

- Generale, îi zise el, hai că te facem mareşal dacă îți 
revii la normal. Fă şi tu un mic efort, că astfel îţi transformă 
ăştia solda de mare şef, în alocaţie de copil! Şi crede-mă că 
nu te-ai pierdut în Groenlanda, ci eşti aici..., cu noi..., pe 
planeta..., da” să ştii că nici eu nu am habar pe unde mai 
suntem, că m-a purtat „Han Tătar” al vostru ca la atacul de 
pradă! 

Bolnavul rămase cu privirea fixată pe o ţintă foarte 
îndepărtată, dar întinse o mână şi îl prinse pe Sal de braţ. Îşi 
mişcă apoi buzele chinuindu-se din răsputeri să rostească 
ceva: 

- Hi..., Hiiui..., Hi...na, ... Hina... 

- Băi, nene, eu nu sunt Hina. Eu sunt Sal-Gal, adică... 

- Hiii..., Hina... 

- Măi, eu sunt soțul soției mele, adică al Hinei. Cum 
să-ți spun eu mai pe-nţelesul tău ca să ajungă explicaţia şi 
în împărăţia ta de gheaţă? Eu, Sal-Gal, pământeanul care vă 
tot salvează de ceva vreme, sunt... 

- Hina... 

- Oooff, greu pricepi! Bine, măi, uite, sunt Hina! Zi- 
mi ce ai de spus! Da” repede, până nu îţi ninge iar pe 
sinapse! 

Hantar apăru la uşă şi strigă către Sal-Gal: 

- Hai, nu vii? 

Bolnavul lăsă mâna în jos cu un gest de neputinţă şi 
închise ochii. Două lacrimi îi curseră pe obraji. 

- Te-ai răzgândit repede!, spuse Sal dezamăgit că nu a 
aflat mai multe. 

Apoi către Hantar: 

- Hai că vin. Am întârziat puțin pentru că generalul 
nostru sau ce grad o avea el, voia să-mi spună ceva. 

- Serios?! Ce a spus? 

- Nimic inteligibil. Poate mi s-a părut. 

Nu voia să-i spună lui Hantar adevărul pentru a nu o 
amesteca pe Hina într-o problemă ce părea foarte încurcată. 
leşi din rezervă şi îl urmă pe Preşedinte. 

Hantar îi prezentă în orele care au urmat alte câteva 
zeci de cazuri, cu explicaţiile de rigoare pentru fiecare. 

Oricât ar fi fost Sal-Gal de nepăsător, de plictisit sau 
de dornic de a pleca cât mai repede pe Pământ unde să uite 
de toate problemele galaxiei, nu putea ignora o concluzie 
care răzbătea tot mai mult din expunerea lui Hantar şi se 
accentua cu fiecare propoziție rostită la prezentarea unui 
nou caz: toate „minţile rătăcite” aflate în acel complex de 
tratament, fuseseră afectate de sindromul „dragon” în 
ultimul an şi purtaseră discuţii cu Sal cu câteva zile înainte 
de a se îmbolnăvi. Începuse deja să îl enerveze accentul pus 
mereu pe acelaşi amănunt — cum că boala tuturor avea 
legătură cu el. 

Acum pământeanul începuse chiar să îl bănuiască pe 
Hantar că vrea să-i pună tot lui în cârcă problema „minţilor 
rătăcite”, aşa cum şi moşii Federaţiei îşi vărsaseră în trecut 
toate grijile în capul lui ca să rămână ei cât mai liniștiți. 

Numai că Hantar nu se liniştea, ci, dimpotrivă, mai 
rău se agita pe măsură ce parcurgeau holurile şi etajele 
bazei de tratament. La un moment dat Sal-Gal îi zise puţin 
revoltat de graba cu care era purtat, încercând să schimbe şi 
subiectul discuţiei care îl făcea să se simtă vinovat pe 
nedrept: 

- Stimate domnule Preşedinte... de club sportiv, de ce 
alergăm aşa? Suntem cumva la proba de ştafetă doi fraieri 
ori o sută de holuri? 

- Mai avem foarte puţin. 

- Şi cădem laţi! De fapt, doar eu, că tu eşti sprinten ca 
un iepure pe reţeaua de înaltă tensiune. Dacă ai fi ajuns 
membru în Consiliul Suprem al Federaţiei, ce păţeau moşii 
cu tine? Făceaţi şedinţele, în galop în jurul mesei! Sau îţi 
puneau ei ţie picioare de rață ca să-ți mai ia din viteză?! 

- Bine, ne oprim. Mai erau câteva cazuri, dar cu 
acelaşi istoric. 

- Daaaa, ştiu istoricul, că ai avut grijă să mi-l spui de 
o sută de ori: fiecare bolnav era cel mai frumos, cel mai 
capabil, cel mai de nădejde funcționar al Noii Galaxii, dar, 
în discuţia cu mine, eu l-am deocheat de prea bun ce era şi 
l-am transformat în... „Adormitul din Pădurea cea 
Frumoasă”! 

- Trebuie să vorbim neapărat, dar nu aici. Vino cu 
mine! Vom merge într-un loc sigur. 

Hantar îl prinse de mână şi îl trase după el cu 
hotărâre. Devenise foarte serios, chiar încruntat, ca 
împovărat de o mare răspundere. 

Sal-Gal se gândi că nu e de bine, că cine ştie ce 
acuzații nefondate i se vor aduce şi nu i se va da 
posibilitatea să se apere, sau nu va fi crezut şi se gândi că 
poate ar fi bine să se smucească din strânsoare şi să o rupă 
la fugă. Dar unde? Şi oare gestul său nu îl va incrimina şi 
mai mult? 

Ajunseră la un terminal al rețelei de sfere energetice. 
Era prea târziu pentru orice încercare de evadare. Aici 
aşteptau Corbii Nopţii. Intrară toţi cinci într-o sferă şi în 
scurt timp ajunseră pe FG-1 — Fulgerul galactic numărul 
unu — care devenise un fel de navă-amiral a mini-flotei de o 
sută de nave aflate la dispoziția Preşedintelui. 

Pe navă, Hantar îl conduse pe Sal-Gal într-o încăpere 
mai ciudată ce avea pereţii foarte groşi, căptuşiți special 
pentru ecranare cu un câmp energetic colorat în roşu intens. 
Se aflau acolo doar două fotolii aşezate faţă în față şi Sal fu 
invitat să ia loc în unul din ele. Însoţitorul său îl ocupă pe 
celălalt, îl cântări cu o privire ageră, iscoditoare, ca şi cum 
ar fi dorit să-i afle toate secretele înainte de a mai discuta. 

Sal înţelese că se întâmplă ceva deosebit şi neplăcut şi 
aproape că se simţi prizonier când fotoliul se lăsă de la sine 
pe spate şi îşi deplasă puțin cotierele spre interior, într-o 
poziţie ce se dorea a fi mai confortabilă. Încercă să facă o 
glumă pentru a-i testa intenţiile lui Hantar: 

- Auzi? Fotoliul ăsta al tău muşcă? Aşa, ca să ştiu ce 
griji îmi fac. 

- Linişteşte-te, Sal-Gal! Te-am adus aici doar pentru o 
discuţie. Dar o discuţie foarte importantă. Nu ţi se va 
întâmpla nimic rău. Nimeni nu uită că tu ai făcut mari 
servicii galaxiei. Ştiu că nu mă agreezi foarte mult, deşi nu 
înțeleg ce motive ai, dar să ştii că eu încerc să-ți fiu prieten. 

- Daaaa, prietenul meu, canibalul!, şopti Sal doar 
pentru el. 

ÎI privi cu mai multă atenţie pe Preşedinte. Deşi era 
cam de aceeaşi vârstă cu bătrânii Federaţiei, păstrase o 
privire foarte ageră care emana energie nelimitată şi o 
încredere în reuşita oricărei încercări. Era o persoană înaltă 
şi slabă, cu o față lungă, brăzdată de câteva riduri bine 
conturate care îi dădeau un farmec aparte şi îl făceau de 
neconfundat. Se îmbrăca mai tot timpul cu haine strânse pe 
corp peste care purta diverse modele de pelerine în 
combinaţii de alb şi negru care îi dădeau o mare prestanță. 
Acum îşi lăsase pelerina pe speteaza fotoliului şi avea pe el 
un tip de combinezon din care se desprindeau nişte fâşii de 
material rigid prinse pe piept care treceau prin fața corpului 
şi se continuau libere către spate, ca nişte pene maiestoase 
de lebădă. Deşi era ceva mai degrabă bizar, lui îi stătea bine 
şi reuşea întotdeauna, inclusiv cu ajutorul acestor 
excentricități vestimentare, dar mai ales cu personalitatea sa 
foarte puternică, să impună întotdeauna respect, indiferent 

dacă era vesel sau serios. De fapt, despre Preşedinte nimeni 
nu putea spune cu precizie ce fel de fire este, deoarece se 
adapta mereu la interesul său şi la tipul de atmosferă pe 
care dorea să o creeze. Dar era un maestru al spiritului 
mobilizator şi Sal-Gal vedea în el, pe bună dreptate, un 
adversar de temut. 

Hantar deveni puţin mai relaxat, ca pentru o discuţie 
prietenească şi continuă: 

- Nu întâmplător te-am adus aici, într-un spaţiu 
securizat, ferit de orice ureche curioasă. Avem ceva foarte 
important de lămurit, atât de important încât nimeni 
altcineva nu mai poate participa, nici măcar garda mea 
personală. 

- Păi ce să facă garda ta aici? Să mă sperie ca să spun 
şi ce nu ştiu? 

- Tu nu trebuie să spui nimic. Eu trebuie să îţi spun ţie 
câteva lucruri care ţi se vor părea incredibile. 

- Păi dacă tot n-o să le cred, mai bine nu mi le mai 
spune! Faci un lucru care nu se potriveşte cu momentul. De 
ce să baţi măgarul azi, pentru drumul de mâine? 

- Te rog să mă urmăreşti cu mare atenție! Nu este 
vorba numai de tine. Este ceva foarte complex care ne 
priveşte pe toţi şi de care atârnă soarta întregii galaxii. 

- Daaa, ştiu. Vin Rătăcitorii şi n-aveţi unde să-i cazați. 
Şi te-oi fi gândit şi tu la fel ca alți deştepţi înaintea ta, să-i 
băgaţi la mine-n cap ca să staţi voi liniştiţi. N-ar fi nicio 
problemă, că am deja-vu-ul format, dar nu ştiu dacă mai 
încap la mine, că am şi eu capul plin cu o groază de prostii. 

Ironia lui Sal-Gal nu îi abătu atenția lui Hantar care 
continuă: 

- Rătăcitorii sunt destul de aproape, dar nu ei 
constituie principala noastră grijă acum, ci spionul lor care 

deja ne sabotează din interior şi care, lăsat în libertate, ne 
poate produce pierderi uriaşe în momentul invaziei. 

- Am mai discutat. Ce facem, o luăm de la început? 

- Nu, dar vreau să înţelegi că intrusul de care vorbesc 
este responsabil de „mințile rătăcite” apărute în ultimii ani, 
cele care nu mai aveau cum să se îmbolnăvească după ce 
influența plasei energetice a Marelui Dragon încetase. 
Străinul se menţine foarte activ şi sunt convins că a plasat 
în galaxia noastră multe „bombe” cu efect întârziat care vor 
„exploda” în momentele cele mai favorabile lor. 

- Hai să nu o mai lungim ca pe ciorba de la cantina 
săracului! Ai avut grijă să-mi spui, aşa indirect, de nu ştiu 
câte ori că eu sunt vinovat de cele întâmplate cu mințile 
voastre plecate cu sorcova. Dar să ştii că nu am avut niciun 
amestec. Sau dacă s-a-ntâmplat să am, a fost fără ştirea 
mea. 

- Nu m-ai înţeles bine. 

- Eeee, nu te-am înţeles! Mai aveai să spui că am fost 
văzut făcându-le injecții cu albuş de ouă clocite! Prea se 
întâlniseră toţi cu mine exact înainte de a li se înmuia 
picioarele. Parc-aş avea eu fabrică de cărucioare şi-aş fi 
interesat să vi le vând vouă! 

- Nu numai cu tine s-au întâlnit. A mai fost o 
persoană, una singură, cu care s-au întâlnit toți cei afectați. 
Cineva care te-a urmat tot timpul în călătoriile tale. 

- O fi fost. Tuleo după ea, dacă o cunoşti! 

- Ştiu că nu o să mă crezi şi presupun că vei avea o 
reacție ieşită din comun, dar persoana de care vorbesc este, 
cu certitudine, Hina. 

Auzind rostit numele soției sale, Sal-Gal sări în 
picioare aproape cu fotoliu cu tot, strigând revoltat: 

- Ce zici, măi?! Tu îndrăzneşti să dai vina pe Hina? 
M-ai lăsat pe mine că m-oi fi văzut mai plictisit şi ai luat-o 
pe ea? Da” ştii că ai tupeu mai mult decât viţelul obraznic 
ce suge la tot grajdul de vaci? 

- la loc, Sal-Gal, şi linişteşte-te! Eu nu îmi pot 
permite să dau vina pe nimeni în mod nefondat, dar pot 
aduce dovezi care o acuză pe Hina fără echivoc. 

- O să ai nevoie de foarte multe dovezi ca să mă poți 
convinge şi pe mine, spuse pământeanul aşezându-se din 
nou. 

- Îţi vorbeam de „amprenta” pe care inevitabil intrusul 
a lăsat-o în urma lui. Traseul vostru din ultimii ani urmat 
prin Noua Galaxie corespunde perfect cu apariţia „minţilor 
rătăcite”. Nimeni nu poate concepe că aşa ceva este o 
coincidență. 

- Uite că eu pot. Cred că este o coincidenţă, aşa cum 
crede şoferul beţivan despre fiola înverzită. Sau, de unde 
ştii că nu sunt chiar eu străinul căutat? Dintre toți, eu par 
cel mai rătăcit prin galaxia asta. 

- Te onorează sacrificiul pe care încerci să îl faci 
pentru a o salva pe soţia ta, dar eu v-am verificat cu foarte 
multă atenție pe amândoi. Tu eşti un simplu pământean pe 
care Hina l-a folosit ca pe un paravan. Te-a ales pe tine 
deoarece te putea manipula mult mai uşor decât pe oricare 
federal. Pământul nici nu conta în ecuaţia galactică, dar ea 
te-a căutat exact în acel loc obscur ca să-şi poată realiza 
mai uşor planul său diabolic, ştiind că se poate folosi de 
tine după bunul plac, mai ales prin capcana sentimentală pe 
care ţi-a întins-o. 


manipulat, pentru că sunt plini de capricii, fiţe şi bâzdâcuri. 

- A fost de ajuns să se căsătorească cu tine ca să te 
aibă necondiţionat la dispoziţie. Nu cumva — chipurile 
întâmplător! — imaginea ei corespunde cu idealul tău 
feminin? 

- Hai, măi, că tu, un fost federal îndopat cu idei fixe, 
habar n-ai care-i treaba cu căsătoria. 

- Uiţi că şi Hina se dă drept federal şi trebuia ca nici 
ea să nu aibă habar de asta. Poate ţi-a şters memoria şi nu 
îti mai aduci aminte, dar ai ascuns un mesaj cifrat în 
grădina din reşedinţa ta terestră, imediat după înfrângerea 
Marelui Dragon. Spuneai acolo că Hina nu este ceea ce 
pare. Ştiu asta pentru că am reuşit să îl descifrez, este 
adevărat, cu foarte mare greutate, pentru că era protejat de 
acea substanță ciudată care aplica un sistem biologic de 
codare foarte avansată. 

- Ai avut probleme cu substanța? Trebuia s-o guşti şi 
te lămureai imediat. 

Sal-Gal rostise cuvintele mai mult cu ciudă, fiind 
îngrijorat tot mai mult de faptul că Hantar deţinea secrete 
pe care le credea foarte bine ascunse. Îşi spuse că trebuie să 
îl ia foarte în serios pe Preşedinte, deoarece el se dovedeşte 
a fi cel mai redutabil adversar dintre toți cei cu care s-a 
confruntat până acum. Se aşeză mai comod şi îl ascultă cu 
atenție sporită pe cel care continua să aducă dovezi 
împotriva soţiei sale: 

- Să ne întoarcem la Hina! Fă, te rog, efortul şi 
prelucrează logic, nu emoţional, argumentele aduse de 
mine împotriva ei! Cu puţin timp în urmă i-a venit rău în 
biroul meu, aparent fără niciun motiv, dar şi-a revenit 
repede după ieşirea din încăpere. Eu am o explicaţie pentru 
asta. Se afla acolo, pe masă, o cutie care conținea o mică 

bucată din Cristalul Soarelui. S-a nimerit ca eu să fiu la 
pregătire pe Transcenda exact în momentul în care a 
debutat criza dragonilor. Am mai avut timp, înainte de a fi 
trimis să îți aduc ţie diamantul su-eng, să fac nişte 
investigaţii, nişte studii într-o zonă specială a Bibliotecii 
Transcendei — recunosc că fără ştirea Marilor Învăţaţi, dar 
profitând de o aprobare limitată primită de la ei, însă aşa 
este firea mea, impulsiv-explorativă — şi am putut deduce 
ulterior, pe baza informaţiilor aflate acolo, că Rătăcitorii 
sunt incompatibili cu energia Cristalului care a fost creat de 
către transcenzi tocmai pentru protecția noastră împotriva 
invadatorilor care — deducem de aici — ne-au mai vizitat şi 
în trecutul îndepărtat cu aceleaşi scopuri ostile. Probabil au 
desfăşurat atunci doar o incursiune de cercetare a galaxiei, 
apoi au trimis dragonii cu misiunea principală, pe care noi 
nu am identificat-o la vremea respectivă, de a distruge 
Cristalul Soarelui. Iar în viitorul foarte apropiat ne vor 
invada fără teama că ceva îi va mai putea opri. 

Lucrurile se complicau şi Sal-Gal deveni acum nu 
numai foarte atent, dar şi îngrijorat de turnura discuţiei. Nu 
ştia până unde poate merge Hantar cu dezvăluirile, dar îşi 
impuse să nu divulge nici măcar cu o aluzie minoră 
identitatea reală a Hinei care îl prevenise de repercusiunile 
radicale ale unei astfel de perspective. Spuse ceva, mai 
mult pentru diluarea focului concentral al lui Hantar. 

- Noroc că noi te avem pe tine care îi vei opri pe 
invadatori ca pe nişte bondari agitaţi ce se buşesc de un 
geam transparent! Hai, domnule, că faci un slalom printre 
informații şi presupuneri de ar deveni invidios şi campionul 
galactic la ski alpin! Că emană sau nu cioburile alea de 
cristal nu ştiu ce energie negativă, că or fi numai Rătăcitorii 

afectaţi de ea, că or fi venit, s-or fi speriat şi acum îşi fac 
din nou curaj, sunt lucruri foarte interpretabile cu care nu ai 
dreptul să o acuzi pe soția mea. 

- Hina a fost singura afectată de energia cristalului. 
Imediat după aceea m-am considerat îndreptăţit, pentru 
siguranța Noii Galaxii, dar şi a întregii noastre societăți 
galactice, să dau dispoziția de a i se monitoriza fiecare 
mişcare. Ştii ce a făcut Hina de când suntem noi plecaţi? 

- Nu ştiu ce-o fi făcut, dar constat că te afunzi tot mai 
mult într-o gravă eroare. Eu îmi cunosc foarte bine soția şi 
am totală încredere în ea. Iar în mine are încredere întreaga 
galaxie. Aşa că nu te grăbi să te aşezi confortabil pe 
situație, ca musca repezită care nu ştie că vaca nu a 
terminat de bălegat. 

Hantar îşi continuă ideea ca şi cum nu l-ar fi auzit, cu 
siguranța celui care ştie că nu poate fi contrazis: 

- În primul rând a încercat să obţină fraudulos de la 
generalul Ramana noua dispunere a forțelor de apărare 
galactică. Chiar a instigat la revoltă împotriva mea — 
principalul pion al luptei împotriva Rătăcitorilor. 

- Eeeii, na! Tu te iei după spionii tăi care ascultă cu 
borcanul pe perete din camera alăturată? Cine ştie ce au 
auzit ei şi ca să-ți facă pe plac au mai reglat-o din vorbe! 

- Sal-Gal, vorbim serios. Nu este nimic de glumă aici. 
Apoi a făcut ceva şi mai grav. S-a întâlnit cu Kal Tabol şi 1- 
a oferit tehnologie de cel mai înalt nivel. Probabil simte că 
este încolțită şi încearcă să îi atragă pe cocloni — 
recunoscuţi pentru interesul lor material exagerat — de 
partea sa. Mai precis, să îi cumpere şi să îi întoarcă 
împotriva noastră. 

- lar exagerezi. Coclonii sunt acum partenerii voştri 
egali în drepturi. Nu văd nimic suspect în faptul că Hina s-a 
întâlnit cu un şef de-al lor. 

- Ai dreptate, nu ar trebui să fie nimic suspect, dar — 
atenţie!! — i-a promis lui Kal Tabol o tehnologie de care 
Noua Galaxie nu dispune în prezent. 

- Şi atunci de unde a luat-o? 

- Normal că din tehnologia Rătăcitorilor. 

- Hai că nu-mi vine să cred. Şi în ce constă tehnologia 
asta minune? Transformă blana coclonilor în săgeți 
otrăvite?! 

- Nu am reuşit încă să aflu amănuntele pe care 
coclonii le-au ascuns cu multă grijă, dar în principiu este 
vorba de creşterea considerabilă a randamentului „cursei de 
şoareci”. 

- Păi, foarte bine! Eu înţeleg de aici că Hina a găsit o 
modalitate de a creşte performanțele de luptă ale flotelor 
voastre, tocmai pentru a-i învinge mai uşor pe Rătăcitori. 

- Te încăpăţânezi să nu înţelegi. Nu a vorbit cu mine, 
nu s-a adresat Forumului sau altor instituții de-ale noastre 
pe cale oficială. S-a dus în mare taină la cocloni, cărora 
vrea să le ofere acea putere militară care să le dea curajul 
de a se revolta împotriva noastră. Probabil i-a făcut să 
viseze din nou la o galaxie coclonă. Dar cel mai important 
lucru încă nu ţi l-am spus. 

- Că Hina v-a băut toată benzina şi nu mai aveţi cu ce 
zbura! Hai zi, la ce prostie te-ai mai gândit?! 

Hantar se strâmbă puţin la auzul vorbelor lui Sal-Gal, 
care intenționat îl şicana cu asemenea replici încercând să-l 
facă vulnerabil şi să-i afle astfel cele mai ascunse intenții. 
Nu-i plăcea să fie tratat cu asemenea ironii deplasate şi 

chiar era enervat de această muncă de Sisif în care fiecare 
argument forte al său era imediat desconsiderat şi aruncat, 
parcă, la gunoi. Dar trebuia să se stăpânească şi să continue 
efortul de lămurire. Avea nevoie ca Sal-Gal să fie de partea 
sa, deoarece poziția pământeanului conta foarte mult în faţa 
opiniei publice galactice. Era obligatoriu să îl convingă că 
are dreptate în privința Hinei, oricât de tristă ar fi fost 
situaţia pentru el. Nu ştia când şi cum va putea Sal-Gal să şi 
accepte noua stare de fapt, dar asta nu mai era treaba lui. 
Tot ceea ce conta acum era să îl determine să ia lucrurile în 
serios, să cedeze, să facă pasul înapoi, acum când încă se 
mai putea controla totul. Era de înţeles că Hina va încerca 
să contracareze acțiunile sale, să riposteze într-un fel şi era 
imperios necesar să 1 se blocheze urgent orice libertate de 
acțiune. 

Hantar trase adânc aer în piept, făcând efortul de a-l 
privi pe Sal-Gal cu seninătate, şi îi vorbi din nou: 

- Oricât de greu ţi-ar veni să crezi ceea ce îţi spun eu, 
trebuie să faci efortul de a rămâne prietenul nostru, de a fi 
de aceeaşi parte a baricadei de apărare a galaxiei împotriva 
Rătăcitorilor, pe care o ridicăm noi bucată cu bucată. Ştiu 
că nu îţi este uşor să o priveşti pe soţia ta ca pe un duşman 
— nici nu vreau să fiu în pielea ta — dar trebuie să accepţi că 
s-a folosit de tine cu o abilitate diabolică. Din păcate 
trebuie să îți demolez şi cel mai important bastion al 
convingerilor tale privitoare la Hina. Te-a mințit când ţi-a 
spus că ar aparține Energeticilor galactici. 

Sal-Gal se cutremură la auzul acestor vorbe. Nu-şi 
imaginase că Hantar a pătruns atât de adânc în secretele lor 
şi nici nu-şi putea explica cum o făcuse, dar cu atât mai 

mult nu avea voie acum să cedeze. Spuse, încercând să 
rămână indiferent: 

- Ce energetici?! De unde i-ai mai scos şi pe-ăştia? A 
început vreun nou serial de desene animate? Parcă 
începusem să vorbim serios. 

- Acum tu crezi despre Hina că ar fi fost spion 
federal, dar a existat o perioadă — pe care fie că ţi-a şters-o 
din memorie, fie că nu vrei să o recunoşti — în care o 
credeai o Energetică, pentru că asta îţi spusese ea că este şi 
că ei au trimis navele-dragon, chipurile, să ne ajute. Să ne 
ajute la ce?, că nu ne-au ajutat cu nimic. În realitate, 
„dragonii” trimişi de Rătăcitori, adevărații ei semeni, au 
făcut numai distrugeri, ne-au nimicit flotele de luptă, au 
atacat Transcenda, planeta noastră sacră, au sfărâmat 
Cristalul Soarelui, principala armă care îi neutraliza, şi au 
întins prin galaxie o plasă energetică nocivă care a 
declanşat boala „minţilor rătăcite”. 

- Pentru mine devine prea complicat, spuse Sal 
afişând o stare de lehamite, dar încercând să-şi ascută cât 
mai mult simţurile. Tu oi avea mintea mai odihnită, dar eu 
m-am săturat de problemele voastre galactice. Nu mai 
vreau decât să mă întorc pe Pământ şi să-mi văd de 
bătrânețile mele. 

- Ai doar cincizeci şi doi de ani, Sal-Gal şi ştiu sigur 
că bătrânii Consiliului federal te-au revigorat şi ţi-au lungit 
mult viaţa. 

- Eheee!! Or fi încercat ei, da” nu prea s-au consumat. 
Poate m-au revigorat doar cât să le fac lor treburile. Eu mă 
simt obosit şi sătul de toate poveştile astea interminabile pe 
care le aruncaţi voi mereu pe spinarea mea. 

- Poate că Hina ţi-a indus, în mod voit, starea de 
oboseală, ca să te scoată şi pe tine din Joc, dar să nu deviem 
de la idee! Hai să mai lămurim doar o singură... „poveste”! 
De ce a fost nevoie ca Marele Dragon, despre care ţi-a spus 
ea — chipurile! — că a fost trimis de nişte Energetici paştici 
şi pietenoşi, să întindă în spațiul nostru galactic acea plasă 
energetică nocivă? Ţi-a dat Hina vreo explicaţie plauzibilă, 
sau a trecut totul sub tăcere cu abilitatea-i de acum 
cunoscută? 

- Nu ştiu. N-am auzit-o... 

Era pentru prima dată când Sal-Gal avea o urmă de 
suspiciune la adresa Hinei. Într-adevăr, lipsea din tot 
raționamentul ei expus în discuţia lor purtată în adâncurile 
planetei Kola, tocmai acest amănunt — ce rost a avut plasa 
energetică a Marelui Dragon despre care s-a spus la vremea 
respectivă că interacționează distructiv cu dimensiunea 
noastră materială? De ce Energeticii, presupuşi prieteni, au 
întins-o prin galaxie, dacă ea a fost nocivă? Şi lui nu-i 
trecuse niciodată prin cap să întrebe. Un gând dureros îl 
fulgeră ca o lamă de cuţit înroşit în foc — dacă Hantar avea 
dreptate? 

Întrebă cu glas scăzut, încă stăpânit de gânduri 
confuze: 

- Să presupunem prin absurd că ai avea dreptate! Ce 
ai de gând să faci? 

- Va trebui să o reținem înainte de a ne provoca şi mai 
multe distrugeri. 

- Acceptă, te rog, ca înainte de a avea tu orice 
inițiativă, să stau eu de vorbă cu ea! 

- De acord, ne întoarcem chiar acum pe Ortada unde 
îți voi pune la dispoziţie un loc sigur în care veți putea 
discuta netulburaţi de nimeni. 

Se ridicară tăcuţi şi ieşiră din cameră, fiecare apăsat 
de propriile gânduri. 

Pe Sal-Gal îl preocupa cel mai mult acum faptul că 
şeful Flotei Alfa făcuse un efort supraomenesc să rostească 
numele Hinei, ca şi cum ar fi dorit să-l prevină în privinţa 
ei. Oare chiar soția sa îl adusese în starea de „legumă” în 
care se afla? Greu de crezut, imposibil de acceptat. Se 
gândi că doar o discuţie față în faţă cu Hina va putea lămuri 
totul. 


Araina stătea cu capul pe umărul lui Darh, iar cu o 
mână îi răsfira părul negru şi des. Încerca să nu îl 
deranjeze, dar nici nu putea să îl lase singur. Ar fi vrut să-i 
spună ce a aflat despre mama lui — aşa considera că ar 
trebui să se poarte o bună prietenă — dar nu voia să îl 
tulbure tocmai acum când era foarte adâncit în muncă. 

Darh primise spre studiu de la Hantar o documentaţie 
stufoasă privitoare, aparent, la Cristalul Soarelui, dar, pe 
măsură ce o parcurgea, îşi dădea seama că nu va reuşi să 
rezolve nimic. Erau date care făceau doar o referire 
generală la asamblarea bucăților de cristal, conținând în 
principal informații despre anumite tipuri de interacțiuni ale 
unor energii necunoscute, cu specific transcend. Şi mai erau 
trimiteri indirecte, dar insistente, către o bază necunoscută 
de date aflată, după cum se deducea, sub Biblioteca 

Transcendei, acolo unde se dădea de înţeles că anumite 
mistere aşteaptă să fie descoperite. 

Făcu o pauză de concentrare pusă în evidenţă de un 
mare oftat, prilej pentru Araina să îl abordeze: 

- Te pot ajuta cu ceva? Se pare că Preşedintele ţi-a dat 
o misiune foarte complicată. 

- Nu înţeleg de ce m-a ales tocmai pe mine, doar are 
la dispoziţie o armată de cercetători. 

- Te apreciază foarte mult şi se bazează pe inteligența 
ta de excepţie. 

- Să nu exagerăm! Poate sunt foarte inteligent pe 
Pământ, dar aici, printre voi, îmi este greu să ies în 
evidență. Tu, de exemplu, puteai să primeşti sarcina la fel 
de bine ca şi mine. 

- Aaaa, nu! Eu sunt specializată în structuri 
administrative. Stau mai prost cu perspicacitatea, cea de 
care înțeleg că este mare nevoie pentru a „digera” acest 
volum de informaţii. 

- Da, cred că ai intuit bine. Nimic nu pare să se lege 
până nu treci de cel puţin două niveluri deductibile. 

- Poate că Preşedintele te-a ales pe tine, mizând 
tocmai pe originea ta terestră neinfluenţată de sistemele 
noastre algoritmice de gândire moştenite de la Federație. 
Tu ai o abordare diferită, mai imaginativă, cu mai multe 
şanse de reuşită. 

- Poate, dar nu reuşesc să deduc decât că trebuie să 
ajung neapărat pe Transcenda. 

- Dacă va fi nevoie, vom merge şi acolo. 

- Vrei să vii cu mine?, întrebă Darh cu speranţa că va 
fi mai mult timp alături de prietena sa de care se apropiase 
tot mai mult şi pe care o îndrăgea exponențial cu fiecare zi 
trecută. 

- Dacă mă primeşti, răspunse şi ea zâmbind cu 
subînţeles. 

Se cuprinseră cu braţele, bucuroşi că sunt împreună, 
dar Araina redeveni serioasă, gândindu-se că nu are dreptul 
să îl facă prea fericit în pragul unei veşti cutremurătoare. 

El îi observă schimbarea feţei, cu zâmbetul pierit care 
lăsă locul unei cute pe frunte, dar mai zăbovi puţin cu 
privirea asupra ei înainte de a o întreba ce se întâmplă. 

Fata nu era nici înaltă şi nici robustă. Părea chiar 
plăpândă la o privire neatentă, dar aliura ei bine 
proporționată, mişcările sigure şi agile, muşchii nu foarte 
reliefaţi, dar făcuți parcă din lame de oţel, nu rămâneau 
prea mult timp neobservate. Avea o față rotundă cu gura 
mică şi un năsuc puțin ridicat de vârf, deasupra căruia te 
priveau doi ochi mari ca de căprioară mereu atentă. Părul îl 
purta după moda planetei sale natale — dat peste cap şi 
despărțit în trei fuioare groase, negre şi lucioase, unul lăsat 
pe spate, mai mare, iar două aduse în faţă, pe piept şi toate 
trei tratate cu un fixativ special care le ţinea într-o formă 
compactă, cu vârfurile adunate în cârlionți ascuţiţi, ca nişte 
burghie uriaşe. 

- Ce s-a întâmplat?, o chestionă el. Ai zâmbit şi apoi 
te-ai încruntat la mine. 

- Nu la tine. ...Darh, trebuie să îţi dau o veste foarte 
neplăcută. Îmi face rău şi gândul că vei fi nevoit să o auzi 
de la mine, dar încerc să te ajut, ca o bună prietenă ce îţi 
sunt. 

- Spune-mi, te rog, şi nu te simţi vinovată pentru ceva 
care există în mod obiectiv! Despre ce este vorba? 

- Preşedintele Hantar o bănuieşte pe Hina că este 
spionul Rătăcitorilor la care a făcut referire în discuția cu 
voi. 

- Mama??!! De unde ştii? 

- Lucrez în administrația Preşedintelui... 

- Cât de fondate sunt bănuielile lui? 

- Din păcate, are dovezi clare. 

- Dovezi clare?! Sigur nu este o farsă? 

- Nu. Hinei i-a venit rău tocmai pentru că a fost 
supusă unei energii cu care Rătăcitorii sunt incompatibili. 

- Dacă ar fi adevărat, ceea ce îmi este imposibil să 
cred, înseamnă că şi eu sunt pe jumătate Rătăcitor. 

- Ție nu ţi-a fost rău. 

- Nu-mi vine să cred. Există şi alte acuzaţii? Mi se 
pare totul o glumă proastă. 

- Nu ştiu prea multe amănunte, spuse Araina nedorind 
să răscolească prea mult lucrurile care i-ar fi putut face lui 
Darh şi mai mult rău. Vom afla mai multe când ne vom 
întoarce pe Ortada. 

- Plecăm imediat într-acolo! 

Araina, deşi tulburată de misiunea sa ingrată de a-l 
preveni pe prietenul ei, răsuflă, totuşi, uşurată că momentul 
cel mai greu fusese depăşit. Acum că Darh ştia despre ce 
este vorba, ea putea să-i acorde sprijinul moral de care avea 
nevoie, fără să mai simuleze că nu s-a întâmplat nimic, iar 
el avea timp să pregătească temeinic apărarea Hinei pe care 

nici ea nu o putea percepe ca pe un duşman. Era convinsă 
însă că evenimentele imediat următoare aveau să 
limpezească apele şi spera din tot sufletul ca Preşedintele să 
se înşele. 

Se gândi dacă ea poate fi de folos cu ceva. Nu-i veni 
decât o singură idee, aplicabilă doar în cea mai neplăcută 
evoluţie a evenimentelor, dar merita să se asigure că 
momentul respectiv nu o va găsi nepregătită. Pentru orice 
eventualitate îşi luă şi o măsură de precauţie şi îl rugă pe 
Darh să trimită un mesaj în numele ei, pe căile de 
comunicaţii normale, ca să nu atragă atenția, către nişte 
cunoştinţe ale ei de pe Skynia, cu textul: „Sunt obligată să 
întârzii. Am nevoie de mai mult timp pentru a ne reîntâlni. 
Ceaţa nopții îmi ţine rece fără voi. Abia aştept să ne 
antrenăm din nou împreună”. 


Străinul se apropie de „Sherkan” doar cu naveta, pe 
care o făcuse invizibilă şi nedetectabilă, pentru că aceasta 
era mult mai mică decât nava şi putea trece mult mai uşor 
neobservată sau confundată cu un miniasteroid în cazul în 
care vreun senzor de mare fineţe ar fi pus-o indirect în 
evidență. 

Se plasă într-un intrând median al „Fulgerului” şi 
lansă un scurt semnal punctual de poziție. Imediat 
„Sherkan” îşi activă scutul nedetectabil şi părăsi locaţia, 
îndepărtându-se de Ortada pe un traseu plin de zig-zag-uri 
şi curbe pentru a i se pierde complet urma, măcar pentru 
câteva clipe cât avea să dureze schimbul de mesaje. Nu se 
aflau la primul contact de acest fel, dar apropierea de 
planeta-capitală impunea măsuri de precauţie suplimentare. 

Din nava străinului plecă primul mesaj conceput să 
aibă o dublă protecţie — o rază foarte scurtă de emisie şi o 
denaturare a sensului, imediat după recepție: 

„Trebuie să fii pregătită în orice moment. ŢI s-a întins 
deja capcana.” 

Urmă mesajul de răspuns: 

„Da, ştiu. Odată început, planul trebuie respectat în 
cele mai mici detalii. Sincronizarea va fi esenţială şi intră în 
sarcina ta. În caz de eşec, voi fi obligată să aplic soluţia 
extremă!” 

Nava reveni în poziția inițială, iar naveta străinului 
plecă la fel de silențios pe cât venise. 

În camera de relaxare Hina întrerupse sistemul de 
ecranare şi căzu puţin pe gânduri. Urma o perioadă foarte 
grea a misiunii sale galactice. 


Hantar mergea grăbit pe holul interminabil, urmat de 
Sal-Gal care abia ținea pasul, dar care se revigora de fiecare 
dată când se uita înapoi la Corbii Nopţii care veneau spre el 
ca nişte fantome de smoală. 

Ajunşi în zona prezidențială, Hantar intră în 
anticamera biroului său, lăsând uşa larg deschisă pentru a 
intra şi cei din urma sa. 

Văzându-l, secretara sări de pe scaun, îi ieşi în 
întâmpinare dându-i de înţeles că are ceva important de 
comunicat. 

El înţelese că este vorba de ceva grav şi o întrebă: 

- Ce s-a întâmplat? Spune direct, pentru că sunt foarte 
ocupat! 

- Domnule Preşedinte, veni răspunsul secretarei, 
generalul Ramana a contactat sindromul „dragon”. Medicul 
şef a pus diagnosticul în urmă cu doar câteva minute. 

Hantar se întoarse spre Sal-Gal şi îl fixă cu o privire 
plină de subînţelesuri. Sal înțelese mesajul nerostit — ultima 
dată, generalul vorbise cu Hina şi acum devenise o „minte 
rătăcită”. Îi spuse: 

- Vreau să vorbesc neapărat cu ea, înainte de a i se 
întâmpla orice altceva. 

- Va fi după cum ţi-am promis. Mâine dimineaţă în 
apartamentul vostru. 

- De ce abia mâine? 

- Pentru că ea nu este acum pe planetă şi a anunţat că 
se întoarce abia mâine. Trimite-i un mesaj şi stabileşte locul 
şi ora întâlnirii! 

ÎN CĂUTAREA 
ADEVĂRULUI 


Se apropia ora stabilită pentru întâlnirea cu Hina. Sal- 
Gal o aştepta cu înfrigurare în cameră. Hantar îi spusese să 
o atragă în dormitorul mic, sub pretextul unei intimități mai 
sigure, în realitate pentru ca discuţia lor să fie filmată şi 
urmărită şi de Darh care aştepta acum împreună cu Araina 
în biroul Preşedintelui. 

Lui Sal-Gal nu-i convenea să fie asistat, mai ales de 
către Hantar, dar îşi dădea seama că el oricum ar fi spionat 
într-un fel întrevederea. Şi poate că era mai bine şi pentru 
Darh să vadă singur ce se întâmplă. Ar fi preferat o discuţie 

strict ecranată desfăşurată pe „Sherkan” pentru a-şi da 
seama cu maximă fidelitate cât adevăr se află în acuzaţiile 
formulate împotriva soţiei sale. 

Nu îşi putea imagina că Hina cea frumoasă, caldă şi 
blândă ar putea fi în realitate un monstru şi că în toți aceşti 
ani le-a înşelat tuturor încrederea şi vigilența şi s-a folosit 
de el fără niciun scrupul. Dar nici nu putea să ignore 
dovezile ce păreau foarte clare. 

Urma să afle adevărul peste foarte puţin timp, chiar 
din gura ei. Îşi propusese să o abordeze direct, fără 
menajamente şi era ferm convins că îşi va putea da seama 
dacă ea va încerca să îl mintă. Însă, trebuia neapărat să o 
prevină de la început că discuţia lor este urmărită şi 
înregistrată. Cu mai mulţi ani în urmă stabiliseră între ei un 
cod de semne — fusese ideea lui — în eventualitatea că 
vreodată ar fi fost nevoiţi să-şi transmită anumite secrete în 
prezenţa altor persoane. Nu era un limbaj clar, ci mai mult 
o sumă de gesturi, simboluri şi convenţii destul de 
interpretabile şi se temea acum că nu va putea desluşi ceea 
ce îi va transmite Hina, dacă va folosi şi ea limbajul cifrat. 

Auzi uşa de la intrare. Ea era. Intră şi îl privi destul de 
rece, întrebându-l aproape încruntându-se, fapt ce îl 
surprinse, el negăsind un motiv pentru o astfel de atitudine 
a ei: 

- De ce m-ai chemat? Ce ai atât de important să îmi 
transmiți? 

- Nu am să-ți transmit nimic. Voiam să-ţi cer nişte 
lămuriri. 

- În legătură cu ce? 

El se frecă puţin la ochiul drept şi o rugă să verifice 
dacă 1-a intrat ceva sub pleoapă. Era semnul prin care o 
atenționa că sunt urmăriți. Apoi îi spuse: 

- Te văd foarte încordată. Mai lasă şi tu grijile 
galaxiei pe seama altora! Vino puțin în dormitorul mic ca 
să-ți fac un masaj! 

O trase după el în camera stabilită pentru discuţie şi 
încercă să o aşeze pe pat, dar ea se împotrivi, îi prinse un 
deget şi, scuturându-i mâna, îl întrebă nerăbdătoare şi la fel 
de încruntată: 

- Spune-mi, te rog, ce nelămuriri ai? Sunt cumva 
legate de persoana mea? 

- Hantar te acuză că ai fi un spion sau că lucrezi 
pentru Rătăcitori, i-o spuse el direct aşteptându-i reacția. 

- Ce dovezi are Hantar împotriva mea?, rosti ea 
nervoasă. 

Sal-Gal rămase puţin descumpănit. Hina nu negase 
acuzația, ci se arătase doar îngrijorată de consistenţa 
dovezilor. Şi nu o văzuse niciodată într-o asemenea stare de 
nervozitate. 

- A adunat probe solide şi mi le-a prezentat şi mie, 
răspunse el. Par foarte veridice. 

- Hantar vrea să controleze totul ca un dictator. Să-şi 
vadă de problemele lui şi să mă lase pe mine în pace! 

- A reconstituit traseul nostru prin Noua Galaxie şi a 
constatat că tu eşti responsabilă de apariția „minţilor 
rătăcite”. 

Hina îi puse o palmă pe frunte şi îl împinse cu putere, 
zicându-i a lehamite: 

- Hai, slăbeşte-mă cu de-astea! Şi plasa Marelui 
Dragon ce rol a mai avut? 

- Chiar aşa! Ce rol a avut plasa energetică? Nu mi-ai 
spus niciodată... 

Hina îl privi surprinsă pentru o clipă şi îi răspunse pe 
un ton şi mai distant: 

- Şi de ce ți-aş fi spus? Cine eşti tu ca să ştii? 

- Sunt Salvatorul Galaxiei. 

- Eşti un mare fraier. 

El se apropie de ea şi o prinse cu braţele de umeri, 
scuturând-o puternic pentru a o determina să-i răspundă cu 
seriozitate. Erau gesturi incredibile, nemaiîntâmplate între 
ei niciodată. 

- Să înţeleg că Hantar are dreptate şi că te-ai folosit de 
mine fără nicio ruşine?, întrebă el devenind la rândul lui 
nervos. Nici nu meriți să-mi mai pese de tine vreodată. 

- Nici nu am nevoie să-ţi pese. De acum încolo să mă 
laşi în pace! 

- Să nu-ți închipui că scapi! 

- Încearcă să mă opreşti! Pot oricând să vă distrug pe 
toți. 

- Nu-mi vine să cred că tu, iubita mea, îmi spui 
asemenea lucruri. 

- Din acest moment nu mai sunt iubita ta. Nu te mai 
baza pe mine şi nici eu pe tine! Adoră-l pe Hantar al tău! 

Hina trântise ultimele cuvinte cu răutate, după care 
încercă să iasă din cameră. El strigă în urma ei: 

- Draga mea, nu se poate, nu înțeleg. Trebuie să existe 
o altă soluţie... 

- Lasă-mă în pace!, tună ea şi ieşi trântind uşa. 

Dar nu ajunse departe. În camera alăturată se afla deja 
Hantar cu doi Corbi ai Nopţii. Paznicii o prinseră pe Hina şi 
o aduseră înapoi, trântind-o în pat. 

Preşedintele strigă la Sal-Gal: 

- leşi repede! 

Apoi apăsă câteva taste pe un panou ce se afla lângă 
uşă, lipit de perete, ce fusese mascat de un ghiveci cu flori. 
Din podea se ridicară douăsprezece bucăți de parchet care 
ascundeau frânturile din Cristalul Soarelui aduse de pe 
Transcenda. Energia concentrică emanată de ele o 
paralizară pe Hina care se zbătea acum în pat în spasme 
chinuitoare. Apoi în jurul ei se formă o sferă energetică, 
bucăţile de cristal se lipiră de ea şi totul dispăru pe un tunel 
format ca o distorsiune spațială în dreptul ferestrei, care 
apoi se închise şi dispăru în câteva clipe. 

Sal-Gal se panică destul de mult şi-l întrebă pe 
Hantar: 

- Ce-ai făcut cu ea? Unde ai trimis-o? 

- Stai liniştit! Am transferat-o într-o incintă sigură pe 
FG-1. Acum nu mai poate face rău nimănui. 

Sal-Gal se prăbuşi în pat în timp ce Hantar ieşi din 
apartament însoţit de paznicii săi, gândindu-se că totul 
mersese parcă prea uşor, că Hina cedase prea repede, chiar 
fără să opună rezistență. Îşi spuse că s-ar putea ca ceva să 
nu fie în regulă şi că trebuie să fie vigilent în continuare. 
Totuşi, Hina era acum prizoniera lui şi asta conta cel mai 
mult. O făcuse inofensivă şi orice ripostă a ei, poate 
dinainte gândită, nu mai putea să îl afecteze major. Însă 
ideea îi persista. Oare Hina fusese luată prin surprindere 
încrezându-se prea mult în loialitatea lui Sal-Gal şi, în plus, 
neavând cunoştinţă de prezenţa cristalelor, sau se lăsase 
prinsă bazându-se pe un anumit plan? Şi care ar mai putea 
fi planul ei acum când în mod sigur a devenit neputinciosă? 
Pe ajutorul cui s-ar putea ea baza? Se gândi imediat la 

cocloni. Da!, cu ei a făcut un pact secret de când şi-a dat 
seama că este suspectată. Cu aceste gânduri merse grăbit în 
biroul său şi se interesă de Flota coclonă. Era la locul ei. 
Totuşi, Kal Tabol plecase singur către o destinaţie 
necunoscută. Poate era doar o coincidență. Oricum, 
coclonul nu reprezenta un mare pericol, iar Hina urma să 
fie mutată într-un loc din care chiar nu o mai putea scăpa 
nimeni. 


Mii de ace energetice îi străpungeau trupul 
provocându-i dureri insuportabile care îi ţineau corpul în 
aceleaşi spasme chinuitoare. Starea se completa cu un rău 
psihic ce îi genera o anxietate avansată greu de controlat. 
Trecuseră doar câteva minute de când fusese prinsă în 
capcana energetică, dar Hinei i se păruse o veşnicie. Nu îşi 
imaginase că ar putea fi atât de rău şi, pentru o clipă, fu 
tentată să renunțe să se mai împotrivească, lăsându-se 
purtată spre neant, spre locul unde suferința încetează. Dar 
nu se afla aici pentru a ceda atât de repede, mai ales că noul 
ei rol era aşa de important încât merita orice risc şi orice 
chin. Trebuia să suporte şi să reziste măcar atât cât să îl 
convingă pe Hantar de eficiența capcanei care urma să îi 
producă leşinul şi apoi starea de inhibiție cerebrală 
avansată, nu mai devreme de un anumit interval de timp. O 
renunțare prematură i-ar fi creat acestuia suspiciuni 
periculoase. 

Îşi descărcă toată durerea într-un urlet sfâşietor ce i-ar 
fi dat cu siguranță Preşedintelui satisfacția misiunii 
îndeplinite. Ajunsese deja pe FG-1 şi, deşi nu avea cine să 

o audă, presupunea că starea ei este monitorizată, iar 
rezultatul trimis lui Hantar în timp real pentru ca el să ia act 
de leşinul ei şi să o considere, din acel moment, total 
inofensivă. Mai spera, şi aici nu se înşela deloc, ca Hantar, 
foarte meticulos din fire, să nu rişte rămânerea ei în zona 
liberă unde ar fi putut fi ajutată sau s-ar fi putut salva 
singură printr-un procedeu necunoscut lui, ci să o trimită în 
singurul loc din galaxie care constituia pentru cei ca ea 
închisoarea perfectă — în inima Transcendei. 

Venise timpul. Trupul Hinei cedă în cele din urmă în 
faţa valurilor implacabile de energie emanate de bucăţile de 
cristal. Liniştea o cuprinse şi căzu în abisul unui vis fără 
ecou în care gândurile, imaginile erau fără întoarcere. 

Hantar primi semnalul şi zâmbi triumfător. Trecuse 
de cel mai mare hop. Indiferent ce planuri pusese la cale 
Hina, se comportase ca o naivă, subapreciindu-i capacitatea 
de a o anihila. Îi transmise de la distanță computerului 
navei să izoleze camera cu sfera-capcană, să blocheze orice 
comunicare şi să ia curs spre Transcenda. 

În clipa următoare, brăţara „dacică” de la mâna Hinei 
se activă şi-i trimise în tot corpul un impuls revigorant, 
trezind-o. De acum încolo avea să o protejeze împotriva 
energiei cristalelor, dându-i posibilitatea să acţioneze la 
momentul potrivit. Dar până atunci mai avea de aşteptat. 


Atmosfera din biroul Preşedintelui era apăsătoare. O 
tensiune nervoasă plutea în aer încorsetându-le parcă 
pieptul şi obligându-i să respire cu greutate. 

Darh părea cel mai afectat de cele întâmplate. Deşi 
văzuse cu ochii lui atitudinea Hinei, nu putea nici acum să 
conceapă că mama sa arătase că este cu totul altfel decât 
crezuse el. Se prăbuşise în fotoliu, cu capul lăsat pe spate, 
ținând ochii închişi şi gândindu-se că trebuie să existe o altă 
explicație la cele întâmplate. 

Araina era aproape de el, neîndrăznind să îl tulbure 
nici măcar cu o consolare. Încordarea care o stăpânea o 
obliga să stea chircită, abia atingând fotoliul. 

Sal-Gal încerca să arate că se află într-o stare 
normală, dar privea absent, în gol, undeva deasupra lui 
Hantar, de a cărei prezenţă părea să nu fie conştient. 

Dar Preşedintele nu avea prea mult timp de pierdut şi 
de aceea îi readuse la realitate: 

- Îmi pare foarte rău de cele întâmplate, dar aţi văzut 
cu ochii voştri reacția Hinei. Nici măcar nu a încercat să se 
dezvinovăţească. A fost atât de surprinsă că i s-a dezvăluit 
adevărata identitate, încât devenise aproape violentă. 
Rămânerea ei în libertate ar fi generat un risc pe care nu ni- 
| puteam asuma. Ştiu că vă vine foarte greu să acceptaţi, dar 
supraviețuirea civilizaţiei noastre galactice este mai 
importantă decât orice slăbiciune sentimentală. 

Darh nu se mai putu abține şi izbucni: 

- Nu se poate. Este de neconceput ca mama să fie 
vinovată de ceva. Trebuie să existe o altă explicaţie. 

- Fiule, se întoarse Sal-Gal către el întinzându-i o 
mână ca un gest de înțelegere, şi pentru mine pare ceva de 
neconceput, dar nu putem să ignorăm faptul evident. Hina a 
fost rece şi agresivă față de mine, ceea ce nu s-a mai 
întâmplat niciodată până acum. Atitudinea ei a arătat clar că 
şi-a recunoscut indirect calitatea de Rătăcitor. 


122 


SĂMÂNȚA RĂULUI 


- Ba nu! S-a comportat nefiresc, şi-a însuşit vina prea 
repede. O cunosc foarte bine şi ştiu că nu a fost cu adevărat 
ea. Trebuie să căutăm alt răspuns la nelămurirea noastră. 

- Te înţeleg, pentru că şi mie mi s-a părut că s-a purtat 
ciudat, dar am găsit explicaţia. Dacă acuzaţiile i-ar fi fost 
aduse de oricine altcineva, cu siguranță că ar fi reacționat 
cu totul altfel, dar ştia că pe mine nu mă putea minți şi a 
adoptat o atitudine agresivă, tocmai pentru că nu a voit să 
devină penibilă încercând zadarnic să-mi ascundă adevărul. 
Nu există altă logică şi trebuie să ne împăcăm cu gândul că 
am pierdut-o. Eu încep deja să fiu revoltat pentru că m-a 
manipulat fără nicio jenă atâta timp. Nu mai merită 
respectul meu. 

- Tu poţi să începi să fii cum vrei, dar pe mine m-a 
născut şi sunt parte din ea, indiferent cât de vinovată ați 
considera-o voi. Eu sunt pe jumătate duşmanul vostru şi 
merit să fiu închis alături de ea. 

Araina îl strânse de mână ca un gest dezaprobator, iar 
Hantar interveni şi îl contrazise: 

- Tu nu ne eşti duşman. Tu te-ai născut în lumea 
noastră şi nu ai nicio caracteristică de Rătăcitor. Nici măcar 
nu eşti influenţat de radiația cristalelor. Hina a făcut un 
lucru înțelept în privinţa ta. Te-a ţinut departe de filozofia 
civilizației sale, ceea ce înseamnă foarte clar că a dorit să 
rămâi unul de-al nostru. Ea a venit aici într-o misiune de 
sacrificiu şi a fost conştientă tot timpul de riscurile la care 
se expune, dar pe tine a dorit să te salveze, să te protejeze 
neimplicându-te în planul ei distructiv. Respectă-i măcar 
această dorință! Rămâi unul de-al nostru! 

- Dar nu ştiu dacă rezist cu o asemenea povară... 

- Munca te va ajuta să te împaci cu gândul că ai 
pierdut ceva de mare preț. Nu ai altă variantă. Nu poți să 
stai inactiv, nu poţi să te izolezi, nu poţi să uiţi. Poţi doar să 
îți consumi energia într-o activitate utilă. Continuă munca 
de recompunere a Cristalului Soarelui! Termină etapa de 
informare, apoi pleacă pe Transcenda! Araina te va însoți şi 
te va ajuta cu orice va putea. În etapa finală voi veni şi eu 
lângă tine ca să concepem totul împreună, ca o certitudine a 
reuşitei noastre. După aceea, când vom fi în siguranță, îţi 
vei putea vizita mama oricând vei dori. Dar acum nu uita! 
Hina a dorit să rămâi unul de-al nostru, iar Rătăcitorii nu 
sunt semenii, despre care nu ştii nimic, ci duşmanii tăi. 

Darh făcu o pauză apoi spuse cu o oarecare 
resemnare: 

- Cum ajung pe Transcenda fără să mă cheme la ei 
Marii Învăţaţi? 

- Eşti aşteptat oricând. Am aranjat eu asta. 

Apoi Hantar i se adresă lui Sal-Gal: 

- Şi faţă de tine am o rugăminte. Îţi aminteşti de baza 
aceea de selecţie şi antrenament pentru pământeni. Aş dori 
să mergi pe planeta ta şi să cumperi pe numele tău, dar în 
contul nostru exact această zonă. Am studiat-o şi 
corespunde cel mai bine scopurilor noastre. 

Îi întinse o hartă pe format digital care reprezenta 
planeta Pământ, dar la o atingere repetată, scara hărții se 
mărea, intrând tot mai mult în detalii. La un anumit nivel de 
profunzime, apăru un sector încercuit cu roşu şi Sal înţelese 
că aceea era zona care îl interesa pe Hantar. Foarte surprins 
ridică ochii spre el, întrebându-l: 

- Îţi trebuie chiar munţii noştri Bucegi?! Nu era mai 
bine la câmpie? Cum să se antreneze oamenii? Căţăraţi pe 
stânci? Crezi că pământenii mei sunt capre negre? 

- Baza va fi subterană, iar zona este foarte bine aleasă 
fiind greu accesibilă. 

- Este o zonă turistică de foarte mare interes. Săpând 
la baza ta subterană, o să te trezeşti pe cap cu fel de fel de 
tabere de copii care or să se joace prin tunelurile tale şi or 
să-ți demonteze toate escavatoarele. 

- Vei cumpăra întreaga zonă şi o vom izola 
interzicând accesul oricărui curios. 

- Daaa, să ştii! Cumpără tu munţii Bucegi şi n-o să 
stârneşti curiozitatea nimănui!! Măăiii!!, or să vorbească 
ăia de tine şi pe programele de muzică populară! 

- Nu eu, ci tu vei cumpăra zona în cauză. Parcă aşa 
stabilisem. 

- Şi cu ce s-o cumpăr? ÎI demontez pe Sherkan şi-l 
vând la kilogram? 

- Vei primi întreaga cantitate de aur de care vei avea 
nevoie. Ştiu că pe Pământ acest metal este foarte prețuit. 

- Da, este, dar cum o să-l justific? O să le spun că l- 
am găsit săpând un WC în fundu” curții? 

- Nu îţi face probleme! Vom găsi Justificarea cea mai 
potrivită. Şi de ce nu? Putem simula că l-ai găsit chiar în 
subsolul domeniului tău. Mai problematic va fi cu 
selectarea oamenilor. Aici vom avea nevoie de foarte multă 
discreție. 

- Greu cu discreția pe Pământ! Ne trebuie o acoperire 
plauzibilă. Aha!! Ne prefacem că organizăm concursuri 
constând în expediţii în jurul Lumii. lar prin Amazon, prin 
Sahara, prin Siberia îi facem pierduţi unul câte unul şi 

Justificăm disparițiile prin faptul că i-a păpat monstrul Hap- 
Hap. Odată inventat şi popularizat acest „Hap-Hap”, toți 
curioşii n-or să mai fie atenţi la noi, ci îl vor căuta pe Hap- 
Hap pe capul căruia vom pune un premiu foarte mare. 

- Până la un punct, ideea este foarte bună. Prin 
concursul de care vorbeşti, le putem testa exact aptitudinile 
de care avem noi nevoie. 

- Bine, eu voi merge spre Pământ ca să inițiez 
operațiunile de cumpărare a terenului. Dar nu plec imediat. 
O să mai stau câteva zile ca să-mi revin. 

- Erai interesat să pleci cât mai repede pe Pământ şi să 
uiţi de toate problemele, îl chestionă Hantar cu oarecare 
suspiciune. 

- Da, dar voiam să plec împreună cu Hina. Fără ea, 
totul pare întors pe dos... 

- Poate munca te va ajuta şi pe tine să uiţi. 

Hantar se ridică dându-le de înţeles că discuţia s-a 
încheiat, dar i se adresă Arainei: 

- Pe tine te rog să mai rămâi pentru a-ți deschide 
accesul la fondurile de care vei avea nevoie însoțindu-l pe 
Darh. Tu te vei îngriji să nu îi lipsească nimic. 

Fata rămase, în timp ce cei doi ieşiră din încăpere, dar 
înţelese că era doar un pretext folosit de Preşedinte pentru a 
o reține în vederea unei discuţii secrete, din moment ce 
avea deja acces la orice facilitate oferită de sistemul 
administrativ al Noii Galaxii. 

- Araina, o abordă Preşedintele, misiunea ta nu s-a 
încheiat. Capturarea Hinei a rezolvat cea mai mare 
problemă a noastră, dar mai avem multe alte lucruri de pus 
la punct. Şi oricum, urmează confruntarea cu Rătăcitorii 
care trebuie să ne găsească foarte bine pregătiți. Darh este 

într-o stare psihică destul de labilă şi tu va trebui să îl ţii în 
echilibru. Ne putem aştepta şi la unele surprize neplăcute. 
Hina a cedat parcă prea repede şi nu este exclus să fi avut 
un plan care să fi prevăzut capturarea sa şi prin care să ne 
încurce în continuare. 

- Sal a explicat destul de plauzibil atitudinea ei şi... 

- Da, ai dreptate, este logic ce a spus, dar nu strică să 
fim prevăzători. Dar de eventualele piedici pe care Hina ar 
fi putut să ni le pună în cale, mă voi ocupa eu. Sarcina ta 
principală este să îl menţii pe Darh într-un echilibru psihic 
suficient de stabil încât să rămână de partea noastră cu 
întreaga sa convingere. Nu ne putem permite ca el să 
devină un punct slab al angrenajului nostru de apărare, pe 
care Rătăcitorii să îl poată exploata la un moment dat. Ai 
văzut şi tu că are tendinţa de a se solidariza cu mama lui, 
fapt pe care Hina ar putea să se bazeze. De aceea am nevoie 
din partea ta nu numai să îl menţii în echilibru, ci chiar să îl 
ţii sub observaţie şi să îmi raportezi orice deviaţie de 
comportament a sa. 

- Totuşi, domnule Preşedinte, nu cumva sarcina pe 
care i-ați încredințat-o de a recompune Cristalul Saoarelui 
este prea pretenționasă pentru starea sa actuală? Tot timpul 
va avea în minte că lucrează la o armă îndreptată împotriva 
semenilor mamei sale şi pe jumătate ai lui. Este ca şi cum 1- 
ați cere să se sinucidă, şi asta îi va distruge orice echilibru 
pe care i-l va oferi prezenţa mea. Şi nici nu cred că singur, 
oricât de inteligent ar fi, va reuşi performanţa pe care i-o 
cereți. 


127 


Constantin GORNEA 


- ÎL voi ajuta şi eu împreună cu Marii Învățaţi, la 
momentul potrivit. Dar acum el trebuie să rămână în 
mijlocul evenimentelor pentru a putea decide singur dacă 
rămâne unul de-al nostru sau nu. 

Fata înţelese din spusele preşedintelui că, mai 
degrabă, Darh este supus unui test de loialitate şi că mai 
puțin contează contribuţia sa la recompunerea Cristalului, 
dar nu-şi explimă părerea, ascultându-l în continuare pe 
Hantar: 

- Şi mai am un motiv foarte bine întemeiat pentru care 
îl solicit pe el în mod special. Darh moşteneşte gena „trans” 
de la tatăl său şi are acces nelimitat pe Transcenda. După 
cum vezi, sunt ca o carte deschisă pentru tine. Nu îți ascund 
nimic, te fac părtaşă la planurile mele cele mai subtile, îți 
confirm statutul de omul meu de încredere. Sper că mă vei 
răsplăti cu devotamentul aşteptat. 

- Domnule Preşedinte, v-am mai spus că voi face tot 
ce îmi stă în putere pentru apărarea Noii Galaxii. 

- Aici am vrut să te aduc. Este motivul principal 
pentru care te-am reţinut. Dacă Darh va deveni un pericol 
real pentru noi, îl vei putea anihila? 

Araina coborî privirea. Era supusă şi ea unui test 
foarte delicat şi ştia că Hantar aştepta un răspuns fără 
echivoc. Ridică privirea şi se uită direct în ochii lui, 
spunându-i fără să clipească: 

- Dacă Darh va deveni un duşman al Noii Galaxii, eu 
voi fi prima care 1 se va opune. 

- Mă bucur să aud asta. Ştiu că îl iubeşti şi că îţi va fi 
foarte greu, dar acum sunt convins că nu mă vei dezamăgi. 

Bine, poți să pleci. Şi te rog să ţii legătura cu mine şi să-mi 
faci periodic o informare asupra evenimentelor din zona 
voastră de activitate, dar fără să ştie el! 

Fata se ridică şi ieşi. În urma ei, Hantar se afundă în 
fotoliu satisfăcut, convins că Araina nu îi va scăpa de sub 
control şi prin ea, îl va avea şi pe Darh în atenție. Despre 
Sal-Gal gândea că are prea puţină inteligență pentru a-i 
încurca planurile, iar tupeul său enervant este, de fapt, 
supapa prin care pământeanul îşi consumă tensiunile 
interioare rămânând, ca de obicei, inofensiv. 


Sal-Gal petrecuse câteva zile în apartamentul său, 
timp în care mai mult dormise, iar printre reprizele de 
somn, accesase Platforma UV, în special pentru a se relaxa 
cu diverse jocuri sau călătorii pe planete neutre ca 
importanță. 

Încercase şi reuşise să creeze impresia de non- 
combat, de dorință de evadare din realitatea atât de 
neplăcută creată de trădarea Hinei. Scopul său era foarte 
bine conturat. În cazul în care activitatea sa era atent 
monitorizată — lucru mai mult decât probabil — să le dea 
impresia supraveghetorilor, indiferent cine ar fi ei, că el a 
adoptat o atitudine tipic pământeană, de deznădejde, 
renunțare, resemnare şi, în final, refugiere într-o lume 
virtuală fără griji.. 

Dar adevăratele sale intenţii erau altele. Acum când 
Darh şi Araina erau plecați pe altă planetă, ocupați fiind cu 
studiul acelor arhive, iar Hantar începuse un control la 

uzinele de asamblare a navelor de luptă, el putea să-şi 
înceapă adevărata muncă pe care o plănuise în mare secret. 

Mersese prin câteva locuri publice de pe Ortada, 
alegându-le să fie cât mai aglomerate ca să i se vadă de cât 
mai mulți figura plictisită, apoi luă o sferă energetică şi se 
deplasă pe „Sherkan”. Pe drum se gândise la un fapt destul 
de ciudat. Nimeni dintre cei cu care se întâlnise, nu părea să 
ştie ce i se întâmplase Hinei. De ce Hantar ţinea secretă o 
asemenea reuşită a sa — capturarea spionului Rătăcitorilor — 
cu care ar fi fost normal să se laude chiar şi oficial, în fața 
Forumului? Spera să afle în curând. Avea, totuşi, o idee 
impusă de logica sa, şi anume că Hina nu era învinsă 
definitiv, că Hantar nu se considera pe deplin stăpân pe 
situație, că lucrurile erau mult mai complicate decât 
fuseseră prezentate. Şi el care îşi imaginase că niciun rău la 
nivel galactic nu se mai putea întâmpla pe durata vieții 
sale... 

Deşi nu mai avea chef de rezolvarea unei alte crize, 
acum se afla în unica situaţie în care ar fi acceptat să se mai 
implice cu întreaga ființă — era în joc soarta Hinei. Trebuia 
neapărat să afle adevărul despre soţia sa. Îşi făcuse planul şi 
era hotărât să acționeze. Mergea până acolo încât voia să 
încerce să o salveze, chiar dacă era cu adevărat un 
Rătăcitor, dar totuşi, hotărârea lui avea la bază speranța şi 
oarecum convingerea că Hantar se înşeală în privinţa ei. 

Pentru început avea de lămurit trei lucruri principale: 
de ce fostul comandant al Flotei Alfa pronunţase numele 
Hinei, de ce Marele Dragon — navă considerată a 
Energeticilor prieteni — întinsese în galaxie plasa distructivă 
ŞI încă ceva ce spera să afle prin intermediul lui Sherkan. 

Ajuns pe navă, merse direct în centrul de comandă şi 
îi ceru computerului exact situaţia care îl interesa acum 
foarte mult, dar fu dezamăgit să afle că va dura câteva zile 
până când o va obţine, dat fiind caracterul secret al 
informațiilor conţinute. Sherkan chiar se împotrivise inițial 
accesării fără autorizaţie a acelor date clasificate, dar el 
insistă în stilul său caracteristic: 

- Hai, măi, prietene, că n-avem timp de mofturi! 
Imaginează-ţi că am traversat Sahara pe jos, desculți şi fără 
apă! Mai faci crize de corectitudine când dai de o fântână a 
unuia plecat de-acasă? Nu! Te arunci direct în ea fără să 
ceri voie nimănui şi bei până faci pipi pe tine. Apoi ieşi la 
suprafață şi când vine proprietarul, te prefaci că nu s-a 
întâmplat nimic. Poate doar aşa, ca să-i faci un bine, poţi 
să-l atenționezi că apa lui a devenit cam sălcie. 

- Te previn, îi răspunse computerul, că se va semnala 
imediat accesarea acestui tip de informaţii şi vom atrage 
atenția asupra noastră. 

- Şi ce dacă? Lasă că dăm vina unul pe altul şi dacă 
nu suntem lăsați în pace, te oferi tu să suporţi toate 
consecinţele. La urma urmei nu facem niciun rău, ci doar 
ne interesăm de ceva care ar trebui să fie la îndemâna 
oricui. 

- Nu contează conținutul datelor, ci faptul că le pot 
obține doar prin încălcarea unui protocol de siguranță. 

- Nu avem altă soluție. Consideră că suntem din nou 
într-o situație de război şi trebuie să asculți de mine 
orbește. 

- Voi îndeplini toate ordinele tale, cu excepția 
situațiilor în care vor fi opțiuni mai bune de acțiune pe care 
ți le voi prezenta spre analiză. Dacă vei insista, voi 
îndeplini cererea ta inițială. 

- Daaa?! Bravo! Aşa te vreau. Chiar am nevoie acum 
de tine ca de un prieten devotat şi nu ca de un încurcă-lume 
cum ai fost în alte dăți. 

- În alte situaţii am fost nevoit să iau în considerare 
circumstanţele în care... 

- Lasă-mă pe mine să duc greul luării deciziilor! Tu 
du greul executării lor! De exemplu acum am nevoie să-i 
tragi o viteză maximă spre Darena. 


Cele două crucişătoare coclone se apropiară de 
planeta Kola pe partea ei întunecată şi se opriră la suprafaţa 
atmosferei. Din fiecare ieşi câte o navetă care asoliză în 
acelaşi punct. Două persoane coborâră şi intrară tăcute în 
edificiul din subsol amenajat special pentru întâlniri de 
mare taină. 

Cei doi erau Harabal şi Kal Tabol care merseră 
împreună, dar fără să vorbească, prin labirintul de holuri, 
până în camera unde îi aştepta Kohon. 

Toţi trei se aşezară la o masă triunghiulară care 
semnifica atât rangul lor egal în cadrul Imperiului, cât şi 
împărțirea sarcinilor şi autoritatea lor în structura de 
responsabilitate a fiecăruia. 

Harabal răspundea de vechiul Imperiu, Kal Tabol de 
participarea coclonă la Proiectul Noua Galaxie, iar Kohon 
se preocupa de viitorul speciei coclone, atât prin realizarea 

unei Flote cosmice moderne, nedeclarate, cât şi prin ţinerea 
sub observaţie a situaţiei generale galactice, în vederea 
speculării la maxim şi în timp util a tuturor oportunităţilor 
ivite. Deşi nu se amestecau unii peste alţii, aveau drept de 
opinie asupra problemelor apărute în sferele de decizie ale 
celorlalţi, iar periodic sau la nevoie, cum se întâmpla acum, 
se întâlneau pentru a discuta şi decide de comun acord 
situația generală a Imperiului. 

Primul vorbi Kal Tabol, deoarece problematica de 
discutat apăruse în sectorul lui de responsabilitate: 

- Tehnologia a fost modificată conform informaţiilor 
furnizate de către Hina. Am testat noile capacități şi ele 
corespund aşteptărilor. 

- Pe ce tip de navă ați făcut experimentul?, întrebă 
Kohon. 

- Pe un crucişător de clasă X. 

Era o navă modernă, de ultimă fabricație coclonă, de 
a cărei existenţă restul galaxiei nu avea cunoştinţă. Sau, cel 
puţin aşa sperau ei să fie, având în vedere secretul în care o 
învăluiseră. 

- Şi cum s-a comportat?, continuă Kohon dorind să 
afle performanţele noilor nave produse de subordonații săi. 

- A fost distrusă complet în treizeci şi şase de 
secunde, după un foc de intensitate maximă. 

Harabal interveni, iritat de cele auzite: 

- Ai distrus un crucişător de clasă X doar pentru un 
simplu experiment??!! 

- Nu am intenționat să îl distrugem, dar eficacitatea 
„cursei de şoareci” modificate, este cu mult peste aşteptări. 

- Da, zise Kohon, am pierdut o navă de ultimă 
generație, dar am câştigat un sistem de luptă de temut. Mi 
se pare foarte avantajos. Să modificăm toate „cursele de 
şoareci” conform noii tehnologii şi să le transformăm în 
nave-păianjen! 

Harabal îşi exprimă o neîncredere: 

- Trebuie să analizăm cu multă atenţie situația de 
ansamblu, fără să ne lăsăm prea entuziasmați de o realizare 
punctuală. Ce interes ar avea Hina să ne ofere pe tavă un 
asemenea avantaj? Poate că ei dispun deja de nave mult 
mai puternice. 

- Hina nu ne-a oferit tehnologia gratis, preciză Kal 
Tabol. V-am informat deja ce ne cere în schimb. Şi poate fi 
un lucru chiar foarte riscant pentru viitorul nostru. Trebuie 
să hotărâm acum dacă ne putem angaja cu adevărat la aşa 
ceva. 

- Sunt două lucruri de lămurit, insistă Harabal cu 
suspiciunea sa. Dacă vom respecta până la urmă înţelegerea 
cu Hina, dar şi să ne dăm seama de ce am primit tehnologia 
de la ea şi nu pe cale oficială, cum ar fi fost normal între 
parteneri egali. 

- Când am plecat de pe Ortada am aflat în ultimul 
moment o ştire care nu s-a făcut publică nici până acum: se 
pare că Hantar a arestat-o pe Hina, dintr-un motiv încă 
necunoscut. Asta ar explica într-un fel de ce ea a făcut 
târgul cu noi pe ascuns. Să ne atragă de partea ei în 
conflictul pe care îl are cu Hantar. 

- Dar pe cine reprezintă ea?, întrebă Kohon mirat de 
turnura evenimentelor. 

- Foarte probabil, Federaţia, cred eu, răspunse Kal 
Tabol. Consiliul Suprem nu putea sta în afara 
transformărilor galactice şi a avut grijă să-şi infiltreze 
spionul cât mai aproape de Preşedinte. Iar el şi-a dat seama 
şi a înlăturat-o. 

- Un conflict între Federație şi Noua Galaxie? 

- De ce nu? Hantar a acaparat prea multă putere şi 
ameninţă echilibrul galactic la care bătrânii țin foarte mult. 

- În acest caz avem şi răspunsul pentru cealaltă dilemă 
a noastră — nu trebuie să ne amestecăm în niciun fel. Noi 
vom culege la urmă roadele unui posibil conflict între ei. 

Harabal care îi ascultase pe cei doi cu fruntea proptită 
într-o mână, interveni exprimându-și dezacordul: 

- Cred că sunteți într-o eroare. Nu pot să concep că 
există un conflict, chiar şi incipient, între cele două puteri. 
Poate doar unul între Hina şi Hantar. Ceva declanşat de 
prea multe orgolii între ei sau orice altceva, dar un război, 
ar fi prea mult. În plus, după câte ştiu eu, Hina îl reprezintă 
mai degrabă pe Sal-Gal, decât pe federali. 

- Sal-Gal nu a avut nicio reacție la arestarea soției 
sale, preciză Kal Tabol. 

- Încă nu a avut, dar ştim cu toţii că el este destul de 
imprevizibil, având un stil foarte specific de a reacționa la 
evenimente. 

- Cred că ai dreptate, îl aprobă Kohon pe Harabal 
după un moment de gândire. Să nu ne lăsăm păcăliți de 
aparențe! Federalii nu au obiceiul să se lupte între ei, cu 
atât mai puţin în pragul unui conflict de proporții cu 
Rătăcitorii, duşmanul nostru comun. Dacă sunteţi de acord, 

eu zic să nu ne amestecăm în niciun fel pentru început şi să 
aşteptăm să apară alte elemente care să ne ajute să luăm o 
decizie finală. 

Kal Tabol se simţi obligat să întrebe: 

- Şi cu angajamentul faţă de Hina cum rămâne? ÎL 
vom respecta? 

- Nu, cu atât mai mult cu cât acum nici nu sunt 
îndeplinite condiţiile presupuse de Hina. 

- Da, dar dacă, aşa cum a presupus Harabal şi cum se 
şi subînțelege, în spatele ei se află, de fapt, Sal-Gal, ce ne 
facem? Cu el nu este de glumit. S-ar putea ca lucrurile să 
fie mult mai complicate decât le percepem noi acum. 

- Un motiv în plus să aşteptăm. 


Sal-Gal coborî pe Darena şi se grăbi spre sala de 
şedinţe unde îl aşteptau membrii Consiliului Suprem. 

Federația, deşi la nivel galactic intrase într-un con de 
umbră ca urmare a pierderilor teritoriale şi depopulării 
planetelor rămase, a expansiunii explozive a Noii Galaxii, 
dar şi a impunerii prin forța evenimentelor a unui nou 
model social de dezvoltare, în interiorul său făcuse 
progrese considerabile, nebănuite şi neluate în seamă de 
ceilalți. 

Rămaşi în granițele sale, într-un proces covârşitor, 
numai acei indivizi supra-raționali care se consideraseră 
incapabili să mai acceadă într-un univers al sentimentelor şi 
emoţiilor, îi fusese mai uşor să realizeze o comunitate a 
conexiunilor telepatice între indivizi. Încă nu erau perfect şi 
definitiv interconectați, dar realizaseră o rețea mentală de 

acces, ca o lume comună, la care oricine se putea conecta 
oricând dorea pentru a comunica, a se informa sau a găsi 
soluții la diverse probleme şi la care toți contribuiau 
punându-şi în comun un sector cerebral, fapt ce le permitea 
să sesizeze orice fluctuaţie a reţelei şi să se activeze la 
nevoie. 

Desigur, conexiunea cerebrală slăbea pe măsură ce se 
depărtau de grup şi chiar se întrerupea la o anumită distanță 
specifică pentru fiecare indivit în parte, în funcție de 
capacitățile lui, dar federalii pierduseră obiceiul de a mai 
călători dincolo de zona lor cosmică şi chiar şi în interior se 
deplasau destul de puțin, obținând aproape totul prin 
conexiunea la reţeaua intercerebrală. Federația tindea să 
devină astfel o societate statică fizic, dar foarte dinamică 
mental, un fel de „Univers Virtual”, dar mult mai natural, 
mai firesc, mai rapid şi mai eficient decât Platforma UV a 
Noii Galaxii. 

Exista şi un oarecare dezavantaj de moment. 
Autoritatea Consiliului Suprem tindea să se dilueze tot mai 
mult în conştiinţa comună care se născuse şi care nu era 
suficient de conturată pentru a stăpâni întregul proces de 
transformare. Pentru a evita haosul, se convenise de comun 
acord ca bătrânii Consiliului federal să mai aibă statutul de 
lideri încă o perioadă de timp. 

Ştiind de la Hina de trasformările produse în 
profunzimea Federaţiei, Sal-Gal se bucura acum că mai 
avea, totuşi, cu cine să stea de vorbă, fără să fie nevoit să se 
conecteze mental la reţeaua lor pentru a comunica, riscând 
astfel să i se afle toate secretele, pentru că, bineînţeles, nu 
el s-ar fi conectat, ci bătrânii ar fi dat buzna în mintea lui şi, 
pe lângă ei, cine ştie ce alți nepofiiți. 

Când intră în sala de şedinţe el îşi exprimă exact 
aceste temeri: 

- Salutare, domnilor! Mai puteţi să mişcaţi limba, sau 
trebuie să-mi plasez capul în cine ştie ce borcan electronic 
pentru a putea comunica cu voi? Şi dacă mi-l introduc 
acolo, mă jupuiţi de toate secretele, nu-i aşa? Sau mai rău — 
îmi goliți mintea ca să vă puteţi vărsa voi în ea toate grijile. 
Hai, luați-mă de odihnit, că nu m-am mai împleticit demult! 

- Şi noi ne bucurăm să te reîntâlnim, Sal-Gal, îi 
răspunse Baal Spaal care aflându-se exact în fața sa, preluă 
inițiativa discuţiei. 

Pământeanul făcu ochii roată prin sală şi văzu aceeaşi 
pereți monotoni, aceeaşi masă goală înconjurată de 
scaunele bătrânilor plus unul pentru el la fel de impunător. 
Se miră că este tratat acum de la egal la egal de cei care la 
început de tot îl trataseră ca pe o insectă, ca mai apoi — aşa 
voia el să îşi aducă aminte — să-l trântească de podea 
dematerializându-i fotoliul. Sau parcă el încercase să le-o 
facă lor. În fine, îşi zise că nu mai contează. 

Baal Spaal continuă să-l chestioneze în legătură cu 
vizita sa surprinzătoare: 

- Ne-ai anunţat în ultimul moment, ai cerut o întâlnire 
imediată şi te simţim destul de precipitat. Ce se întâmplă? 
Cu ce te putem ajuta? 

- Hai, nu mă mai simțiţi voi prin "năuntru, luați-mă 
doar pe-afară! Da, ai intuit bine. Sunt în criză de timp şi am 
de rezolvat o problemă foarte delicată. Că doar ştiţi şi voi — 
când tuşeşte galaxia, eu trebuie să fac febră în locul ei! 
Despre ce este vorba? Hantar a arestat-o pe Hina pe motiv 
că este spion al Rătăcitorilor. Am venit aici ca să aflu cât 

mai multe lucruri despre cei doi şi să descopăr un posibil 
motiv de conflict între ei. Ca să fiu şi mai explicit — vreau 
să-mi salvez soția dovedindu-i nevinovăția. 

Bătrânii se uitară unii la alții şi schimbă gânduri 
neînţelese de musafirul lor. Apoi Baal spuse: 

- Hantar nu ne-a anunțat de acest incident. Suntem 
surprinşi să îl aflăm abia acum. Dar nici nu era obligat să 
ne spună ceva. 

- Nu este un simplu incident, ci un fel de nouă criză 
galactică pe care trebuie să o luăm în serios, dar văd că voi 
v-aţi rupt de lume şi nu vă mai pasă că dinspre Noua 
Galaxie plouă peste voi cu broaşte! Iar Hantar nici nu mai 
consideră necesar să vă informeze măcar în privința 
lucrurilor foarte serioase. S-a rupt de voi şi nu-i mai pasă. 
El este iedul căruia i-au crescut puţin cornițele şi-şi 
împunge acum propria mamă. la fiți voi capra care-i 
rumegă urechile! 

- Hantar nu mai are nicio obligație față de noi. Ce 
acuzaţii îi aduce Hinei? Sunt întemeiate? 

- După capul lui, sunt, dar eu cred că se înşeală. Nu 
puteți să-l contactaţi telepatic pentru a-l chestiona puţin? 
Abia vă recâştigați autoritatea asupra lui luându-l la sigur 
ca şi cum i-ați percepe toate gândurile. 

- Distanţa este prea mare pentru un astfel de contact şi 
chiar dacă el ar fi mai aproape, nu am putea să realizăm o 
conexiune telepatică fără acordul lui. 

- Dar puteți măcar să declanşaţi o telepatie generală în 
rândul federalilor voştri pentru a afla date despre Hina — dar 
foarte evaziv, pentru că nu vreau să fie compromisă în 

niciun fel — ceva care să indice o posibilă apartenenţă a ei la 
altă civilizație sau măcar o racolare a sa ca spion al cuiva? 

- Da, asta putem să facem. Aşteaptă puțin! 

Sal-Gal încerca mai puțin să afle date noi despre 
Hina, dar voia să vadă dacă bătrânii aveau vreun indiciu 
referitor la existenţa ființelor energetice. 

După un timp, Baal Spaal îi comunică: 

- Nimeni dintre cei conectaţi în acest moment la 
rețeaua noastră mentală nu are cunoştinţă de nimic anormal 
în privinţa Hinei. Dar asta nu înseamnă neapărat că ea este 
nevinovată. Poate însemna şi că şi-a ascuns foarte bine 
urmele. 
de Hantar îşi împunge capra, voi ce faceți? Vă daţi cu 
coarnele-n fund unul la altul? 

- Hina s-a născut pe Helia, a urmat treptele ierarhice 
federale, a fost perfect loială principiilor noastre. Nimeni 
nu ştie nimic compromițător despre ea. 

- Dar voi credeți că ar putea fi un Rătăcitor? 

- Nu are nicio relevanță ce credem noi, nici nu 
desfăşurăm un test de încredere în privinţa ei. Contează 
doar consistenţa acuzațiilor ce i se aduc. 

- Da”, ia mai faceţi un amor colectiv cu minţile 
voastre şi aflați şi despre Hantar câteva informaţii! Este 
cumva un om ranchiunos, supărăcios, răzbunător? Cum 
este el perceput printre voi? 

- Pe Hantar îl cunoaştem foarte bine, din moment ce 
ar fi urmat să fie unul de-al nostru. Nu este nimic din ce ai 
întrebat tu. Are, în schimb, o mare ambiţie, o curiozitate 
exagerată, o dorinţă de a investiga şi de a controla lucrurile 
în care se implică. 

- V-a şocat vreodată cu ceva? A făcut vreun gest cu 
care v-a surprins, chiar ştiindu-l curios şi întreprinzător? 

- Am discutat la vremea respectivă între noi... Nu ne- 
am fi putut imagina că ar fi dorit să adere la Proiectul 
„Noua Galaxie”. Dinamismul gândirii sale ar fi fost mult 
mai bine pus în valoare în cadrul rețelei noastre mentale. 
Cei ca noi — mă refer la membrii Consiliului federal — îşi 
irosesc capacitățile paranormale într-un contex material. 

- Şi atunci ce l-a determinat să aleagă o cale care îi 
limitează capacitatea de exprimare? Adică de ce „iedul” ar 
vrea să clocească? 

- Nu ştim. A venit schimbat de pe Transcenda. Stagiul 
de pregătire desfăşurat sub îndrumarea Marilor Învăţaţi i-a 
modificat comportamentul, l-a făcut mult mai ambițios 
Chiar şi decât era. La momentul acela noi i-am perceput 
transformarea, dar au urmat marile schimbări galactice 
impuse de tine care au dat un nou curs evenimentelor. 

- Aha, uitasem că eu sunt de vină! 

- Nu am spus-o cu răutate şi nici tu nu trebuie să fii 
ironic. Încercăm să îţi fim de ajutor, deşi nu vedem nicio 
legătură anterioară între Hina şi Hantar. 

- Deci, ceva s-a întâmplat pe Transcenda... Acolo o fi 
început el să se viseze conducătorul întregii galaxii şi acum 
inventează probleme grave ca să devină tot mai celebru, pe 
măsură ce le rezolvă. 

- În baza de date a Transcendei care ne-a fost pusă la 
dispoziţie de către Marii Învăţaţi, am găsit informaţia că el 
a cerut accesul la biblioteca secretă a planetei. Dar nu ştie 
nimeni ce documente a studiat acolo. 

- Ahaa, parcă mi-aduc aminte că a recunoscut şi în 
faţa mea ceva de genul ăsta. Dar văd că vă cam deranjează 
şi pe voi că Hantar devine din ce în ce mai puternic şi vă ia 
din popularitate! Da” pe voi cine v-a oprit să studiați 
secretele acelea când aţi fost la instruire? 

- Aici nu vorbim de invidie. Transcenda este o planetă 
sacră şi pe ea ni se impune un protocol care nu poate fi 
încălcat decât printr-un gest necugetat care devine astfel un 
act de profanare. 

- Se consideră cumva că Hantar a încălcat protocolul? 

- A făcut o cerere de acces în zona secretă şi a primit 
o aprobare limitată. 

- Pe care el nu a respectat-o. Sunt convins că a mers 
mai departe şi a aflat lucruri pe care nu le mai ştie nimeni. 
Şi uite aşa curiozitatea i s-a transformat în grandomanie. lar 
acum face din Hina o victimă de antrenament, în vederea 
unor operaţiuni viitoare mult mai consistente. În curând 
ăsta o să vă mănânce pe pâine şi nici eu nu cred că o să am 
scăpare prea mult timp. la să funcționez eu mai de-a 
curmezişul, ca măcar să mă-nghită cu noduri, dacă m-o lua 
vreodată prin surprindere! 

- Tu îţi poţi permite exerciții de imaginaţie, dar noi 
suntem obligați să rămânem rațional. 

- Cine vă obligă? Vorbiţi de raţiunea asta a voastră de 
parc-aţi avea rată la bancă şi dacă n-aţi plăti-o, v-ar lua 
cineva minţile! Voi vă încorsetaţi singuri. la daţi-vă şi voi 
drumul la imaginaţie, să vedeți ce uşurare o să vă cuprindă! 
Ca atunci când găseşti WC-ul după o lungă alergare pe 
aleile parcului. Dar să vă întreb altceva! Dacă presupunem 
prin absurd că Rătăcitorii sunt mult mai aproape decât 

credem noi, Federația are vreo flotă aptă de luptă? Voi mai 
produceţi „fulgere galactice”, sau acum aveţi arme 
telepatice? Ceva kamikaze cărora, când vă concentrați voi 
toți pe ei, să le bubuie mintea. Zic şi eu... 

- Avem navele vechi pe care le ținem în dispozitivul 
defensiv al planetelor locuite, iar pentru atac avem o flotă 
de nave-bază orzone. Sunt nave foarte mari, de ultimă 
generaţie, cu mobilitate mai mică, dar cu scuturi de forță 
foarte puternice şi putere de foc mult sporită. 

- Parcă şi Noua Galaxie are o flotă sau două de nave 
orzone. Păi ce fac orzonii ăştia? Produc nave în disperare şi 
le vând la toată lumea? Ei chiar or fi având rate neplătite la 
bancă? Ne-om trezi că şi Rătăcitorii or veni tot cu nave 
orzone! 

- Nu. Orzonii au rămas, în majoritatea lor, loiali 
Federației şi s-au oferit să ne asigure apărarea, întrucât ei 
au cele mai bune nave de luptă, fiind şi renumiţi strategi. 
Noua Galaxie a preluat un tip de navă orzonă, dar nu cel de 
navă-bază care li s-a părut prea costisitoare şi greoaie, pe 
care a perfecționat-o după interesele sale. 

- Să întreb mai direct. De ce aţi renunţat la navele de 
tip „fulger”? Parcă erau cele mai performante. Credeţi că 
Rătăcitorii or să tragă în voi cu probleme de perspicacitate 
şi-or să moară de necaz că le rezolvaţi prea repede? 

- Navele noastre orzone din ultima generaţie 
înglobează în ele şi tehnologie de tip „fulger”. Noi am 
considerat că modelul de navă-bază ne avantajează mult 
mai mult în conceptul strategic defensiv pe care l-am 
adoptat, decât navele de atac sau interceptare. Ceilalţi au 

fost liberi să-şi conceapă propriul lor plan de apărare, dar 
cel mai important va fi să luptăm împreună împotriva 
invadatorilor. De ce eşti atât de preocupat de apărarea 
noastră? Există un pericol iminent de care noi nu avem 
cunoştinţă? 

- Încă nu pot să mă pronunţ, dar nu ar strica să vă 
ţineţi flotele în alertă şi să fiți mai atenți la ce se întâmplă în 
restul galaxiei. Am eu nişte indicii că ni se pregăteşte ceva 
neplăcut, ceva care a fost gândit să ne ia prin surprindere. 

Sal se ridică, îşi luă rămas bun de la bătrânii pe care 
pentru prima dată îi percepea ca pe nişte prieteni adevăraţi, 
şi se îndreptă spre uşă, dar Baal Spaal îl mai reţinu cu o 
întrebare: 

- Sal-Gal, de ce nu ai folosit diamantul su-eng şi ai 
simțit nevoia să vii până aici? 

- Eu am slăbiciuni de pământean şi, din când în când, 
mi se mai face dor de voi. 

Zâmbi către ei şi plecă. Era evident că venise până 
aici pentru a evita interceptarea convorbirii sale, deşi ştia 
că, teoretic, nu se poate aşa ceva. Merse direct la navă şi 
decolă spre un alt punct dinainte stabilit — planeta Daron 
unde spera să afle de la ex-comandantul Flotei Alfa de ce 
rostise numele Hinei. 

Sal-Gal jucase puțin teatru în fața bătrânilor. Venise 
pe Darena ca să-şi lămurească anumite neclarităţi, dar, pe 
cât posibil, fără să-şi trădeze gândurile şi starea de spirit. 
Încercase să fie pământeanul aiurit cu care erau 
familiarizați membrii Consiliului Suprem, pentru a nu le 
crea suspiciuni prea mari, dar să-i pună, totuşi, puțin într-o 
stare de atenţie. În realitate el se afla într-o mare tensiune 

nervoasă, simţea că timpul nu este de partea lui şi, ca de 
obicei, trebuia să acţioneze pe cont propriu, neştiind în cine 
să aibă încredere şi în cine nu. Din păcate, vizita pe Darena 
îi crease noi semne de întrebare care trebuiau urgent 
lămurite. 


Hantar inventase un pretext pentru a o chema pe 
Araina la el. Se aflau acum pe o planetă industrială, nu 
foarte departe de Ortada. Voia ca întâlnirea lor să fie scurtă 
pentru ca fata să se întoarcă cât mai repede lângă Darh. 

- Ia loc, draga mea, o invită el în biroul său destul de 
luxos pentru un mediu de producţie, dar aşa îi plăcea lui să 
se respecte în orice situaţie. Nu te rețin mult pentru că nu 
vreau ca absenţa ta să îi afecteze eficienţa prietenului tău. 
Cum merg lucrurile acolo? Există vreun progres? 

- Da, oarecum. Darh s-a refugiat într-o muncă asiduă 
pentru a uita ce i s-a întâmplat Hinei. Crede că a găsit o 
cheie logică prin care încearcă să descifreze sensul ascuns 
al textelor parcurse. 

- Foarte bine! Încearcă să îl ţii cât mai conectat la 
activitatea sa. Pune-i la dispoziție tot ce are nevoie, stai cu 
el şi încurajează-l! Spune-i că de rezultatul muncii lui poate 
depinde salvarea Hinei! 

- Este adevărat sau îmi cereți să îl mint? 

- Poate fi adevărat. Cred că o expunere îndelungată la 
energia Cristalului o poate face pe Hina inofensivă, ceea ce 
ar însemna că ea ar putea să revină atunci printre noi. Dar 

să continui. Vreau să mă ţii la curent cu tot ce se întâmplă 
acolo la voi, dar fără să foloseşti modalitatea de comunicare 
obişnuită care poate fi accesată de diverse persoane care nu 
trebuie să ajungă la secretele noastre. 

- Nu văd cum aş putea să o fac altfel, domnule. 

- Dacă aş fi avut un diamant su-eng în plus, ţi l-aş fi 
dat, deoarece cu ele se poate comunica în condiţii de 
deplină securitate, dar nu am. 

- De cine ne mai temem, domnule Preşedinte? 

- Nu de cineva anume, dar trebuie să fim în 
continuare prevăzători. Îţi spuneam că mi s-a părut prea 
facilă capturarea Hinei. Nu ar fi exclus să-şi fi făcut adepți, 
poate printre cocloni cu care, după cum am văzut, a 
întreținut o legătură secretă. 

- Şi cum facem atunci? 

- Există o posibilitate, dar nu o putem folosi decât cu 
acordul tău şi poți să refuzi dacă ţi se pare ceva nepotrivit. 
Aş putea activa între noi un canal telepatic pe care l-am 
putea folosi la distanţe nu foarte mari şi pe durate limitate 
dar suficiente pentru informări reciproce şi puneri de acord. 
Îţi activez un anumit centru nervos latent, iar legătura astfel 
stabilită nu va funcționa mai mult de o lună, după care se 
va închide de la sine. Nu trebuie să te temi că ţi-aş putea 
citi gândurile; ar fi imposibil. Vei auzi în minte glasul meu 
şi dacă vei dori, îmi vei răspunde, dacă nu, nu. Niciunul 
dintre noi nu va putea afla despre celălalt mai mult decât ne 
vom vorbi telepatic, cu bună ştiinţă. Ai încredere în mine! 
Dacă ar exista o scurgere de informații, ar fi reciprocă, deci 
şi tu ai putea afla intimităţile mele. 

Fetei i se păru ceva destul de riscant, dar, totuşi, 
spuse: 

- Dacă mă încredințați că procedura nu îmi va face 
rău, eu neavând puteri paranormale ca dumneavoastră... 

- Stai fără grijă şi priveşte asta ca pe un privilegiu! 
Este cea mai sigură cale de comunicare şi nu presupune 
niciun risc pentru tine. Eu voi fi cel care va fi nevoit să facă 
un efort mental foarte mare pentru realizarea conexiunii. 
Ridică-te puţin, te rog! 

Hantar o prinse de umeri şi o întoarse cu spatele la el 
punându-i palmele pe tâmple şi lipindu-şi fruntea de capul 
ei. 

- Nu te împotrivi!, îi şopti el. 

Dar fata stătea crispată gândindu-se că nu este o idee 
tocmai bună să-şi pună mintea la dispoziţia cuiva, chiar 
dacă era vorba de Preşedinte şi de interesele Noii Galaxii. 

Hantar nu aşteptă ca ea să se relaxeze. Coborî o mână 
în zona ei intimă şi o apăsă cu fermitate, spunându-i: 

- Iartă-mă, dar nu va merge decât dacă îţi creez o stare 
emoțională foarte intensă. 

Araina fu şocată de gestul Preşedintelui, dar după o 
clipă îşi simți mintea eliberată de toate grijile şi o stare de 
bine îi invadă tot corpul. 

- Gata, spuse el, legătura a fost realizată. Hai să facem 
o probă ca să te şi convingi că nu ţi se încalcă nicio 
libertate! 

Parcă o mică fereastră se deschise în mintea ei prin 
care pătrunseră cuvintele nerostite ale lui Hantar: „Probă de 
comunicare. Răspunde-mi dacă mă auzi!”. „Da, vă aud”, 
spuse ea în gând, copleşită de o experiență nouă, atât de 
surprinzătoare. 

Medicul-şef al clinicii stătea în picioare, cu brațele 
încrucişate, sprijinit de marginea biroului şi privea la cei 
doi, neînțelegând insistența lui Sal-Gal de a-l face să 
vorbească pe fostul comandant de flotă care ţintea cu 
privirea tavanul alb, din scaunul său cu rotile. 

- Este inutil, spuse el. Noi folosim tehnologii avansate 
de stimulare cerebrală şi tu vrei să îl readuci la realitate 
doar vorbindu-1? 

- Doctore, răspunse Sal care îngenunchease în faţa 
bolnavului şi îl ținea de mâini pe care i le scutura din când 
în când pentru a-l ajuta să se concentreze, data trecută a 
vorbit cu mine. 

- Şi ce ţi-a spus? Că se simte mai bine? 

Doctorul nu voise să fie ironic, ci îşi exprimase astfel 
frustrarea cauzată de neputința de a-şi ajuta pacienții, dar 
Sal-Gal nu-i înțelese starea de spirit şi-i dădu o replică pe 
măsură: 

- Mi s-a plâns că în fiecare noapte îl violează 
asistentele tale şi că a auzit pe hol că l-au luat în vizor şi 
femeile de serviciu. 

- Nu cred că ne putem permite glume pe seama lui, 
având în vedere starea în care se află. 

- Da’ chiar, doctore, în ce stare se află? Boala se 
manifestă la toți pacienții la fel? Şi în ce constă, practic? 

- Da, la toți se manifestă la fel ca simptomatologie 
pentru că are aceeaşi cauză, încă necunoscută, care 
determină o comprimare, o arhivare a informațiilor 
cerebrale, astfel că pacienții nu mai au acces la propriile lor 

procese raţionale şi de memorie. Cel puţin aşa rezultă din 
interpretarea scanărilor cerebrale făcute tuturor, care au pus 
în evidenţă acest tip de modificare mentală. 

- Aaaa, deci nu li s-a şters memoria, ci li s-a 
comprimat într-un loc din creier de unde ei nu o mai pot 
folosi, dacă am înțeles eu bine. 

- Da, ai înţeles bine. 

- Şi din experienţa foarte vastă pe care o ai în 
domeniu, de ce crezi dumneata, doctore, că cineva le-ar 
face aşa ceva unor oameni? La ce i-ar folosi? 

- Cineva??!! Crezi că cineva anume a provocat 
procesul cu bună ştiinţă, dintr-un interes ascuns, şi că nu 
este pur şi simplu o manifestare a unei boli necunoscute de 
tip expunere la o anumită radiație? 

- Să presupunem doar că boala a fost provocată de 
cineva printr-un mecanism necunoscut nouă. Adică vouă, 
că eu vin pe-aici ca la muzeu. Ceva de genul „radiația 
delta” cu care coclonii v-au forțat să reînvăţați tabla- 
nmulțirii. Cu ce scop ar arhiva cineva mintea altcuiva? 

- Nu ştiu ce să spun. Este o abordare surprinzătoare 
pentru care îmi este greu să fac speculații fără studii 
aprofundate. 

- Hai, doctore, dă-ți drumul la păreri că eu nu sunt 
Hantar! Mie îmi poţi spune toate prostiile care-ţi trec prin 
cap, fără să-ți fie teamă că-ți tai din salariu. Simte-te ca o 
babă invitată la o emisiune TV, care se bagă singură-n 
seamă de nu mai scapă ăia de ea! 

- Arhivarea cerebrală are ca efect direct golirea de 
informații a unei mari părți a scoarței cerebrale, ce poate fi 
umplută ulterior cu alte informaţii din exterior. Faţă de 

ştergerea memoriei unde fracțiuni informaționale reziduale 
perturbă biomecanismele-suport ale creierului, prezintă 
avantajul unei fidelități mai mari la înregistrarea noilor 
informații. 

- Deci ceva de genul: îi golesc mintea unuia, pentru a 
i-o umple cu datele mele, transformându-l astfel într-o 
marionetă. 

- Da, posibil. 

- Dintre bolnavii prezenţi aici, dă cineva semne că ar 
fi manipulat, cumva? 

- Până acum, nu. Toţi au rămas la stadiul vegetativ de 
funcționare cerebrală. 

- Dar ex-comandantul nostru care sigur mi-a vorbit 
data trecută, chiar dacă îl credeți voi acum şeful flotilei 
muştelor din salon, are vreo particularitate? E puţin altfel 
decât ceilalți? Oricât de puţin. 

- Are aceeaşi afecțiune, dar, în cazul lui, parcă 
procesul de arhivare nu a fost terminat, ceea ce ar putea 
explica şi faptul că a reuşit, cred, totuşi, cu mare dificultate, 
să-ți vorbească, deşi nu a mai făcut-o cu alte ocazii. Noi am 
crezut că este puțin mai rezistent decât ceilalți. 

- l-aţi descoperit vreun factor de rezistență? 

- Nu, deşi ne-a preocupat cazul. 

- Poate că acel „cineva”, dacă există, s-a grăbit şi nu a 
mai apucat să-l arhiveze de tot. Ca atunci când te „gâdili” 
cu partenera şi, ca un făcut, tocmai atunci sună cineva la 
uşă... 

- Vom studia posibilitatea producerii bolii printr-un 
act voit. Te voi anunţa dacă descoperim ceva. 

- Mulţumesc, doctore! Acum, dacă te rog, ne poți lăsa 
puţin singuri? 

- Da, desigur, dar cu condiţia să nu faci nicio presiune 
asupra lui care i-ar înrăutăți starea. 

Doctorul ieşi, iar Sal-Gal se apropie şi mai mult de 
bolnav întrebându-l şoptit: 

- Generale, mai vrei să gungureşti puțin cu mine? 

- Hina... 24... 18... 115... 12... 33. 

Ex-comandantul vorbise cu greu, încordându-şi tot 
corpul ca pentru un efort de maximă importanţă, după care 
se relaxă, închizând ochii şi afundându-se din nou în 
speteaza scaunului său. 

- Gata, măi, ţi-a şi venit somnul de după odihna de 
noapte?, vorbi Sal notând repede cifrele ca să nu le uite şi 
renunțând apoi să-l mai deranjeze, convins fiind, după 
atitudinea generalului, că acesta nu mai are nimic să-i 
transmită. leşi din cabinet întrebându-se ce ar putea să 
însemne acele numere. Oricum era convins că ele aveau o 
semnificație specială, din moment ce generalul făcuse un 
efort considerabil pentru a le rosti. 

Sal-Gal îi găsi cu mare greutate pe Araina şi Darh. 
Deşi ajusese repede pe planeta unde se aflau ei, cu ajutorul 
lui Sherkan, aici îi luase mult timp să-i localizeze, deoarece 
Ortis 5 era un corp ceresc destul de ostil vieții, cu o climă 
foarte rece şi vânturi puternice. De aceea locuitorii se 
mutaseră în subsol, împânzind planeta cu incinte mari 
formate din multe niveluri, unite printr-o rețea complicată 
de tuneluri mai largi sau mai înguste, conform importanței 
lor, în care te puteai rătăci cu uşurinţă dacă erai nou-venit. 

Când dădu de ei, Sal se lumină la față, exclamând 
uşurat: 

- Bine că v-am găsit în sfârşit, măi, porumbeilor! 
Tocmai terminasem planeta asta de cutreierat şi voiam să 

trec la următoarea, gândindu-mă că n-am înţeles eu bine 
unde sunteți. 

- Pe unde ne-ai căutat?, întrebă Darh cu uşurarea în 
glas a celui care, apăsat de o mare suferință, întâlneşte pe 
cineva apropiat care îi poate prelua o parte din povară. 

- Am fost prin toate tunelurile magistrale, principale, 
secundare şi periferice. Am ajuns şi la cele care sunt în 
construcție. Ba mai mult, într-un loc abandonat am văzut 
un animăloi mare, ca un şobolan uriaş, care săpa la o 
galerie de-a lui, şi am aşteptat şi acolo cu speranţa că poate 
străpunge într-o cameră secretă de-a voastră. 

- Vai!, exclamă Araina cu părere de rău, dar nu era 
nevoie să pierzi atât de mult timp. Dacă îmi spuneai că vii, 
mergeam eu şi te aşteptam la terminalul central de 
transport. 

Dar imediat Darh îşi calmă prietena: 

- Stai liniştită că nu a umblat atât de mult pe cât 
pretinde! Chiar îl crezi? Dacă s-ar fi rătăcit doar cu trei 
paşi, ar fi chemat la el toată Poliţia galactică. 

- Ba să ştii că am umblat ceva. Începusem să mă simt 
ca puiul de vrabie căzut din cuib chiar pe coada pisicii şi 
voiam să țip după ajutor pe la autoritățile planetei, dar m- 
am gândit că Hantar, având în vedere misiunea voastră 
secretă, v-a ascuns prin cine ştie ce cămăruţe nedeclarate 
aflate prin pereţii incintelor, de care nu trebuie să mai afle 
nimeni. Dar acum văd că staţi foarte confortabil într-un 
apartament de lux. 

- Hantar ne-a pus la dispoziție reşedinţa sa de pe 
Ortis, probabil, nu neapărat ca să ne răsfeţe, ci pentru a nu 
fi nevoit să scoată datele din computerul lui securizat. 

- Nu ne-a spus că am avea o misiune secretă, interveni 
Araina. Cred că a fost preocupat doar de a avea asigurate 
toate condiţiile de lucru. 

- Şi aţi lucrat cu spor? Aţi descoperit ceva? 

- Mda, îi răspunse Darh. Ceva destul de bizar. Textele 
pe care mi le-a pus la dispoziție fac doar referiri indirecte la 
Cristalul Soarelui. Aparent ai crede că despre el este vorba, 
dar traducerile şi mai ales interpretările lor subtile te trimit 
în cu totul altă parte şi vorbesc despre altceva. 

- La câte are Hantar pe cap, v-o fi greşit dosarul. A 
încurcat Cristalul Soarelui cu setul lui de pahare de cristal. 

- Exclus... 

- Deci, unde te trimit şi despre ce vorbesc 
interpretările tale?, că mă interesează. 

- Mă trimit într-un loc bine determinat, aflat pe 
Transcenda, numit în traducere... „sub munte”, încă nu ştiu 
dacă este la propriu sau semnifică ceva anume, şi vorbesc 
despre necesitatea de a activa... „Sursa”, sau poate... 
„Sonda”, despre care iar nu ştiu, deocamdată, ce 
semnificaţie are. 

- Poate că activând „„Sursa” asta a ta, de la ea se 
reîncarcă şi Cristalul Soarelui. 

- Nu par să aibă acelaşi grad de importanţă. Şi pe noi 
nu ne interesează să reîncărcăm Cristalul, ci să îl 
reconstruim, ori aici nu se vorbeşte nimic despre 
reconstituirea sa din elementele componente. Peste tot se 
vorbeşte de Cristal ca de un pseudomonolit deja existent 
care doar îşi ia energie de la Sursă sau Sondă. Mai sunt 
multe alte date legate de procedura de a ajunge în acel „sub 
munte”... 

- Da măi, fiule, e clar. Textele astea găsite de Hantar 
în Biblioteca secretă a Transcendei nu pot vorbi de 
recompunerea unui Cristal al Soarelui pentru simplul motiv 
că nimeni nu şi-a imaginat atunci că el o să fie distrus. Dar, 
probabil că informaţiile originale de compunere se găsesc 
în Sonda, Sursa aflată în fundu” muntelui. Trebuie să 
ajungem la ea. 

- Dar pe tine de ce te interesează sarcina mea? Şi de 
ce ai venit după noi? Parcă trebuia să pleci pe Pământ ca să 
cumperi munţii Bucegi. 

În acel moment Sal-Gal avu o tresărire. Făcu o pauză 
de vorbire dând prioritate gândirii, încruntându-se din ce în 
ce mai mult. Apoi îl întrebă foarte serios pe Darh: 

- Dar de ce zici tu că vrei să recompui Cristalul 
Soarelui? La asta lucrezi tu? 

- Da. Nu îţi mai aduci aminte? Doar erai de faţă când 
am discutat cu Hantar, după arestarea mamei. 

- Hantar ţi-a cerut să recompui Cristalul? Da, parcă 
îmi aduc aminte de discuţia voastră, dar probabil că nu am 
fost suficient de atent. Ştii cumva şi cu ce scop îţi cere asta? 

- Da, Cristalul Soarelui este cea mai eficientă armă 
împotriva Rătăcitorilor. 

Vorbele lui Darh îl loviră pe Sal-Gal ca nişte săgeți de 
gheață, dar îşi stăpâni orice reacţie. Se gândi la ce efecte 
are Cristalul asupra Energeticilor şi cine ar avea interesul 
să-l recompună. Nu îi venea să creadă că totul se putea 
întâmpla sub nasul lui fără ca el să ia în calcul şi o 
asemenea posibilitate. Intuise că este ceva necurat, dar nu 
mersese cu bănuiala atât de departe şi se simţea acum ca un 
căţel cu mustăţile tăiate şi cu nişte tinichele legate de coadă 
care îi trădau orice mişcare. 

Întrebă încercând să pară indiferent: 

- Până la urmă, informaţiile astea ale voastre sunt 
secrete sau nu? 

- Sincer, nu ni s-a spus să le protejăm de nimeni. De 
ce întrebi? 

- Păi, m-ai făcut curios cu poveştile tale. Muntele, 
Sonda sau Sursa par lucruri interesante despre care aş vrea 
să aflu şi eu mai multe amănunte. Poţi să mi le copii pe 
ceva? 

- Da, ți le pot înregistra într-o sferă de stocare a 
informațiilor. Nu are rost să-ți pun tot. O să-ți dau doar 
traducerile şi interpretările făcute de mine. 

- Ba nu. Dă-mi tot ce ţi-a pus la dispoziție Hantar, 
plus interpretările tale! De unde ştii că eu nu găsesc alte 
chichițe mai interesante? 

- Bine, cum vrei. 

Ştiind că volumul datelor este foarte mare, Darh luă 
dintr-un sertar o SSI max şi începu să înregistreze. Spera ca 
sfera de stocare a informaţiilor cu capacitatea cea mai mare 
să fie suficientă. După ce termină, i-o dădu lui Sal. Era cât 
o minge de tenis de câmp şi acesta o luă şi o introduse într- 
un buzunar lateral al bluzei sale albastre, ales special pentru 
a o proteja, dar şi pentru a nu-l incomoda prea mult. 

- Bine că voi avea cu ce pierde vremea deseară, spuse 
el zâmbind către cei doi. 

Nu-i ardea deloc să zâmbească, ba era foarte încordat 
şi preocupat. Trebuia să mai afle foarte urgent două lucruri: 
cel pentru care făcuse deplasarea până aici şi o informaţie 
mai veche cerută lui Sherkan. Pentru primul îi abordă pe 
cei doi: 

- Vreau să vă mai întreb ceva. Sunt în posesia unei 
înşiruiri de numere care au legătură cu un prieten de-al 
meu, dar nu ştiu ce ar putea să însemne. Fiţi atenți: 24; 18; 
115; 12; 33. Aveţi voi vreo idee? 

Cei doi ridicară din umeri. Darh le scrise mare pe un 
monitor ca să le vadă mai bine. 

La un moment dat, Araina spuse: 

- Pare a fi o dată... 

- O dată? Ce dată? 

- O dată şi o oră după calendarul secundar federal. 
Depinde acum despre ce planetă este vorba. 

- Să zicem că ar fi planeta Daron. S-ar potrivi? 

- Nu ştiu cu ce vrei să se potrivească. Aşteaptă puțin 
să verific! 

Fata se aşeză în faţa unui monitor şi începu să lucreze. 
În scurt timp spuse: 

- Da, numerele tale corespund cu calendarul planetei 
Daron. Ar fi o dată de acum patru luni. 

- Da, interesant, spuse Sal impresionat de descoperire. 

Dar din nou se stăpâni şi întrebă pe un ton ce se dorea 
neutru: 

- Araina, aş putea merge la un computer din afara 
rețelei voastre oficiale? Ca să nu vă încurc... 

- Dar ce se întâmplă?, întrebă Darh curios şi intrigat 
în acelaşi timp. Dai senzația că te fereşti de cineva. Sper că 
nu de noi. 

- Vreau doar să iau legătura cu Sherkan pentru a-mi 
spune unde mă aflam eu la acea dată. 

- Pot verifica şi eu, îi spuse fata. Am în datele mele o 
situație cu deplasările tale şi ale Hinei din ultimii doi ani 
parcă... 

- De ce te-a interesat plinbatul nostru?, se miră Sal, cu 
Darh deopotrivă care întrebase acelaşi lucru din privire. 

- Nu m-a interesat în mod special, dar mi-a arătat-o 
Preşedintele Hantar pentru a mă convinge că locaţiile 
voastre succesive s-au suprapus pe cele ale apariției 
„minţilor rătăcite”. lată că am găsit-o. La acea dată a 
planetei Daron, dacă o transformăm în dată galactică... şi 
extrapolăm..., voi vă aflaţi încă pe planeta Kadona şi urma 
să ajungeţi pe Daron peste cinci zile. 

- Da, mulțumesc, Araina! M-ai ajutat foarte mult. 

- Ne spui şi nouă despre ce este vorba?, întrebă Darh 
cu răbdarea deja pierdută. 

- Nu sunt foarte sigur, dar data şi ora despre care 
discutăm, pot constitui momentul exact în care prietenul de 
care vorbeam, de fapt un fost comandant al Flotei Alfa, a 
fost transformat într-o „minte rătăcită”. Ori Hina nu se afla 
atunci în acel loc, ceea ce poate însemna că ea este 
nevinovată şi că altcineva, nu ştiu cine, oricine altcineva 
este spionul Rătăcitorilor. Poate un străin care stă în umbră 
şi care a făcut tot posibilul s-o incrimineze pe soția mea. 

Darh sări ca ars de pe scaun şi exclamă: 

- Vai, ar fi extraordinar!! Eu sunt sigur că mama este 
nevinovată. 

Dar Araina încercă să-l tempereze: 

- Nu te grăbi să tragi concluzii pripite ca să nu fii 
dezamăgit din nou! Dacă există un spion încă necunoscut, 
ar putea fi valabilă posibilitatea ca Hina să fi colaborat cu 
el, având în vedere comportamentul ei nefiresc în ultima 
discuţie avută cu Sal. Nu mi s-a părut deloc atunci când a 
fost acuzată, că ea nu ar şti despre ce este vorba. Asta ar 
explica şi de ce Preşedintele Hantar considera că Hina ar fi 

cedat prea uşor şi că ar exista posibilitatea ca ea să mizeze 
pe ajutorul cuiva, adică a acestui posibil străin care 
acționează din umbră. 

- Da, ai dreptate, recunoscu Darh dezamăgit de 
raționamentul fetei, mai ales că nu avem nicio dovadă de 
existența vreunui străin. 

- Mai mult decât atât — nu avem certitudinea că 
numerele aduse de Sal reprezintă cu adevărat data planetei 
în cauză sau că prietenul respectiv se afla pe Daron când a 
fost afectat de boală; sau că cele două aspecte coincid. Şi 
dacă este acum o „minte rătăcită”, cum a reuşit să-ţi 
vorbească, Sal? 

- Am aflat de la doctor că el reprezintă un caz 
particular, în sensul că nu a fost afectat complet de boală, 
că a mai rămas cu un strop de luciditate care l-a ajutat să 
rețină data şi ora pe care mi le-a transmis ca pe un indiciu. 

- Ţi-a mai spus şi alte lucruri? 

- Da, a rostit numele Hinei. 

- Ca să o previi, sau ca să-ți transmită că ea l-a 
influenţat? 

- Nu ştiu, dar chiar tu ai demonstrat că ea nu se afla în 
acel moment acolo. 

- Poate că adevăratul Rătăcitor a vrut să dea vina pe 
Hina pentru a ne distrage atenția de la existenţa sa. I-a creat 
generalului impresia că ea l-a „rătăcit” şi l-a lăsat 
insuficient afectat tocmai pentru a-mi putea transmite un 
indiciu fals. 

- Sunt doar supoziţii, dar, totuşi, spui ceva foarte 
interesant... 

- O fi interesant, interveni Darh, dar nu este şi logic. 
Iniţial stabiliseți că mama face echipă cu Rătăcitorul, iar 
acum presupuneţi că ea este victima străinului. Nu pot fi 
valabile ambele ipoteze. Avem, totuşi, o pistă care ne-ar 
putea ajuta să îi dovedim mamei nevinovăția, dar trebuie să 
analizăm cu foarte multă atenţie fiecare detaliu. Cred că ar 
trebui să-l anunțăm şi pe Hantar — în mod sigur va fi 
interesat şi ne-ar putea ajuta foarte mult. 

- Deocamdată lasă-l pe Hantar pe pajiştea lui, se 
împotrivi Sal, cel puțin până aflu un lucru pe care doar 
Sherkan mi-l poate lămuri. În urmă cu câteva zile i-am 
cerut să-mi sintetizeze o anumită informaţie şi cred că acele 
date mă vor lămuri destul de mult asupra situaţiei generale. 

- Despre ce este vorba? 

- Darh, va trebui să mai aştepţi puţin. După ce o să fiu 
eu sigur, o să-ți spun şi ţie. Acum trebuie să mă întorc pe 
navă. Dacă vrei, vino şi tu cu mine! 

Sal-Gal se menținea secretos din cauza prezenţei 
Arainei despre care Hina îl prevenise că nu ajunsese 
întâmplător în anturajul lor, servind interesele, aparent ale 
lui Hantar, în realitate ale cine ştie cui. 

Dar fata sesiză reținerea lui faţă de ea, fapt ce o făcu 
să reacționeze: 

- Nu ştiu dacă interpretez corect atitudinea ta, dar 
cumva te fereşti de mine? Mă percepi ca pe un element 
perturbator al demersului tău de aflare a adevărului? Fii te 
rog sincer cu mine şi o să mă retrag imediat dacă apreciezi 
că prezența mea este neavenită! 

- Araina, nu te supăra pe mine, dar trăim vremuri în 
care nu mai putem avea încredere decât în noi înşine. 

Darh interveni revoltat: 

- Cum poţi să spui aşa ceva?! Pur şi simplu o jigneşti. 
Ea este prietena mea. 

- Auzi, fiule, dacă tot m-a invitat Araina să fiu sincer, 
poate ne spune cu ce misiune a venit ea la noi, pe Pământ. 

Fata se înroşi puţin coborând privirea pentru o clipă, 
dar îşi reveni şi răspunse înainte ca Darh să-şi exprime din 
nou indignarea: 

- Am venit cu misiunea de a vă asigura protecţia şi cu 
plăcerea de a vă reîntâlni fiul. 

- Şi ale cui interese le reprezintă, continuă Sal. 

- Reprezint interesele Noii Galaxii. 

- O supui acum unui interogatoriu?, îl întrebă Darh 
iritat. Ce tot vrei să insinuezi? 

Dar Sal-Gal nu-i răspunse lui, ci fetei: 

- Araina, eu sunt convins că eşti o persoană foarte 
valoroasă, crescută la şcoala corectitudinii şi exigenţei 
federale, dar acum, pentru că aproape fac echilibristică pe 
un fir de păr, nu îmi pot permite riscul de a-ți împărtăşi 
toate secretele mele. 

- Nu vreau să-mi împărtăşeşti niciun secret, dar cred 
că faci o greşeală dacă te dispensezi de serviciile mele total 
dezinteresate. 

- Şi până la urmă ce vrei să spui?, îşi întrebă Darh 
tatăl. Şi de ce ai venit până la noi? Sunt convins că ai avut 
un motiv foarte întemeiat. 

- Am venit cu speranţa, îndreptățită după cum s-a 
văzut, că voi găsi explicaţia acelor numere. Pentru mine nu 
aveau nicio semnificaţie şi nu ştiam pe cine altcineva să 
întreb. Acum, însă, trebuie să discut neapărat cu tine între 
patru ochi. 

- Voi refuza orice discuţie cu tine în absenţa Arainei. 
Ea este prietena mea şi nu am niciun motiv să o tratez cu 
neîncredere. 

- Ooooh!, nu trebuie să mergi atât de departe, îl 
temperă fata. Chiar dacă suntem prieteni, înțeleg ce 
înseamnă un secret, mai ales într-o astfel de conjunctură a 
evenimentelor. 

- Ba eu cred că tocmai în situațiile cele mai dificile se 
văd adevăratele prietenii. 

- Bine, bine, interveni Sal-Gal, hai că nu avem timp 
de prea multă politeţe. Uite, vă spun ceva, dar cu condiția 
să nu-mi cereți explicaţii. 

- Mda, sunt de acord, acceptă Darh. 

- Sub nicio formă Cristalul Soarelui nu trebuie 
reconstruit, până nu se lămuresc lucrurile. 

- Cum aşa?! 

- Măi, păi noi ce-am vorbit? Plănuim să spargem o 
bancă şi tu chemi Poliţia să ne ajute la dezactivat alarma? 
N-am stabilit că nu mai dau alte detalii?! 

Araina înțelese că Sal deţine informaţii foarte 
prețioase obţinute din propriile sale surse, poate chiar din 
calitatea sa de Trimis reactivat, şi că este îndreptăţit să nu le 
spună oricui, de aceea se ridică şi se mută pe cel mai 
îndepărtat fotoliu. Stătu acolo doar câteva clipe, după care 
se îndreptă spre uşă. 

- Eu merg să fac un antrenament skyn, le spuse. Dacă 
aveţi nevoie de mine, vă rog să mă chemaţi. 

Cei doi aproape că nu o auziră. Darh era foarte 
intrigat de cererea impusă de Sal şi, în pofida acceptului 
său, voia să afle date suplimentare. Întrebă: 

- Acum poți să-mi spui mai multe? 

- Nu. 

- De ce te fereşti de Araina? 

- Doar aşa, pentru orice eventualitate. 

- Ai informaţii care o incriminează cu ceva? 

- Nu. 

- Ai făcut, totuşi, unele insinuări. 

- Nu mai insista! Îmi asum un mare risc discutând şi 
cu tine. De obicei prefer să acționez singur, ca să nu-i pun 
în pericol pe cei din jur prin deciziile mele. 

- Tu devii foarte rar atât de serios. Să înţeleg din asta 
că suntem într-o nouă situaţie gravă? 

- Da. Nu am toate lucrurile clare, dar sper să mă 
lămuresc destul de mult după ce discut cu Sherkan. 

- Îţi pot face legătura cu computerul navei prin 
rețeaua planetară. Ce te interesează de la el? 

- Hai bine, stabileşte-mi legătura aici, dar să am o 
conexiune securizată! 

- Eeee, securizată atât cât permite rețeaua! Cine se 
pricepe, îți poate lua informaţiile şi direct din cap. 

Sal-Gal se aşeză în fața monitorului la care Darh îi 
stabilea legătura. Îşi imprimă codurile de securitate şi îi 
ceru lui Sherkan situația pe care i-o solicitase anterior. 

Nu după mult timp datele i se afişă cu specificaţia că 
ele se vor şterge după cinci minute pentru a nu se sesiza în 
reţea utilizarea lor. 

Era un fel de tabel format din două calupuri de date 
comparative. În stânga era reprezentată situaţia deplasărilor 
Hinei în galaxie în ultimii doi ani şi Darh se miră tăcut 
văzând că pe Sal îl preocupă aceleaşi lucruri ca cele doar 
discutate. În timp ce el insista pe detalii, tatăl său parcurse 

în paralel cele două părți, devenind din ce în ce mai 
neliniştit de cele constatate. Nu mai aşteptă cele cinci 
minute, ci şterse el totul cu repeziciunea celui care nu vrea 
să fie prins asupra faptului. Apoi se ridică şi spuse cu 
gravitate: 

- Darh, trebuie să plecăm imediat. 

- De ce? Ai şters prea repede şi nu am înţeles... 

- Nu mai întreba nimic! Ai încredere în mine! Vom 
discuta pe navă unde vei putea relua studiul datelor. 

- Unde mergem? 

- Cât mai departe de aici ca să putem sta de vorbă în 
linişte şi să întocmim un plan de acţiune. 

- Ce facem cu Araina? O putem lua cu noi? 

- În niciun caz. 

- Hai, te rog! Ne poate fi de mare ajutor, ea având 
acces la facilitățile Noii Galaxii mai mult decât noi 
amândoi la un loc. 

- Cred că ar fi prea riscant. 

- Dă-mi, te rog, o explicaţie! Ştii doar că sunt adeptul 
argumentelor logice. Mă voi conforma imediat ce mă vei 
convinge că ai dreptate. 

- Păi îţi tot spun că trebuie să plecăm şi văd că nu te 
conformmezi deloc. Uite ce se-ntâmplă! Situaţia pe care i- 
am cerut-o lui Sherkan se referea în a doua sa parte la 
deplasarea prin galaxie din ultimul timp a lui Hantar. Ea 
seamănă izbitor de mult cu traseul pe care l-am urmat eu cu 
Hina. Practic, el s-a ţinut după noi ca o vulpe şireată. De 
fapt, nu s-a ținut neapărat după noi, dar a fost în aceleaşi 
locuri la un interval de plus, minus câteva zile. Se poate 
foarte bine ca el să fie la originea apariției „minţilor 
rătăcite”. 

- Adică el este spionul Rătăcitorilor? Ar fi ceva 
absolut şocant pentru starea galaxiei. Ai şi alte argumente 
care îl incriminează — în condițiile în care, chiar dacă este 
vorba de salvarea mamei, nu putem emite acuzații 
neprobate asupra nimănui — sau te bazezi doar pe flerul tău? 

Darh întrebase cu vădita speranţă ca tatăl său să aibă 
mult mai multe dovezi împotriva lui Hantar care să o scoată 
pe Hina de sub orice învinuire. 

- Flerul meu, de mult timp îmi spune că Hantar e 
necurat — mai tot timpul mi-a fost nesuferit — dar acum mă 
bazez şi pe altceva. Când am avut ultima discuţie cu Hina, 
noi de fapt am comunicat cu totul altfel decât aţi înţeles voi. 
Avem stabilit un cod de semne de care am uzat la 
momentul respectiv. Dacă-ţi mai aminteşti, eu m-am frecat 
la ochi, ea mi-a scuturat degetul, apoi mi-a împins capul, 
gesturi ce semnificau că suntem observați şi că vom folosi 
diferite coduri de comunicare. Ca să nu mai lungesc vorba 
cu explicații inutile, Hina mi-a transmis să fiu foarte atent 
la Hantar, mai mult, să mă feresc de el. 

„Adoră-l pe Hantar!” a exclamat mama la un 
moment dat şi atunci nu am înţeles ce voia să spună, ba 
chiar mi s-a părut deplasat să rostească aşa ceva. 

- Da, vorbeam pe invers. Şi mi-a mai transmis indirect 
că trebuie să accept să fie capturată. Nu ştiu ce pune la cale, 
dar sunt convins că ea are un plan pe care, din păcate, vrea 
să îl urmeze fără amestecul meu. 

- De ce? Ca să nu o încurci? 

- Nu chiar. Îmi dăduse de înţeles, într-o discuţie 
anterioară, că mai degrabă vrea să mă protejeze. 

- Înţeleg. Probabil este ceva foarte periculos. Cu atât 
mai mult trebuie să o ajutăm. 

- Bineînţeles că nu vom sta cu mâinile-n sân, dar va 
trebui să fim atenţi, noi neştiind despre ce este vorba, să nu 
o încurcăm cu deciziile noastre. 

- Deci, tu ai jucat teatru în tot acest timp şi, de fapt, l- 
ai bănuit de la început pe Hantar. 

- Rămăsesem cu bănuieli, dar nu aveam dovezi. Am 
aflat ulterior că Preşedintele nostru cel băgăreţ mai făcuse 
ceva foarte suspect — a încălcat protocolul în perioada sa de 
inițiere pe Transcenda, mai precis, a accesat fără aprobare 
nişte date din Biblioteca secretă a planetei. Nu ştiu în ce au 
constat acele informaţii, dar se pare că ele l-au determinat 
să-şi schimbe orientarea, trecând de partea Rătăcitorilor. 

- Înseamnă că el a fost racolat de foarte mult timp, 
poate chiar înainte de a ajunge pe Transcenda, fapt ce ar 
explica şi încălcarea protocolului... 

- Să nu ne hazardăm să facem astfel de speculații, ci 
să ne mulțumim deocamdată cu faptul că ştim despre el că 
este periculos. 

- Voiam să spun că el ne poate face foarte mult rău 
din funcția de înaltă conducere pe care o deține. Practic, are 
toate frâiele Noii Galaxii în mâinile lui şi poate facilita la 
maxim invazia Rătăcitorilor. Trebuie să îl oprim neapărat! 
Mama sigur are un plan şi noi trebuie să o ajutăm să îl ducă 
la bun sfârşit. Din păcate nu ştim cum i-am putea fi de 
folos. 

- Poate o să aflăm urmând pas cu pas logica 
evenimentelor şi lămurind fiecare mister în cele mai mici 
detalii. De exemplu, de ce ex-comandantul acela de flotă a 
rostit numele Hinei? 

- Cred că aşa l-a făcut Hantar să creadă, că ea l-a 
influențat, pentru a putea folosi momentul respectiv 

împotriva ei, ca să te convingă pe tine. Ştia că vei fi greu de 
convins şi ţi-a pregătit un argument de mare efect. 

- Posibil. Şi de ce a acuzat-o pe Hina şi nu pe mine 
sau pe altcineva? 

Aici Sal-Gal ar fi vrut să întrebe de fapt de unde ştia 
Hantar că Hina este o Energetică. 

- Pentru că mama îi descoperise adevărata identitate. 

- Sau de ce te vrea Hantar tocmai pe tine pe 
Transcenda? 

- Poate că mă vrea într-un loc izolat de unde să nu pot 
să o ajut pe mama. 

- Beeehe, vezi să nu se sperie ăla de tine prea tare! 
Hai, măăăi, să fim serioşi! Adică nu se sperie de mine şi se 
sperie de tine, marele periculos din castronul cu mălai! Are 
el alt motiv, dar încă nu-l ştim. 

- Totuşi, în opinia lui, eu sunt cel mai înverşunat în a 
o ajuta pe mama. 

- Da, probabil că aşa crede. Şi de ce Marele Dragon a 
întins prin galaxie plasa lui energetică foarte nocivă? 

- Cum de ce ?! Pentru că era agresiv şi voia să ne 
distrugă. 

Sal-Gal îşi dădu seama la timp că intră într-o zonă la 
care Darh nu are acces şi schimbă vorba: 

- Hai că ţi-am spus destule lucruri, trebuie să plecăm 
cât mai repede şi cât mai departe de Hantar până când 
aflăm ce se întâmplă cu adevărat. 

Darh îşi aminti de prietena sa de care nu voia să se 
despartă, mai ales în astfel de momente tensionate. Întrebă: 

- Şi de ce Araina nu poate merge cu noi? 

- Ea a fost în mod sigur trimisă de Hantar, foarte 
probabil pentru a ne ţine sub control. 

- Nu este genul de om care să... 

- Măi, tu nu pricepi că trebuie să plecăm singuri 
pentru mai multă siguranţă? Ea sigur nu ştie că Hantar este 
suspectul principal la postul de spion al Rătăcitorilor şi îl 
slujeşte necondiţionat cu sentimentul că îşi face datoria. 

- Îi spunem adevărul. 

- Şi dacă nu ne crede, ce ne facem? Poate are ordin să 
ne rețină cu orice preț. Parcă e mare luptătoare skyn. Poţi tu 
să fugi mai repede decât sare ea pe pereţi? 

- Bine, m-ai convins. Hai să plecăm! O să iau mai 
târziu legătura cu ea. 


Hantar studia cu atenție raportul primit, devenind din 
ce în ce mai încruntat. Nu se aştepta ca Sal-Gal, pe care îl 
credea un adversar foarte enervant, dar prea puţin periculos, 
să se intereseze de traseul lui prin galaxie. Era singurul din 
lumea cunoscută, incluzând aici Federația, Imperiul coclon 
şi Noua Galaxie care ştia că pământeanul nu avea nici pe 
departe meritele cu care îl împăunaseră ceilalți, fiind doar o 
marionetă şi un paravan al Hinei. Cu atât mai mult îl enerva 
acum faptul că îşi subapreciase adversarul. Îi era clar că 
mai devreme sau mai târziu aiuritul curios va ajunge să afle 
cel puţin o parte din adevăr, chiar dacă nu reuşea să îşi 
explice cum reuşise acesta să ajungă atât de departe cu 
investigaţiile. Poate îl prevenise Hina printr-o modalitate 
care lui îi scăpase. Aproape că îl pufni râsul imaginându-şi 
că Hina îşi punea speranţele de scăpare în Sal-Gal. Dar era 
un râs nervos, dat de convingerea că acest aiurit picat în cap 
prin galaxie îi poate pune, totuşi, foarte mari probleme cu 

gura lui mare şi cu uşurinţa cu care exagera şi agrava 
artificial lucrurile, tocmai într-o situație în care era nevoie 
de foarte multă discreție pentru atingerea obiectivului 
propus. 

ÎI contactă pe agentul de legătură însărcinat cu 
urmărirea lui Sal-Gal şi fu de-a dreptul şocat în momentul 
aflării locației pământeanului. Era clar acum că nu îl 
abordase întâmplător pe Darh şi îşi spuse că este forțat de 
situație să îi captureze pe amândoi sub un pretext oarecare, 
înainte ca zvonurile emise de „Gură-mare” să se împrăştie 
prin galaxie. 

Mai întâi realiză o conexiune telepatică cu Araina 
pentru a afla detalii. O întrebă:”Araina, cu ce scop a venit 
Sal-Gal la voi?” 

Fata îi răspunse după o scurtă ezitare, nefiind 
familiarizată cu acest gen de comunicare: „Avea 
nelămuriri în legătură cu o dată planetară auzită la o „minte 
rătăcită”, domnule.” 

Hantar nu o lăsă să continue cu alte detalii şi o întrebă 
din nou: „Ce a discutat cu Darh? I-a spus ceva important 
sau i-a cerut ceva în mod expres?” „Da, răspunse fata, au 
vorbit despre posibilitatea ca Hina să fie nevinovată, iar Sal 
i-a cerut fiului său să nu recompună Cristalul Soarelui”. 

Lui Hantar nu-i veni să creadă cele auzite. „Aiuritul” 
mersese prea departe şi acum trebuia neapărat oprit. I se 
adresă din nou fetei, pe un ton ferm care nu admitea niciun 
comentariu: „Araina, acum ştiu de ce Hina s-a lăsat prinsă 
atât de uşor. Ne confruntăm cu un complot mai larg din 
care fac parte şi cei doi. Nu avem timp de pierdut. Îţi ordon 
să îi reții cu orice preț pe Sal-Gal şi Darh, până la sosirea 

forțelor de securitate care vor avea mandat de arestare pe 
numele lor. Nu trebuie să ai nicio ezitare! Totul este în 
interesul Noii Galaxii.” 

Preşedintele închise grăbit conexiunea, nelăsând-o pe 
Araina să mai spună nimic, după care chemă la el un Corb 
al Nopții. 


Fata se întoarse în camera unde îi lăsase pe cei doi, 
dar nu mai găsi pe nimeni. Îşi dădu seama că plecaseră în 
grabă, după dezordinea în care lăsaseră lucrurile, şi se 
întrebă dacă nu cumva ei chiar fac parte din complotul 
descoperit de Preşedinte, fapt pe care încă nu putea să îl 
digere. Cum ar fi putut să creadă aşa ceva? Darh nu îi 
trezise nici cea mai mică bănuială, iar Sal era doar 
Salvatorul Galaxiei, cel care le făcuse atât de mult bine, în 
repetate rânduri. Îşi spuse că trebuie să fie o greşeală, că 
Preşedintele se înşeală. Totuşi, el este întotdeauna foarte 
bine informat şi mereu cu un pas înaintea evenimentelor. Se 
gândi că poate ei, de dragul Hinei, acceptaseră să trădeze 
interesele generale ale galaxiei. 

Trebuia neapărat să plece în urmărirea celor doi 
pentru a-i reţine până la sosirea forțelor de securitate, dar 
ceva o ţinea, parcă, pe loc. Era sentimentul pe care îl nutrea 
faţă de Darh şi acum regretă că nu mai este o federală 
super-rațională. Ar fi vrut să-i facă scăpaţi, dar în acelaşi 
timp se simţea obligată să execute ordinul Preşedintelui. În 
cele din urmă, simțul datoriei avu câştig de cauză, dar găsi 
ŞI o ieşire provizorie din dilema sa chinuitoare trimiţându-i 
un mesaj de ajutor celui care venise de pe Skynia special 

pentru ea, după care plecă grăbită în urmărirea celor doi 
fugari. 

Îi ajunse din urmă în apropierea terminalului de 
transport de la ieşirea din incinta corpului prezidenţial. 
Fiind o zonă de protocol, locul era pustiu şi cei doi s-ar fi 
putut urca cu uşurinţă într-o sferă energetică, dar ei stăteau 
încremeniți în mijlocul holului, drumul fiindu-le barat de 
un Corb al Nopţii care le strigă cu glas tunător: 

- Rămâneţi pe loc! Sunteţi arestați. 

Fata se apropie prin spatele lor pe nesimţite 
întrebându-se contrariată de ce a trimis Hantar un Corb şi 
nu un reprezentant al Serviciului de Securitate. Era un 
aspect care nu-i plăcea deloc, dar pe care trebuia să îl treacă 
cu vederea. 

Speriat de apariția arătării întunecate, Sal-Gal îl luă pe 
Darh de mână şi se întoarse cu intenţia de a fugi în direcție 
opusă, cu speranţa de a găsi un alt terminal de transport. 
Dar se izbi de Araina despre care avu impresia, 
străfulgerată de bănuiala sa mai veche, că a fost trimisă, ca 
şi Corbul Nopţii, tot de Hantar pentru a-i reţine. 

Fata nu îi contrazise părerea, spunându-le, totuşi, cu 
prea puţină convingere: 

- Am ordin de la Preşedinte să vă rețin. 

- Sub ce acuzaţie?, întrebă Sal cu mai mult curaj, 
generat de faptul că nu mai trebuie să-i dea socoteală 
beznacului, ci unei persoane cunoscute, chiar dacă acum 
foarte încruntate. 

- Complot împotriva Noii Galaxii. 

- Atunci ia-te la bătaie cu întunericosul ăsta şi cine 
învinge, acela să joace-ascunsa cu noi prin ungherele 
clădirii! 

Nici nu termină bine de rostit cuvintele, că el se şi 
repezi cu brațele în pieptul Arainei încercând s-o 
îmbrâncească prin surprindere pentru a o doborî şi a putea 
fugi, dar fata îl imobiliză cu o singură mână primindu-i 
gestul cu mare mirare. Îi zise vădit supărată: 

- Ce vrei să faci? Să-ţi demonstrezi vinovăția? Chiar 
mă crezi o fraieră? 

- Araina, îi spuse atunci Darh destul de precipitat din 
cauza tensiunii momentului, Sal are dovezi că Hantar poate 
fi spionul Rătăcitorilor. 

- Imposibil!! Cum aşa?! 

- Preşedintele vostru a mers prin aceleaşi locuri şi la 
aceleaşi date care au definit apariția „minţilor rătăcite”. El 
i-a înscenat totul mamei mele. 

- Şi reacția Hinei cum o explici? S-a incriminat 
singură prin atitudinea sa din momentul capturării. 

- Mama ştia de Hantar şi credem că are un plan de 
ripostă foarte amplu din care a făcut parte şi scena arestării 
ei. Draga mea, nu mai avem timp. Trebuie să fugim 
împreună. Este în joc soarta întregii galaxii. 

- Trebuie să şi demonstrezi ceea ce afirmi. O să am 
grijă să ţi se ofere prilejul. 


Fata rostise ultimele cuvinte cu gravitate. Cu mâna 
dreaptă îl ținea imobilizat pe Sal, iar cu mâna stângă îl 
prinse ferm de piept pe Darh neluându-şi ochii de la Corbul 
Nopţii care, pierzându-şi deja răbdarea, rosti poruncitor 
înaintând către ea: 

- Predă-mi-i imediat! 

Ea îi strânse şi mai mult pe cei doi, aproape 
ridicându-i de la podea şi cu un mare efort al braţelor îi 
aruncă în spatele său strigându-le fără să se întoarcă: 

- Fugiiiți!! 

Apoi îşi activă dispozitivul antigravitațional, sări 
peste Corb pe care îl mitralie cu o salvă de impulsuri 
energetice aruncate din braţul drept, aterizând în spatele 
duşmanului său. Ştia că nu are şanse în faţa lui, dar spera să 
îl întârzie măcar câteva minute pentru a le da celor doi 
posibilitatea să fugă. 

Pământenilor nu le venea încă să creadă că pot scăpa 
şi continuau să privească lupta celor doi. 

Corbul îşi activase la timp un câmp de protecţie şi 
nimic din ce arunca Araina asupra lui nu părea să-l 
afecteze, din moment ce rămăsese impasibil şi dispreţuitor, 
în acelaşi loc. După un timp trase şi el, dar fără să se 
întrebuințeze prea mult. Fata sărea de pe pereţi pe tavan, 
revenind pe podea, schimbând mereu direcția următorului 
salt, în încercarea de a nu se lăsa lovită de focul 
adversarului care continua să tragă doar din braţ, parcă doar 
ca amuzament. 

Sal-Gal se dezmetici primul şi îi spuse lui Darh: 

- Trebuie să fugim acum cât mai avem timp. Hai! 

Dar fiul său nu era de acord cu el: 

- Nu putem să o abandonăm. O va omori. 

- Şi dacă îi facem noi galerie, moare mai greu?! Tu n- 
ai auzit ce ne-a spus chiar ea? Să fugim. Se va salva şi ea, 
mult mai uşor dacă nu va mai avea grija noastră. Şi, în plus, 
Corbul ne va urmări, pentru că pe noi ne vrea, lăsând-o pe 
ea în pace. 

- Nu înţelegi că a ales să se sacrifice pentru a ne 
salva? Chiar dacă va veni după noi, Corbul nu o va lăsa în 
viață. Deci, trebuie să o ajutăm. Nu ştiu cum, dar trebuie. 
Fără ea nu plec. 

- Bine, măi, deşteptule, atunci pune-ți mintea la 
contribuţie şi născoceşte ceva! Inventează tu... disperarea 
explozivă sau sparge-i ăstuia timpanele cu bubuitul inimii 
tale! Eu o să-l bombardez nimicitor cu unde de şoc generate 
de tremuratul meu de prea mult curaj de luptă! Aaaaa!!!, 
stai că mie chiar mi-a venit o idee. O înregistrez pe Araina 
cu ajutorul minidispozitivului tău holografic şi apoi îl voi 
porni creându-i impresia Corbului că se luptă cu două 
Araine. 

- Da, foarte bine! Şi eu m-am gândit la ceva. Nu 
departe de aici se află un terminal al Platformei U.V. Dacă 
aş putea să-i modific parametrii de funcționare şi să 
proiectez raza de conectare asupra Corbului Nopţii astfel 
încât el să nu ştie că este racordat la Universul Virtual. Am 
făcut odată ceva foarte asemănător. Apoi mă conectez şi eu 
de la acelaşi terminal, printr-o derivație, şi îl atac fără ca el 
să ştie că totul se întâmplă în virtual şi fără să-mi poată face 
niciun rău. Astfel o salvăm pe Araina şi fugim împreună. 

- Tu prinde-l pe beznac în capcană şi lasă-mă pe mine 
să mă conectez la U.V. că am mai multă imaginaţie în a-i 
crea probleme virtuale. La momentul potrivit vom fugi cu 
toții cu cea mai apropiată sferă energetică. 

- Bine. Plec să modific terminalul. O să te anunţ când 
voi fi gata. Întârzie-l pe Corb cu ajutorul înregistrării 
holografice şi, la semnalul meu, adu-l în raza conectorului! 

Darh plecă entuziasmat de perspectiva salvării 
prietenei sale, iar Sal-Gal continua să o înregistreze pe 

Araina care primea acum loviturile în plin, iar salturile de 
odinioară deveniseră zboruri frânte încheiate cu prăbuşiri 
dureroase. Câmpul de protecţie i se diminuase în intensitate 
şi, mai grav, se părea că până acum adversarul doar se 
jucase, surprins fiind de îndrăzneala ei de a-l înfrunta. O 
tratase ca pe o coţofană obraznică ce îndrăznise să fure din 
prada vulturului, dar acum îşi dădu seama că nu are timp de 
pierdut. Lansă o nouă salvă de impulsuri energetice cu care 
o trânti pe Araina la podea. Cu o voinţă ieşită din comun, 
ea zvâcni îl lateral evitând o nouă lovitură, făcu apoi un salt 
spre tavan după care se aruncă direct pe adversar cu intenția 
de a folosi exploziv ultimele resurse ale scutului său. Dar 
Corbul o aruncă la patru-cinci metri ca pe o cârpă, apoi 
întinse o mână peste umăr şi trase o armă ce o avea fixată 
pe spate. O îndreptă spre fată privind-o cu dispreţ. Ea 
înțelese că va fi ultima lovitură primită şi se gândea cu 
mare regret că cei doi nu se salvaseră încă. Îşi încordă toți 
muşchii, încercând să-şi transmită toată puterea voinței în 
câmpul de protecție, aşteptând lovitura finală, dar o voce 
puternică îi distrase atenția Corbului, făcându-l să se 
întoarcă. 

Sal-Gal îl strigase de la o oarecare distanță, suficient 
de tare pentru a fi auzit. Apoi continuă: 

- Bezmeticule, aşa de curajos eşti, măi? Văd că te dai 
mare viteaz - ca un iepure drogat cu găinaţ de curcă. Baţi 
fetele în curtea şcolii şi te crezi boul cirezii? De ce nu-ţi 
măsori puterile cu mine? 

Intenţionat folosise cuvinte provocatoare, pentru a-i 
opri lovitura decisivă asupra Arainei pe care o văzuse în 
mare dificultate. 

Corbul se întoarse nervos spre cel care îndrăznise să-l 
ia peste picior, foarte hotărât să-şi încheie misiunea pentru 
care venise aici. 

Darh pregătise capcana, iar Sal mai avea o singură 
tastă de atins pentru a se conecta la U.V., dar aştepta ca 
adversarul său să intre în raza de acţiune a conectorului 
modificat de fiul său. Dar nu trebuia doar să intre, ci şi să 
rămână acolo pentru un anumit timp. Cei doi sperau să îl 
mențină în perimetrul optim cu ajutorul înregistrării 
holografice pe care nu apucaseră să o folosească. 

Orbit de orgoliul său nemăsurat, Corbul Nopţii căzu 
în capcană. Nu înţelese ce i se întâmplă. Se lupta din nou cu 
Araina, dar îl avea acum de înfruntat şi pe Sal-Gal care-i 
trântea câte-o palmă usturătoare fără să se sinchisească de 
loviturile lui. 

Sal făcu efortul mental de a-şi imagina că ține în 
mână o cutie mare cu lighioane minuscule pe care le aruncă 
asupra Corbului spunându-i cu voce tare la ureche: „Pureci, 
nene!”, apoi îşi imagină un şarpe boa uriaş pe care i-l 
înfăşură pe gât cu dedicație: „Pentru Corbul sugrumat, ce 
va deveni imediat campion galactic la bulbucat ochii!”. 

În acest timp, Darh alergă la Araina şi o ajută să se 
ridice. 

- Eşti bine?, o întrebă el îngrijorat. 

- O să îmi revin. De ce nu aţi plecat? 

- Trebuia să te salvăm. 

Se îndreptau împreună spre terminalul de transport, 
privindu-l pe Corbul Nopţii cum făcea nişte mişcări 
incredibil de caraghioase pentru un luptător de elită ca el. 

- Ce se întâmplă?, întrebă fata nedumerită. Ce i-ați 
făcut? 

- L-am conectat fără ştirea lui la „U.V.” şi habar nu 
am ce îi face Sal acolo. 

- Aaa, da, acum este explicabil. Presupun că ai mărit 
raza de conexie pe o derivație a modulului de translație. 
Dar să ştii că nu se va lăsa prea mult timp păcălit. Trebuie 
să ne grăbim. 

Ajunseră la terminalul de transport şi comandară o 
sferă energetică programându-i şi destinația: „Sherkan”. 
Darh aştepta acum ca tatăl său să înceteze joaca şi să intre 
cât mai repede în sferă. Strigă la el nerăbdător: 

- Sal, vino odată! 

Acesta se deconectă de la Platformă şi alergă spre ei. 
Când ajunse, se scuză pentru întârziere: 

- Staţi, măi, că tocmai îl băgasem pe-ăsta cu mâinile 
în lipici şi urma să-i torn în chiloți nişte... 

- Haaaaiii! 

Se urcă şi Sal-Gal în sfera de transport. Darh apăsă pe 
„Start” cu gândul că sunt la o secundă distanță de salvare. 

Dar secunda dorită se dovedi prea lungă. O explozie 
puternică spulberă terminalul de transport. Sfera lor 
energetică îi protejase de şoc, dar acum îşi risipi 
consistenţa. O nouă lovitură i-ar fi ucis. Trăsese Corbul 
Nopţii cu una din armele sale de spate şi nu ezită să o facă 
din nou. 

Araina îi trase pe cei doi în spatele ei şi îşi activă 
scutul de protecție numai în partea frontală, pentru a avea 
mai multă eficiență. 

Scăpară cu viaţă şi de a doua lovitură care îi dădu, 
totuşi, peste cap lovindu-i de perete. Acum scutul fetei 
pâlpâia intermitent şi toți îşi dădură seama că nu mai au 
nicio şansă. 

Sal-Gal găsi, totuşi, forța să-i strige Corbului: 

- Băi, puricosule, Hantar ne vrea vii. Dacă ne omori, 
îți jupoaie ăla combinezonul de pe tine! 

Dar se părea că adversarului lor nu-i mai păsa de 
nimeni. Ridică din nou arma şi trase pentru a treia oară. 

„„„. Le trebui câteva clipe să realizeze că, de fapt, nu 
trăsese el. Altcineva, venit pe un culoar lateral din stânga 
lor, trăsese cu mare precizie zburându-i Corbului arma din 
mână. 

Priviră cu toții în acea direcție. Un bărbat de statură 
potrivită, frumos, cu părul lung până la brâu, împletit pe 
Jumătate în trei cozi mai groase unite între ele prin codițe 
mai subțiri, îmbrăcat în haine simple, lejere, îi privea cu 
ochi blânzi dar fermi. 

- Maestre Ardran!, exclamă Araina cu glasul plin de 
speranţă. 

- Plecaţi, copii, îl ţin eu pe loc!, spuse acesta. Este un 
terminal de transport în spatele meu. 

- Vezi că bulbucatul ăsta o să vrea să se şteargă pe 
tine, îi strigă Sal retrăgându-se spre terminal. 

Apoi o întrebă pe fată: 

- Cine-i acest individ care mă face pe mine „copil”? 

- Este maestrul meu de arte skyn. A venit să mă ajute. 

- De unde a ştiut că ai nevoie de ajutor? 

- Eu l-am chemat, aşa, pentru orice eventualitate. 

- Şi acum îl abandonăm?, întrebă şi Darh. 

- Măi, da” tu eşti responsabil cu grija altuia?, îl contră 
Sal deranjat de perspectiva de a mai rămâne prin zona de 
luptă. Dacă tot s-a oferit să-l jumulească pe cioroi, lasă 
omu” să-şi satisfacă plăcerea! 

- Maestrul Ardran este supranumit „Vânătorul de 
Corbi”, completă Araina. Nu cred că va avea probleme. 

- Atunci să plecăm cât mai repede! 

Se urcară toți în sfera energetică, lăsând în urmă 
zgomotele unei lupte ce devenea din ce în ce mai violentă. 


x 


Sfera energetică de transport era un mijloc de 
deplasare foarte sigur şi eficient. Avea marele avantaj că nu 
erai nevoit să aştepţi să vină de undeva, ca un vehicul 
obişnuit, şi nici nu se creau aglomeraţii pe traseele foarte 
circulate. Pur şi simplu o comandai unui computer care ţi-o 
materializa pe loc dintr-un condens energetic aproape 
nelimitat luat din rețeaua generală de alimentare, iar, după 
formarea adresei, erai trimis la destinație prin subspaţiu, pe 
un canal unic de transport ce excludea orice coliziune cu 
oricare alt obiect. Sistemul fusese astfel gândit încât sfera 
să-şi ia încă de la plecare întreaga cantitate de energie 
necesară pentru onorarea comenzii primite şi, autonomă 
fiind, să ajungă la destinație indiferent ce se întâmpla cu 
terminalul din care plecase. Iar dacă ar fi apărut probleme 
la locul de sosire, aveai posibilitatea de a schimba 
destinația, dar cu condiția de a te încadra în volumul de 
energie avut la dispoziţie. Desigur că totul era valabil în 
limitele unor distanţe rezonabile, sistemul fiind proiectat în 
principiu doar pentru deplasarea între două planete 
alăturate, ca limită maximă. În cazuri urgente se putea forţa 
o călătorie mai lungă, dar cu riscuri majore pentru 
beneficiari, din cauza interferențelor care apăreau ca 

urmare a influenței gravitaționale exercitate de corpurile 
cereşti şi a alterării, pe distanțe lungi, a culoarului 
subspațial. Adresa de destinație era de fapt un indicativ, 
specific fiecărei locaţii, pe care computerul îl identifica în 
baza sa de date, proiectând apoi toți parametrii călătoriei. 
Pentru locaţiile mobile era necesară mai întâi o identificare 
a poziţiei, lucru ce se realiza printr-un schimb automat de 
semnale. Mai exista şi un alt mare avantaj — ajunsă la 
destinaţie, sfera se reintegra în condens, astfel că cea mai 
mare parte a energiei folosite se conserva, fiind reciclabilă. 

Cu toate că un astfel de mijloc de transport avea un 
grad foarte ridicat de siguranță, Sal-Gal se simţi liniştit abia 
când se văzu ajuns pe navă. 

Stăteau acum toţi trei în centrul de comandă tăcuţi şi 
aproape nemişcați, marcați încă de gravitatea ultimelor 
evenimente. Fuseseră la un pas de moarte şi parcă abia 
acum conştientizau ce li se putea întâmpla. 

Dar Sal avea câteva lucruri de lămurit şi cel mai bine i 
se părea să deschidă discuţia acum. 

- Araina, spuse el, am înţeles că ai primit ordin de la 
Preşedintele tău să ne reţii. Ce anume te-a făcut să te 
răzgândeşti? 

- Mi-aţi spus că aveţi dovezi împotriva lui. Acum vă 
dau prilejul să vi le expuneți. 

- Şi dacă nu vrem, ce ne faci? Ne dai pe mâna lui 
Hantar? După cum au decurs lucrurile, cred că eşti mai 
proscrisă decât noi. Mai degrabă ne iartă pe noi dacă i te 
ducem pe tine. 

La cât îl cunosc eu, cred că îl va deranja enorm 
trădarea ta. Sau dacă nu cumvaaaa..., totul n-a fost decât o 
înscenare şi tu, deşi rămâi tot omul lui Hantar, joci pe 

lângă noi rolul de salvatoare, ca să ne monitorizezi toate 
mişcările şi să ai, la un moment dat, acces la planul secret 
al Hinei. 

- Heeeii!!, sări Darh cu gura, nu crezi că întreci 
măsura?! Ea era să moară pentru a ne salva şi tu vii din nou 
cu asemenea acuzaţii? 

- Poate că sunt eu prea suspicios din fire, dar având în 
vedere gravitatea crizei pe care o străbatem, cred că sunt 
destul de îndreptățit să doresc lămurirea tuturor 
neclarităților. De exemplu, mie mi s-a părut că acel Corb al 
Nopţii putea s-o omoare oricând, dar nu a făcut-o. Ca să nu 
mai zic de apariția în ultimă instanţă — ca după o regie 
foarte bine întocmită — a maestrului „Arde-n van” ăsta, 
chemat din timp, nu se ştie cu ce scop... 

- Stai puțin, Sal!, îl întrerupse Araina, am înţeles ce 
vrei să spui şi consider că ai tot dreptul să fii neîncrezător 
având în vedere situația generală şi responsabilitatea 
enormă pe care observ că ţi-ai asumat-o din nou pentru 
salvarea, poate, a întregii galaxii. În ceea ce mă priveşte, 
lucrurile sunt destul de clare, dar te las pe tine să judeci. Cu 
ceva timp în urmă, preşedintele Hantar m-a numit omul său 
de încredere, mi-a dat acreditare de securitate de nivel zero, 
ceea ce presupune acces nelimitat la toate facilitățile oferite 
de Noua Galaxie, m-a informat de existenţa unui spion al 
Rătăcitorilor şi m-a trimis pe Pământ ca să vă protejez, 
cunoscându-mi sensibilitatea sentimentală față de Darh. 
Miza pe faptul că străinul va încerca să te neutralizeze şi în 
felul acesta se va deconspira. Sunt informaţii strict secrete 
pe care, în mod normal, nu ar trebui să vi le spun, dar o fac 
pentru a-ţi câştiga încrederea într-un moment de mare 
cumpănă şi în condițiile în care eu mă simt responsabilă în 

primul rând față de interesele Noii Galaxii şi mai puţin față 
de Preşedinte ca persoană. Asta explică de ce v-am apărat 
astăzi încălcând un ordin direct. Acuzaţia voastră la adresa 
lui Hantar mi s-a părut demnă de luat în seamă şi prin 
prisma unor observaţii mai vechi ale mele asupra 
Preşedintelui. Dacă vă amintiți, am fost de-a dreptul şocată 
când i-am văzut pe Corbii Nopţii pe planeta Ortada. Voi nu 
ştiţi cum stau lucrurile, dar asemenea indivizi nu au ce 
căuta acolo. Sunt nişte tâlhari, nişte criminali, nişte 
impostori ai artelor de luptă skyn care ne fac planeta de 
ruşine. Cu asemenea indivizi dubioşi, un preşedinte nu îşi 
poate asocia numele fără să se compromită grav. L-am 
chemat pe maestrul Ardran în preajma mea încă de atunci, 
printr-un mesaj aparent banal trimis indirect prin 
intermediul lui Darh, folosind denumirea codificată de 
„Ceaţa Nopţii” pentru a-i semnala apariția Corbilor, 
bănuind că prezenţa lor nu va conduce evenimentele decât 
spre rău. M-a mai surprins la Preşedinte hotărârea de a-i 
refuza Hinei un proces corect, fapt în totală contradicție cu 
spiritul Noii Galaxii. Eu v-am spus ideile esențiale despre 
poziţia mea. Vreau să aud acum dovezile voastre împotriva 
Preşedintelui Hantar. Şi mai vreau să precizez că indiferent 
cum vor decurge lucrurile, indiferent cât de mult îmi place 
de tine Darh, eu voi apăra interesele Noii Galaxii. 

- Nu e rău ce spui. Mă bucur că ai făcut puţină lumină 
în privinţa ta. ÎL las pe Darh să-ţi prezinte situaţia lui Hantar 
din punctul nostru de vedere. Eu merg să mă odihnesc 
puţin. 

Merse în cabina sa, nu pentru a se odihni, deşi avea 
nevoie, ci pentru a-şi pune puţină ordine în gânduri. Îi ceru 
computerului să-i materializeze o saltea gonflabilă 

relaxantă şi se afundă în ea încercând să facă o analiză clară 
a ultimelor evenimente: 

„Deci, îşi spuse el, cu Araina să zicem că am 
rezolvat-o. Fata pare foarte sinceră şi o cred când spune că 
este devotată Noii Galaxii şi nu neapărat Preşedintelui. Îmi 
amintesc momentul când a dat prima dată cu ochii de 
Corbii Nopţii — ea a fost foarte contrariată de prezenţa lor şi 
chiar voia să riposteze în faţa celui care nu o lăsa să intre cu 
armele în apartamentul prezidenţial. Este clar că au ei 
probleme mai vechi şi nu se suportă unii pe alții, ceea ce 
exclude orice înțelegere a lor în vederea unei înscenări la 
adresa noastră. Deci, aproape sigur Araina este de partea 
noastră, cu atât mai mult cu cât îl iubeşte cu certitudine pe 
Darh. 

S-ar putea ca şi cu Hantar să fie relativ simple 
lucrurile. El a încălcat protocolul de pregătire pe 
Transcenda, şi-a băgat nasul pe unde nu a trebuit, poate a 
deschis din greşeală vreo „cutie cu maimuțe” şi a fost 
afectat sau convins de ceva venit din partea Rătăcitorilor 
prin cine ştie ce portaluri subspațiale. Nu ştiu dacă el 
slujeşte duşmanul de bunăvoie, ca să obţină avantaje, 
putere — i s-o fi promis şefia galaxiei! — sau este manipulat 
fără voia sau ştirea sa, dar asta aproape că nici nu mai 
contează. El lucrează pentru Rătăcitori şi a învinuit-o pe 
Hina înscenându-i totul din două motive: ca să ne distragă 
atenţia de la ce face el mascând efectele influențelor sale, 
ba arogându-şi şi statutul de mare salvator, şi pentru a 
scăpa de cel mai redutabil adversar al său, Hina fiind 
persoana cea mai în măsură să îi descopere adevăratele lui 
intenții. Hantar nu ar fi putut afla niciodată adevărata 

identitate a Hinei, decât cu ajutorul Rătăcitorilor pe care îi 
slujeşte şi care, în intenţia lor de a ne cuceri galaxia, se tem 
în primul rând de Energetici şi mai puțin de noi, Materialui, 
fiind interesați să zădărnicească orice alianță, oricât de 
discretă, între Lumile noastre, pe care Hina chiar are 
misiunea să o realizeze. Hantar, cu capacități mentale 
suplimentare oferite de aliaţii lui, are posibilitatea să 
producă „minţile rătăcite”. Dar cu ce scop a făcut-o? Doar 
ca să o compromită pe Hina, sau pentru a mai frâna avântul 
Noii Galaxii? Poate amândouă. Dar de ce Hantar 
acționează atât de repede, din moment ce prietenii lui 
sosesc la noi peste aproape o mie de ani, după spusele soției 
mele? Probabil pentru a nu ne da timp să evoluăm prea 
mult şi pentru a facilita cucerirea galaxiei fără luptă. Ar fi 
un singur aspect de lămurit în privința lui Hantar: cum a 
ajuns să fie influențat de Rătăcitori, mai ales de la o 
distanță atât de mare. 

În cazul Hinei lucrurile trebuie tratate deocamdată cu 
prudenţă. Ei i-a fost uşor, Energetică fiind, să descopere 
complotul lui Hantar. Şi-a făcut un plan de acţiune şi i-a dat 
curs lăsându-se capturată. Probabil că îl va lovi pe Hantar 
de undeva din interiorul conspirației, dar de ce face totul 
fără mine? O fi ceva foarte periculos? Mi-a spus doar că 
vrea să mă protejeze. Dar dacă Hantar nu este singur şi are 
adepţi? O mână de ajutor nu cred că i-ar strica din partea 
mea şi a lui Darh. Din păcate nu prea ştim ce să facem şi 
nici ce să nu facem ca să nu încurcăm lucrurile. Aaaaaa, 
„minţile rătăcite”!!! Astea or să fie ajutoarele lui Hantar. 
De aceea le-a arhivat memoria, ca să le umple mai apoi cu 
programe de-ale lui. Nu degeaba li s-a spus minți 
„rătăcite”, pentru că vor deveni slujitori ai Rătăcitorilor. 

lată că avem deja o pistă de acţiune. O să-l pun pe doctor 
să-i observe atent pe cei afectaţi de aşa-zisa boală şi cum îşi 
revine unul, vââjj - aaauuu!!, o injecție în ceafă cu tuş de 
imprimantă, ca să se-ntunece omu” la loc. Să-l lăsăm pe 
Hantar fără adepţi ca să-l poată învinge Hina! 

ŞI totuşi, legat de soția mea îmi persistă aceeaşi mare 
nelămurire: dacă venirea navelor-dragon ale Energeticilor 
prieteni a avut scopul de a unifica forțele galactice, de a 
repune sentimentele în drepturile lor fireşti şi de a distruge 
Cristalul Soarelui ce le provoca lor mari neplăceri, de ce a 
fost nevoie de plasa energetică întinsă la nivel galactic şi nu 
doar aşa în joacă? De ce, Hina? De ce nu ai suflat nicio 
vorbă despre acest amănunt? Să zicem că nu plasa a generat 
sindromul dragon, informaţia asta fiind poate o invenţie a 
lui Hantar menită să ne inducă în eroare, dar, totuşi, de ce a 
fost creată, în condițiile în care niciun savant nu i-a 
descoperit vreun efect benefic, toți fiind de acord că ar fi 
avut o interacţiune distructivă cu realitatea noastră 
materială? O să-l pun pe Darh să studieze problema. 

Aha!, şi-ncă ceva. De ce îl vrea Hantar pe Darh pe 
Transcenda? Doar pentru recompunerea Cristalului? Nu 
prea cred, din moment ce i-a pus la dispoziţie date despre 
altceva, iar Cristalul îl poate recompune chiar el sau 
savanții lui mult mai bine decât Darh. Probabil că 
pregăteşte o capcană, o acţiune de neutralizare şi pentru fiul 
Hinei, pe jumătate Energetic şi, deci, un adversar potențial 
destul de periculos. 

Dar mie ce mi-o fi rezervat Hantar? Se pare că mai 
nimic. Băăăiii, ăsta mă crede pe mine inofensiv?! Lasă că-i 
fac eu la probleme, de-o să umble cu roaba după el ca să le 
poată duce!” 

Sal-Gal îşi încheie analiza gândurilor cu o concluzie: 
„Deci, suntem în pericol, duşmanul principal este Hantar, 
trebuie să aflăm cum putem s-o ajutăm pe Hina şi ce rost a 
avut plasa Dragonului”. 

Mulţumit că şi-a făcut puțină ordine în gânduri, se 
adânci şi mai mult în saltea, încercând să adoarmă. Dar 
vocea lui Sherkan îl trezi: 

- Sal-Gal, te rog să mergi în camera de relaxare! Ai de 
primit un mesaj. 


Hantar se uita pe fereastră dar nu vedea nimic; privea 
în gol. Ascultase raportul Corbului Nopţii întors din 
misiunea eşuată şi nu ştia din ce motiv să se enerveze mai 
mult: pentru că Sal-Gal şi Darh scăpaseră, pentru că Araina 
îl trădase sau pentru că lupta bodyguardului său cu un 
oarecare maestru skyn îi distrusese complet apartamentele 
prezidenţiale de pe planeta Ortis. 

Era atât de nervos încât nici nu-i permisese Corbului 
rănit să se aşeze, dar se stăpâni şi-şi întrebă slujitorul 
întorcându-se încruntat către el: 

- Spre ce destinație au plecat cei trei fugari? 

- Nu am putut citi ultima adresă formată, deoarece, în 
urma lor, maestrul Ardran a distrus terminalul de transport. 

- Cine mai este şi maestrul acesta? Şi ce căuta în 
apartamentele mele? 

- Sigur a fost chemat de fată cu mult timp înainte. 
Sunt de pe aceeaşi planetă. Ea nu ar fi îndrăznit să mă 
înfrunte dacă nu s-ar fi bazat pe ajutorul lui. 

- Cel puţin l-ai eliminat? 

- Nu. Lupta a fost indecisă. A reuşit să scape. 

Hantar schiță o grimasă a nemulțumire, dar se stăpâni 
de la orice comentariu. Mai rosti doar atât: 

- Bine, eşti liber. O să mă ocup eu de ei. 

Corbul ieşi lăsând în urma lui picături de sânge pe 
podea. 

Hantar se gândi că singurul loc unde puteau pleca cei 
trei pentru a se simţi în siguranță, era nava federală a lui 
Sal-Gal. Trebuia să acționeze rapid, dar avea o singură 
ezitare — nu-i convenea să se dispenseze de serviciile lui 
Darh de care avea mare nevoie pentru reuşita planului său. 
Dar se gândi că oricum Darh nu va mai accepta să lucreze 
de bună voie pentru el şi că va găsi el până la urmă o altă 
soluţie. Mai analiză puțin situaţia de ansamblu, după care 
se decise. Luă contact mental cu zece nave de tip „fulger” 
din mini-flota sa şi le comandă computerelor de bord: 
„Căutați nava „Sherkan” şi distrugeți-o!” 


Sal-Gal intră în camera de relaxare cu o mare 
curiozitate — ce mesaj, de la cine şi de ce acolo? 

Se miră şi mai mult când computerul umplu incinta cu 
sfere energo-elastice fosforescente. Nu se putu abţine să 
nu-şi manifeste surprinderea: 

- Ce-i, Sherkane, te-ai şmecherit şi tu în ale 
contraspionajului sau doar îţi arde de joacă? Ți s-a făcut dor 
să asişti la vreo luptă de-a mea cu blonda ta isterică? De ce 
nu faci un program adecvat pentru tine ca să ai cu cine te 
trage de circuite? 

Dar în locul presupusei blonde, în cameră îşi făcu 
apariția Hina. 

Şocul lui Sal-Gal nu tinu decât o clipă, după care se 
repezi la soţia sa pentru a o îmbrăţişa, stârnind în cameră o 
mişcare haotică a baloanelor prea brusc deranjate. 

Se trezi ținând în braţe o sferă elastică pe care o 
strânse pentru o secundă, mai-mai să o spargă. Dezamăgit, 
se întoarse la locul său, în fața Hinei, înțelegând ce se 
întâmplă. Ea îi vorbi privind, parcă, spre nicăieri: 

- Dragul meu, cred că ţi-ai dat seama că sunt doar o 
hologramă, iar acest mesaj este o înregistrare. Dacă ți se dă 
accesul la el, înseamnă că tu ai intrat în conflict cu Hantar. 
Pentru siguranţa ta, aş fi preferat să te fi întors pe Pământ. 
Din motive de securitate, nu îți pot spune foarte multe 
detalii, dar te rog să ţii cont de câteva aspecte foarte 
importante! Dacă se află şi Darh pe navă, este foarte bine. 
Dacă nu sunteți împreună, adu-l lângă tine cât poți de 
repede! Sunteţi amândoi într-un mare pericol. L-am 
înzestrat pe Sherkan cu capacități suplimentare de acţiune 
şi l-am instruit să le folosească pentru a vă apăra. Nu 
părăsiți nava decât la mare nevoie. Parcurgem o nouă criză 
a cărei rezolvare depinde crucial de o anumită sincronizare 
despre care vei afla mai multe la momentul potrivit, dintr-o 
altă sursă. Este vital ca Darh să ajungă acolo unde tu doreai 
să mergi cu caprele la păscut. Voi face tot posibilul să fiu şi 
eu acolo. Împiedică-l prin orice mijloace pe Hantar să aibă 
acces la zona pe care şi-o doreşte pe Pământ! 

Imaginea tridimensională a Hinei dispăru la fel de 
repede pe cât apăruse. În urma ei, Sal făcu o scurtă analiză. 
Îşi zise că iubita sa nu-i dăduse prea multe detalii de teamă 
ca nu cumva Hantar să-i citească gândurile în cazul în care 

ar fi reuşit să-l captureze, aflând astfel amănunte despre 
planul Hinei. Câteva lucruri erau clare: că el nu trebuie să 
mai cumpere munții Bucegi, iar Darh să ajungă neapărat — 
şi aici soția sa codificase foarte bine locaţia printr-un 
element doar de ei cunoscut — pe Transcenda unde urmau 
să se întâlnească toți trei şi, probabil, printr-o acţiune 
sincronizată, să-l neutralizeze pe Hantar. Da, acum lucrurile 
căpătau un sens pentru Sal-Gal: pe Transcenda se 
„contaminase” Hantar şi tot acolo urma să se rezolve şi 
criza, probabil prin reversibilitatea procesului. Tot acolo îl 
dorea Preşedintele şi pe Darh, poate din cu totul alt motiv. 
Chiar şi Hina urma să fie prezentă la momentul potrivit, 
deşi era prizonieră!! Se întrebă cum va reuşi să ajungă, dar 
tot el gândi că poate se lăsase capturată tocmai pentru a fi 
dusă într-un anumit loc de unde va evada la momentul 
potrivit. 

Încercă să se grăbească spre centrul de comandă 
pentru a le da vestea celor doi, dar îşi aminti că Hina nu a 
pomenit nimic de Araina. Îşi zise că este mai bine să nu le 
spună nimic despre mesajul primit, mai ales că soţia sa i se 
adresase în exclusivitate şi în regim de ecranare a locului de 
transmisie. Trase concluzia că mesajul fusese numai pentru 
el. 

Îi mai veni în minte un alt element - că urma să afle 
date, la un moment potrivit, dintr-o altă sursă, după cum se 
exprimase Hina. Se întrebă din nou dacă sursa respectivă 
are vreo legătură cu „Sursa” sau „Sonda” de care aflase 
Darh din materialele Preşedintelui. Sal-Gal deveni puțin 
contrariat: adică şi Hantar şi Hina fac referiri la acelaşi 
lucru şi îi trimit în acelaşi loc? Îşi zise că se poate întâmpla, 
cu condiţia ca intenţiile celor doi să fie diferite. 

Ajunse în centrul de comandă al navei unde îi găsi pe 
tineri în fața unui monitor. Nu apucă să spună nimic, că 
Darh se întoarse spre el, anunţându-l: 

- Cât ai lipsit s-au întâmplat două lucruri. În primul 
rând, te-a căutat un medic aflat pe planeta Daron, la o 
clinică de tratament pentru „minţi rătăcite”. 

- Aaa, da, îl cunosc. Ce voia? 

- Nu ne-a spus decât că vrea să vorbească cu tine. 

- Fă-mi, te rog, legătura cu el! 

- Aşteaptă puţin! 

În scurt timp imaginea doctorului apăru pe ecran. 

- Sal-Gal, spuse el, am făcut o descoperire importantă 
în legătură cu boala care îi afectează pe pacienții mei. 
Stabilisem să te informez şi presupun că te interesează. 

- Bineînţeles, doctore. Îţi sunt recunoscător că nu m-ai 
uitat. Despre ce este vorba? 

- Aşa-zisul sindrom „dragon” nu este cauzat în mod 
direct de o radiație, ci de un bioprogram-virus transmis pe 
calea unei unde specifice despre care nu avem prea multe 
date deocamdată. Este vorba despre un program-virus 
pentru creier. Sub influenţa sa, toate informaţiile cuprinse 
pe scoarţa cerebrală se arhivează într-un interval de maxim 
trei zile. Deci, devine extrem de plauzibilă teoria ta 
conform căreia cineva şi nu ceva a determinat apariția bolii. 
Totuşi, va mai trebui să fac o serie întreagă de simulări şi 
experimente. 

- Doctore, în noua perspectivă, se întrevede şi un leac 
pentru boală? 

Sal-Gal întrebase cu speranţa că cei afectați se vor 
înzdrăveni şi vor putea povesti ce li s-a întâmplat şi mai 

ales cine i-a dereglat, dar doctorul îi temperă încrederea 
într-o astfel de reuşită: 

- Suntem încă foarte departe de un remediu eficient al 
bolii, dar imediat ce vom fi siguri de cauză şi vom descifra 
mecanismul de producere, vom putea concepe şi un 
bioprogram anti-virus. 

- Bine, doctore, mulțumesc! Da” grăbiţi şi voi 
procesul ăsta de însănătoşire, cu diverse elemente 
ajutătoare pentru ca bolnavii noştri să-şi revină mai repede 
— zeamă de lămâie stoarsă pe limbă, cuie bătute-n talpă, 
gunoaie-n ochi şi mai ştiu eu ce — că aşa, ne apucă toamna 
ultimei bătălii şi noi tot nu ştim cu ce avem de-a face! 

Odată comunicarea întreruptă, Sal-Gal se întoarse 
dezamăgit spre Araina şi Darh, spunându-le: 

- Până îşi revin rătăciţii noştri ca să ne povestească ce 
şi cum li s-a întâmplat, ne face Hantar pielea, husă de 
fotolii! Dar tot am aflat ceva foarte important. Hina nu avea 
cum să-l influenţeze pe ex-comandantul de flotă, deoarece 
nu s-a întâlnit cu el la un interval mai mic de cinci zile de la 
data menţionată de el, iar doctorul a spus că arhivarea se 
face în maxim trei zile de la expunere. Darh, văd că ai 
afişată pe monitor situaţia deplasărilor lui Hantar. Verifică, 
te rog, încă o dată... 

- Da, se repezi tânărul la computer, înțelegând ce vrea 
să spună tatăl său, i-am cerut-o lui Sherkan ca să i-o arăt 
Arainei. Stai puţin...! Extraordinar, Hantar a fost pe Daron 
exact la data pe care generalul a reținut-o şi ţi-a spus-o ție 
cu un efort extraordinar. 

- Păi cred că am demonstrat astfel, dacă mai era 
nevoie, că Hina este nevinovată. După acelaşi mecanism 

putem explica şi îmbolnăvirea generalului Ramana. La 
momentul respectiv am crezut că îl afectase Hina, pentru că 
ea stătuse ultima dată de vorbă cu el, dar, de fapt, el ar fi 
putut fi dereglat cu trei zile înainte, de către Hantar. 

- Nu vă supăraţi, interveni Araina  potolindu-le 
entuziasmul celor doi, dar cred că trageţi nişte concluzii 
puţin forţate, sub influenţa sentimentelor. Şi eu îmi doresc 
ca Hina să fie nevinovată, şi eu constat că Preşedintele 
foloseşte forţa împotriva noastră, dar nu trebuie să uităm că 
termenul de trei zile precizat de medic reprezintă limita 
maximă de influențare. Generalul Ramana putea fi afectat 
şi într-un interval mai scurt, chiar pe timpul ultimei sale 
discuţii. De asemenea, nu avem nicio dovadă care să facă o 
corespondență directă între data furnizată de ex- 
comandantul de flotă şi momentul influențării sale; este 
posibil ca informaţia lui să se refere la altceva. Şi de ce nu a 
rostit „Hantar” în loc de „Hina”? 

- Păi ce facem, o luăm de la început cu 
raționamentele?, exclamă Sal nemulțumit de insistența 
fetei. Abia ce-mi pusesem nițică ordine în minte. 

- Eu nu vreau să vă încurc cu nimic, dar nu ar strica 
dacă măcar eu aş rămâne puțin mai... echidistantă, mai 
neafectată emoţional, pentru a vă putea ajuta să desluşiți 
toate dedesubturile acestei situaţii ce se anunţă a fi foarte 
încâlcită. 

- Da, cam ai dreptate. Pe noi ne mai ia valul dorului 
de Hina. Este bine ca tu să rămâi obiectivă. 

Darh nu prea era de acord şi se mulțumi să mormăie: 

- Eu sunt sigur că mama este nu numai nevinovată, 
dar şi angajată total în lupta împotriva lui Hantar. 

Sal-Gal simți nevoia să schimbe discuţia şi întrebă: 

- Care ziceai că este al doilea lucru întâmplat cât am 
lipsit eu? 

- Computerul a sesizat, la mare distanță, zece nave 
neidentificate care se apropie de noi. 

Sal întrebă: 

- Sherkane, ştii ce fel de nave sunt cele care vin spre 
tine? 

- Acum am posibilitatea să dau detalii. Sunt nave de 
tip „fulger” care se apropie de noi din trei direcţii. Şase vin 
din față, desfăşurate în evantai şi câte două din lateral. Vom 
fi în contact vizual peste şaptesprezece minute. 

- Aşa de repede?! Parcă erau atât de departe, de nici 
nu le cunoşteai! 

- Vin cu viteză maximă. 

Sal îi chestionă pe cei doi mai mult din curiozitate: 

- Cine le-o fi trimis? Cine-o fi acum comandantul 
Flotei Alfa? Or avea treabă cu noi, sau or fi doar în trecere? 

- Nu ştiu, răspunse Darh. Să aşteptăm! 

Dar Araina era deja foarte îngrijorată când le vorbi: 

- Cred că sunt nave din mini-flota Preşedintelui. El a 
luat în subordine directă o sută de nave din Flota Alfa a 
Noii Galaxii. 

- De unde ştii? 

- Sunt sigură că i le-a cerut generalului Ramana cu 
mai mult timp în urmă şi le-a primit în aceeaşi zi. Foarte 
probabil că vin să ne atace. 

- Da, cu certitudine, având în vedere noua noastră 
relație cu Hantar, spuse şi Darh cu gravitate. El ne vrea 
acum morţi pentru că îi ştim secretele şi putem coopera cu 

mama pentru a-i zădărnici planurile. Ce ne facem, Sal? Am 
ajuns nişte fugari şi vom fi vânaţi prin toată galaxia. 

- Nu mai fugim nicăieri, răspunse acesta căpătând 
dintr-o dată o atitudine semeaţă. Rămânem şi luptăm pentru 
rezolvarea crizei, cu oricine ni se împotriveşte. Dar nu cum 
vrea Hantar, ci cum vreau eu. 

- Adică ce vom face? 

- Adică... habar n-am... Dar nu te pune cu imaginaţia 
disperatului! 

Prin complicitatea computerului programat în 
prealabil de Hina să nu anunte şi să nu riposteze, străinul îşi 
lipi nava de „Sherkan”, îi dezactivă motoarele, păstrându-i 
doar scutul de invizibilitate. De acum avea să-i însoțească 
pe cei trei fără a interveni decât într-o situație limită pe care 
nu şi-o dorea deloc. Era deja destul de nemulțumit că între 
Sal-Gal şi Hantar izbucnise un conflict ce încurca foarte 
mult lucrurile, în principal prin faptul că Darh era 
îndepărtat artificial de locul în care trebuia să fie de folos, 
dar şi pentru că acum Preşedintele, silit de împrejurări, va 
acționa mult mai imprevizibil, față de situația iniţială. 

Hina îl prevenise că Sal-Gal este capabil de multe 
surprize şi ea chiar îşi luase măsuri de prevedere în acest 
sens ce se dovedeau acum atât de utile, dar el sperase până 

în ultimul moment că lucrurile îşi vor păstra cursul inițial. 
Regreta pe o parte că nu intervenise pentru a-l opri pe Sal- 
Gal din investigaţiile sale, dar se şi gândea că ar fi fost 
nevoit să-şi divulge identitatea şi intențiile mult mai 
devreme. 

Nu putea acum decât să aştepte, eventual să intervină 
foarte discret, până la un moment optim de acţiune directă. 

Sesizase apropierea navelor de atac trimise de Hantar 
şi se întreba ce decizie vor lua cei trei, de fapt, Sal-Gal, 
pentru că nu se îndoia că el ia deciziile la bordul lui 
„Sherkan”. Va riposta sau va fugi? Îşi zise că ar fi preferat 
riposta, deoarece fuga ar fi adus cu sine şi mai multe 
complicaţii — l-ar fi îndepărtat prea mult pe Darh de 
Transcenda. Dar nici riposta nu ar fi fost avantajoasă în 
condiţiile în care o victorie a lui „Sherkan” l-ar fi pus foarte 
serios în gardă pe Hantar care şi-ar da seama că în ecuaţie 
sunt introduse elemente necunoscute lui şi ar acționa cel 
puţin pentru restabilirea echilibrului de forțe, complicând şi 
mai mult lucrurile. Trase concluzia că în orice situație, totul 
va merge de la complex la şi mai complicat, dar nici nu se 
aşteptase să aibă o sarcină uşoară. 

Ca să intervină el cu nava sa, ar fi fost prematur şi ar 
fi însemnat să compromită grav succesul întregii misiuni. O 
asemenea acțiune l-ar obliga, probabil, pe Hantar să renunțe 
la discreţie şi să antreneze în confruntare toate forţele 
disponibile şi poate chiar toate resursele Noii Galaxii. Era 
ceva de neconceput şi de aceea îşi zise că deocamdată 
trebuie să lase evenimentele să evolueze de la sine şi să se 
adapteze din mers la schimbări. 

Navele de tip „fulger” se vedeau deja pe ecranul 
central şi datorită faptului că Sherkan mărise la maxim 
imaginea lor. Sal-Gal le contempla nelămurit de un lucru. 
Ele nu semănau între ele. Doar două aveau aspectul clasic 
de „pisică de mare” cu aerul acela maiestos specific navelor 
de acest tip. Celelalte arătau ca nişte vârfuri de săgeată, 
simple sau ca două vârfuri în cruce. Una era chiar ca o 
piramidă cu vârful înainte. Spuse mirat către nimeni, 
continuând să privească afară: 

- Măi, astea nu sunt nave „fulger”, că nu seamănă una 
cu alta. 

- Ba da, sunt, îi spuse Darh enervat de pierderea unui 
timp atât de prețios pentru o problemă inutilă. Navele de 
acest tip sunt modulate şi îşi pot modifica geometria 
exterioară în mai multe variante, în funcție de acțiunile pe 
care vor să le întreprindă. Hai, hotărăşte-te odată! Ce 
facem? Ne ascundem, fugim, luptăm? Trebuie să luăm o 
decizie înainte de a fi prea târziu. 

- Păi, ar cam trebui să fugim, dar nu suntem siguri că 
cei care se apropie ne sunt ostili. În plus, aş cam vrea să 
bubui câteva torpile în „ciorile” lui Hantar, dacă se va 
dovedi că el le-a trimis cu intenţii belicoase. 

- Tu nu pricepi? Sunt nave de tip „fulger”, deci 
similare cu a noastră ca putere de foc. Nu avem nicio şansă 
de victorie într-o eventuală luptă. Ba mai mult, dacă vrem 
să fugim, trebuie să o facem acum, până nu este prea târziu, 
pentru că şi la viteză, astea tot similare cu noi sunt. 

- Dar nu ştim dacă ne vor ataca. Trimite un mesaj 
către ele! Poate aflăm unele detalii în privinţa intențiilor 
lor. 

- Am făcut-o deja, îi răspunse Darh exasperat, şi nu 
am primit niciun răspuns. Nu este nicio ființă la bordul lor. 

Araina interveni şi ea în discuţie, apropiindu-se de 
ecranul central: 

- Mai mult ca sigur sunt nave din mini-flota 
Preşedintelui care au primit ordin, în cel mai fericit caz, să 
ne captureze. Din câte ştiu eu, navele Flotei Alfa sunt 
departe de aici, asigurând apărarea interioară în anumite 
puncte strategice. 

Sal-Gal încă ezita. Îşi exprimă nehotărârea: 

- Nici fuga către nicăieri nu este o soluţie. Într-un 
târziu, duşmanul ne va ajunge de la urmă. Dacă Hantar are 
la dispoziţie o sută dintre cele mai performante nave ale 
galaxiei, ne va vâna fără răgaz, până când ne va prinde sau 
ne va omori. Trebuie să cerem ajutor cuiva. Trebuie să 
anunțăm Forumul, să-i divulgăm preşedintelui lor 
identitatea şi intențiile, adică să facem nițică gălăgie, ca să 
atragem atenţia lumii asupra situației noastre disperate. Să 
sărim cu gura mare către Presă. Poate aşa o să primim 
ajutor de la celelalte flote ale Noii Galaxii. 

- Exclus, spuse Araina. Celelalte flote au fost trimise 
de Preşedinte la marginea galaxiei pentru a preîntâmpina un 
atac anunţat ca foarte sigur al Rătăcitorilor. 

- Daaa??!!, se miră Sal-Gal. Aşa a făcut? A inventat 
un atac iminent al Rătăcitorilor pentru a avea un motiv să 
trimită Flotele la... schitu” uitării ca să scape de ele, să nu 
mai avem noi cui cere ajutor şi ca să poată învârti el 
nestingherit lucrurile pe aici după cum pofteşte. Maaare 
scamator mai este şi „Han Tătar” ăsta al nostru — expert în 
trasul sforilor! 

- Hantar a spus inițial că Rătăcitorii vor veni în cel 
târziu un an, dar apoi a precizat că ei pot veni mult mai 
repede. 

- Bine, m-am cam lămurit. Trebuie să fugim. 
Sherkane, zboară cum îţi vine ție mai bine ca să scapi de 
surorile tale vitrege şi nesuferite! Apoi te opreşti şi ne 
anunti. 

- Prea târziu, spuse Darh dezamăgit. Toate cele zece 
nave adverse şi-au activat tunurile cu plasmă. 

- Sherkane, activează şi tu scuturile la putere maximă 
şi hai să plecăm de-aici!, strigă Sal-Gal. 

Se apropiară toți trei şi mai mult de ecran privind 
îngrijorați cum sulițe de foc ieşeau pe rând din cele şase 
nave din față, îndreptându-se către ei. Nu se îndoiau că şi 
„fulgerele” din lateral trăseseră şi ele în acelaşi timp. 
Aşteptau acum impacturile loviturilor, îngrijorați de lipsa 
de reacție a computerului lor. Sal-Gal nu se mai putu abține 
şi strigă la el: 

- Ce faci, Sherkane, nu te fereşti? Crezi că urmează, 
doar aşa, o bătaie cu frişcă?! 

- Suntem în siguranță, se auzi glasul celui care trebuia 
să-i scoată din impas. 

- Cine? Tu cu blonda ta. Dar noi? 

La un moment dat, impulsurile plasmatice care se 
apropiau amenințător se striviră de ceva invizibil aflat la o 
distanță apreciabilă față de nava lor. 

- Scutul de mare distanță rezistă şi se menține la 
aceeaşi intensitate, îi anunță Sherkan. 

- Avem aşa ceva?, se miră Darh. De când? 

Şi Araina era foarte surprinsă, privind împreună cu 
prietenul ei către Sal care intui că trebuie să fie vorba de ce- 
i spusese Hina în mesajul ei secret, cum că l-a înzestrat pe 
Sherkan cu capacități suplimentare de acțiune. Dar nu voia 
să divulge un asemenea lucru important care ar fi stârnit cel 
puţin curiozitatea celor doi asupra capacităţilor speciale ale 
soţiei sale şi de aceea luă totul asupra sa. 

- Păi de ce credeţi voi că stăteam eu nepăsător?, îi 
minți el. Cu mai mult timp în urmă mi-am dotat nava cu 
nişte facilități secrete care o menţin în postura de cea mai 
puternică navă din galaxie. Păi prea construiau toți, ba 
nave-bază, ba curse de şobolani, ba fulgere-trăsnete, iar eu 
riscam să rămân de căruţă. 

- Dar de unde ai copiat o astfel de tehnologie?, 
continuă Darh cu mirarea sa. 

- De copiat, oi fi copiat tu la şcoală măi, grozavule! 
Eu am primit tehnologia asta foarte avansată în trecuta mea 
calitate de Trimis, de la prietenii mei necunoscuţi. 

- Daaaa??!! Şi cum ai reuşit să reții şi apoi să aplici 
asemenea informaţii complexe? 

- Eeee, că eu n-oi fi în stare! Mi-am pus capul la 
dispoziția lor, datele mi s-au înregistrat în creier, de unde 
Shekan le-a copiat şi şi-a făcut singur îmbunătățirile. 

- Aaaa!, deci te-au folosit doar ca bază-suport de date. 

- Băi, deşteptule, m-au folosit atât cât să fiu eficient la 
maxim. Dacă erai tu în locul meu, ai fi vrut să şi înţelegi tot 
şi ți-ar fi bubuit capul ca un balon uitat la soare. Te-ai 
lămurit? 

- Mama ştie? Mie de ce nu mi-ai spus? 

- Normal că Hinei i-am spus. Ea chiar s-a folosit de 
asta pentru a descoperi o îmbunătăţire a „cursei de şoareci” 
coclone, minţi Sal şi mai mult pentru a înlătura orice 

suspiciune ce ar fi putut plana asupra soției sale. Ţie nu ti- 
am spus nimic pentru că mi-era teamă să nu te lauzi prea 
mult cu taică-tău şi să divulgi nişte date care trebuiau să 
rămână secrete. 

- Da, înțeleg. Noua tehnologie ne va permite să 
învingem navele lui Hantar? 

- Ehee!, nu pe toate o sută, dar dintre astea zece sper 
să scăpăm cu bine. 

În timpul discuţiei celor doi, „fulgerele” adverse au 
continuat să tragă din ce în ce mai intens. Acum scutul de 
mare distanţă al lui Sherkan devenea vizibil de fiecare dată 
când mai multe lovituri explodau în acelaşi timp, semn că 
începuse să scadă în intensitate. 

Sub impulsul laudelor abia încheiate, Sal-Gal se simţi 
dintr-o dată stăpân pe situație şi, în dorința de a-i 
impresiona şi mai mult pe cei doi, îi spuse computerului: 

- Sherkane, trage nişte torpile şi distruge câteva nave 
inamice, ca să-i producem lui Hantar un adevărat atac de 
panică! 

Dar cel apelat nu fu de acord cu el: 

- Distrugerea unei nave-fulger necesită un consum 
mult prea mare de energie. lar noi avem nevoie să ne 
menţinem rezervele intacte pentru situaţiile viitoare ce se 
anunţă cel puţin la fel de solicitante. 

- A, da, uitasem că, deşi furi tehnologie de la un 
pământean, rămâi cu mentalități federale. Deci, cam ce ai 
de gând să faci? Că or să tragă scorpiile astea în noi până li 
se vor topi ţevile. 

- Voi declanşa un foc de baraj pentru a putea executa 
apoi un salt hiperspaţial. 


201 


Constantin GORNEA 


- Bine. Executarea! 

Sherkan lansă o perdea de torpile fotonice către 
navele care îl înconjurau, obligându-le să înceteze tirul 
pentru a-şi întări scuturile, după care execută saltul. 

Urmă un moment de nedumerire în care cei trei 
încercară să înţeleagă ce se întâmplase. În timp ce decorul 
violent se schimbă cu unul liniştit format din câteva stele 
mai luminoase printre care licăreau multe alte puncte abia 
vizibile, Darh întrebă foarte mirat: 

- Putem face şi salturi hiperspaţiale??!! 

- Păi normal!, îi răspunse Sal. Nu mă credeai în stare 
să le ţin minte şi pe-astea? 

- Unde suntem acum? Şi ce vom face în continuare? 

- Nu contează unde suntem. A sărit şi Sherkan unde a 
găsit un loc liber. Important este să ni se piardă urma. 

Se auzi vocea computerului care făcu precizarea: 

- Am executat un salt la distanța minimă pentru a vă 
putea decide asupra unei destinaţii. Precizez că aici nu 
suntem în siguranță pentru mult timp. 

- Deci, unde mergem”, îşi întrebă Darh tatăl devenind 
din nou nerăbdător. 

- Trebuie să ajungem neapărat pe Transcenda, dar mi- 
ar plăcea ca mai întâi să aflăm mai multe amănunte despre 
misiunea pe care o vom avea de îndeplinit acolo. 

- Deja ne-ai stabilit o misiune pe Transcenda? Cum ți- 
a venit? 

- Mi s-au întâlnit cei doi neuroni şi mi s-au pus de 
acord! E bine aşa? Hai nu mă mai ţine tu pe loc cu 
neîncrederea ta, că nu avem timp de pierdut! Da, avem 
acolo o misiune, preciză din nou Sal-Gal pregătit să îl 
mintă atât cât va fi nevoie. Ceva subtil mi s-a declanşat în 

minte şi, deşi nu pot spune că mă ajută telepatic vechii mei 
prieteni misterioşi, simt prin flerul meu că aşa trebuie să 
facem. 

- Bine, atunci să mergem spre Transcenda. Odată 
ajunşi acolo, sper că vei şti şi ce avem de făcut. 

- Deocamdată nu ştiu şi tocmai de aceea nu vom pleca 
acum într-acolo. Mai întâi trebuie să găsim un loc sigur 
unde să nu fim deranjați. O planetă, un asteroid ceva care 
să constituie ultimul loc unde ne-ar căuta Hantar. Odată 
ajunşi într-un astfel de loc, tu vei relua studiul datelor puse 
la dispoziție de Preşedinte, le vei întoarce pe toate feţele, 
până când le vei pricepe sensul. Sau mai bine zis, până 
când îți vei da seama ce dorea Hantar de la tine. 

- ÎI voi ajuta şi eu dacă va fi nevoie, spuse Araina. 

- Nu, pentru tine am altă sarcină, îi spuse Sal. 

- Ce anume? 

- Vreau să-mi faci o sinteză la tot ce se poate afla 
despre plasa energetică a Marelui Dragon. Ce structură şi 
întindere a avut, cum ar fi interacționat cu lumea noastră şi 
dacă acum mai este prezentă în galaxie vreo urmă din ea. 

- Da, desigur, voi face tot ce îmi stă în putere. Ai 
devenit dintr-o dată foarte sigur pe tine. Să înțelegem că ţi 
s-a reactivat funcția de Trimis? 

- Nu ştiu ce să spun. Nici data trecută nu mi s-a 
explicat nimic în mod concret. Ar fi, totuşi, bine să aveți 
încredere în mine fără să cereți prea multe explicaţii. 

Lui Sal-Gal i se păru mai potrivit să joace în faţa celor 
doi rolul de re-Trimis, cel puţin pentru a scăpa de 
întrebările sâcâitoare ale lui Darh care l-ar fi încurcat în 
luarea deciziilor, făcându-l să piardă timp preţios. 

Fiul său îi spuse: 

- Avem, totuşi, o problemă. Toate datele pe care mi 
le-a pus la dispoziție Hantar au rămas în baza sa de date de 
pe planeta Daron. Mai ai cumva la tine sfera de stocare a 
informațiilor pe care ţi-am dat-o? 

- Bineînţeles, răspunse tatăl său scoțând-o din 
buzunar. Am fost inspirat că ţi-am cerut să-mi copiezi totul 
aici. 

- Da, foarte inspirat, îl privi Darh cu subînțeles, mirat 
fiind că Sal a anticipat un astfel de moment şi suspectându- 
şi tatăl că ştie mai mult decât vrea să spună, dar să ştii că 
am nevoie de timp pentru a ajunge la un rezultat acceptabil 
care să ne fie de folos. 

- Ţi-am spus că vom merge într-un loc sigur. Încă nu 
ştiu care, dar trebuie să-l găsim. 

Araina avu o idee: 

- Mă gândesc la ceva... Noua Galaxie dispune de o 
rețea de baze secrete pregătite special pentru a purta un 
război de lungă durată împotriva unor posibili invadatori. 
Putem merge pe una dintre acestea. 

- Păi, ne bagi în gura lupului!, exclamă Sal-Gal. 
Hantar îşi cunoaşte propriile baze, că doar el le-a făcut, şi 
ne va găsi foarte repede. 

- Nu este chiar aşa. Astfel de baze, odată construite, 
capătă autonomie absolută şi li se interzice categoric orice 
comunicare cu exteriorul, pentru a nu-şi divulga poziția. 
Am fi în pericol doar dacă însuşi Hantar ar veni în control 
acolo, ceea ce este foarte improbabil la cât de ocupat este 
el. 

- Şi noi sub ce pretext vom ajunge pe una din aceste 
baze?, întrebă Darh încă neîncrezător. 

- Vom spune că ne-a trimis însuşi Preşedintele cu o 
misiune strict secretă. 

- Şi crezi că cei de acolo ne vor crede fără să verifice 
nimic din ce mințim noi? Tu propui să ne legănăm pe o 
pânză de păianjen! 

- Personalul din astfel de baze secrete nu este foarte 
numeros, ei nu au voie să ia legătura cu exteriorul, iar eu 
dispun de acreditare de securitate de nivel zero, cu care voi 
fi foarte convingătoare. Şi presupun că nu vom sta acolo 
mai mult de o săptămână. Ce spuneţi? 

- Pare o idee foarte bună, îi răspunse Sal după o scurtă 
pauză. Să ne ascundem chiar sub sprânceana lui Hantar şi 
să-i arătăm fundul fără ca el să ne vadă. Da, aşa vom face. 
Care bază secretă ţi se pare cea mai potrivită, că eu nu 
cunosc niciuna? 

- Nici eu, spuse şi Darh. 

- Normal, că doar de aceea sunt secrete, le răspunse 
Araina cu un uşor zâmbet. Partea neplăcută este că nici eu 
nu cunosc rețeaua acestor baze. Nu am ştiut că îmi va 
trebui, că m-aş fi interesat. Cunosc din întâmplare o singură 
locaţie de acest fel — pe planeta Vastara — relativ aproape de 
planeta mea natală. Aş putea să mă conectez la reţeaua 
secretă a Forţelor de Apărare şi, profitând de acreditarea 
mea, să aflu informaţii suplimentare în scopul de a alege o 
planetă mai îndepărtată, mai izolată, dar nu o pot face decât 
cu riscul major de a-mi trăda intenţiile. 

- Nu, spuse Sal-Gal cu hotărâre, mergem pe Vastara. 

- Şi ce facem dacă vom găsi acolo, încă de la poartă, 
pozele noastre cu menţiunea: „Căutaţi de Poliţie”?, întrebă 
Darh încă neîncrezător într-o astfel de misiune riscantă. 

- Puțin probabil, îi răspunse Sal. Nu ştiu de ce, dar 
Hantar nu a făcut publică arestarea Hinei. Sunt aproape 
convins că a trecut sub tăcere şi conflictul cu noi. Ai văzut 
că a trimis un Corb să ne aresteze şi nu forțe de securitate. 
Apoi ne-a atacat cu nave fără personal. Face totul fără 
martori. Cred că se teme de faptul că notorietatea mea în 
galaxie ar crea un curent de opinie ostil lui care i-ar încurca 
planurile. 

- Da, completă Araina, preşedintele Hantar ţine foarte 
mult la poziţia sa dominantă în cadrul Noii Galaxii şi nu 
vrea să cedeze niciun centimetru din ce a câştigat până 
acum. 

- Deci, planeta Vastara este o alegere bună. La drum! 


Crucişătorul coclon avea câmpul de camuflaj activat. 
Chiar dacă nişte senzori foarte sensibili i-ar fi putut pune în 
evidență prezenţa, l-ar fi confundat uşor cu un corp din 
centura de asteroizi în care se ascunsese. 

În interiorul navei, cei trei lideri ai coclonilor erau din 
nou într-o şedinţă secretă. Nu aveau încredere în 
comunicațiile la distanță, oricât de criptate ar fi fost ele, şi 
de aceea preferau ca pentru problemele foarte importante să 
se întâlnească față în față ca să poată discuta fără teama de 
a fi interceptaţi. 

Kal Tabol le spuse celorlalți ştirea pentru care îi 
chemase la marginea imperiului: 

- Ceea ce era de aşteptat s-a întâmplat. După arestarea 
Hinei, Hantar a intrat în conflict şi cu Sal-Gal pe care a 

încercat să îl aresteze, dar acesta a scăpat. Apoi a trimis 
zece „fulgere” din flota sa pentru a-i distruge nava, dar iar a 
dat greş. 

- Unde se află pământeanul acum?, întrebă Kohon. 

- Nu ştiu. A dispărut fără urmă. Niciun spion de-al 
nostru nu poate oferi nici cel mai mic indiciu. 

- Sigur nu i-a fost distrusă nava? Mă gândesc că este 
imposibil să scapi când eşti atacat de zece „fulgere”. 

- Absolut sigur. „Sherkan” a executat un salt 
hiperspaţial şi a dispărut de sub nasul lor. Dacă ar fi intrat 
în subspațiu, ar fi lăsat amprenta caracteristică după care ar 
fi putut fi urmărit, dar el a dispărut complet. 

- Salt hiperspațial?!! De unde are Sal-Gal asemenea 
tehnologie? 

- Probabil de la Hina. Tot ca ne-a dat şi nouă 
tehnologia pentru navele-păianjen. 

- Şi Hina de unde o are? 

- De la semenii ei. Ştim doar că Federaţia a dispus în 
trecut de tehnologia salturilor gravitaționale la care a 
renunțat din cauza unor accidente. Acum au reluat-o, 
probabil perfecționată, dar o ţin secretă ca să păstreze 
monopolul asupra ei. 

- Dacă înţeleg bine, interveni Harabal, mergi pe ideea 
noastră mai veche potrivit căreia ar mocni un conflict de 
interese între Federație şi Noua Galaxie, exprimat 
deocamdată prin disputa dintre Hantar şi Hina căreia i s-a 
alăturat, în mod firesc, soţul ei. 

- Eu doar relatez faptele. Concluziile le tragem 
împreună. 

Kohon interveni din nou: 

- Dacă lucrurile stau în felul acesta, trebuie să vedem 
dacă adâncirea conflictului şi transformarea lui într-o luptă 
armată este în interesul Imperiului coclon. 

Dar Harabal nu era de acord cu o astfel de 
perspectivă. Le spuse: 

- Nu cred într-un război între cele două părți şi afirm 
că ne-am pierde timpul încercând să-l provocăm. Noua 
Galaxie a devenit prea puternică pentru a mai putea fi 
provocată de cineva. Mai mult, ambele părți sunt 
preocupate de invazia Rătăcitorilor şi nu cred că le arde de 
conflicte interne. Ca dovadă că Hantar şi-a trimis Flotele de 
luptă la marginea galaxiei, păstrând doar Flota Alfa pentru 
apărarea interioară. Acolo trebuie să fie vorba despre 
altceva. Ceva care nouă ne scapă. Trebuie să ne spui tu, Kal 
Tabol, cum se văd lucrurile din interior, din mijlocul 
evenimentelor. 

- După părerea mea, Hantar este elementul 
perturbator. A devenit prea puternic şi vrea să controleze 
totul în Noua Galaxie. Aşa a ajuns, probabil, în conflict cu 
cei doi. 

Kohon strâmbă puţin din nas: 

- Cu ce îl încurcau Hina şi Sal-Gal pe Preşedinte? Ei 
nu fac parte din conducere şi nici nu râvnesc la titlurile lui 
Hantar. 

- Este adevărat, dar să nu uităm că Noua Galaxie este, 
teoretic, creația lui Sal-Gal. El a stabilit, în urmă cu 
doisprezece ani, noua noastră ordine cosmică şi este firesc 
să țină la opera sa. A considerat, poate, că Hantar, adunând 
prea multă putere, a încălcat regulile unei evoluții 
planificate din timp. 

- Pământeanul nu mi-a creat niciodată impresia că 
ține neapărat ca ceea ce ne-a spus el să se şi realizeze. A 
fost destul de nepăsător şi a intervenit doar formal, lăsându- 
ne pe noi să decidem orice dorim. 

- Indiferent care ar fi determinarea ultimelor 
evenimente, un lucru este sigur — se apropie momentul pe 
care l-a anticipat Hina. Sunteţi de acord să ne respectăm 
obligaţia faţă de ea? 

- Este prea riscant, spuse Kohon. 

Completă şi Harabal: 

- Putem invoca faptul că arestarea ei duce de la sine la 
anularea înțelegerii noastre. 

Lui Kal Tabol nu îi conveni poziţia celor doi. El era 
cel care discutase atunci cu Hina şi se simţea responsabil, 
dar mai ales direct vizat de posibile represalii, spre 
deosebire de ceilalți doi care puteau motiva că nu au fost de 
faţă. Le spuse încercând să-i implice şi pe ei într-o 
eventuală suportare a consecințelor: 

- Ne jucăm cu focul. După cum s-a adeverit, nu mai 
este vorba doar de Hina, ci şi de Sal-Gal care dispune de o 
navă ultraperformantă. Aveţi voi curajul să-l înfruntaţi pe 
pământean în toanele lui cele mai proaste? 

- Da, avem, îi răspunse Kohon. Crucişătoarele noastre 
construite pe baza unei tehnologii mult îmbunătăţite, prin 
aportul serviciului nostru de spionaj, pot face faţă cu succes 
navelor de tip „fulger” într-un raport de cinci la unu, iar 
navele-păianjen distrug rapid un crucişător într-un raport de 
zece la unu. 

- Da, ştiu toate aceste detalii. Voi nu ştiţi un amănunt 
pe care nu am avut timp să vi-l prezint: înainte de a se 
produce acel salt hiperspaţial, zece nave de tip „fulger” au 

tras intens în „Sherkan” şi nici măcar nu i-au atins scutul. 
Toate loviturile au fost oprite undeva la mare distanță de 
ceva ce ar putea fi o barieră de avangardă. Vreau să spun că 
toate crucişătoarele noastre nu vor valora nimic în faţa 
nervilor lui Sal-Gal, iar el, din câte îl cunosc, poate deveni 
necruţător într-un singur caz — numai dacă este vorba de 
Hina. lar acum chiar este. 

- Înainte de a lua o decizie legată de problema care te 
frământă mai mult decât ar trebui, este obligatoriu să ne 
lămurim situaţia din galaxie: de ce a fost arestată Hina, de 
ce Sal-Gal este acum un fugar şi de ce Hantar şi-a trimis 
trei flote de luptă tocmai la marginea galaxiei? 

- Voi încerca să aflu, deşi nimic nu a fost pus la 
dispoziția publicului sau măcar a administrației, ceea ce 
constituie o altă enigmă. Propun să ne reîntâlnim peste o 
săptămână în nebuloasa Sapriena. 

- De acord, îi răspunseră ceilalți doi. 


Baal Spaal îşi anunţase din timp vizita pe Transcenda 
şi acum cobora cu o navetă prin culoarul creat de Marii 
Învăţaţi prin scutul de forță al planetei. 

Se hotărâse în Consiliul Suprem federal ca cineva să 
meargă pe planeta sacră pentru a înțelege mai bine ce se 
întâmplă în galaxie. Nu numai atenţionarea lui Sal-Gal 
despre comportamentul bizar al lui Hantar şi despre un 
potențial pericol ce ar urma să se manifeste îi pusese pe 
gânduri, dar şi un alt lucru foarte neobişnuit. La una din 
conexiunile mentale comune fusese percepută o neaşteptată 
şi neînțeleasă distorsiune a echilibrului energetic. Era aşa 

de slabă, încât putea fi trecută cu vederea, dar în starea 
actuală de atenţie, nimic nu trebuia neglijat, iar o vizită pe 
Transcenda pentru o consultare cu mentorii lor, devenise 
strict necesară. 

În zona de primire, Baal Spaal fu întâmpinat de 
Zalmonin care îl conduse direct într-o sală de discuţii. Cu ei 
erau prezenţi doar doi Învăţaţi care îşi activaseră toiegele 
cu energia de protecție. 

Deşi s-ar fi putut crede că membrii Consiliului federal 
cunosc multe detalii despre Transcenda, având în vedere 
funcțiile lor de conducere la nivel galactic, în realitate 
lucrurile nu stăteau deloc aşa. Planeta sacră ştiuse, de-a 
lungul mileniilor, să-şi păstreze bine secretele, iar pe timpul 
stagiilor de pregătire, bătrânii Federaţiei nu primiseră decât 
strictul necesar de cunoştinţe, inițierea neavând legătură cu 
Transcenda, ci doar cu funcția lor ce urmau să o ocupe în 
contextul galactic. 

Ajunşi în cameră, cei doi se aşezară în fotolii. 
Rămăseseră singuri. Baal Spaal era acum protejat de 
energia unui dispozitiv fixat în podea. 

Zalmonin îl abordă cu glasul său blând: 

- Dacă nu ai fi cerut tu să vii aici, te-aş fi apelat eu. 

- Să înțeleg din asta că se întâmplă ceva deosebit în 
galaxie?, întrebă Baal surprins că interlocutorul său alege 
să comunice verbal. 

- De ce ai cerut să ne întâlnim? 

- Am venit cu speranța de a găsi explicaţii la unele 
întâmplări petrecute în ultimul timp. Am aflat de la Sal-Gal 
că Hantar a arestat-o pe soţia sa, Hina, sub învinuirea că 
este spion al Rătăcitorilor. Apoi, la ultima conexiune 

mentală a societății noastre am depistat o perturbaţie a 
echilibrului energetic. Este foarte slabă, parcă nu ne-ar viza 
pe noi, ci s-ar produce indirect, dar are o manifestare 
permanentă. Ceva se întâmplă în galaxie şi nu ştim ce. 

- Disfuncţia de care vorbeşti este, la origine, foarte 
puternică, dar o percepeţi slab şi, aparent, ca fiind produsă 
indirect, deoarece se manifestă deocamdată din afara 
galaxiei, în imediata noastră apropiere, judecând la scară 
cosmică. 

- În afara galaxiei?!, exclamă surprins Baal Spaal. 
Ştiţi şi ce anume o produce? 

- Nici noi nu am sesizat-o de foarte mult timp. Pentru 
a ne face o idee a ceea ce reprezintă, am fost nevoiți să ne 
folosim de fragmentele din Cristalul Soarelui pe care le-am 
ordonat în succesiunea alfa pentru a putea realiza o 
rezonanță ascendentă. Nu suntem foarte siguri, dar putem 
presupune cu o precizie de 79% că se apropie de noi o flotă 
necunoscută formată din cel puțin zece mii de nave. 

- Suntem din nou atacați de Rătăcitori?, întrebă Baal 
Spaal mai mult pentru el, prinzându-şi cu o mână barba ca 
un gest de meditație. 

- Nu ştim dacă vom fi atacați şi, deci, nici dacă avem 
de-a face cu Rătăcitorii, dar caracteristica artificială a 
acelor corpuri este de necontestat. Vom avea mai multe 
informații în zilele următoare. 

- Când vor ajunge la noi? 

- Nu mai târziu de două săptămâni în sistemul 
standard galactic. 

- Dar nu mai avem timp să ne organizăm!, se 
manifestă Baal Spaal nefiresc pentru stilul său sobru. Dacă 
trei sute de nave-dragon ne-au pricinuit atunci atâtea 

pierderi, ce ne vor face acum cele zece mii de nave care se 
apropie? Trebuie alertate toate forțele de apărare ale 
galaxiei. Dacă inamicul va apărea dintr-o dată în mijlocul 
nostru luându-ne prin surprindere, vom avea o criză de 
proporții uriaşe. 

- După aprecierile noastre, perturbarea echilibrului 
energetic se face pe secvenţa barion a tunelului gravitonic, 
deci este foarte amplă, specifică salturilor hiperspațiale. 
Acele nave sunt acum în plin salt gravitațional executat 
dintr-o galaxie apropiată şi vor fi nevoite să iasă din 
hiperspaţiu la marginea galaxiei, din motive de siguranță. 
Abia după aceea vor pătrunde în interior, posibil pe cale 
subspațială. 

- Ar fi fost bine să-i întâmpinăm cu o parte din forțele 
noastre la ieşirea din salt şi să îi atacăm în acele câteva 
clipe de vulnerabilitate. Dar asta ar fi presupus să ştim 
dinainte dacă ne sunt ostili. Oricum, acum este prea târziu 
să mai ajungem în timp util la marginea galaxiei. 

- Hantar şi-a trimis deja principalele forţe acolo. 

- Da?! Nu am ştiut. 

- Izolarea voastră din ultimul timp nu v-a avantajat în 
relaționarea cu restul galaxiei, dar ştiu că a fost, totuşi, 
foarte benefică pentru întărirea legăturilor mentale ale 
societății voastre. 

- Deci, Hantar este la curent cu evenimentele şi a luat 
deja măsuri de apărare. Ar fi oare posibil ca el să aibă 
dreptate? Adică Hina să fie spion al Rătăcitorilor? Şi ce rol 
Joacă Sal-Gal în toată ecuaţia asta? Există un conflict clar 
între cei doi şi noi nu ştim pe cine să sprijinim. Marii 
Învăţaţi deţin mai multe informaţii în această privinţă? 

- Hantar a ținut o permanentă legătură cu noi. El chiar 
doreşte să recompunem Cristalul Soarelui pe care îl 
consideră cea mai puternică armă împotriva Rătăcitorilor. 
Sal-Gal nu a avut o foarte strânsă relație cu noi, dar atunci 
când a fost aici şi i-am făcut scanarea emoţională, nu i-am 
găsit niciun protocol mental ascuns. El ne-a arătat că este 
foarte bine intenționat față de interesele galaxiei, iar 
menirea sa de Trimis nu i-a fost acordată întâmplător. 

- Da, suntem într-o foarte mare dilemă. Atât Hantar 
cât şi Sal-Gal par a dori binele galactic, dar totuşi ei se află 
în conflict şi doar unul poate avea dreptate. 

- Există o nepotrivire care ar putea să constituie un 
indiciu, destul de evaziv şi relativ pentru a ne putea ajuta în 
mod real. Dacă cei care se apropie de galaxia noastră sunt 
Rătăcitorii aşteptaţi, înseamnă că ei vin mult mai repede 
decât a anticipat Sal-Gal, dar foarte apropiat de momentul 
pe care l-a indicat Hantar. 

Zalmonin rostise cuvintele cu o urmă de regret şi Baal 
Spaal înţelese motivul, spunând la rândul său: 

- Da, şi eu aş prefera ca Sal-Gal să fie... personajul 
pozitiv, dacă mă pot exprima aşa. Indiferent cum s-a 
manifestat până acum, el s-a dovedit întotdeauna a fi, în 
primul rând, inofensiv şi de aceea îmi inspiră mai multă 
încredere. Poate că Rătăcitorii s-au mişcat mult mai repede 
decât i s-a transmis pământeanului. 

- Ai ceva împotriva lui Hantar?, îl iscodi Zalmonin. Îl 
suspectezi de ceva? 

- Nu în mod foarte concret, dar pe noi ne îngrijorează 
faptul că el a primit acces în zona interzisă a Transcendei 
unde presupunem că a încălcat protocolul de informare. 

- Pentru că ai formulat totul ca pe un reproş la adresa 
noastră, o să-ți dau o explicaţie. 

Baal Spaal se simţi vinovat şi încercă să reformuleze 
pentru că nu fusese deloc în intenţia lui să-i supere pe Marii 
Învăţaţi, dar Zalmonin îl linişti cu un gest cu mâna, 
arătându-i că nu s-a întâmplat nimic, după care continuă: 

- Hantar a venit la noi într-o stare pe care am 
considerat-o normală, dar a fost cuprins tot mai mult de o 
curiozitate irezistibilă. Era fascinat de perspectiva ocupării 
unui loc în Consiliul Suprem al Federaţiei, dar îşi dorea şi 
să afle cât mai multe lucruri despre Transcenda. Iniţial 
Sfatul nostru a intenționat să îi anuleze pregătirea, 
considerându-l prea implicat emoţional, dar după aceea ne- 
am decis să ne folosim de curiozitatea lui pentru a afla acea 
parte din secretele Transcendei care nici nouă nu ne este 
accesibilă. 

- Nici vouă?! Nu înţeleg... 

- Zona de sub Biblioteca planetei reprezintă un mediu 
cu care noi nu suntem compatibili. Nu ştim dacă este 
protejată de o energie anume, dar pentru noi constituie o 
barieră de netrecut. Speram ca el să poată trece şi să ne 
spună ce a găsit acolo. Nu l-am obligat, ci doar i-am permis 
accesul pe care singur l-a solicitat. L-am prevenit că poate 
fi periculos şi i-am cerut să se întoarcă la primul semn de 
disconfort. De fapt, am presupus că el va fi compatibil cu 
acel mediu sau energie necunoscută, aşa cum suntem noi 
compatibili cu zona de suprafață a planetei care este ostilă 
celorlalte fiinţe. 

- Înţeleg. Credeţi că aveţi o compatibilitate schimbată. 
Ce ne face nouă rău, vouă vă face bine şi invers. 

- Noi nu ştim foarte multe lucruri despre trecutul 
îndepărtat al Transcendei. Ştim că am fost zece mii de ani 
apărătorii Templului şi că nu avem voie să părăsim planeta. 
Nu ştim cine ne-a dat această misiune, dar speram ca prin 
Hantar să aflăm mai multe amănunte despre trecutul nostru 
şi al celei mai atipice planete din galaxie. 

- Şi ce s-a întâmplat?, întrebă Baal Spaal surprins, dar 
şi cucerit de dorinţa lui Zalmonin de a se destăinui. 

- Hantar a întârziat mai multe ore şi ne-a spus la 
întoarcere că a umblat prin galerii întortocheate fără să 
poată trece de o a doua mare poartă. L-am perceput uşor 
schimbat şi am decis că este mai sigur să-i întrerupem 
inițierea, sub pretextul trimiterii către Sal-Gal a diamantului 
su-eng şi a parolei recepționate în Templu. Ne aşteptam ca 
ce i s-a întâmplat lui Hantar, să aibă legătură cu 
evenimentele legate de criza Marelui Dragon, dar nu a fost 
aşa. În toată acea perioadă el a stat inactiv. 

- Şi nu ați mai aflat nimic de atunci. 

- Nu. Am consimţit ca secretele să rămână secrete şi 
să respectăm ordinea milenară a lucrurilor. Însă, 
observându-i evoluția lui Hantar din ultimii ani, suntem 
aproape convinşi că atunci, în adâncurile planetei noastre, 
el a aflat ceva foarte important. Dar pentru că a mai venit şi 
încă insistă să se reîntoarcă pe Transcenda, presupunem că 
doreşte să-şi continue căutarea. 

- Înseamnă că nu a aflat atunci totul. 

- Nu ştim, aşa presupunem. 

Zalmonin îl privi dintr-o dată foarte pătrunzător pe 
Baal Spaal. Apoi îl întrebă: 

- Spune-mi, te rog, de ce ai ţinut să vii personal până 
aici, în loc să foloseşti diamantul su-eng? Vrei, cumva, să 
ne soliciți şi tu accesul în zona secretă a Transcendei? 

Baal Spaal fu surprins de abordarea directă a lui 
Zalmonin, dar răspunse fără ezitare: 

- Da, aşa intenţionez. Se poate? 

- Nu. Considerăm că este prea riscant. Mai întâi 
trebuie să aflăm ce i s-a întâmplat lui Hantar, mai ales că, în 
ultimul timp, noi am făcut greşelile de a-l lăsa să mai intre 
acolo şi de a-i permite să folosească unele facilități ale 
planetei. Vom permite accesul, ţie sau altcuiva, doar în 
ultimă instanță şi numai pentru rezolvarea acestei noi crize 
cu care ne confruntăm. 

- De unde aţi ştiut că intenționez să cer accesul acolo? 

- Aici este un alt mare mister. De la incursiunea lui 
Hantar, acea zonă secretă a Transcendei exercită o influență 
continuă asupra noastră. Parcă ne cheamă la ea. Şi, pe 
măsură ce trece timpul, o face tot mai puternic. Credem că 
şi Hantar, care a fost mai expus decât noi, este atras cel 
puțin la fel de mult. 

- Voi vă puteţi uni forţele pentru a vă împotrivi. 

- Da, dar, din păcate, majoritatea dintre noi a intrat în 
etapa de stază. La fiecare o mie de ani trebuie să ne 
odihnim şi să ne reîncărcăm cu energie pentru următoarea 
perioadă. O facem în nişte incinte speciale în care suntem 
total inactivi. Mai suntem treji doar cinci dintre noi, dar nu 
pentru prea mult timp. Eu voi rămâne ultimul şi mi-aş dori, 
deşi nu cred că va fi posibil, ca până atunci să rezolvăm 
starea creată acum în galaxie. 

- Înseamnă că Sal-Gal a avut dreptate. Ne-a prevenit, 
e drept cam evaziv, că vom intra într-o situaţie gravă. Chiar 
ne-a sugerat să avem flotele pregătite pentru luptă. 

- O ameninţare vine din afara galaxiei, ceva 
necunoscut se manifestă în adâncurile Transcendei şi noi nu 
suntem suficient de pregătiţi pentru a le face faţă... 

- Înseamnă că nu avem timp de pierdut. Trebuie să 
plec cât mai repede ca să informez Consiliul. 

Dacă o civilizație străină ar fi invadat galaxia, ultimul 
loc unde şi-ar fi căutat adversarii ar fi fost planeta Vastara. 
Era un corp ceresc înghețat şi otrăvit pe care nu se putea 
trăi decât în condiții artificiale. 

Baza secretă de rezistență fusese construită la mare 
adâncime în subsolul planetei, pentru a nu putea fi 
detectată. Exista în plus, ca o măsură suplimentară de 
siguranță, şi un înveliş cu rol de ecranare, astfel că niciun 
semn de viață nu răzbătea până la suprafaţă. 

Deşi incinta bazei era foarte mare, având ramificații 
multiple ce constituiau depozite de alimente, arme, muniție, 
chiar nave de luptă şi diverse alte materiale necesare unei 
rezistențe îndelungate în faţa unui potențial invadator, 

personalul de deservire nu era foarte numeros — în jur de 
trei mii de persoane, cu familii cu tot, în marea lor 
majoritate skynieni. 

Prezența Arainei în grup fusese un atu important 
pentru accesul celor trei fugari în bază. Existau reguli foarte 
stricte de acces în asemenea locuri secrete care aveau ca 
sarcină principală pe timp de pace, tocmai să rămână 
anonime. O vizită a cuiva se permitea doar cu aprobarea 
expresă a preşedintelui în funcţie. În astfel de condiţii, 
acreditarea de securitate de nivel zero a Arainei, neînsoțită 
de o delegare specială, îl convinsese doar parțial pe 
comandantul bazei care acceptase să-i primească mai ales 
pentru că fata era o skyniană de-a lui. 

Trecuse o săptămână de când cei trei se aflau în bază. 
Li se pusese la dispoziţie suficient spaţiu şi toate facilitățile 
necesare, dar ei refuzaseră politicos ospitalitatea gazdelor, 
preferând să rămână pe „Sherkan” pentru a putea lucra în 
linişte, dar, pentru orice eventualitate, şi în secret. 

Începuse o nouă zi de lucru. Darh era cufundat cu 
totul în analizele lui. Lucrase în jur de cincisprezece ore pe 
zi şi după cum era de tăcut şi preocupat se putea deduce că 
este pe drumul cel bun. 

Araina era şi ea prinsă în diverse studii şi, la fel ca 
prietenul ei, petrecuse mult timp în fața computerului. Dar 
pentru că ea avea nevoie de multe informaţii din vasta bază 
de date a Noii Galaxii care nu se găseau pe planeta Vastara, 
se folosise în secret de acreditarea ei de securitate pentru a 
ocoli sistemele de protecție ale bazei, în scopul de a accesa 
Platforma U.V. Înainte de asta trebuise să rezolve şi o altă 
problemă — penetrarea învelişului de ecranare al bazei — pe 
care o rezolvase cu ajutorul lui Sherkan şi a diamantului su-eng 

deținut de Sal-Gal prin intermediul căruia, computerul 
stabilise un canal subtil de contact cu exteriorul. 

Nava lor se afla într-un hangar al bazei şi Sal-Gal, 
neavând prea multe de făcut, plecase de câteva ori în 
plimbare prin această lume ascunsă, discutând nimicuri cu 
diverse persoane, dar şi întorcând în minte pe toate fețele 
problemele care îl frământau. De două ori stătuse de vorbă 
şi cu comandantul bazei, colonelul Agranan, un bărbat nu 
foarte înalt, dar care ştia să se facă respectat printr-un 
echilibru interior pe care îl punea în fiecare cuvânt rostit. 

Spre deosebire de celelalte dimineți, acum Sal-Gal era 
puţin cam neliniştit. I se părea că lucrurile scapă de sub 
control în galaxie, în timp ce el pierde timpul într-o grotă 
neştiută de nimeni de unde nu are cum să influenţeze 
evenimentele. Le spuse celor doi fără să-şi ascundă 
nerăbdarea: 

- Gata, copii, azi ar cam trebui să încheiem cercetările 
noastre şi să trecem la probleme concrete. Degeaba stăm 
ascunşi aici, dacă Hantar îşi face de cap cum vrea, iar noi 
nu îl încurcăm cu nimic. 

- Ce, te-ai plictisit de stat degeaba?, îl ironiză Darh. 

- Măi, copil obraznic, i-o întoarse Sal fără să fie, însă, 
deranjat prea mult de replica fiului său, eu stau degeaba, tu 
munceşti degeaba. Care dintre noi este mai inteligent? 

- Nu am muncit degeaba. Sunt aproape gata. Trebuie 
să mai fac doar o sistematizare a datelor. Mai mult de atât 
nu cred că pot să scot din documentaţia pusă la dispoziție 
de Hantar. 

- Eu am terminat, îi anunţă Araina. 

- Daaa?!!, se miră Sal-Gal. Bravo, măi, harnicilor! Şi 
eu care credeam că o să facem Revelionul ramoliților pe 

Vastara! Vreau să te ascult mai întâi pe tine, Araina. Nu 
intra prea mult în amănunte, pentru că mă interesează doar 
esența acestei probleme care are şi aşa o influenţă indirectă 
şi aproape personală. 

- Personală?!, exclamă Darh. Ce problemă personală 
ai tu cu acea plasă energetică? 

- Am avut o problemă aproape personală cu Marele 
Dragon, cel care a găinăţat-o prin Cosmos. V-am rugat 
parcă să nu-mi mai cereți prea multe detalii. Nu fac pe 
secretosul — minţi din nou Sal — dar mă perturbaţi cu 
insistenţele voastre. Când s-o termina totul cu bine, o să vi 
se lămurească vouă toate problemele. 

- Bine, am înţeles. O să încerc să mă abţin. Spune, 
Araina, concluziile tale! 

- Plasa energetică a Marelui Dragon, începu fata, a 
fost întinsă într-un spaţiu foarte vast, ocupând cam 78% din 
galaxia cunoscută, întreaga Noua Galaxie, cea mai mare 
parte din Federație şi mai mult de jumătate din actualul 
Imperiu coclon. 

Sal o întrerupse puţin nelămurit: 

- Stai o secundă! Ai folosit expresia „galaxia 
cunoscută”. Care este cea necunoscută? Te referi cumva la 
zona central galactică unde nu putem intra din cauza 
capcanei gravitaționale care defineşte Sfera Interzisă? 

- Nu numai. Galaxia noastră, ca şi multe altele de 
altfel, are o bară centrală formată din numeroase stele 
foarte masive care aproape că o separă în două regiuni 
distincte. Toate civilizațiile cunoscute de noi, cele care 
compun Noua Galaxie, Federația, Imperiul coclon, se află 
într-una dintre aceste jumătăţi de galaxie. Nu deţinem 
informații despre ce se întâmplă dincolo de bara centrală, 

pentru simplul motiv că se ajunge foarte greu acolo, 
ocolind nu numai aşa-zisa Sferă Interzisă, dar şi bara de 
stele masive care se prelungeşte până aproape de margini. 

- Da, da, în mare ştiu şi eu lucrurile astea. Era o 
vreme când Sherkan, cred că de afurisit ce era, mă plictisea 
cu ele. Dar pe mine mă interesa în mod expres dacă plasa 
Dragonului a pătruns şi în Sfera Interzisă. 

Sal-Gal voia, de fapt, să descopere cât mai multe 
eventuale legături între plasa energetică şi zona galactică 
populată de Energetici, dar Araina îl dezamăgi: 

- Nu se ştie cât au pătruns terminaţiile plasei în Sfera 
Interzisă, dar în mod sigur au ajuns până la marginea ei. 

- Bine, continuă, te rog! 

- Aceasta a avut nişte trasee principale, foarte întinse, 
continue şi de mare intensitate energetică, unite prin altele 
secundare care la rândul lor s-au legat reciproc printr-o 
rețea de mai mică intensitate. Savanții nu s-au pronunţat 
definitiv asupra tipului de energie conținută, dar un lucru 
este unanim acceptat — ea interacționează distructiv cu 
materia care are structura ce ne defineşte pe noi. 

- Deci, nouă ne este nocivă, ceru Sal-Gal o confirmare 
în plus. 

- Da, foarte nocivă, printr-un mecanism încă 
neelucidat pe deplin. Cea mai susținută teorie este aceea că 
energia plasei rupe legăturile electrice dintre particule, 
provocând aşa numita dezintegrare superficială a materiei. 
Şi chiar dacă influența energiei în cauză ar înceta şi 
legăturile s-ar reface, structura iniţială ar fi compromisă 
ireversibil, iar viaţa, pierdută definitiv. În privința 
detaliilor, mai sunt încă unele contradicții între savanţi din 
cauză că plasa nu a funcționat atât de mult cât să poată fi 

studiată temeinic, iar atunci ne aflam şi în plin război de 
supraviețuire. Odată cu distrugerea Marelui Dragon, plasa a 
încetat să mai existe fiind, parcă, absorbită înapoi la sursa 
care a generat-o. 

- Bine că am scăpat de ea! Ai găsit, totuşi, şi ceva 
care ar fi putut fi folositor la plasa asta? Adică să fi fost 
cumva vreo sursă de energie pentru noi sau altceva util de 
care nu ne-am dat seama la vremea respectivă? 

- Nu. Nu i s-a găsit nicio utilitate. Însă este oarecum 
de remarcat faptul că plasa s-a întins în spațiu în aşa fel 
încât să nu vină în contact cu niciun corp ceresc. A 
străbătut doar spaţii goale, cu o precizie remarcabilă, după 
cum rezultă din datele accesate de mine. 

- Păi vezi?! Şi ai spus că nu a fost deloc folositoare. 
Ne-a ocolit. Tot e ceva. 

- Trebuie să te contrazic. Opinia savanților este că a 
evitat corpurile materiale tocmai pentru a nu interacționa 
prematur cu acestea, ceea ce ar fi compromis grav 
finalizarea proiectului. Plasa energetică nu a fost gândită ca 
o armă de atac, ceea ce ar fi fost ceva foarte, foarte 
costisitor şi imposibil de alimentat pe termen lung, ci ca o 
capcană defensivă, ca pe o barieră în calea oricărui obiect 
cosmic aflat în mişcare ce ar fi fost, mai devreme sau mai 
târziu, prins ca o gâză în plasa unui păianjen, după care ar fi 
putut fi distrus fără probleme. 

- Deci, o astfel de plasă funcțională ne-ar paraliza 
orice deplasare prin galaxie. 

- Chiar mai rău decât atât. Savanții militari au ajuns la 
concluzia că plasa ar fi funcționat după următorul model: 
nedispunând de o cantitate de energie ce ar fi trebuit să fie 
colosală pentru o acţiune la scară galactică, plasa Marelui 

Dragon ne-ar fi paralizat toate navele scoţându-le dintr-o 
dată din luptă prin prinderea lor în capcana de care 
vorbeam şi le-ar fi distrus pe rând, fără nicio grabă, din 
moment ce navele noastre şi aşa nu ar mai fi avut libertate 
de acţiune. Mai rezultă de aici şi că plasa este 
interconectată, adică energia poate circula nestingherită de- 
a lungul şi de-a latul ei, dintr-un loc în altul, fără nicio 
dificultate. 

- Oho! Plasa asta pare să fie arma perfectă. Norocul 
nostru că a dispărut. 

- Aici se impune o ultimă precizare. Plasa a dispărut, 
dar amprenta ei a rămas. Deşi energia care a creat-o nu mai 
există, se poate pune în evidenţă, într-un spectru special, 
vechea rețea. 

- Asta însemnând ce? Mai există sau nu mai există? 
Mai suntem în pericol sau nu? 

- Amprenta plasei nu prezintă niciun pericol, dar se 
presupune că ea a rămas pentru a putea fi alimentată, la 
nevoie, din nou cu energia aceea distructivă. 

- Cum aşa?! Deci, dacă vine alt Dragon şi pompează 
globuri de foc în amprenta asta, face plasa la loc? 

- Da, dar mult, mult mai repede ca prima dată, 
deoarece traseele deja există. 

- Fantastic!! Şi nu se poate face nimic? Ceva care să 
distrugă şi amprenta? 

- Amprenta nu există la propriu, ci are doar o 
„consistență” virtuală. Savanţii speră, totuşi, ca ea să se 
disipeze de la sine. 

- Şi până acum s-a disipat ceva? 

- Da, dar destul de puţin, în doisprezece ani 
doar 1,3%. 

- Eeee, tot e bine decât deloc. Dar de fapt... e ca şi 
cum a-i jumuli o găină, câte un fulg pe lună — îţi moare în 
braţe de bătrână şi n-apuci să-i vezi nici guşa! 

Sal-Gal încheie discuţia cu Araina pe un ton pesimist, 
dar, totuşi, cu speranța că Marele Dragon fusese trimis de 
prietenii lor, Energeticii. Avea încredere în Hina şi se 
mândrea în sinea sa că deține mult mai multe informaţii 
decât toţi savanții la un loc. În plus, era absolut convins că 
niciun Mare Dragon nu va mai călca prea curând prin 
galaxie. 

Acum era curios să îl asculte şi pe Darh. Se întoarse 
spre fiul său invitându-l din priviri să spună concluziile 
sale, dar văzându-l că întârzie, îi zise nerăbdător: 

- Hai spune acum şi sinteza ta, că până ne urnim noi, 
Hantar ajunge pe jos până-n Andromeda! Îşi ia o bere, se- 
ntoarce şi ne găseşte tot cu nasul în computer. 

- Văd că ţi-ai pierdut răbdarea, îi răspunse Darh, dar 
dacă te ocupai tu de problema asta, ai fi avut nevoie de o 
mie de ani ca să-i dai de capăt. 

- Eeee, sanchi! După nici o lună renunțam şi inventam 
altceva. Hai spune ce ai aflat, că nu mai avem timp de 
pierdut! 

Darh ar fi vrut să-i dea tot un răspuns tăios tatălui său 
care, după părerea sa, îi făcea reproşuri nefondate, dar 
întâlni privirea insistentă a Arainei şi se calmă. Îşi zise că 
nu are niciun rost să se tachineze cu Sal şi că, într-adevăr, 
timpul este acum foarte prețios pentru ei, mai ales că 
trebuiau şi să o salveze cât mai repede pe mama sa care 
cine ştie ce chinuri îndura. Le spuse: 

- Nu ştiu dacă în informaţiile primite de la Hantar se 
află vreun mare mister, că eu nu l-am găsit, dar sunt 
aproape convins că mai mult nu pot scoate din ele. Am 

ținut cont, nu numai de fiecare amănunt, dar şi de toate 
variantele de interacţiune dintre ele. Totuşi, am fost nevoit 
în cele din urmă să consider că Hantar nu a intenționat să- 
mi pună la încercare perspicacitatea sau inteligența şi de 
aceea am luat lucrurile la propriu. Am vrut să aflu esenţa — 
aşa cum m-ai îndemnat şi tu, Sal — de ce ar avea 
Preşedintele nevoie de mine pe Transcenda. Am dat la o 
parte toate datele care, deşi foarte stufoase, nu erau 
relevante pentru scopul meu. 

- Şi, deci, ce ai aflat? 

- Ai puţină răbdare! De fapt, hai s-o spun mai direct! 
Sub Biblioteca Transcendei se află o intrare către o zonă 
necunoscută ce constă într-un fel de labirint. Am identificat 
nişte indicii — cu care nu vă mai încarce memoria acum, dar 
pe care le vom folosi la timpul potrivit — care ne vor ajuta 
să găsim drumul corect către ceea ce pare că se numeşte 
Prima Poartă, în faţa căreia vom fi supuşi unei — citez din 
textul ce a rezultat în urma deducţiilor mele — 
„confruntări”. 

- O confruntare?, se îngrijoră Sal. Vrei să spui că este 
o poartă păzită de unii răi care ne vor ataca? l-auzi, Araina, 
o să ai de lucru! Bagă-ţi energie la maxim în scuturi, că văd 
că o s-o încurcăm! Ce rău îmi pare că nu i-am luat şi eu 
măcar bocancii zburători Corbului cu care ne-am luptat! 

- Nuuu, îl linişti Darh. Este de-a dreptul imposibil să 
întâlnim pe cineva acolo. Vorbim de o zonă în care nu prea 
a mai călcat nimeni în ultimii zece mii de ani. Confruntarea 
se referă mai degrabă la o testare, ca un fel de ghicitoare. 

- Ehee, păi aşa este mai simplu, că am văzut şi noi 
atâtea filme cu desfăşurări similare. Poate s-o potrivi 
chestia aia de acolo cu ce ştim noi sau dacă nu, scornim 
ceva pe moment. 

- Vom vedea la faţa locului despre ce va fi vorba şi 
sper să ne descurcăm. Prima Poartă este gândită ca un loc 
de trecere spre un... „drum întins”. 

- Ăsta ce vrea să mai însemne? Cum naiba ai descifrat 
tu informaţiile lui Hantar, că văd că ni le spui tot 
încurcate?! 

- Dacă ţi le spuneam în forma inițială, îţi rupeai limba 
cu ele! Probabil este vorba de un drum lung care ne va duce 
în final către a Doua Poartă, dincolo de care se află 
„Sursa”. 

- Opaaa!! Şi aşa ajungem la Sursa de care ne-ai mai 
vorbit parcă. 

- Da. Sursa este cea din care „s-a născut” Cristalul 
Soarelui. Aşa se subînţelege. 

- Aha! Şi Hantar vrea să ajungă la Sursă pentru a afla 
cum se reconstruieşte Cristalul. Acum este logic. Numai că 
noi nu ne dorim acest lucru şi vom merge înaintea lui pe 
Transcenda ca să distrugem exact Sursa asta pe care se 
bazează el. 

- Totuşi, interveni Araina care nu dorise până acum să 
perturbe discuţia celor doi, logica ta, Sal, nu explică şi de 
ce Hantar are nevoie de Darh. De ce nu merge singur la 
Sursă pentru a se folosi de ea? 

- Eu ştiu?! Ahaaa!! Mai mult ca sigur că drumul până 
acolo este plin de capcane mortale şi vrea să-şi rişte alții 
viața în locul lui. Şi după ce ajungem noi la destinație, 

rupți, bătuţi, chinuiți şi otrăviţi, cu săgeți în fund şi cuțite în 
spate, vine el în urma noastră şi ia totul de-a gata. 

- Nu sunt de acord cu raționamentul tău, îl contrazise 
Darh. Aici nu vorbim despre filmele copilăriei tale. Hantar 
vrea neapărat ca eu să ajung la Sursă, este în interesul lui ca 
eu să nu păţesc nimic, şi m-ar fi prevenit în text de toate 
pericolele existente, aşa cum mi-a dat toate celelalte indicii. 
Trebuie să fie vorba despre altceva. Din ce am dedus eu, 
cel mai probabil A Doua Poartă — despre care nu ni se 
spune cum se deschide — poate fi trecută doar într-un singur 
mod. 

- Doar prin prezenţa ta, spuse Araina extaziată de 
descoperire. 

- Cam aşa ceva, confirmă Darh. Dacă ar fi fost altfel, 
Hantar ar fi avut deja acces la Sursă. 

- Hai să fim serioşi!, exclamă Sal neîncrezător. Crezi 
că ăia care au construit Poarta, aveau habar de tine?! Au 
ştiut ei, acu” zece mii de ani, că o să te naşti tu, marele 
sperietor de porţi?! Şi-apoi, dacă eşti aşa de preţios, de ce a 
încercat Hantar să te omoare de două ori până acum? 

- Hm, făcu Araina dezamăgită, trebuie să recunoaştem 
că şi el are dreptate. Mai rămâne o variantă. Preşedintele 
poate ajunge la Sursă şi fără tine, dar, probabil, mult mai 
greu. O caracteristică a ta îl poate ajuta foarte mult. Dar 
care? 

- Am o caracteristică legată de Transcenda — sunt 
imun la radiația planetei. Dar de ce nu l-a ales pe Sal, că 
doar de la el am moştenit gena trans? 

- Păi de ce?, râse tatăl său. Deoarece cu mine ştie că 
nu-i merge, dar pe tine te poate fraieri cum vrea. 

- Aaa, da, îşi aminti fata, Hantar mi-a spus odată că 
are nevoie de tine pentru că te poţi mişca nestingherit pe 
planetă, dar nu cred că este doar asta. 

- Mai ales că, veni cu o completare Sal-Gal, şi el 
poate face acelaşi lucru luând cu sine un toiag de protecţie 
de la Marii Învăţaţi. 

- Poate că toiagul de care vorbeşti nu rezistă atât de 
mult timp cât să ajungă la Sursă, fiind de parcurs până 
acolo acel „drum întins”. 

- Măi, copile, lua zece toiege şi tot ajungea! Eu zic să 
nu ne mai batem capul cu presupuneri. Vom vedea la faţa 
locului despre ce este vorba. Acum m-am convins o dată în 
plus că trebuie să ajungem neapărat pe Transcenda ca să 
distrugem Sursa asta generatoare de necazuri. 

- Şi cum o vom distruge?, întrebă Darh. 

- Îi rupem firele, dă-o naibi! O băgăm la trei optzeci şi 
o ardem, găsim noi ceva. Asta e marea ta problemă? Cum o 
distrugem? Păi la distrus ne pricepem toți. 

- Totuşi, să nu fim naivi! Crezi că Sursa asta, sau 
Sondă, ce o fi ea, având o asemenea importanță, poate fi 
distrusă aşa de uşor? N-o avea şi ea destule sisteme de 
protecție? Adică nu au distrus-o zece mii de ani, şi o 
distrugi tu cu şurubelniţa! 

- Bine, m-ai convins, iau la mine şi un bomfaier. Nu 
ştiu, măi, ce o să-i facem, dar vom găsi noi o modalitate de 
a scăpa de ea. 

- Dar de ce vrei să o distrugi, Sal?, întrebă Araina 
nelămurită. 

- Pentru că nu ne putem permite ca acest Cristal al 
Soarelui să fie reconstruit. Şi, după cum a dedus fiul meu, 
prin intermediul Sursei, se poate realiza asemenea lucru de 
către Hantar care tocmai asta urmăreşte. 

- Cu ce ne încurcă pe noi Cristalul care a dăinuit mii 
de ani şi nu a deranjat pe nimeni, dimpotrivă? Ca să nu mai 
spun că Preşedintele îl consideră principala noastră armă 
împotriva Rătăcitorilor. 

Sal-Gal îşi dădu seama că nu poate continua discuţia 
pe această direcție, fără să divulge cel mai mare secret al 
galaxiei şi de aceea îi spuse fetei: 

- Araina, aici intră în acțiune flerul meu de Trimis. 
Aşa mi s-a spus prin telepatia specifică, să nu admit 
recompunerea Cristalului. Despre Hantar este inutil să mai 
spun că acum ne este duşman şi noi trebuie să facem totul 
pe invers decât vrea el. 

- Sigur ştii ce faci? 

- Ai încredere în mine! În urmă cu doisprezece ani, 
soarta galaxiei a fost în mâinile mele şi nu am dat greş. Nu 
o voi face nici acum. 

Pentru Araina fu un argument convingător, tocmai 
pentru că nu deținea informaţii suficiente pe baza cărora să 
tragă o concluzie proprie. Nu mai zise nimic. 

Toţi trei se gândeau acum la Transcenda şi la 
aventurile pe care le vor trăi acolo. 

După un moment de gândire, Sal-Gal le spuse celor 
doi: 

- Dragii mei, în faza în care suntem acum, lucrurile 
sunt clare. Trebuie să ajungem pe Transcenda. Voi pregătiți 
totul pentru plecare. Eu merg la şeful bazei ca să-mi iau 
rămas bun. Mă întorc în câteva minute şi vom pleca imediat 
ce vom fi gata. 

Hantar stătea în picioare în fața biroului şi bătea 
nervos cu degetele în masă. Deşi avea foarte multe de făcut, 
nu ştia de ce să se apuce mai întâi. Toate problemele lui 
necesitau o rezolvare urgentă. 

Primise raportul asupra operaţiunii de atac asupra lui 
„Sherkan” şi eşecul misiunii îl umpluse de furie, dar nu 
neapărat pentru că cei trei reuşiseră să fugă, ci pentru că 
nava pământeanului se dovedise surprinzător de puternică 
pentru a scăpa. Şi în ce manieră scăpase? Printr-un salt 
hiperspaţial şi fără nicio avarie. Se simţea umilit. Parcă îl 
vedea pe Sal-Gal râzându-i în nas. În timp ce el îşi afişase 
aroganța la conducerea Noii Galaxii, îmbătându-se cu 
admirația slugarnică a celor din jurul său, Hina îşi văzuse 
liniştită de treabă, operând foarte subtil acele modificări ce 
îl împiedicau acum pe el să mai deţină controlul absolut 
asupra situaţiei galactice. Şi cine ştie câte astfel de surprize 
neplăcute nu-l mai aşteptau. 

Îi reveni în minte ideea că Hina cedase prea uşor şi se 
repezi la diamantul su-eng pentru a-i verifica încă odată 
locaţia. Îl activă şi stabili contactul subspaţial cu senzorul 
de poziție montat pe celula creată de el în labirintul de sub 
Biblioteca Transcendei. Primi repede semnalul bio al 
prizonierei. Îşi spuse puţin mai liniştit că, totuşi, dacă ea se 
afla tot acolo, paralizată, inofensivă, mai puţin contau 
surprizele ei indirecte. 

Liniştindu-se în privința Hinei, Hantar îşi mută acum 
gândul asupra celor trei. Nu reuşise să-i elimine, dar asta nu 
constituia, totuşi, o problemă prea gravă. Faptul că erau 
acum de negăsit însemna poate că fugiseră cât putuseră de 
repede, cât mai departe de el. Încercă şi în privinţa lor o 
clarificare a situaţiei de moment: pe Araina urma să o 

pedepsească sever pentru nesupunere, sfidarea autorității şi 
înaltă trădare, pe Sal-Gal îl va elimina definitiv, dar printr- 
o modalitate ascunsă care să nu atragă atenţia nimănui, însă 
nu înainte de a-l face să sufere pentru obrăzniciile lui, iar pe 
Darh îl va închide alături de mama sa. 

Acum alt gând îi captă atenţia: Darh. Ce simplu ar fi 
fost dacă l-ar fi avut de partea sa! Cât de repede s-ar fi 
rezolvat totul! Fără să fie nevoie să apeleze la măsuri 
extreme. Dacă ar şti Darh că neparticiparea sa la proiect 
alături de el îi prelungeşte chinul Hinei, poate că şi-ar 
abandona tatăl pentru a-şi salva mama. 

Da, îşi spuse că asta ar putea fi o soluție. Nu numai cu 
Darh, ci şi cu Sal-Gal. Înţelese că a greşit încercând să-i 
omoare. Trebuia să trateze cu ei, să încerce să-i convingă 
folosindu-se de fapte concrete, de atacul iminent venit din 
afara galaxiei. 

Apucă din nou diamantul su-eng, îl activă pentru 
prospecția echilibrului energetic şi intră într-o stare de 
concentrare profundă. 

După câteva minute dezactivă diamantul înțelegând 
că nu mai are timp de pierdut. Contactă Flotele sale pe care 
le trimisese la marginea galaxiei şi le transmise mesaje 
ultrarapide cu ordine clare de luptă cuprinzând detaliile 
necesare pentru o ripostă cât mai eficientă împotriva 
invadatorilor care ajunseseră la destinaţie. Alertă şi Flota 
Alfa transmiţându-i misiuni pentru apărarea interioară. Îl 
deranja acum faptul că nu îl mai are pe generalul Ramana şi 
că este nevoit să facă totul singur, dar îşi spuse că poate 
este mai bine aşa, o comandă unică fiind mult mai eficientă, 
mai ales că acum se află şi într-o mare criză de timp. 

După ce termină cu toate detaliile privind alarmarea 
Flotelor de luptă şi a forţelor de securitate, plus problemele 
de administraţie repartizate spre rezolvare cancelariei sale, 
răsuflă uşurat. Se trânti în fotoliu lăsând capul pe spate. 
Închise ochii pentru câteva momente, dar apoi sări direct în 
picioare, ieşind din birou. Nu avea timp de pierdut. 

Îi spuse Corbului care păzea uşa: 

- Anunţă-i şi pe ceilalți! Pregătiți-vă pentru plecare! 

Apoi intră din nou în birou unde îşi contactă miniflota 
de nave-fulger transmiţându-le următorul mesaj: „Toate 
unitățile să plece imediat spre Transcenda şi să realizeze o 
blocadă asupra planetei. Nimeni nu iese şi nimeni nu intră 
decât cu aprobarea mea. FG-l să mă aştepte în hangarul 
prezidenţial!”. 

Se aşeză din nou în fotoliu. Nu-i venea să creadă că 
dăduse un astfel de ordin dintr-o dublă motivație. Planul 
principal era bine stabilit şi navele sale îi erau 
indispensabile în zona Transcendei, dar simţea că şi în alte 
condiţii ar fi dat acelaşi ordin. De cine se temea? Părea de 
neînchipuit, dar era adevărat. Ca un răspuns la întrebarea 
sa, îi apăruse în minte chipul zeflemitor şi cu atât mai 
nesuferit al lui Sal-Gal. Da, de acest „Gură-Mare” se temea. 
De uşurinţa cu care întorcea el galaxia pe dos după 
propriile-i capricii, de obrăznicia cu care îşi băga nasul în 
problemele altora şi de planul pe care l-o fi ticluit el 
împreună cu Hina. 

Dar Hantar era atât de hotărât, încât credea cu toată 
convingerea că nimeni şi nimic nu îl mai poate împiedica 
să-şi ducă la îndeplinire planul său. Îşi încheie meditaţia cu 
presimțirea că aparent dispărutul Sal-Gal va veni şi el cât 
de curând în zona Transcendei. 

Sal-Gal intră în biroul colonelului Agranan cu un aer 
degajat, având deja pe buze cuvintele de rămas-bun, dar 
şeful bazei secrete îl întâmpină cu o mină serioasă, 
invitându-l să ia loc. 

- Nu mai stau jos, colonele, îi răspunse Sal, că mă 
grăbesc. 

- De ce? Adică ce vrei să faci? 

- Trebuie să plecăm. Am venit să-ți mulțumesc pentru 
ospitalitate şi să-mi iau rămas-bun. 

- Sal-Gal... , spuse colonelul făcând o pauză pentru a- 
şi cântări cuvintele, îmi pare rău să-ți spun, dar deocamdată 
nu puteți pleca nicăieri. 

- Poftiiim?!! Şi de ce, mă rog? 

- Nu am înțeles nici acum de ce ați venit pe planeta 
noastră şi mai ales de unde ați ştiut că suntem aici. Baza în 
care ne aflăm constituie o locaţie strict secretă care nu 
poate fi divulgată... 

- Ştiu, colonele, îl întrerupse Sal care nu avea acum 
chef de formalităţi inutile care îi consumau timp preţios. 
Faceţi parte dintr-o rețea de baze secrete destinate 
rezistenţei îndelungate, gen: şo pe ei, muşcă-i pe la spate, 
gâdilă-i ceafa cu cătarea armei şi ce mai vrei tu. N-am timp 
de poveşti. Trebuie să plec imediat pentru a rezolva o 
problemă de importanță galactică. 

- Încerc să te înţeleg, dar regulamentul nostru prevede 
că nimeni şi nimic nu are voie să părăsească baza, decât cu 
aprobarea preşedintelui în funcție. Şi pentru voi nu am 
primit nimic în acest sens. 

- Păi, dacă ştiai că nu ne mai dai voie să plecăm, de ce 
ne-ai mai primit? 

- Din câteva motive: apariția voastră în zonă risca să 
divulge existenţa bazei, am gândit că sunteți trimişi de 
preşedintele Hantar şi tot el vă va da aprobarea să plecaţi şi 
nu în ultimul rând, notorietatea ta galactică şi prezenţa 
skynienei Araina au constituit elemente de încredere. 

- Hai, şerifule, că nu îmi arde de joacă! Cum am 
venit, aşa şi plecăm — în mare taină. Şi nu va afla nimeni 
NIMIC. 

- Nu se poate. Ordinele sunt foarte clare şi, având în 
vedere importanța bazei noastre, nu îmi pot permite să le 
încalc. 

- Las-o-ncolo de importanţă că n-are nimeni habar de 
voi! Nu sunteți importanță deloc. Sau altfel spus, când ne-o 
rămâne nădejdea în voi, înseamnă că de galaxie s-a ales 
praful. 

- Dă-mi voie să te contrazic! 

- Nu-ţi dau, că n-am timp. Colonele, nu îți pot oferi 
prea multe detalii, dar te rog să mă crezi că există în plină 
desfăşurare o criză de proporții galactice care poate fi 
rezolvată numai de către noi. Să nu îţi imaginezi că am 
venit la voi, aşa, în plimbarea de plictiseală. Cât am stat aici 
am lucrat la ceva foarte important. 

- Sunt la curent cu situația din galaxie. Noi nu avem 
voie să emitem semnale, dar suntem chiar obligați, prin 
atribuțiile noastre, să recepționăm cât mai multe informaţii. 
Ştiu că galaxia va fi atacată iminent, că Preşedintele a 
alarmat toate Flotele de luptă şi că a ordonat mobilizarea 
forțelor de rezervă. Este exact situaţia în care baza noastră 
îşi activează din oficiu misiunea luptei de rezistență. În 
asemenea condiții speciale, cu atât mai puţin voi veți putea 
părăsi planeta noastră. 

Sal-Gal rămase consternat, dar se abţinu de la orice 
gest care i-ar fi putut trăda starea de spirit. Se gândi că 
Hantar a trecut la acțiune, fără să înțeleagă ce urmăreşte de 
fapt. De ce a alarmat Flotele de luptă? De ce face, dintr-o 
dată, aşa mare zarvă? Oare chiar să atace Rătăcitorii? Au 
ajuns ei mult mai repede decât a prezis Hina? Şi de ce este 
Hantar mai bine informat decât soţia sa? Îi veni din nou în 
minte plasa Marelui Dragon, singurul lucru nelămurit, acest 
„cui în talpă” care arunca o umbră de îndoială asupra 
iubitei sale. 

Ridică din nou privirea către Agranan. Nu trebuia să 
se lase înşelat de vicleşugurile lui Hantar care, probabil, a 
consideral util să inventeze o zarvă galactică simulând 
diverse atacuri şi pericole, pentru a-şi ascunde adevăratele 
acţiuni. Îşi spuse că scopul său era să ajungă pe Transcenda 
cât mai repede. Îi zise colonelului pe un ton ferm: 

- Domnule comandant, dacă eşti informat că lucrurile 
s-au precipitat deja în galaxie, cu atât mai mult trebuie să 
ne laşi să plecăm. 

- Doar cu aprobarea preşedintelui. 

Sal-Gal înţelese că trebuie să folosească un argument 
forte pentru a-l convinge pe Agranan care se dovedise a fi 
mult mai îndărătnic decât se aşteptase. 

- Colonele, aş putea să bubui două torpile în tavanul 
bazei tale şi să plec fără probleme, lăsând ploaia să vă 
inunde toate birourile, dar vreau, totuşi, să te conving... 

- Nu ai reuşi să ieşi. Avem deasupra noastră cinci 
kilometri de stâncă foarte dură. 

- Şi ce dacă!? Tu crezi că Fulgerul meu trage cu 
clătite? Pot să-ţi fac biroul, satelit artificial, dacă vreau, dar 

hai să te iau cu frumosul şi să-ți spun ceva foarte secret, 
ceva care nu trebuie să spui la nimeni. 

- Ascult. 

- Galaxia are acum un duşman foarte puternic. Chiar 
şi mie, marele Salvator al vostru, îmi este foarte greu să-l 
înfrunt, dar de victoria mea va depinde soarta tuturor. 
Pentru a reuşi în tentativa mea de a rezolva şi această nouă 
criză, am nevoie de sprijinul tuturor celor care devin direct 
implicaţi la un moment dat. Acum este rândul tău să mă 
ajuţi şi nu cred că poţi accepta să ratezi ocazia poate unică 
de a fi atât de folositor la scară cosmică. Fă-o pentru 
galaxia pe care pretinzi că o aperi! 

- Eu sunt deja direct implicat în apărarea galaxiei. Noi 
toți cei de aici, într-un fel, ne-am sacrificat viața personală 
pentru asta. Singurul care te poate ajuta acum, printr-o 
decizie a sa, este preşedintele Hantar. 

- Preşedintele tău, explodă Sal-Gal exasperat de 
încăpățânarea interlocutorului său, nu mă poate ajuta cu 
nimic pentru că tocmai el este duşmanul de care vorbesc. 

- Hantar!!??!!, exclamă Agranan nevenindu-i să 
creadă. Cum poți spune aşa ceva? Şi cine te-ar putea crede? 

- Tu, colonele. Înţeleg că trebuie să faci o alegere 
între mine şi Hantar pentru a te decide ale cui ordine să le 
execuţi. Da, eu spun răspicat că sunt în conflict deschis cu 
preşedintele vostru pe care îl consider o ameninţare extrem 
de gravă la adresa galaxiei noastre. 

- Vreau să-ţi aud argumentele. 

- Nu am timp de povestit şi nici tu nu ai acreditarea de 
securitate necesară pentru a afla asemenea informații. 

- Am acreditare de securitate de nivel unu. 

- Araina are, deloc întâmplător, acreditare de nivel 
zero şi abia ei dacă îi mai pot spune, aşa, câte ceva, din 
când în când, pe sărite. 

- Totuşi, trebuie să mă convingi într-un fel, dacă vrei 
să părăseşti baza noastră în condiţii normale. 

Sal-Gal înţelese din tonul şi privirea colonelului că 
trebuie să fie foarte convingător dacă vrea să evite o 
arestare. ÎI întrebă, încercând să rămână stăpân pe situaţie: 

- Colonele, spune-mi, te rog, ce ai făcut tu pe timpul 
invaziei dragonilor? 

- Am fost, în prima fază, comandantul unei nave de 
luptă din Flota de rezervă, iar apoi, şeful Corpului şapte de 
aprovizionare. 

- Ai văzut vreun dragon cu ochii tăi? 

- De la foarte mare distanță. 

- Află că, în timp ce tu cărai pesmeți prin galaxie cu 
gândul să-i predai cât mai repede şi să fugi cât mai departe, 
eu am stat tot timpul în gura lor. Globurile lor de foc mi s- 
au spart mie în cap. Eu eram pe „Sherkan” când nava 
rămăsese fără scuturi şi flăcările duşmanilor îi pârjoleau 
învelişul, de mă frigeau degetele de la tastatura încinsă, 
fiind nevoit şi să lupt sărind de pe un picior pe altul din 
cauza dogoarei ce ieşea din podea. Apoi când s-a format 
Marele Dragon şi toate flotele voastre erau scoase din luptă, 
iar tu cu biscuiţii tăi, poate fugeai peste graniţă la cocloni, 
eu am fost singurul care l-a înfruntat şi, în final, l-a învins. 
Colonele, ştii unde era Hantar al tău când Templul sacru al 
Transcendei s-a prăbuşit peste mine? 

- Nu ştiu. Unde era? 

- Habar n-am! Oricum, nu era cu mine. Cred că se 
încuiase într-un W.C. pe Apia 3 şi-şi ţinea mâinile la ochi, 

ca să nu-l găsească nimeni. Cine crezi tu că poate fi acum 
mai de folos galaxiei? Eu, care vă tot salvez de vreo 
douăzeci şi cinci de ani şi mai bine, sau Hantar despre care 
nu se poate spune cu certitudine decât că a făcut din Noua 
Galaxie, propria lui moşie? 

- Nu poţi să-i conteşti meritele în organizarea... 

- Nu-i contest nimic, dar tu poţi să bagi mâna în foc 
pentru planurile lui ascunse? Pe el îl văd cu toate planetele 
la picioare, cu o gardă de corp de-a dreptul şocantă, formată 
din Corbi ai Nopţii, mergând cu paşi mari spre o dictatură 
galactică. Pe mine cum mă vezi? Am profitat eu cu ceva, 
m-am îmbogăţit eu de pe urma voastră, mi-am arogat eu 
vreo funcție, măcar onorifică, i-am cerut eu cuiva măcar să- 
mi mulțumească pentru ceva? Nu. Nici ţie nu-ți cer să lupti 
pentru mine, ci doar să mă laşi, deschizându-mi poarta 
planetei, să lupt eu pentru tine şi pentru voi toţi. Eu mereu 
pentru voi şi niciodată voi pentru mine. Alege, colonele! 
De tine depinde acum soarta întregii galaxii. Mă laşi să plec 
pentru a vă salva din nou, sau mergem amândoi în fundul 
bazei tale şi ne ascundem în lada cu biscuiţi? 

Colonelul stătu puţin pe gânduri. Îl măsură apoi pe 
Sal-Gal din priviri, dorind parcă să-i afle cele mai ascunse 
gânduri, apoi îi spuse: 

- Mă supui unei foarte grele încercări, dar cred că cel 
mai bine ar fi să vă las să plecaţi, chiar dacă iau această 
decizie pe baza unor informaţii incomplete. Am ca 
acoperire justificativă acreditarea de securitate de nivel 
zero a Arainei care îi conferă ei drept de primă decizie în 
fața oricărui funcţionar al Noii Galaxii. Însă vă rog să 
intrați direct în subspaţiu la ieşirea din atmosferă, pentru a 
nu atrage nimănui atenția asupra planetei noastre! 

- Stai liniştit! Vom pleca cu scutul nedetectabil deja 
activat. 

Cei doi îşi strânseră mâinile, punând în gestul de 
rămas-bun toată încărcătura emoțională a discuţiei lor. 

Sal-Gal se grăbi spre hangarul unde îl aşteptau Araina 
şi Darh. Când îi văzu, le spuse: 

- Hai că era să-mi rămână-n gât pesmeții lui nea 
colonelu” nostru. Dacă sunteți gata, plecăm imediat! 

- Atunci, spre Transcenda, rosti Darh cu emoție în 
glas, gândindu-se la călătorie ca la un fel de botez al 
focului. 


- Flotele trimise de Hantar la marginea galaxiei au 
primit ordine de luptă, le spuse Kal Tabol celorlalți doi şefi 
cocloni. 

- Cu cine se vor lupta?, întrebă Kohon dorind să afle 
toate detaliile. Se preconizează o invazie? 

- Da. În ordin se precizează şi duşmanul. Suntem deja 
atacați de o mare flotă a Rătăcitorilor, ce numără peste zece 
mii de nave. La început au fost semnalate distorsiuni şi 
fluctuații energetice neidentificate care apoi s-au dovedit a 
fi specifice salturilor hiperspațiale de mare distanţă, ceea ce 
arată că duşmanii noştri vin dintr-una din galaxiile 
apropiate. 

- Să înţelegem că s-au materializat deja în 
dimensiunea noastră?, întrebă şi Harabal. 

- Cu puţin timp înainte de a ajunge la întâlnirea cu 
voi, am primit raportul că primele nave au ieşit din 
hiperspaţiu. Ordinul lui Hantar a fost să fie atacate imediat, 
în acel scurt moment de vulnerabilitate. 

- Deci, războiul a început, constată Kohon. Sigur 
avem de-a face cu Rătăcitorii? 

- Fără nicio îndoială. Acolo, la marginea galaxiei se 
dau acum lupte grele. În prima fază elementul surpriză a 
funcționat foarte bine, dar, pe măsură ce tot mai multe nave 
vor ieşi din hiperspaţiu, confruntarea se va echilibra şi chiar 
vom pierde iniţiativa la un moment dat. Hantar a precizat 
deja momentul când flotele noastre vor trebui să se retragă 
pe alt aliniament de apărare, pentru a încerca să-i împiedice 
pe Rătăcitori să pătrundă masiv în interiorul galaxiei. 

- Cu peste zece mii de nave, spuse Harabal, duşmanul 
tot va reuşi să pătrundă în interior. 

- Da, preciză Kal Tabol, dar ideea este de a nu le 
permite o invazie masivă, ci o pătrundere gradată care să le 
dea posibilitatea navelor-fulger dispuse în puncte strategice 
interioare, să aibă o ripostă cât mai eficientă. 

Kohon se scărpină puţin în frunte, după care rosti cu 
convingere: 

- Atunci va fi momentul ca şi noi să intervenim cu cel 
puţin o mie de crucişătoare şi cu câteva mii de nave- 
paianjen. Apărând galaxia, ne apărăm în primul rând pe 
noi. 

Dar Harabal nu părea convins de idee. 

- Să nu ne grăbim!, spuse el. În primul rând că 
participăm deja la luptă cu flota noastră din cadrul Noii 
Galaxii. Apoi trebuie să ținem cont că ne vor trebui forțe 
însemnate pentru apărarea Imperiului. Chiar dacă acum 
pare că Rătăcitorii vizează doar Noua Galaxie, este de la 
sine înțeles că ei vor căuta să-şi extindă dominația şi asupra 
lumii coclone. 

- Un motiv în plus să acționăm preventiv, acum când, 
uniţi cu celelalte forțe galactice, avem şanse mai mari să-i 
învingem pe invadatori. Nu am nicio îndoială că vor apărea 
foarte curând ajutoare şi din partea Federaţiei, ceea ce va 
impune şi mai stringent prezența noastră pe câmpul de 
luptă, pentru a putea emite cât mai multe pretenții la sfârşit. 
Oricum, avem forțe suficiente pentru a păstra şi pentru 
apărarea Imperiului nostru. 

Kal Tabol încercă să lămurească alt aspect care îl 
frământa: 

- Pe mine mă preocupă altceva. Este clar că trebuie să 
participăm la apărarea galaxiei cu o parte din forțele 
noastre, măcar la nivel simbolic. Cum ne vom raporta însă 
la mai vechiul conflict dintre Hantar şi Sal-Gal? Am o 
informație încă neverificată că nava pământeanului se 
îndreaptă spre Transcenda. 

- Ce face Sal-Gal nu este relevant acum când 
conflictul cu Rătăcitorii captează atenţia întregii galaxii, 
spuse Kohon. Din punctul meu de vedere, Hantar este cel 
care trebuie sprijinit. El a anticipat invazia cu mult mai 
mare precizie decât Sal-Gal, deci, este mai bine informat şi 
se implică cu toate energiile sale pentru salvarea galaxiei. 

- Da, îşi completă Kal Tabol temerea, dar Hantar şi-a 
trimis navele sale să blocheze accesul pe Transcenda şi 
chiar a plecat şi el într-acolo. 

- Nu a rămas să conducă ostilitățile?, se miră Harabal. 

- Nu. A lăsat un înlocuitor pe Ortada şi a plecat spre 
planeta sacră a federalilor. Şi el, şi Sal-Gal se bat pentru 
Transcenda. Acolo pare că se vor lua cele mai importante 


decizii care vor viza, probabil — ca şi în urmă cu 
doisprezece ani — şi deznodământul războiului cu 
Rătăcitorii. 

Cei doi rămaseră pe gânduri. Kohon se simţi 
îndreptățit să aibă ultimul cuvânt, el având cea mai mare 
experiență în materie de conflicte: 

- Mda, cred că ai dreptate când insişti să ținem cont 
de Sal-Gal. Vom acționa în aşa fel încât la sfârşit, indiferent 
de cine are dreptate dintre cei doi, noi să fim avantajați. Tu, 
Kal Tabol, ia legătura cu pământeanul şi încearcă să afli ce 
se întâmplă din punctul lui de vedere! Aţi avut o relație mai 
apropiată şi cred că va fi sincer cu tine. Dă-i de înţeles că se 
poate bizui pe ajutorul tău în confruntarea sa cu Hantar, ca 
să devină mai cooperant. Harabal, tu vei mobiliza forțele 
noastre interioare şi vei apăra Imperiul. Eu voi lua câteva 
mii de nave şi mă voi alătura Flotei Alfa a Noii Galaxii. 
Propun să ţinem deschis permanent un canal de comunicare 
rapidă între noi. 

Ceilalți fură de acord. Era stilul specific al coclonilor 
de a juca la două capete, aşa cum sesizase şi Sal-Gal în 
urmă cu mai mulți ani, dar aşa se simțeau eu în siguranță, 
mai ales că făceau din asta o virtute strategică. Se 
despărțiră, se îmbarcară fiecare pe nava sa şi plecară în trei 
direcții diferite. 


keki 


Deşi Hina era protejată de brățara „dacică” împotriva 
energiei bucăţilor de cristal, nu se simțea deloc bine. Avea 
doar avantajul de a rămâne lucidă. Supravieţuia hrănindu-se 
cu greu, smulgând aproape dureros fiecare cuantă de 
energie din câmpul care o înconjura, făcând şi efortul de a 
converti hrana în ceva cât de cât „comestibil” pentru 


244 


SĂMÂNȚA RĂULUI 


structura ei. Se bucura, totuşi, că realizase legătura psiho- 
subtilă cu planeta şi primea informațiile pentru care venise 
aici. 

Hantar îi pregătise din timp celula, chiar în Labirintul 
Transcendei, relativ aproape de sursa care amplifica efectul 
cristalelor. 

Simţea că ceea ce se află dincolo de zidurile şi spaţiile 
despărțitoare, creşte în intensitate în mod constant, un semn 
clar pentru ea că momentul culminant este aproape. 

Încercase de mai multe ori să se elibereze, dar nu 
reuşise. Era nevoită să aştepte un ajutor din exterior. Nu 
anticipase că îi va fi atât de greu să scape, dar nici nu se 
mira foarte mult că Hantar devenise atât de puternic. 

De câte ori se gândea la ajutor, îi venea în minte 
chipul lui Sal. Nu pe el îl voia aici — s-ar fi simțit mult mai 
bine dacă l-ar fi ştiut în siguranță, pe Pământ — dar soţul ei 
era cel care îi răscolea cel mai mult amintirile ce se 
transformau aproape instantaneu în speranțe. Retrăise de 
sute de ori scena în care el o salvase din temniţa coclonă şi 
îşi dorea necontrolabil ca acel moment foarte emoţionant să 
se repete în curând, în noile condiții. 

Dar imaginea lui Sal îi crea şi o crispare. Ce va face 
el? Ce va înţelege din toată implicarea ei şi cum o va 
judeca? Va fi Sal capabil să-şi calce pe rațiune, pe 
argumentele logice, în favoarea sentimentelor pe care le 
nutreşte față de ea? Va veni soţul ei să o elibereze, sau o va 
condamna? 

O cuprinse o mare tristețe. Chiar şi pentru 
ultrasentimentalul Sal-Gal era prea mult să rişte soarta 
galaxiei pentru o dragoste oricât de profundă. Înţelese 

dintr-o dată că îi cerea prea mult. Se întoarse cu gândul la 
cel care era cu adevărat în măsură să o ajute, acel străin de 
lumea cunoscută care trebuia să îl aducă neapărat pe Darh. 

Da, ea avea nevoie doar de fiul său, pentru 
operaţiunea ce urma să o facă, dar presimţea, spera, ştia că 
Darh nu va veni decât însoțit de tatăl său care nu concepea 
să rămână în afara unor evenimente atât de importante. 

Pentru orice eventualitate, avea pregătită varianta de 
rezervă, în cazul în care cei aşteptaţi nu vor sosi la timp. 
Echivala cu un act sinucigaş şi tocmai de aceea spera să nu 
se ajungă la aşa ceva. Sau dacă se va ajunge, măcar familia 
ei să fie la mare distanță de Transcenda. 

Nu mai era convinsă acum că procedase bine lăsându- 
se capturată. Anticipase corect că Hantar o va aduce aici, în 
locul care să o facă inofensivă pentru el, dar şi — spre 
neatenția lui — aproape de sursa la care voia ea să ajungă. 
Totuşi, i se părea că, dacă ar fi rămas activă, ar fi influenţat 
direct evenimentele şi şi-ar fi atins mai uşor obiectivele. 
Dar nu i-ar mai fi adormit vigilenţa lui Hantar şi, mai ales, 
nu ar fi ajuns atât de uşor aproape de locul dorit. Acum, 
însă, nu se mai putea schimba nimic. 

Închise ochii încercând să-şi conserve energiile. Ştia 
că va avea nevoie de fiecare strop. 


Transcenda îşi etala aceeaşi grandoare prin scutul său 
de forță care emana în spaţiu lumina albăstruie specifică. 

În zona sa ecuatorială planeta era înconjurată de 
navele-fulger ale lui Hantar, dispuse la distanțe egale una 
de alta. Deşi se aflau în apropierea scutului, la marginea sa 

exterioară, acestea puteau acoperi cu focul lor toată 
suprafaţa planetei. 

Era clar pentru Sal-Gal că nu se putea strecura 
nevăzut, chiar dacă avea câmpul de invizibilitate activat; 
navele de tip fulger aveau senzori foarte sensibili. Şi chiar 
dacă ar fi riscat o pătrundere prin zona polilor, tot nu ar fi 
putut ajunge pe suprafaţa planetei din cauza scutului de 
forță prin care era strict necesar să 1 se creeze un culoar de 
trecere. 

Sal-Gal se gândi că trebuie să ia legătura cu Zalmonin 
prin intermediul diamantului su-eng, dar îi era teamă că, 
aflat probabil prin apropiere, pe una din navele sale, Hantar 
îi va intercepta mesajul. Desigur că nu i-ar fi putut 
înregistra discuţia, fiecare convorbire efectuându-se pe o 
frecvenţă strict specifică celor două diamante conectate, dar 
i-ar fi putut sesiza prezenţa. 

Îl oprise pe „Sherkan” la o distanţă sigură, astfel încât 
să nu-şi deconspire prezenţa şi acum privea nehotărât pe 
ecranul central al navei. 

Darh şi Araina stăteau în spatele lui, aşezaţi în două 
fotolii de la pupitrele auxiliare de comandă, şi aşteptau ca 
Sal să ia o decizie. 

Cum era de aşteptat, Darh îşi pierdu răbdarea şi-l 
interpelă cu o nedisimulată ironie: 

- Hai, tăticule salvator de galaxii, iei o hotărâre sau te- 
ai împotmolit înainte de a începe? Am ajuns la Transcenda 
şi trebuie să distrugem Sursa din interiorul ei. Cum facem? 
Îi tragem un scurtcircuit telepatie sau aruncăm cu 
bomfaierul în ea? Parcă pe Vastara erai foarte grăbit. 

- Ce-i, fiule, ţi-a venit curajul şoricelului ascuns sub 
coada pisicii?, i-o întoarse Sal. După ce am făcut eu din 

„Sherkan” cea mai puternică navă din galaxie, te-a găsit şi 
pe tine cheful de bătălii cosmice. 

Darh se pregăti să-i dea o replică la fel de acidă, dar îl 
întrerupse Araina: 

- Domnilor, lăsaţi, vă rog, tachinările acestea de tip 
terestru, că nu avem timp de pierdut! Haideţi să găsim 
împreună o soluție de a ajunge pe planetă! 

Sal le spuse dilema sa: 

- Hantar şi-a adus aici întreaga sa mini-flotă de nave- 
fulger şi nu cred că îi putem distruge toate forțele. Aş 
încerca să iau legătura cu Marii Învăţaţi ca să ne creeze un 
culoar de trecere, dar mi-e teamă că ni se va sesiza prezența 
şi vom fi atacați violent. 

- Indiferent ce am face, spuse Darh, tot nu vom putea 
trece neobservați. Ne trebuie o cale de acces prin scutul 
planetei chiar dacă ar fi să trecem cu o simplă sferă 
energetică. Deci, neapărat trebuie să îi contactezi pe Marii 
Învăţaţi. 

Araina avu o sugestie: 

- Ne putem schimba locul într-o succesiune aleatorie 
pe tot timpul discuţiei în aşa fel încât să devină foarte 
dificilă localizarea noastră de către navele Preşedintelui. 

- Până la urmă, rosti Sal, voi apela Transcenda pe 
calea normală de comunicaţie, dacă tot vom fi descoperiţi. 
Şi ne vom schimba locul numai dacă navele lui Hantar vor 
deveni agresive. 

Apoi spuse către computer: 

- Sherkane, deschide, te rog, un canal de comunicare 
cu Zalmonin şi fii cu ochii pe surorile tale vitrege! 

Mai repede decât s-ar fi aşteptat cei trei, chipul blând 
al lui Zalmonin apăru pe ecranul central. 


248 


SĂMÂNȚA RĂULUI 


- Sal-Gal, rosti el, care sunt circumstanţele pentru 
care te afli aici? 

- Şi eu mă bucur că te revăd, îi răspunse pământeanul 
intrigat puţin de răceala cu care i se păruse că îl întâmpină 
bătrânul. Să înţeleg că nu sunt bine-venit? 

- Aaa, nu, dimpotrivă! La serviciile pe care le-ai făcut 
tu galaxiei, vei fi întotdeauna bine venit pe Transcenda. 
Voiam, de fapt, să aflu dacă vizita ta are legătură directă cu 
această nouă criză care se manifestă tot mai acut. 

- Defineşte criza din punctul vostru de vedere ca să 
ştiu dacă suntem pe aceleaşi coordonate! Nu de alta, dar s- 
ar putea ca voi să mă aşteptaţi pentru ceva, iar eu să fi venit 
pentru altceva. 

Sal-Gal încerca astfel să-l tragă puțin de limbă pe 
Zalmonin pentru a afla mai multe detalii despre ce se 
întâmplă cu adevărat în galaxie, de la cea mai autorizată 
sursă. 

Marele Învăţat răspunse fără nicio ezitare, dorind şi el 
să-şi lămurească unele aspecte legate de poziţia lui Sal-Gal 
în cadrul noii crize: 

- Am fost atacați de peste zece mii de nave ale 
Rătăcitorilor. Luptele se poartă acum la marginea galaxiei, 
dar invadatorii încep să pătrundă deja în interior prin canale 
subspațiale. 

- Ai văzut tu navele respective sau aşa v-a minţit şi pe 
voi Hantar? 

- Nu ne-a mințit nimeni. Noi chiar am perceput cu 
mult timp înainte fluctuații majore în echilibrul energetic 
intergalactic. Atacul este cât se poate de real, Sal-Gal, iar 
galaxia este într-un mare pericol. Tu deții, cumva, 
informații suplimentare care ne-ar putea ajuta? 

- Eu deţin informaţia că Hantar este un impostor. 

- Nu ştiu cum vei proba o astfel de afirmaţie, dar în 
acelaşi timp Hantar te acuză pe tine că eşti complicele 
Hinei despre care susţine cu dovezi plauzibile că este spion 
al Rătăcitorilor. 

- Minte de o să vă îngheţe scutul planetei! 

- Atacul pe care l-a anticipat Hantar s-a produs deja, 
chiar cu mare precizie. Toate Flotele de luptă ale Noii 
Galaxii sunt angajate în conflict la ordinul său. Din punctul 
tău de vedere, în ce privință minte Hantar? 

Sal-Gal era descumpănit. Fusese luat prin surprindere. 
Nu se aşteptase ca atacul Rătăcitorilor să fie real. ÎL credea 
o invenție a lui Hantar, parte din planul său diabolic de 
dominație galactică. Dar pe Zalmonin trebuia să îl creadă. 
Totuşi, ceva nu se potrivea aici. Dacă Hantar era adevăratul 
spion al Rătăcitorilor, aşa cum dedusese el anterior, din 
analiza faptelor, de ce acesta lupta chiar împotriva 
invadatorilor pe care ar fi fost normal să-i sprijine? Şi de ce 
atacul se produsese mult, mult mai devreme decât îi 
spusese Hina? Mai exista o explicaţie plauzibilă, o şansă de 
reabilitare a soției sale pe care nu accepta sub nicio formă 
să o creadă vinovată de ceva — ca acest atac să nu fie al 
Rătăcitorilor, ci al oricui altcuiva. 

Į se adresă din nou lui Zalmonin încercând să câştige 
timp: 

- Hai să discutăm față în față toate detaliile! 
Deschide-mi, te rog, un culoar prin scutul Transcendei! 
Dacă nu mă primiţi cu nava, voi veni cu o sferă energetică, 
împreună cu fiul meu, Darh, şi cu prietena lui, Araina. 

- Tu poţi veni împreună cu Darh, dar fata, care nu are 
gena trans, trebuie să rămână afară, deoarece aici nu îi mai 
poate asigura nimeni protecția. La fiecare o mie de ani noi 

intrăm într-o stare de stază ce ne face total inactivi, în care 
ne revitalizăm pentru următorii o mie de ani. Acum 
parcurgem un astfel de moment. Eu am rămas singurul, 
dintre străjerii templului sacru, încă lucid, dar nu voi mai 
rezista mai mult de câteva ore transcende. 

- Vi s-a nimerit staza asta chiar acum? Nu cumva 
atacul a fost gândit tocmai să se suprapună pe inactivitatea 
voastră? Zic şi eu. Dar nu-i nimic. Deschide-ne culoarul şi 
apoi mergi liniştit la culcare că mă ocup eu de toate 
problemele! 

- Nu mi-ai spus de ce vrei să cobori pe Transcenda. 

- Vreau să ajung în Biblioteca voastră şi de acolo mai 
departe, în labirintul din adâncul planetei. Dar să nu cumva 
să-i spui lui Hantar despre intenţiile mele! 

- Poate fi ceva foarte periculos să mergi acolo. În 
privinţa lui Hantar, îmi pare rău să-ți furnizez o asemenea 
neplăcere, dar el se află deja lângă mine şi vrea să discute 
cu tine. 

Era un lucru care nu-i convenea deloc lui Sal-Gal, dar 
acum nu mai avea ce face. Oricum, îşi spuse că mai 
devreme sau mai târziu, confruntarea dintre ei tot avea să 
aibă loc. Îi părea rău doar pentru faptul că Hantar i-a aflat 
intențiile. 

Însă ceva neaşteptat avea să salveze situaţia lui Sal- 
Gal. Hantar, care apăru acum pe ecran, înţelesese greşit 
demersul pământeanului. Îi spuse: 

- Sal-Gal, nu ştiu cum ai reuşit să afli că Hina este 
prizonieră chiar în Labirint, dar consideră că tentativa ta de 
a o salva a eşuat deja. Nu îţi voi permite să ajungi la ea 
atâta timp cât soția ta reprezintă încă o mare ameninţare la 
adresa galaxiei. 

Sal făcu ochii mari, dar nici de data aceasta nu-şi 
trădă mirarea. Deci, Hina se afla pe Transcenda. Da, îşi 
amintea că soţia sa îi spusese, în acel mesaj holografic, că 
va fi şi ea prezentă aici. Dar prizonieră?! Un motiv în plus 
ca ei să coboare pe planetă şi să o elibereze. Dar cum? 

În mintea lui Sal-Gal se produse o schimbare de 
prioritate. Trebuia mai întâi să-şi salveze soția. După aceea 
le va spune Hina cum să ajungă la Sursă şi cum să o 
distrugă. 

Până atunci, însă, era nevoit să-l asculte pe Hantar şi 
să speculeze o eventuală slăbiciune a sa. 

Preşedintele continuă să-i vorbească: 

- Totul ar fi fost simplu, criza s-ar fi rezolvat mult mai 
repede, iar Hina ar fi putut fi din nou liberă dacă nu te-ai fi 
amestecat tu. 

- Eu?! Eu m-am amestecat? Măi, nene, eu stăteam în 
legea mea şi habar n-aveam de zbuciumul vostru galactic. 
Adu-ţi aminte că m-ai chemat din concediu! Tu ne-ai 
amestecat pe toţi încercând să faci din noi un mare ghiveci. 
Ai o clară tendință dictatorială. Ţi i-ai subordonat până şi 
pe Marii Învăţaţi pe care toată galaxia îi respectă, numai tu 
îi tratezi ca pe nişte valeți. 

- Ce vorbeşti?! Când i-am desconsiderat eu pe Marii 
Învăţaţi? 

- Când ai pătruns ilegal în subsolul Transcendei, când 
ai încălcat protocolul de acces mergând mult mai departe 
decât ți se dăduse voie, când ai adus-o aici pe Hina fără 
ştirea lor. Da” chiar! De când ai tu acces la culoarele prin 
scutul Transcendei? 

- Sal-Gal, vorbeşti despre nişte lucruri care te 
depăşeşc complet. Tot ce am făcut a fost pentru cauza 
nobilă de a zădărnici invazia Rătăcitorilor. Iar la facilitățile 

defensive ale planetei am primit accesul cu mai mult timp 
în urmă, prin consensul Marilor Învăţaţi care, apropiindu-se 
de perioada de stază, trebuiau să lase soarta Transcendei pe 
mâna cuiva de mare încredere. 

- Şi-uite-aşa le-a venit ideea să pună ursul paznic la 
borcanul cu miere! Măi să fiu al... noulea dacă pricep! De 
ce era nevoie să lase planeta în grija ta? În mod sigur s-au 
mai parcurs şi alte perioade de stază şi presupun că nu a 
fost nevoie de o astfel de predare-primire către de-ăştia ca 
tine, de... „mare încredere”!! Zalmonin, dacă mai eşti prin 
apropiere şi nu te-a-ntors ăsta cu cheia ca să gândeşti cum 
vrea el, află de la mine că atunci când vă veţi trezi, veți mai 
găsi din Transcenda voastră doar un borcan gol şi un urs 
lingându-se pe bot. 

- Acum este un caz absolut special, Sal-Gal, continuă 
Preşedintele. Parcurgem o criză foarte gravă a cărei 
rezolvare depinde în foarte mare măsură de planeta sacră. 
De aceea cineva trebuie să aibă acces la toate facilitățile 
acesteia. Dar hai să cădem la o înţelegere! O eliberez pe 
Hina şi ţi-o trimit pe navă imediat ce Darh ajunge la mine. 
Oricât ți s-ar părea de neverosimil, şi din păcate nu îţi pot 
oferi acum mai multe detalii, am nevoie de fiul tău tocmai 
pentru înfrângerea invadatorilor. Trebuie să mă crezi pe 
cuvânt. Ce zici? Eşti de acord? 

- Nu sunt de niciun acord, pentru că tu ai mai încercat 
să ne omori de două ori şi de aceea nu am încredere de tine. 
Dacă Darh era atât de important pentru apărarea galaxiei, 
ti-ai fi ținut navele acasă şi nu ne-ai fi atacat. 

- Tu înţelegi totul greşit sau dacă înţelegi cât de cât, 
răstălmăceşti. V-am atacat deoarece v-am perceput ca pe 
nişte participanţi la complotul Hinei. Recunosc că am 

greşit, că m-am grăbit. Acum trebuie să lăsăm amândoi 
orgoliile de-o parte şi să punem mai presus de orice 
interesele galaxiei. În plus, soţia ta poate fi salvată, dar 
numai dacă voi deveniți cooperanţi. 

- Hai,măi, „ursulețule”, lasă-mă cu vrăjeala ta, că încă 
îmi mai ţiuie urechile de la torpilele navelor tale. Cu cine 
crezi tu că stai de vorbă? Cu lacheii din administrația ta 
prezidenţială? 

- Nu mă crezi. Sal-Gal, în adâncul Transcendei se află 
un dispozitiv care ne poate rezolva foarte uşor criza. 
Trebuie doar să te conformezi cererilor mele. În caz 
contrar, vei fi responsabil de distrugerea galaxiei. 

- Da, parcă ştiu teoria ta: recompui Cristalul Soarelui 
care este cea mai redutabilă armă împotriva Rătăcitorilor. 
Recompune-l singur, măi! Darh nu pleacă de lângă mine. 

- Bine, voi salva singur galaxia, dar tu nu vei mai 
avea atunci niciun merit. Am un plan de rezervă care va 
funcţiona şi fără fiul sau acordul tău. Îţi mai fac o ultimă 
propunere. Chiar dacă nu îl trimiți pe Darh, dar nu te 
amesteci, o eliberez pe Hina la sfârşitul ostilităților, în 
schimbul teritoriului acela de pe planeta Pământ. 

- Păi tu crezi că munții Bucegi sunt ai mei? Mi i-a 
lăsat bunica moştenire şi eu am neglijat că sunt descendent 
de-al lui Burebista sau cum? 

- Îi cumperi pentru mine, după cum am stabilit. Te las 
să te gândeşti o oră transcendă. Dacă o vrei pe Hina 
imediat, trimite-l la mine pe Darh! 

Legătura se întrerupse, iar Sal-Gal se întoarse spre cei 
doi tineri, fără să spună nimic. 

Se aşternu o linişte apăsătoare. Sal încă prelucra 
datele discuţiei cu cei doi fiind intrigat mai ales de faptul că 

Hantar avea şi un interes ascuns pe Pământ, iar Darh nu 
îndrăznea încă să-i întrerupă gândurile. 

După un timp, Araina fu nevoită să rupă tăcerea 
pentru a face un anunţ important: 

- Sal, cred că în tot timpul discuţiei tale, navele 
Preşedintelui au căutat să ne afle poziţia. Nu numai că au 
reuşit să ne descopere, dar şi-au schimbat şi dispozitivul cu 
intenţia clară de a ne încercui. 

- Nu mi se pare, îi răspunse el. Toate navele lui 
Hantar par a fi rămas la locul lor. 

- Doar cele din faţa noastră. Mai mult de patruzeci de 
nave din spatele planetei, cele pe care nu le vedeam pe 
ecran, s-au învăluit în scutul nedetectabil şi au venit spre 
noi. 

- Sherkane, strigă Sal-Gal la computer, câte nave- 
fulger sunt în jurul nostru? 

- Patruzeci şi două de nave au format un dispozitiv 
semisferic în spatele nostru, blocându-ne orice retragere. 

- lar înaintarea ne este barată de navele vizibile din 
față. Şi tu nu dai nicio alarmă, măi, Sherkane?! 

- Am monitorizat permanent întrega situaţie tactică şi 
am afişat-o în regim subtil pe panoul de comandă auxiliar. 
Nu te-am avertizat direct pentru a-i lăsa impresia lui Hantar 
că ne poate lua prin surprindere. El nu ştie că în spectrul 
meu „foton — D3M”, navele sale, chiar şi ascunse, devin 
foarte uşor de reperat. 

- Eee, aşa mai vii de-acasă! Bravo! Ai procedat 
corect. Presupun că în situația în care toate navele astea vor 
deschide focul asupra noastră, tu vei avea posibilitatea de a 
rezista şi riposta fără probleme. 

- Incorect. Dacă toate navele vor trage, vom fi nevoiţi 
să executăm un salt hiperspaţial pentru a scăpa, dar nu mai 
târziu de cincisprezece minute terestre de la începutul 
atacului. 

- Păi, măăăăăiii, nuuuu!! Trebuie neapărat să 
rămânem aici şi chiar să ajungem pe Transcenda. Fuga este 
total exclusă. 

- Pot riposta şi executa diferite manevre de întârziere, 
dar nu putem rezista foarte mult în fața unui adversar atât 
de puternic. În total sunt o sută de nave-fulger aproape 
similare mie ca putere de foc. 

- Bine, lasă că mai trag eu de timp. Poziţia noastră 
este cunoscută acum? 

- După modul cum s-au dispus navele adverse, da. 

- Atunci renunță la scutul de invizibilitate! Să-i creem 
impresia lui Hantar că suntem cooperanți. 

„Sherkan” îşi vizualiză silueta maiestoasă în forma sa 
nemodificată, ca de pisică de mare regală. 

În scurt timp apărură în spectrul vizibil toate navele 
care îl înconjurau. Sal-Gal nu ştia dacă este un gest de 
încredere sau de intimidare din partea lui Hantar, dar 
înțelese că blocada Transcendei, ramificată acum şi asupra 
navei sale, avea rolul de a-i permite accesul pe planeta 
sacră numai în condițiile impuse de Preşedinte. Şi nu avea 
nicio idee cum ar putea prelua controlul acestei dispute a 
lor, în condiţiile în care nu se mai putea baza nici pe 
sprijinul Marilor Învățaţi. 

Străinul urmărea cu atenție derularea evenimentelor. 
Era mulțumit că Darh ajunsese în zona Transcendei, dar îl 
îngrijora faptul că părea un lucru imposibil coborârea lui pe 
planetă, din cauza blocadei impuse de navele lui Hantar. Se 
gândea că, la nevoie, îl va lua în nava sa şi va pătrunde 
silențios prin scutul planetei, ducându-l pe tânăr direct la A 
Doua Poartă, prin intrarea secretă din munte, necunoscută 
celorlalți. Totuşi, prefera să mai aştepte puţin, sperând că 
Sal-Gal va găsi o modalitate de a străpunge barajul. Era în 
continuare foarte important pentru el să nu-şi facă simțită 
prezența decât în caz extrem şi față de un număr strict 
limitat de persoane. 

Mai avea o îngrijorare. Hina nu dăduse semnalul că s- 
a eliberat, ceea ce însemna, într-o mare probabilitate, că nu 
reuşise să penetreze capcana energetică a lui Hantar. Nu era 
surprins de asta. Măsurătorile efectuate chiar şi de la mare 
distanță îi arătau că „Sămânţa” capătă puteri tot mai mari. 

Înţelegea foarte clar că lucrurile trebuie grăbite. Pe 
de o parte influenţa „Seminţei” creştea tot mai mult 
existând riscul unei eliberări spontane a ceea ce germina în 
ea, iar pe de alta, Hina, nefiind la curent cu evenimentele de 
afară, putea lua decizia extremă de a distruge totul. 

Îşi zise că poate ar trebui să rişte o penetrare a 
scutului planetei pentru a ajunge la Hina şi a o elibera 
încercând să distrugă capcana cu arma sa, dar era destul de 
riscant atâta timp cât Hantar se afla pe Transcenda. l-ar fi 
putut percepe prezenţa, ceea ce l-ar fi determinat aproape 
sigur pe Preşedinte să recurgă la planul său de rezervă, 
chiar dacă era de aşteptat să nu şi-l dorească, dintr-un motiv 
relativ simplu — pe Hantar îl avantaja foarte mult ordinea 
actuală a galaxiei pe care nu avea interesul să o schimbe. În 
plus, fără Darh era inutil să ajungă la Hina. 

Din fericire, încă îşi mai permitea să aştepte. Nu 
foarte mult însă. Singurul lucru pe care îl putea face acum 
era să urmărească cu mare atenţie ce se întâmplă şi să fie 
gata oricând se acționeze conform intereselor sale. 


Sal-Gal rămăsese în picioare în fața ecranului central 
al navei, cu degetele arătătoare proptite în tâmple. Incerca 
să-şi limpezească gândurile, să pătrundă logica lucrurilor, 

dar parcă misterele crizei galactice îi depăşeau pe moment 
puterea de concentrare. 

Darh îi surprinse poziția ciudată şi îi zise: 

- Ce vrei să faci? Să-ţi zbori creierii cu degetele? 
Împrumută mai bine arma de braţ a Arainei, dar înainte de 
asta, hai să ieşim într-un fel din încurcătura în care am 
intrat! Hantar mă vrea pe planetă, noi vrem să ajungem tot 
pe planetă. Hai să mergem atunci, să-i facem jocul 
Preşedintelui până când ne va veni la îndemână să 
distrugem Sursa! Puțin ne mai pasă nouă că după aceea îl 
lăsăm cu buza umflată. 

- Nu-i chiar atât de simplu, fiule. Crezi că Hantar este 
prost să ne lase să facem ce vrem? Când o pune laba lui de 
„urs” pe noi, ne mănâncă cu „borcanul cu miere” cu tot! 
Trebuie mai întâi să-mi lămuresc cum stau lucrurile, mai 
ales în privința ta. De ce te vor toți pe planetă? Şi Hantar şi 
Hina şi eu. Nici măcar despre mine nu ştiu de ce te vreau 
acolo. 

- Mama mă vrea pe Transcenda?! Când ţi-a spus asta? 
A stabilit un contact cu tine? 

- Nu acum. Mi-a spus cu mai mult timp în urmă. 

- Când? Şi de ce nu mi-ai spus şi mie? 

- Mi-a transmis ceva cifrat, odată, parcă era chiar 
atunci când am discutat înainte de arestarea ei, dădu Sal un 
răspuns evaziv. Hai, nu-mi perturba concentrarea cu 
întrebările tale! 

- Suntem într-o mare dilemă, reveni Darh la discuția 
inițială. Hantar vorbeşte despre un dispozitiv aflat în 
adâncul Transcendei cu ajutorul căruia îi poate învinge pe 
Rătăcitori. De ce nu poate să-l folosească fără ajutorul meu 

este greu de înţeles, dar se mai pune problema şi dacă el se 
referă tot la Sursa asta de care ne-am împiedicat şi noi. Eu 
cred că dispozitivul lui şi Sursa noastră reprezintă unul şi 
acelaşi lucru. De aceea te întreb şi eu acum, aşa, că nu ştiu 
ce să mai cred: eşti sigur că trebuie să distrugem Sursa de 
care tot vorbim? Nu rămânem, cumva, fără apărare? 

- Mai lasă-mă puţin să mă gândesc! 

- Ce să te mai las, că trece ora transcendă! Hai să 
gândim cu voce tare! Invazia este reală. Se dau lupte grele 
la marginea galaxiei. Rătăcitorii au început să pătrundă în 
interior. Hantar susține că îi poate opri cu ajutorul acestei 
Surse din adâncul Transcendei pe care, probabil, nu o poate 
activa decât cu ajutorul meu. Totul pare să aibă un sens, 
până când vii tu şi spui că trebuie să facem totul pe invers — 
să distrugem, şi nu să activăm Sursa, să ne opunem lui 
Hantar, nu să-l ajutăm, să-i lăsăm pe Rătăcitori să ne 
invadeze, nu să-i oprim. Să nu mă înţelegi greşit! Nu te 
învinuiesc cu nimic. Încerc doar să îmi explic ce se 
întâmplă şi mai ales ce decizie trebuie să luăm. 

- Ce înseamnă, domnule, să fii oricât de deştept, dar 
să nu ai mintea coaptă! Gata, doar niţel l-ai ascultat pe 
Hantar şi te-ai şi lăsat prostit de vorbele lui. Ia să gândim 
noi puţin pe dos, tot aşa cu voce tare! Dar dacă nu ne atacă 
Rătăcitorii, care nu aveau cum să ajungă atât de repede, ci 
oricine altcineva? Dacă Hantar, indiferent cine ne 
agresează, vrea să activeze Sursa asta pentru a-i ajuta pe 
invadatori, nu pentru a-i opri? Dacă odată ajunşi pe 
Transcenda, Preşedintele ne face prizonieri pe viaţă? Dacă 
ar trebui, poate, să avem mai multă încredere în Hina decât 
în Hantar, duşmanul ei? 


260 


SĂMÂNȚA RĂULUI 


- Da, ai dreptate, iartă-mă! Mama are prioritate 
absolută. Hai să o eliberăm şi ne va spune ea ce va trebui să 
facem! 

- M-am gândit şi eu la asta, dar nu ştiu cum să 
procedăm. 

Araina aştepta ca cei doi să facă o pauză pentru a 
interveni. 

- Sal, spuse ea, nu ştiu cât de multă importanţă are în 
contextul actual următoarea informație, dar sunt sigură că 
vei fi interesat să o iei în calculele tale. Computerul navei 
noastre afişează pe panoul auxiliar de comandă diferiți 
parametri galactici: energetici, de locaţie, de fluctuații 
subspațiale şi de multe alte feluri — nu mai detaliez — 
necesari în general pentru navigaţie. Ei nu sunt neapărat 
importanți pentru noi, mai ales că de toate navigația noastră 
este responsabil computerul, dar, pentru că m-am ocupat 
anterior de această problemă, un anumit parametru mi-a 
atras, fără să vreau, atenția. Am făcut nişte prospecţii pe 
reglajul fin al senzorilor de stare... 

- Spune, Araina, ce ai descoperit?, întrebă Sal 
nerăbdător. 

Fata îşi dădu seama că a exagerat puţin cu explicațiile 
şi o spuse de data aceasta direct: 

- Plasa Marelui Dragon se reîncarcă. 

- Eşti sigură??!!, sări Sal-Gal ca ars îndreptându-se 
spre ea. 

- Sunt foarte sigură. Nivelul energetic a ajuns la 0,9% 
şi creşte foarte lent. Nu este o valoare alarmantă, dar mi se 
pare, totuşi, un fapt deosebit că plasa se reactivează. 

- Ba este foarte alarmant. Specialiştii noştri şi-or fi dat 
seama? 

- Nu ştiu ce să spun. Înclin să cred că nu, dacă nu o 
monitorizează în regim permanent. Senzorii lui Sherkan 
sunt extrem de sensibili, iar energia plasei creşte cu valori 
foarte mici, practic pe nesimţite. Dacă nu m-ai fi pus tu să 
cercetez istoricul fenomenului şi nu aş fi fost familiarizată 
cu întreaga sa problematică analitică, nu aş fi sesizat 
niciodată fluctuaţia de câmp. 

- Ai idee când a început să se încarce? 

- Dacă a avut acelaşi ritm subtil de creştere, cred că în 
urmă cu doar câteva zile standard galactice. Cam de când 
au atacat Rătăcitorii. 

Darh întrebă şi el apropiindu-se de cei doi: 

- La o creştere atât de mică, dacă plasa este 
interconectată, după cum ai spus la prezentare, mai poți să 
afli care sunt punctele şi modalitatea de încărcare? 

- Este foarte greu, după cum ţi-ai dat seama, tocmai 
pentru că reţeaua este interconectată şi diferenţa de 
potențial, minimă. În mod aproape cert, încărcarea nu se 
face prin globuri de foc, ceea ce ar fi creat o variaţie mai 
amplă, ci printr-o sursă foarte slabă, dar continuă pe care eu 
aş risca să o localizez în... nu sunt sigură... 

- Unde?, răbufni Sal nemaiavând răbdare. 

- Undeva în Sfera Interzisă. Deşi energia este foarte 
slabă şi nu i se poate sesiza cu certitudine sensul, şi în plus, 
amprenta plasei, deja existentă, o absoarbe cu mare viteză, 
parcă totuşi creşterea este dinspre zona central galactică. 

Sal-Gal nu mai întrebă nimic. Se retrase discret 
aşezându-se în fotoliul de la pupitrul central. Percepea 
evenimentul semnalat de Araina ca pe o lovitură 
devastatoare aplicată credibilității Hinei. Era complet 
descumpănit. Îl cuprinse un puternic sentiment de 

descurajare. Hina îl minţise şi în față, şi prin omisiune. Se 
prefăcuse a fi prietenă, dar nu suflase o vorbă despre 
energia distructivă a Dragonului, lăsată lor „cadou” pentru 
momentul când cărţile aveau să fie date pe față. Şi acel 
moment sosise. Se întrebă în continuare dacă lucrurile stau, 
într-adevăr, aşa. Refuza să creadă. Ar fi vrut acum să plece 
pe Pământ şi să uite de tot. Mai avea o singură speranţă — să 
nu fie Rătăcitorii cei care îi atacă acum, plasa să nu aibă o 
încărcare, ci doar o fluctuație accidentală şi, deci, Hina să 
nu aibă nicio legătură cu toate acestea. 

Dar ceva şi mai grav îl trezi din deznădejde, 
aruncându-l din nou în ghearele ascuțite ale realităţii crude. 

- Cod roşu de atac, îi anunţă computerul. Navele- 
fulger care ne înconjoară au deschis focul simultan. Impact 
în cinci secunde. 

- Ce se mai întâmplă?, întrebă Sal-Gal către nimeni, 
parcă trezit dintr-un vis urât. 

- Ce să se întâmple?, îi răspunse Darh. A trecut ora 
transcendă şi Hantar ne arată că se ţine de cuvânt. Putem 
deduce din asta că a picat orice înțelegere pe care ne-o 
propusese el. 

- Poate că este mai bine aşa. 

- Şi cum ajungem pe Transcenda fără ajutorul lui? 

- Nici nu a intrat în calculele noastre să ne ajute el. 

- Dar nici altă posibilitate nu avem în condiţiile în 
care nu ne mai putem baza pe Marii Învăţaţi, cei care 
constituiau, de fapt, singura noastră speranţă. 

- Atunci, vom fi nevoiţi să ajungem pe planetă tot prin 
intermediul lui Hantar, dar a unui Hantar învins, încolțit, 

adus în faza în care nu mai are încotro şi este nevoit să 
accepte condițiile noastre. 

- Nu vom găsi un asemenea „Hantar” nici în visele 
noastre cele mai frumoase. Deocamdată, câteva zeci de 
nave de-ale lui trag în noi ca la Revelionul nebunilor! 

Sal-Gal nu-i mai răspunse. Privi pe ecran pentru a 
vedea care este situația de afară. Spera în miracolul de a 
învinge flota lui Hantar, determinându-şi adversarul să 
capituleze şi se baza instinctiv pe modificările făcute de 
Hina navei sale. 

Deşi era supus unui foc intens, „Sherkan” rezista. 
Toate loviturile se opreau în scutul de mare distanță, dar 
computerul îl prevenise că situaţia nu va dura la nesfârşit. 

Lăsându-se convins de ideea că Hina 1-a dotat nava şi 
cu mijloace ultra-performante de atac, nu numai de apărare, 
îi spuse computerului: 

- Sherkane, este o chestiune vitală care nu suportă 
nicio concesie. Te priveşte cum o faci, dar vreau să ieşi 
învingător din confruntarea cu navele lui Hantar. Foloseşte 
toate mijloacele şi strategiile de luptă posibile! 

- Este aproape imposibil să înving, dar dacă insişti, 
mă voi angaja în luptă la întreaga mea capacitate. Când voi 
ajunge în punctul critic de rezistență, voi face un salt 
hiperspațial cât mai îndepărtat, pentru refacerea sistemelor 
de luptă. 

- După care ne întoarcem şi continuăm bătălia până 
când învingem. 

- Da, dar, îi şopti Darh, în timpul cât ne refacem noi 
sistemele, şi le vor reface şi adversarii noştri. 

- Taci, măi, nu-l mai descuraja şi tu!, îi răspunse Sal 
tot şoptit. Navele pe care le va dezintegra, nu se vor mai 
putea reface, că doar nu sunt dragoni energetici. 

Apoi spuse tare, către computer: 

- la-uzi, Sherkane, fiul meu nu te crede în stare să 
distrugi nici jumătate din surorile tale nesuferite! 


Zalmonin simţi că 1 se apropie momentul. Se îndreptă 
grăbit spre clădirea în care urma să-şi petreacă perioada de 
stază. Rămăsese ultimul, toţi ceilalți fiind deja conectaţi la 
dispozitivul de regenerare. Totul se întâmpla într-o incintă 
separată, chiar ascunsă, pe care computerul propriu, cel 
care supraveghea tot procesul, o închidea în urma ultimului 
intrat printr-un complicat sistem de protecție. 

Bătrânul ştia că odată intrat în acel edificiu, nu va mai 
putea să influenţeze cu nimic evenimentele de pe planetă şi 
cu atât mai puțin pe cele din galaxie. De aceea, dacă voia să 
mai întreprindă ceva, trebuia să o facă acum. 

Deşi toate atuurile păreau să fie de partea lui Hantar, 
el nu percepuse nimic ostil la adresa galaxiei din partea lui 
Sal-Gal, ci dimpotrivă, simţea aceeaşi disponibilitate a 
pământeanului de a se sacrifica pentru binele celorlalţi. În 
acelaşi timp, avusese o uşoară percepție negativă în starea 
emoțională a Preşedintelui când acesta vorbise de planul 
său de rezervă. Nu ştia cine are dreptate, dar simţea că 
trebuie să echilibreze balanţa de forțe şi să le dea celor doi 

şanse relativ egale. Miza şi pe faptul că Sal-Gal îşi va 
schimba opinia şi comportamentul în situaţia în care va 
înțelege că greşeşte, în situația că dreptatea nu va fi de 
partea lui. 

Profitând de faptul că Hantar părăsise Transcenda, 
plecând pe F.G.-1, îşi scoase diamantul su-eng şi formă 
conexiunea cu Sal-Gal transmițându-i următorul mesaj: 
„Nu ai probat cu nimic vinovăția lui Hantar şi ştiu că îmi 
asum un mare risc prin care pun în pericol întreaga galaxie, 
dar ceva îmi spune că trebuie să am încredere în tine şi să 
îți acord şansa de a avea dreptate. Ţi-am deschis un culoar 
de trecere prin scutul Transcendei, la coordonatele E45- 
L28, prin care poţi veni doar cu o sferă de transport. Vei fi 
aproape de intrarea în Bibliotecă, iar drumul spre ţinta ta îl 
vei găsi uşor. În adâncul planetei este ceva necunoscut şi, 
credem noi, periculos. Hantar a fost acolo şi pare că s-a 
contaminat cu ceva. Ai grijă, Sal-Gal, şi mai ales fii 
responsabil de soarta galaxiei, indiferent care îţi vor fi 
tentațiile personale! Succes! Am un mare regret că nu te pot 
ajuta mai mult.” 

Încheind transmisia, Zalmonin intră în clădire, 
deschise capsula de stază care îi era rezervată şi intră în ea. 
În urma lui, computerul incintei securiză toate intrările şi 
începu derularea programului de revitalizare a Marilor 
Învăţaţi. 


Sal-Gal ascultă de două ori mesajul trimis de 
Zalmonin ca să fie sigur că nu se înseală. In condiţii 
normale s-ar fi bucurat, dar acum nu ştia ce să mai creadă. 

Reîncărcarea plasei energetice îi bulversase complet 
raționamentele. În noile condiţii, totul îşi păstra logica 
numai dacă Hina îl minţise... 

- Ce s-a mai întâmplat?, îl întrebă Darh care îl văzuse 
dus cu gândul undeva foarte departe. Ai fixat ecranul 
central ca şi cum ai vrea să tragi în Hantar cu gândurile tale 
negre. 

- Dacă aş fi putut face asta, l-aş fi spulberat până 
acum. Ce să se-ntâmple? Mi-a trimis Zalmonin un mesaj, 
înainte de a merge la culcare. 

- Şi ce spune? 

- Că ei au plecat la Olimpiada de sforăituri şi mă lasă 
pe mine în loc pentru a le rezolva problemele. Eeei, nu 
chiar asta, da? aproape. Cică ne-a deschis un culoar de 
trecere prin scutul Transcendei, fără ştirea lui Hantar. 

- Excelent! Şi ce mai aşteptăm? Putem cobori cu 
nava? 

- Nu. Doar noi doi cu o sferă energetică. 

- Oofff!! Atunci, nu e bine. Putem folosi în siguranță 
transportorul subspaţial doar dacă „Sherkan” îşi coboară 
scuturile. Iar acum nu poate. 

Sal-Gal îşi aduse aminte de lupta de afară. Deşi 
aceasta era foarte intensă, el nu o sesizase prea mult fiind 
preocupat de altceva, dar şi pentru că scutul de mare 
distanță încă făcea din tirul advers un zbucium prea 
îndepărtat pentru a fi luat în seamă. Întrebă computerul: 

- Sherkane, în ce stare mai suntem? Câte nave ai 
distrus? 

- Peste cinci minute voi fi nevoit să execut primul 
salt. Au fost avariate şapte nave adverse. 

- Doar şapte?!! Ce se-ntâmplă, ţi-e milă de ele? Şi 
bănuiesc că se vor reface şi astea cât vom lipsi noi. 

- Foarte posibil. Operaţiunea este foarte anevoioasă 
deoarece pentru a avaria o navă trebuie mai întâi să-i 
epuizez rezervele energetice alocate scutului de protecție, 
iar cele de tip „fulger” au rezerve considerabile. A apărut, 
însă, şi o nouă problemă. Se apropie de noi prin subspaţiu 
un număr mare de nave, de clasă necunoscută. 

- Cum adică necunoscută? Să nu-mi spui că sunt 
Rătăcitori! I-o fi chemat Hantar în ajutor? 

Darh deveni şi el foarte atent, iar Araina se ridică 
instinctiv în picioare, îngrijorată de turnura situației. 

ÎI ascultară toți trei cu sufletul la gură pe Sherkan: 

- Este o singură navă de dimensiuni mari, însoțită de o 
mie de nave mai mici, necunoscute ca formă, dar de 
tehnologie similară cu cea coclonă. 

- Cocloni1??!!, se miră Sal-Gal. Ce mai caută şi ăştia 
pe-aici? De fapt, trebuia să mă aştept la ei că vor fi curioşi 
să afle ce se întâmplă în jurul Transcendei şi că îşi vor băga 
nasul neinvitați. 

- Kal Tabol şi-a declarat prezența pe nava mare cu 
valenţe de crucişător şi vrea să îți vorbească. 

- Pune-i moaca pe ecranul central! 

Rămas la vechea idee, Sal-Gal se gândi că era foarte 
puțin probabil ca Hantar să fi apelat la sprijinul coclonilor, 
în primul rând că nu avea nevoie de ei, dar mai ales că i se 
păruse lui că nici nu prea-i suportă. Îi veni ideea să se 
folosească el de cocloni împotriva Preşedintelui, dar îşi 
dădu seama că ei nu vor avea niciun interes să strice alianța 
galactică de care profitau din plin, beneficiind de 
numeroase avantaje. 

Când îi văzu chipul lui Kal Tabol, lăsă totul la voia 
întâmplării. 

Coclonul i se adresă imediat, vizibil grăbit: 

- Sal-Gal, încerc să profit de elementul surpriză. În 
câteva momente vom ieşi din subspaţiu şi vom ataca navele 
lui Hantar. 

- Daaa??!!, îi răspunse pământeanul cu o mirare fără 
margini. Cine ţi-a cerut asta şi de unde ai asemenea nave 
ciudate? 

- Sunt nave coclone de ultimă generație, din clasa 
„paianjen”, varianta perfecționată a „cursei de şoareci”. 

- Şi vrei să ataci cu ele nave de tip fulger? Păi, ţi le 
spulberă Hantar şi cu o tuse seacă! 

- Nu fi chiar atât de sigur! Hina ne-a dat pentru ele o 
tehnologie foarte avansată. În schimbul acesteia ne-a cerut, 
raportat la contextul actual, să te ajutăm să ajungi pe 
Transcenda. Acum a sosit timpul să ne ţinem de 
promisiune. Nu vom putea distruge navele-fulger ale lui 
Hantar, dar i le vom ţine ocupate atâta timp cât tu vei 
acționa pe planetă, cu condiţia să te grăbeşti. Nu ştiu ce vei 
face acolo, dar flota mea îţi va da un răgaz de câteva ore. 

- De ce mă ajuţi, Kal Tabol? De ce nu lupti alături de 
Flotele lui Hantar pentru salvarea galaxiei? Ştii că suntem 
atacați? 

- Da, ştiu, spuse coclonul zâmbind cu subînţeles 
pentru ceea ce urma să spună. Jucăm la două capete, Sal- 
Gal, sau cel puţin asta vei fi tentat să crezi. 

- Păi, e ceva care vă caracterizează. Mă ajutați şi pe 
mine, dar luptaţi şi la marginea galaxiei. Înţeleg că v-a 
cerut Hina să mă sprijiniți, dar mai aveţi voi un motiv 
ascuns, că doar nu sunteţi aşa de săritori, pe gratis. 

- Luptele se dau deja în interior şi nu se desfăşoară 
după cum ne-am dori noi. Te ajutăm deoarece sperăm ca tu, 
aici, să faci ceva care să încline balanța victoriei în 
favoarea noastră. O facem chiar cu riscul de a greşi, 
deoarece ştim că eşti în conflict cu Hantar. Deci, Sal-Gal, 
dacă vrei să beneficiezi de sprijinul nostru, spune-ne mai 
întâi de ce tu cu Hina sunteți împotriva Preşedintelui care 
luptă pentru apărarea galaxiei? 

- Băi, nene, tu ori mă ajuţi ori nu? Nici n-ai venit bine 
şi deja pui condiţii! Hai, ca să nu muriţi de curioşi! Hantar 
a învinuit-o pe soția mea că ar fi spion al Rătăcitorilor ceea 
ce este, desigur, un lucru aberant. Eu am făcut nişte 
cercetări şi am descoperit că, de fapt, el este autorul unor 
acțiuni foarte dubioase. Chiar şi acum, deşi se face că 
opreşte invazia, cine ştie ce pune la cale! Dacă ar fi sincer, 
ar conduce Flotele de luptă şi nu ar sta aici pe capul meu. 

- Dar tu de ce eşti aici? 

- Eu trebuie să opresc un dispozitiv aflat pe 
Transcenda care, dacă ar continua să funcţioneze, i-ar ajuta 
pe invadatori. Dar, după cum vezi, Hantar nu mă lasă să 
ajung la el. 

- Şi de unde ştii că dispozitivul respectiv trebuie 
oprit? 

- Eee, asta-i bună! Păi dacă nu ştiu eu, nu ştie nimeni. 
De ceva vreme mi s-a reactivat rolul de Trimis. Ştii doar că 
data trecută nu numai că v-am salvat, dar v-am făcut şi un 
alt mare bine, societatea coclonă înflorind în contextul noii 
structuri galactice. Nu te lua după Hantar, că, în timp ce mă 
luptam eu cu Marele Dragon, el mânca biscuiţi pe Apia, 
ascuns într-o ladă de pesmeţi. Ştiu asta de la un colonel 
care s-a pitit împreună cu el. 

Sal-Gal minţise cu mai puţină convingere ca de 
obicei, având în vedere dilema în care se afla referitoare la 
loialitatea Hinei, dar cuvintele sale avură efectul scontat 
asupra lui Kal Tabol. 

- Bine, Sal-Gal, spuse coclonul, te voi ajuta să ajungi 
pe planetă, dar sper că nu vei uita serviciul pe care ţi-l 
facem. Trebuie să închid pentru ca atacul nostru surpriză să 
aibă şanse de reuşită şi să nu pierdem prea multe nave 
înainte de a prinde navele-fulger în capcană. 

- Doar o secundă, colonele, sau generale, ce mai eşti 
tu acum, îl opri Sal-Gal încercând să-şi lămurească o ultimă 
mare neclaritate. Ai văzut, cumva, navele Rătăcitorilor? 
Cum arată? Este sigur că ei ne atacă? 

Pusese întrebarea cu speranţa că invazia aparține unei 
forțe necunoscute care nu are legătură cu Rătăcitorii despre 
care Hina spusese că vor veni peste o mie de ani. 

- Am văzut înregistrări ale unor lupte foarte recente, 
răspunse Kal Tabol puţin derutat de neîncrederea 
pământeanului. Eu nu ştiu prea multe despre aceşti 
Rătăcitori, cum ar trebui să arate cu adevărat, câte tipuri de 
nave au sau de unde vin, dar în mod sigur suntem atacați de 
nave-dragon. 


Miniflota lui Hantar detectase cu mult timp înainte 
apropierea navalor coclone. Cu toate acestea, fusese luată 
prin surprindere, deoarece nu anticipase că va fi atacată. 

Hantar se afla pe FG-1 şi privea consternat cum 
„fulgerele” sale sunt împresurate de  nave-păianjen, 

neputând să facă altceva decât să-şi reactiveze, la 
intensitate maximă, repulsia pe care o avea față de cocloni. 

Dacă vechea „cursă de şoareci” funcționa greoi, 
fiind necesar ca un număr mare de nave să se cupleze una 
cu alta prin tije telescopice într-o rețea pretențioasă şi prin 
proceduri complicate care îi dădeau timp adversarului să 
riposteze, sistemul „păianjen” era mult mai operativ şi 
eficient. Navele de acest tip aveau deja reţeaua realizată. 
Erau formate dintr-un nucleu compact care constituia zona 
de comandă şi procesare a datelor şi douăsprezece picioare 
parțial unite între ele care în mod normal stăteau strânse, 
dar în momentul atacului se desfăceau ca o pânză de 
păianjen — de aici şi numele dat chiar de Kal Tabol care 
văzuse aşa ceva pe Pământ — prinzând nava inamică şi 
mulându-se pe forma ei. La fel de uşor, doar prin simpla 
atingere, se făceau şi conexiunile dintre două sau mai multe 
nave, atunci când mărimea adversarului necesita 
participarea a mai multor „păianjeni” pentru învăluirea sa şi 
prinderea în capcană. 

În plus, Hina le dăduse coclonilor o tehnologie bazată 
pe principiul alternării aleatorie a frecvenţei de impact, 
astfel că inamicul nu găsea prea uşor lungimea de undă la 
care cursa intra în rezonanţă energetică şi se destrăma. lar 
dacă nava prinsă în plasă se încăpăţâna să tragă în rețeaua 
de „păianjeni” pentru a se elibera, dar fără să-i găsească 
punctul slab, risca să se autodistrugă. 

Hantar privea enervat încleştarea de forțe. Paradoxal, 
nimeni nu trăgea. Navele coclone primiseră interdicția de 
atac de la Kal Tabol care nu avea niciun interes să încerce 
distrugerea vreunei nave-fulger, pentru a nu strica 
ireversibil relația cu Preşedintele, iar acestea făceau 

deocamdată analize tactice pentru aflarea punctelor slabe 
ale adversarilor. Fu tentat să comande deschiderea focului 
cu orice risc, dar se abţinu. Nu înţelesese de prima dată de 
ce este atacat, dar acum se duse cu gândul la negocierile 
secrete ale Hinei cu coclonii. Făcu din nou un efort de 
voință pentru a nu se lăsa pradă nervilor. Trebuia să se 
concentreze pe îndeplinirea planului său. Refuzul lui Sal- 
Gal de a da curs cererii sale îl punea în situația de a forța 
răpirea lui Darh. Dacă nu reuşea, nu mai avea decât 
varianta planului de rezervă care nu îi convenea, deoarece 
năruia toată munca lui de lider al Noii Galaxii. Era mult 
mai avantajos să conserve ordinea societăţii galactice 
actuale. 

Făcu doar pe jumătate gestul de a-i chema la el pe 
Corbii Nopţii, dar se opri încercând să găsească mai întâi 
modalitatea de a-i trimite pe „Sherkan”. 


Sal-Gal se refugiase în camera de relaxare. Nu de 
relaxare îi ardea lui, dar aici se simţea în largul său, aici îşi 
putea pune mai bine ordine în gânduri. 

Îi spusese lui Darh să îl anunţe imediat ce devine 
posibilă coborârea pe Transcenda, plus că îi ceruse să facă 
pregătirile necesare pentru călătorie. 

Nava urma să o lase în grija Arainei căreia îi dăduse 
sarcina să evite acum orice luptă, să se camufleze şi să țină, 
pe cât posibil, legătura cu ei prin intermediul diamantului 
su-eng pe care Sherkan îl putea accesa, pentru a-i putea 
ajuta sau salva la nevoie. 

Fata îi ceruse să îi cedeze comanda navei, ceea ce şi 
făcuse. Sherkan era programat să asculte de comanda sa 
verbală sau prin acţionarea panourilor de comandă. În 
absența pământeanului şi a Hinei computerul bloca accesul 
la funcțiile sale astfel că oricine altcineva ar fi dorit să 
manevreze nava, trebuia ca în prealabil să fi primit de la 
Sal-Gal o delegare de competenţă. Acest transfer se făcea 
printr-un senzor de cod genetic. Atât Sal cât şi persoana în 
cauză îşi puneau palma dreaptă pe o suprafaţă de detecție, 
iar operațiunea se comanda verbal, precizându-se durata şi 
comenzile de acces. Acum el îi dăduse Arainei controlul 
asupra tuturor funcțiilor navei, până la reîntoarcerea lui la 
bord. 

Îi ceruse computerului, după vechiul său obicei, să-i 
materializeze o saltea mare, gonflabilă şi se afundase în ea. 

Reluase în gând evenimentele petrecute în ultimele 
luni şi nu-i plăcea deloc concluzia la care ajunsese. 

ÎI înnebunea faptul că logica îi dădea dreptate lui 
Hantar. Dacă Hina era într-adevăr spion al Rătăcitorilor, 
totul căpăta sens. Se gândi că la atacul lor din urmă cu 
doisprezece ani, urmăriseră să distrugă Cristalul Soarelui 
care reprezenta principala armă cu care ei puteau fi opriți. 
Împrăştiaseră şi plasa energetică pentru ca la actuala 
invazie să poată bloca toate forţele galactice. Acum o 
încărcau din nou, dar într-un mod subtil, pentru a nu atrage 
atenția, aşteptând, probabil, ca toate forțele reunite ale 
galaxiei, şi cele federale şi cele ale Imperiului coclon, să fie 
angajate în luptă. Poate că urmăriseră şi dezmembrarea 
Federației care tindea să devină prea puternică, mai ales din 
punct de vedere raţional, înlocuind-o cu o corcitură de 
societate condusă de un Hantar ajutat subtil să devină 

dictatorial. Şi pentru toate acestea se folosiseră cu atâta 
uşurinţă de naivitatea lui, creându-i impresia că este o 
persoană foarte importantă. 

Şi Hina îl minţise cu atâta neruşinare că Rătăcitorii nu 
vin acum, ci peste o mie de ani, că ea este o Energetică 
prietenă, că îl iubeşte... 

Da, cel mai mult îl durea minciuna ei că îl iubeşte. Îi 
vorbise cu atâta convingere despre componenta 
sentimentală a Universului. Cu ce scop? Acum încerca să 
înțeleagă la ce le-ar fi ajutat Rătăcitorilor dragostea lui 
pentru Hina? Poate că era vorba de ceva aflat dincolo de 
puterea lui de înțelegere. Poate că soția sa avea neapărat 
nevoie de sprijinul lui şi nu se putea asigura de ataşamentul 
său total pe cale rațională, fiind nevoită să apeleze la 
conexiunea sentimentală, mult mai trainică, mai ales în 
cazul unui pământean. 

Trebuia să se decidă. Va fi de partea Hinei cu riscul 
de a distruge galaxia sau îi va da dreptate lui Hantar lăsând 
dragostea lor să moară? 

Dragostea sau rațiunea? Grea alegere. Înțelegea de 
asemenea că cea mai facilă metodă de manipulare este cea 
sentimentală, dar este şi cea mai riscantă — în caz de eşec, 
nimic nu mai salvează relația respectivă. 

Continuă să-şi pună întrebări. De ce s-ar fi complicat 
Hina atât de mult? Nu ar fi cucerit galaxia mult mai uşor 
fără să-şi mimeze dragostea? Şi cu ce o ajuta să prindă în 
mrejele ei un anonim ca el? Nu, sigur nu. Iubita lui s-a 
complicat tocmai pentru că are un scop nobil care 
presupune încredere, devotament şi nu forţă brută. 

Se mai linişti puţin, deşi nu era convins pe deplin că 
face bine susținând-o pe Hina împotriva căreia se întorsese 
toată realitatea faptelor. 

Îşi luă, totuşi, o măsură de prevedere. Va face tot ce-i 
va sta în putință pentru a o salva pe Hina, dar va fi prudent 
şi îi va cere explicaţii înainte de a o elibera. lar dacă ea va 
pica testul încrederii, se va alătura cu Sherkan forțelor de 
apărare a galaxiei. 

Găsind, în sfârşit, o rezolvare rezonabilă pentru 
dilema care îl tulburase atât de mult, Sal-Gal sări de pe 
saltea spunându-şi cu voce tare pentru a se convinge singur 
că a făcut o alegere bună: „Să fie sănătoasă galaxia şi să-şi 
poarte singură de grijă! Hina este mult mai importantă 
pentru mine şi nu am de gând s-o abandonez la greu. lar 
dacă va fi să fie o Rătăcitoare,... vom rătăci împreună pe 
unde ne va tăia capul.” 

SECRETUL 
TRANSCENDEI 


Darh mergea înainte pe culoarele întortocheate, urmat 
de un Sal-Gal foarte îngândurat. 

Reuşiseră să coboare în siguranță pe planetă cu 
ajutorul unei sfere energetice, pe coridorul de acces deschis 
de Zalmonin, sperau ei, fără ştirea lui Hantar. Terminalul 
de sosire era postat relativ aproape de Bibliotecă şi cei doi 
găsiseră uşor intrarea, dar şi drumul spre adâncurile 
Transcendei. Darh avusese o mică revelaţie — deşi nu mai 
fusese aici, se orienta foarte uşor, graţie informațiilor pe 
care mama sa i le dăduse spre studiu imediat după 
încheierea precedentei crize, cea a dragonilor. 

Mergând acum în tăcere prin incintele secrete de sub 
Biblioteca planetei sacre, Darh rememoră dintr-o dată 
evenimentele zbuciumate petrecute în urmă cu doisprezece 
ani. El era atunci destul de mic şi nu participase la faza 
finală, cea mai importantă, dar îşi aminti că imediat după 
încheierea conflictului ajunsese într-o situaţie foarte jenantă 
faţă de tatăl său. Dacă până atunci îl ironizase din orice, 
considerându-l un pământean  aiurit, depăşit de 
evenimentele sociale complexe ale unei galaxii tumultoase 
în care intrase din greşeală, devenise dintr-o dată onorat, 
încântat de statutul de Trimis al lui Sal-Gal, dar şi foarte 
stânjenit de faptul că îl desconsiderase cu atâta uşurinţă. 
Între timp lucrurile intraseră în normal şi, deşi ei obişnuiau 
să se tachineze cu diverse prilejuri, considera că are cu tatăl 
său o relație firească, pentru originea lor terestră, dar cu atât 
mai interesantă într-un context galactic destul de sobru. 

Darh realiză că este mult mai terestru decât şi-ar fi 
dorit în urmă cu doisprezece ani când ar fi vrut să-şi şteargă 
originea pământeană pentru a deveni un spaţian pur-sânge. 
Faptul că semăna cu tatăl său mai mult decât şi-ar fi 
închipuit, nu îl mai deranja deloc. Îşi spuse că, la urma 
urmei, era fiul celui care salvase galaxia de cel puţin două 
ori, al celui care avea calitatea unică de Trimis. 

Se întrebă dintr-o dată: „Trimisul cui?” şi se miră de 
uşurinţa cu care lăsase nedezlegat un mister atât de mare 
situat chiar sub nasul lui. Versiunea oficială nu îl mai 
satisfăcea, mai ales că nici nu se mai potrivea cu realitatea. 
Îi veni dintr-o dată cheful să afle ce se ascunde de fapt 
dincolo de imaginea obişnuită a tatălui său. Presupunea că 
nu este bine să piardă timpul, dar puteau discuta despre 
acest subiect în timp ce mergeau prin Labirint. 

Se întoarse către Sal-Gal spunându-i: 

- Măi, tată, salvator şi Trimis al nu-ştiu-cui, hai să 
vorbim în timp ce căutăm Prima Poartă! 

Sal-Gal, care nu îşi amintea ca fiul său să-i mai fi zis 
„tată” la modul serios, îl privi circumspect dându-se un pas 
înapoi. Apoi îi zise cu precauţie: 

- Avea dreptate Zalmonin că aici este ceva care te 
contaminează! Pe tine te-a lovit deja. 

- De ce spui asta? 

- Păi,... de când îmi spui tu mie „tată”? 

- Te rog să te obişnuieşti! Vreau să-mi reconsider 
poziția față de tine. Recunosc că numai un orgoliu prostesc, 
de copil, îți putea minimaliza meritele. Am perseverat prea 
mult în starea asta anormală pe care acum m-am decis să o 
îndrept. 

Sal-Gal vorbi ca şi cum ar fi spus-o doar pentru el: 

- Uite, domnule, că până la urmă contaminarea asta 
este foarte bună — îţi aduce mintea la locul ei. Nu înţeleg de 
ce pe Hantar l-a dereglat în aşa hal. 

- Hai, termină, că nu sunt contaminat cu nimic! Pur şi 
simplu ţi-am recunoscut toate meritele de până acum şi 
vreau să aflu despre tine acele lucruri ascunse pe care le-am 
ignorat până acum cu nepermisă uşurinţă. De ce ţi s-a dat 
tocmai ţie calitatea de Trimis? Al cui Trimis eşti de fapt şi 
ce indicații ţi s-au transmis pentru situația în care ne aflăm 
acum? Ştiu că este strict secret, dar mie trebuie să-mi spui, 
mai ales că nu se ştie cu ce grozăvii ne vom confrunta aici 
şi cum vom sfârşi. 

- Grozăvii zici? Da, ai dreptate, m-am lăsat dus de val 
şi nu am mai realizat că ne riscăm viaţa intrând în hruba 
asta. Dacă aş fi conştientizat pericolul mai din timp, la 

adevărata lui dimensiune, probabil că aş fi fost mult mai 
circumspect. 

- Tocmai că te ştiu foarte prudent din fire şi dispus să- 
ți asumi riscuri numai la adăpostul Fulgerului galactic. Cu 
atât mai sigur sunt de faptul că nu ai fi intrat aici, pe un 
tărâm necunoscut, dacă nu ai fi deţinut informaţii sigure 
furnizate de prietenii tăi secreți al cărui trimis eşti. 

- Nu ne putem baza acum pe niciun prieten. 
Obişnuieşte-te cu ideea că suntem pe cont propriu. 

- Hai că nu mă las păcălit atât de uşor. Toată galaxia 
ştie cine eşti tu, nu mai încerca să te ascunzi de mine! 
Spune-mi, te rog, secretul tău! Cred că merit atâta lucru. 
Sau măcar spune-mi că cineva ne va ajuta la momentul 
potrivit şi că totul se va termina cu bine! 

Vorbele lui Darh îi produseră lui Sal-Gal o stare de 
indispoziţie. Realiză acum că nu avea dreptul să-l implice 
pe fiul său într-o acţiune cu risc major în condițiile în care 
situația de ansamblu era foarte ambiguă. Se lăsase indus în 
eroare de convingerea că Hina le vrea binele şi are un plan 
pus la punct în cele mai mici detalii, după care mersese în 
virtutea inerției. I se oferise ocazia de a cobori pe 
Transcenda şi venise nemaigândindu-se la riscuri. Acum îşi 
înțelegea greşeala. Trebuia să fi venit singur, iar pe Darh 
să-l fi lăsat pe „Sherkan” alături de Araina. L-ar fi chemat 
când lucrurile ar fi fost sub control. Faptul că atât Hina cât 
şi Hantar aveau nevoie de fiul său pe Transcenda, însemna 
că Darh se află în pericol, indiferent de cine avea dreptate 
dintre cei doi — cel care ar pierde, i-ar zădărnici planurile 
celuilalt eliminându-l pe Darh. Nu îşi putea, totuşi, imagina 
că trebuie să-şi apere fiul tocmai de o posibilă violență a 
mamei sale. Nu, categoric nu! Hina nu poate fi vinovată. 
Hina nu poate să-i vrea răul tocmai lui Darh. 

Sal-Gal căzuse iarăşi în capcana mai vechii sale 
dileme, dar fiul său nu avea de gând să-l lase acolo. Îi 
sesiză starea de apăsare, de indecizie, din tăcerea confuză 
afişată pe chip şi îl trezi la realitate: 

- Hei!, pe unde umbli cu gândul? Hai, că avem treabă! 
Înţeleg că eşti într-un mare impas, dar nu pricep de ce nu 
simplifici lucrurile. Cere ajutor prietenilor tăi secreți din 
altă dimensiune sau de unde or fi ei! Până la urmă este un 
lucru perfect normal, din moment ce şi ei au apelat la tine, 
folosindu-te cel puţin ca intermediar. Sau măcar spune-mi 
ce te frământă! 

Cuvintele lui Darh constituiră picătura care umple 
paharul. Aflat într-o situație fără orizont, fără repere, fără 
speranţe, se decise să-i destăinuie fiului său secretul care 
devenise acum insuportabil de apăsător. O făcea şi pentru 
că avea nevoie de părerea altcuiva pentru a putea lua o 
decizie corectă. În plus, dacă urma să se dovedească faptul 
că Hina nu este ceea ce a pretins, fiul său era îndreptățit să 
cunoască tot istoricul fenomenului. 

Înainte de a-i face destăinuirea, îl întrebă: 

- Mai avem mult de mers? Suntem pe drumul cel 
bun? 

- Până la Prima Poartă trebuie să găsim douăsprezece 
simboluri. Ele se deduc unele din altele prin determinări 
numerice. Până acum am găsit trei şi ar fi logic să-l găsim 
pe al patrulea făcând o dată la stânga şi de două ori la 
dreapta, urmând lumina albastră, dar fără să o intersectăm 
pe cea roşie. 

- Mai bine ne oprim puţin ca să nu ne rătăcim. O să 
încerc să fiu foarte scurt. 

- Te-ai decis să-mi spui secretul tău? Mă bucur şi sunt 
foarte curios, dar cred că ar trebui să ne continuăm drumul 
ca să nu pierdem timp preţios. O să urmăresc simbolurile şi 
determinările lor în timp ce te ascult. 

- Măi, copile, când o să-ţi spun eu ce am pe suflet, o 
să-ți fileze toate luminile şi o să-ţi bubuie în cap toate 
simbolurile, de n-o să mai ştii unde te afli. Şi o să mă 
întrebi pe mine care ţi-e stânga şi care ţi-e dreapta. 

- Bine, ne oprim. Uite, chiar aici pe această formă ca 
de canapea. 

Se aşezară pe un ieşind din perete care se mulă puţin 
pe zonele lor de atingere. Darh se sperie şi încercă să se 
ridice, dar Sal îl linişti: 

- Stai cuminte! E ceva specific Transcendei. Nu se 
întâmplă nimic rău. Nu ştiu la ce ajută, dar este confortabil. 

- Bine, dacă zici tu. Hai, spune-mi! Te ascult cu mare 
interes. 

Sal-Gal îl privi insistent pe Darh încercând să 
înțeleagă dacă face bine sau nu dezvăluindu-i un asemenea 
secret, dar înțelese din privirea nerăbdătoare a fiului său că 
nu mai poate să se răsgândească. 

- Fiule, începu el, într-adevăr, port în mine povara 
unui mare secret. Te rog insistent ca tot ceea ce afli acum 
să păstrezi numai şi numai pentru tine. Cu riscul de a te 
dezamăgi, îți spun acum foarte serios că eu nu sunt 
Trimisul nimănui şi că nu există nicio civilizaţie din altă 
dimensiune care ne-ar putea ajuta. Sau cel puţin nu una de 
care să am eu cunoştinţă. 

- Cum adică?! Vrei să spui că totul este doar o 
invenţie a cuiva? A cui? A Consiliului federal sau a Marilor 
Învăţaţi? Să înţeleg că s-a creat, în complicitate cu tine, o 


282 


SĂMÂNȚA RĂULUI 


iluzie, o manipulare pentru populația galactică? Şi de ce a 
fost necesară? 

- Ascultă până la capăt! Nu-ţi da tu cu presupusul ca 
baba surdă la rând la lapte! Cei enumeraţi de tine nu sunt 
implicați cu nimic. Totul a fost între mine şi Hina, ea fiind 
factorul de intervenţie externă, iar eu doar paravanul ei. 

- „Factor de intervenţie externă”?! Adică mama este o 
extra-galactică?! Să nu-mi spui că este o Rătăcitoare! 

- Nici eu nu ştiu ce să mai cred. De aceea sunt acum 
atât de abătut şi contrariat. În urmă cu... cât au trecut? — 
vreo douăzeci şi şapte de ani, ea m-a racolat de pe Pământ 
pe considerentul că mă voi îndrăgosti de ea şi m-a 
manipulat în aşa fel încât să joc rolul de Trimis. Însă eu, 
prin deducții personale am aflat că, de fapt, ea era 
adevăratul Trimis al unei civilizaţii galactice prietene care 
vrea să rămână ascunsă. Mi-a spus că ei sunt ființe 
energetice din dimensiunea noastră şi au urmărit 
distrugerea Cristalului Soarelui care le făcea lor foarte mult 
rău. Au reuşit asta cu ajutorul Marelui Dragon care le-a 
aparținut. 

- Cuuum??!! 

- Puţină răbdare! Hina şi-a înscenat naşterea printre 
noi, Materialii, ca să contribuie la îndeplinirea unui plan 
mai amplu al acestor Energetici îndreptat împotriva 
invadatorilor. Ea mi-a spus că Rătăcitorii există, că vin de 
foarte, foarte departe, că sunt extrem de puternici şi 
periculoşi, dar că vor ajunge aici peste vreo mie de ani. 

- Dar au venit mult mai repede... 

- Asta am constatat şi eu. Deci, iată cum stau 
lucrurile! În varianta cea mai proastă: Hina m-a minţit, în 
realitate ea este un spion Rătăcitor şi s-a folosit de mine 

pentru a provoca anumite schimbări în galaxie, avantajoase 
pentru ei în perspectiva invaziei. Poate tot ea a determinat 
şi renunţarea de către Federație la tehnologia salturilor 
hiperspaţiale — pe care ea o stăpâneşte, după cum ai văzut 
că l-a dotat pe Sherkan, fără ca eu să am vreo contribuţie, 
după cum am fost nevoit să vă mint pe voi pentru a păstra 
secretul — poate pentru a-i frâna dezvoltarea. Zic şi eu. Ba 
mai mult, Rătăcitorii au venit mai repede şi sunt pe cale să 
ne cucerească. Norocul nostru că Hantar a pătruns, probabil 
întâmplător aici şi a aflat nişte lucruri care îl ajută să 
înţeleagă ce se întâmplă cu adevărat. În varianta bună, Hina 
nu m-a mințit atunci, dar nu mi-a spus tot adevărul, poate 
pentru a mă proteja. Acum are un plan cu care vrea să 
zădărnicească invazia şi se bazează pe loialitatea noastră. 
Dacă ar fi fost o Rătăcitoare şi ne-ar fi vrut răul, de ce s-ar 
mai fi complicat să se îndrăgostească de mine, să te nască 
pe tine? lar Hantar doar simulează că apără galaxia — după 
ce o fi fost contaminat cu ceva — în realitate, cine ştie ce o 
fi punând la cale. Tu ce părere ai? 

- Nu ştiu ce să mai spun, îi răspunse Darh vizibil 
afectat de cele auzite. Sunt puţin bulversat. Nu mă aşteptam 
să aud aşa ceva. Spune-mi tu, care te gândeşti de mai mult 
timp la asta, la ce concluzie ai ajuns? Ce anume te 
împiedică cel mai mult să crezi în mama? 

- Bună întrebare! Până la un punct am mers fără nicio 
reținere pe mâna Hinei, după cum era de aşteptat, dar s-au 
întâmplat două evenimente grave care mi-au zdruncinat 
încrederea în ea: am aflat că plasa energetică se reîncarcă şi 
apoi că suntem atacați de nave-dragon. 

- Aha, acum înţeleg de ce ai fost atât de abătut în 
ultima perioadă — navele-dragon care aparțin acelor fiinţe 

energetice, semenii mamei, nu trebuia, în mod normal, nici 
să ne mai atace, nici să reactiveze plasa. 

- Cam aşa ceva, cu precizarea că acum plasa este 
încărcată din zona central-galactică, adică din locul de 
baştină al Energeticilor. 

- Hmm! Totuşi, avem cel puțin două paradoxuri aici 
care ne ajută să sperăm în continuare. S-ar putea deduce, în 
varianta care ne-ar fi nefavorabilă conform celor relatate de 
tine, că Energeticii şi Rătăcitorii sunt una şi aceeaşi 
civilizație. Dar ce rost ar avea să ne atace din exterior dacă 
ei locuiesc în centru? Sau de ce ne atacă şi simulează în 
acelaşi timp că ne şi ajută? N-ar avea sens. Eu consider că 
în acest moment nu suntem suficient de bine informaţi şi că 
trebuie să continuăm să o sprijinim pe mama. 

- Şi eu am luat aceeaşi decizie când am coborât pe 
Transcenda, să mizez pe sentimentele care mă leagă de 
Hina, cu rezerva de a fi prudent față de ea până când îmi va 
da o explicaţie plauzibilă şi completă. 

- Da, te-ai gândit bine. Hai să mergem mai departe! 

Se ridicară şi porniră din nou la drum. 

La un moment dat, Darh se opri, îl prinde pe Sal de o 
mână şi îl întoarse spre el. Făcu o constatare deloc 
răutăcioasă, ci doar firească: 

- Şi până la urmă, tu nu eşti chiar atât de important pe 
cât te crede galaxia. 

- Nu, nu sunt şi nici nu m-am grozăvit prea mult în 
faţa nimănui. Tot ceea ce am făcut a fost, iniţial, pentru a fi 
folositor galaxiei după puterile mele dacă tot am fost 
solicitat, iar apoi pentru a constitui paravanul ideal pentru 
acțiunile Hinei. Ce, eşti dezamăgit acum că nu mai ai un 
tată aşa de glorios? Tocmai când te-apucasei şi tu să mă iei 

în serios. Lasă că ai, în schimb, o mamă super-specială 
care, indiferent dacă ne va omori sau ne va salva, este cea 
care ține soarta galaxiei în mâini. 

- Nu sunt deloc dezamăgit, ba dimpotrivă. Meritul tău 
este cu atât mai mare cu cât ai realizat foarte multe lucruri 
din postura omului obişnuit. Sincer, mă bucur că sunt fiul 
tău, iar în ceea ce o priveşte pe mama, nu am niciun dubiu 
că ne doreşte binele. 

- Sper că voi fi şi eu sigur de asta foarte curând. 

Porniră mai departe cu un moral mai bun. Dintr-o 
dată căpătaseră mai multă încredere unul în altul şi simțeau 
că împreună sunt mai puternici. 


Se produse un efect de domino. Mişcarea inițială 
constase în coborârea scutului navei „Sherkan” după care 
se produseseră şi celelalte într-o succesiune rapidă. 
Desigur, prima acţiune avusese scopul de a permite 
plecarea spre Transcenda a celor doi pământeni. 

Fiind atent la încleştarea surdă dintre navele sale şi 
cele coclone, Hantar nu sesiză plecarea sferei energetice de 
pe „Sherkan”, ci doar coborârea scutului pe care îl 
monitoriza atent, avându-i parametri afişaţi pe un monitor 
apropiat. Încercând să găsească o explicaţie pentru acest 
fapt surprinzător, îşi zise că nava lui Sal-Gal profita de 
incapacitatea temporară a navelor sale de a riposta şi 
începea să-şi recalibreze nivelurile energetice ale scuturilor. 
Se lăsă şi păcălit de dorinţa sa de a-şi trimite Corbii pentru 
a-l răpi pe Darh. Acum era momentul prielnic şi nu ezită să 
profite de el. Dădu ordinul şi cei trei plecară imediat, 

învăluiți în mantiile lor negre. Odată prins, Darh trebuia 
dus direct pe planetă unde urma să ajungă şi Preşedintele. 
El mai întârzia puțin deoarece dorea să-şi satisfacă plăcerea 
de a spulbera toate navele coclone care îi blocaseră 
libertatea de acţiune. 

Hantar ştia că, spre deosebire de Darh, Corbii Nopţii 
nu vor rezista prea mult sub acțiunea energiei nefaste a 
planetei şi îşi propuse să se grăbească. Îşi asigurase trei 
toiege încărcate complet cu energie de anulare, dar le păstra 
doar pentru el, în eventualitatea că toată procedura ar dura 
mai mult decât anticipase el. 

Străinul percepuse atât plecarea pământenilor de pe 
navă, cât şi sosirea Corbilor. Transmise către Sherkan un 
semnal discret de avertisment, după care îşi desprinse nava 
de Fulgerul galactic şi se îndreptă spre zona din scutul 
planetei pe care o mai penetrase în trecut. Intenționa să 
coboare pe Transcenda tot prin procedura silențioasă pentru 
a nu atrage atenția nimănui şi apoi să iasă în întâmpinarea 
celor doi. Îl îngrijora soarta Arainei, dar nu avea timp 
pentru a interveni în ajutorul ei. Spera ca cei trei Corbi să 
nu fie interesați de ea şi să primească o altă însărcinare 
imediat ce Hantar va afla că Darh nu se mai află la bordul 
navei. 

Sherkan nu avea nevoie să fie avertizat în privinţa 
abordajului. Dispunea de senzori divers specializați prin 
care era la curent cu tot ce se întâmpla în jurul navei, pe o 
foarte mare distanță. Putea să-i lovească pe Corbi înainte ca 
ei să ajungă la destinaţie, dar nu primise niciun ordin pentru 
aşa ceva şi nici nu îşi permitea inițiative de acest gen, el 
fiind conceput pe suportul unei mentalități defensive. lar 

pentru a cere instrucţiuni în centrul de comandă, nu mai era 
timp. Totuşi, el nu putea rămâne lipsit de reacţie. În 
momentul în care Corbii ajunseră pe navă, îşi activă din 
oficiu un protocol de apărare interioară cu care Hina îl 
înzestrase din timp, în mod preventiv şi porni câmpul de 
forță de incintă — scuturi interne care aveau rolul de a 
preveni distrugerea structurii navei din-năuntru către 
exterior. 


Baal Spaal prezentase situația galactică în faţa 
Consiliului Suprem. În timpul şedinţei, conexiunea mentală 
fusese deschisă, astfel încât orice membru al Federaţiei să 
poată participa de la distanţă şi să-şi poată spune părerea 
pentru ca decizia finală să întrunească o aprobare cât mai 
largă. După cum era de aşteptat, participarea federalilor 
fusese foarte numeroasă. 

Se cristalizaseră cu uşurinţă informaţiile generale cele 
mai importante: Rătăcitorii pătrunseseră în interiorul 
galaxiei după ce suferiseră pierderi relativ mici la marginea 
ei şi purtau acum lupte de uzură cu Flotele Noii Galaxii la 
care se adăugaseră câteva mii de nave coclone ale 
Imperiului, conduse de însuşi Kohon. Hantar şi Sal-Gal, 
exponențţii cei mai importanţi ai evenimentelor, păreau că 
ignoră invazia, disputându-şi întâietatea pentru ceva 
necunoscut aflat pe Transcenda. 

Importanţa planetei sacre în actuala conjunctură 
galactică devenea şi de această dată decisivă, cu atât mai 
mult cu cât se observa o tendință din ce în ce mai clară a 
grosului navelor-dragon de a se îndrepta spre Transcenda, 

fără a putea fi oprite de apărătorii tot mai slăbiți care 
purtaseră lupte grele aproape fără oprire în ultimele zile 
standard galactice. 

Decizia finală s-a impus de la sine şi a fost adoptată în 
unanimitate de toți cei conectaţi mental în acel moment: 
trimiterea unei flote de o mie de nave-bază federale pentru 
a stopa înaintarea Rătăcitorilor spre Transcenda. 

În subsidiar se punea în stare de alertă toate forțele de 
apărare ale Federaţiei, iar Baal Spaal urma să meargă spre 
planeta sacră pentru a informa Consiliul de la faţa locului 
asupra situaţiei reale de acolo. 


x 


Lăsând în urmă şi cel de-al doisprezecelea simbol, 
Sal-Gal şi Darh pătrunseră într-o zonă mai spațioasă. 
Culoarele înguste şi difuz luminate lăsaseră locul unei 
incinte largi şi înalte pe ai căror pereți pulsau artere de 
lumină. 

Nu dură mult şi ajunseră în fața Primei Porţi. Era uşor 
de recunoscut prin simplul fapt că le bloca drumul. 
Formată din două blocuri mari de piatră, înalte de cel puțin 
cinci metri care se închideau lipindu-se la mijloc, edificiul 
îți crea impresia că este de netrecut, mai ales că, deşi nu se 
putea vedea, era uşor de dedus că cele două blocuri erau şi 
foarte groase. 

Sal-Gal devenise nerăbdător şi acum îl grăbea pe 
Darh: 

- Hai, fiule, spune cum o deschidem! 

- Ai răbdare, că doar n-am proiectat-o eu! 

- N-ai proiectat-o, dar îmi amintesc că te-ai chinuit 
vreo două săptămâni ca să studiezi documentele lui Hantar 
şi să afli exact acest lucru. Să înțeleg că te-ai chinuit 
degeaba? 

- Dar nu îți aminteşti şi faptul că am spus atunci că 
vom fi supuşi unui fel de test în faţa Primei Porţi? 

- Aaa, da, parcă ziceai ceva. Dar nu este nimeni aici 
ca să ne dea vreo ghicitoare. Mie mi se pare că mai degrabă 
trebuie să acționăm vreo pârghie secretă din perete care va 
face ca pietroaiele astea uriaşe să culiseze pe ceva şi să ne 
facă loc să trecem mai departe. 

- Păi atunci hai, apasă tu pereții pe unde sunt mai 
colţuroşi, dacă e nevoie calcă apăsat şi pe dalele din podea 
care ţi se par mai deochiate, şi poate o deschizi! Tu chiar te 
crezi în filmele cu vânătorii de comori? 

- Presupun că este ceva asemănător. 

- Uite şi „ghicitoarea” noastră. Pe poartă este scris 
ceva în relief. Hai să ne dăm mai în spate ca să avem o 
imagine de ansamblu! 

- Aha, acum văd şi eu. Dar e într-o limbă 
necunoscută. Ce ne facem? 

- Este o scriere în transcenda veche. 

- Şi poţi să o descifrezi? 

- Sper că da. Mama mi-a adus din biblioteca planetei 
multe informaţii, printre care şi despre acest limbaj. Chiar 
şi în documentele primite de la Hantar erau multe referiri la 
acelaşi lucru. Nu ar trebui să am probleme. 

- Mda, văd că amândoi s-au asigurat din timp că tu 
vei reuşi să descifrezi scrierea. Să sperăm că ne va duce şi 
mintea să descurcăm ghicitoarea. 

- Lasă-mă numai puțin, ca să pot face o traducere cât 
mai exactă! 

- Da, bineînţeles. Între timp, eu o să fac o recapitulare 
a tuturor ghicitorilor cunoscute. Eee, sanchi! Ce te uiţi aşa 
la mine? Stai liniştit, că eu o să intervin doar la problemele 
foarte complicate! În rest, te las pe tine. Păi cum vrei să- 
nveți meserie galactică?! 

Sal-Gal zâmbi puțin, apoi se îndepărtă pentru a-l lăsa 
pe Darh să lucreze nestingherit. Înţelegea şi mai bine acum 
că Hina anticipase şi pregătise cu mult timp înainte 
evenimentele de acum. Deci planul ei era unul vechi şi cu 
bătaie lungă. Îşi aminti că şi el făcea parte din marele Plan 
al Energeticilor pentru salvarea galaxiei de invazia 
Rătăcitorilor. Sau cel puţin aşa îi spusese soţia sa. Spera să 
afle în curând cum stau lucrurile de fapt. 

Îşi lăsă fiul să lucreze şi se apropie de un perete al 
incintei. Din curiozitate îl atinse cu degetul. Nu fu foarte 
surprins când zona atinsă se ridică spre degetul lui 
prinzându-i-l parcă într-o strângere curioasă. Nu înțelegea 
ce fel de tehnologie mai este şi asta şi mai ales la ce 
foloseşte, dar nu prezenta foarte mult interes pentru el, atâta 
timp cât nu era nimic periculos. 

Pentru o vreme se pierdu cu gândul în fel de fel de 
amintiri încercând să-şi reevalueze sentimentele față de 
Hina. Constată că nu are nicio reţinere să simtă că o iubeşte 
foarte mult. 

Deodată îşi aduse aminte de ceva şi se întoarse lângă 
Darh exprimându-și o nelămurire: 

- Auzi, fiule, cred că avem o mică problemă. Parcă 
Hantar spunea că Hina se află închisă în labirintul pe care 
tocmai l-am terminat noi de tocat. Nu cumva ratăm 
întâlnirea cu ea dacă noi trecem mai departe şi poarta asta 
se închide în urma noastră? 

- Crezi că se deschide doar pe aici, nu şi din sensul 
celălalt? 

- De unde să ştiu eu? Am zis aşa, pentru orice 
eventualitate. Nu ar fi rău să ne asigurăm că Poarta nu se 
închide definitiv după ce trecem noi. Cât mai dezlegi tu la 
snoava ta sau ce e ea, eu o să caut un bolovan pe care să-l 
punem la mijlocul deschizăturii. 

- Nu cred că este nevoie. Îmi aduc aminte de un text 
din documentele lui Hantar referitor la Prima Poartă. S-ar 
putea să reprezinte exact soluția la problema ridicată de 
tine. Se spunea aşa: „Dezleagă taina, scrie-o în piatră, intră 
cât vrei şi fereacă drumul de întors prin trecerea ta!”. Ceea 
ce aproape sigur înseamnă că, după ce aflăm soluţia 
problemei, o scriem aici în partea de jos, unde este un fel de 
alfabet, prin apăsarea literelor corespunzătoare, după care 
Poarta ar trebui să se deschidă şi să rămână aşa atâta timp 
cât vom sta noi dincolo de ea. Se va închide la loc, probabil 
singură, abia după ce ne vom întoarce şi vom trece înapoi 
prin ea. 

- O avea senzori de dus-întors? Aşa să fie, dacă zici 
tu. Dar ce facem cu Hina? Când o mai căutăm? Că fără ea, 
ne cam plimbăm pe-aici ca măgarul prin grădina botanică. 
Suntem buni doar de stricat. 

- Nu ne plimbăm deloc. Căutăm Sursa şi încercăm să 
o distrugem. Hai să deschidem mai întâi Poarta, să fim 
siguri că avem acces la „drumul întins” şi apoi vom încerca 
să o găsim pe mama. Ne va fi greu, deoarece nu avem 
niciun indiciu şi riscăm să ne rătăcim. 

- Bine, să deschidem mai întăi „conserva”! Ce zice 
ghicitoarea ta? 

- Este o... o poezie. 

- Acum e poezie?! Nu vorbeam de o ghicitoare? 

- Nu a fost vorba de nicio ghicitoare, ci de un test. 
Este o poezie care semnifică ceva. Acel ceva, un cuvânt, o 
expresie, trebuie exprimat în partea de jos a Porții prin 
apăsarea simbolurilor corespunzătoare. După aceea calea ar 
trebui să ne fie deschisă. 

- Şi ce spune poezia asta? Ai tradus-0? 

- În mare, da. Are şi unele pasaje mai ermetice pe care 
nu sunt sigur că le-am înţeles bine şi prefer să le exclud, dar 
sper să nu conteze deoarece ne interesează semnificaţia sa 
de ansamblu. O reproduc, sper, cât mai fidel cu putință. De 
fapt, am cam adaptat-o cu expresii similare ca să fie pe 
înțelesul nostru. 

- Până la urmă ai făcut-o varză, din câte înţeleg eu. O 
mai semăna adaptarea ta cu ce or fi vrut ăia să spună? Sau 
mizezi pe faptul că o să râdă Poarta asta de traducerea ta, 
până crapă — şi noi o să intrăm apoi prin crăpătură. 

- Hai, taci şi ascultă! 


„Pe morţii mei am început să-i râd, 
Dar plâng cu noapte pe lăstarul crud 
Şi când începe viguros să crească, 

ÎI rog, impertinent, să putrezească. 
Pe cerul înstelat văd numai gropi. 
Cercetătorii Lumii-i simt miopi. 
Doar muştele se mai iubesc prin flori, 
De când cocoşii nu mai cântă-n zori. 

Eu trag cu puşca deseori în nori 
Şi-nregistrez o muzică de ciori. 

Îmi spăl cu sânge ploaia de pe față 

Şi mă-ncălzesc cu bolovani de gheaţă. 
De-atât noroi ieşit din gura lumii 
Dreptatea este numai a minciunii. 
Speranţa, ca o boare neagră trece, 
Dar speră, totuşi, în mileniul zece.” 


- Opaaa!! Mileniul zece, peste zece mii de ani de la 
data scrierii, adică acum. Hai că-i venim noi de hac până la 
urmă! Zi mai departe! 


- „Răsar de peste tot măgari berbanţi, 
Iar caii toţi ajuns-au dorobanţi. 

Eu văd cum putregaiul naşte-o floare 
Şi-ncep să-nvăţ că fericirea doare. 
Odată într-un chioşc de zarzavat 
Zărit-am demnitatea la murat.! 


Cam asta este. 


- Şi ce crezi tu că s-ar potrivi cel mai bine la poezia 
asta a lor? Cum erau transcenzii în urmă cu zece mii de 
ani? Blazaţi? Disperaţi? Oricum, tonul poeziei este ceva de 
genul: „n-am avut noroc pe lume”. 

- Cred că era o societate decadentă sau ajunsă într-un 
mare impas, dintr-un motiv necunoscut nouă. Ca dovadă că 

ei au şi dispărut ca civilizație, degenerând continuu până la 
nivelul unui grup foarte restrâns al Marilor Învăţaţi. 

- Tu îi faci degenerați pe Mai-marii galaxiei? Vezi să 
nu te audă federalii, că or să ți se încrețească şi sprâncenele 
de atâta morală. 

- Nu îi fac pe ei. Civilizaţia transcendă era în declin 
sau cel puţin aşa rezultă din poezie. Hai să testăm câteva 
cuvinte! Îţi propun să începem cu „decadenţă”. Mi se pare 
cel mai potrivit. 

- Păi aşa crezi că merge? Testăm o droaie de cuvinte 
la nimereală până când îşi dă seama Poarta cât de proşti 
suntem şi se deschide singură de frică să nu-i bubuim în 
faţă? Nu nenică! Dacă greşim de trei ori, salutare! Se 
blochează totul şi aici rămânem o mie de ani! 

- Aşa păţeşti tu cu mobilul tău de pe Pământ dacă îi 
uiţi codul PIN. Aici este vorba de cu totul altceva. 

Darh nu mai aşteptă şi formă cuvântul apăsând 
cuburile de piatră corespunzătoare literelor. 

Se auzi un zgomot înfundat şi aproape imediat cele 
două blocuri ale Porții începură să se depărteze încet. 

- Bravo, fiule!, exclamă Sal-Gal foarte satisfăcut. Ai 
nimerit-o din prima. Să vedem ce ne aşteaptă dincolo. 

Când Poarta se deschise complet, cei doi rămaseră 
stupefiați pentru un scurt moment, după care găsiră puterea 
să facă câţiva paşi înapoi. 

Sal-Gal se dezmetici primul şi-i spuse cu reproş fiului 
său: 

- Parcă ziceai că n-a mai trecut nimeni pe-aici, de 
milenii. Uite, ăsta stă de zece mii de ani prin coclaurile de 
sub Transcenda şi văd că e gras şi frumos ca purcelul 
scăpat la hambarul cu porumb! 

- Nu mă aşteptam nici eu să găsim pe cineva aici, îi 
răspunse Darh, neluându-şi ochii de la bărbatul care îi 
privea din deschiderea Porții. 

Străinul aşteptă puţin să le treacă celor doi momentul 
de uluială şi apoi le spuse: 

- Trebuie să ne grăbim. Explicaţiile le veți primi mai 
târziu. 

- Ce vorbeşti, faraonule!?, îl abordă Sal-Gal făcându- 
şi singur curaj. Doar ce-ai ieşit din sarcofag şi ai şi început 
să dai ordine? Vezi că între timp au trecut zece mii de ani şi 
supuşii tăi au ajuns praf atmosferic. 

În timp ce rostise cuvintele, Sal îl privise mai atent pe 
interlocutorul său neaşteptat. Avu o tresărire, apoi o 
certitudine. Se întoarse spre Darh exclamând şi mai 
surprins ca prima dată: 

- Fiule, să vezi dans pe sârmă-ncinsă! Eu îl cunosc pe 
individul ăsta. 

- ÎI cunoşti?!! De unde? 

- Asta-i Bărbosul. L-am întâlnit pe Pământ în ultimul 
nostru concediu, atunci când am fost la munte. Băi, 
Bărbosule, arheolog de fiare vechi, m-ai păcălit şi tu cu 
minciunile tale. Şi eu, Prostul Proştilor, mă las dus de nas 
ca boul la arat. Mi-ai vândut brăţara dacică, iar eu, 
crezându-te hoţ cinstit, de-al nostru, i-am dăruit-o Hinei 
căreia i-a făcut, probabil, foarte mult rău. Mai mult ca sigur 
că tu eşti spionul Rătăcitorilor, cel care, în cârdăşie cu 
Hantar, mi-aţi încarcerat soția. 

- Calmează-te, Sal-Gal! 

- Ce să mă calmez măi, migratorule! Oi avea eu, aşa, 
o moacă inofensivă de prindeţi voi toți curaj să vă legaţi de 

mine, dar şi când devin furios, să ştii că pot să jumulesc un 
cârd de rațe numai cu privirea! 

- Am spus că vei primi la timpul potrivit toate 
explicațiile pe care le vei cere, dar acum nu avem timp de 
pierdut. Trebuie să mergem cât mai repede să... 

- Nu mergem nicăieri, măi mincinosule, până când nu 
îmi spui ce se întâmplă: cine eşti, ce cauţi aici, ce ai de 
gând să faci şi ce rău i-ai făcut soției mele cu brățara ta. 
Dacă te legai de mine, scăpai doar cu o spitalizare uşoară, 
dar pentru Hina, bat la tine ca la covoare. 

- Biine, foarte pe scurt. Mă numesc Zalmad Tax, sunt 
un urmaş al transcenzilor, o sprijin pe Hina împotriva 
Rătăcitorilor şi i-am dat „brăţara dacică” pentru a o proteja 
împotriva energiei cristalelor cu care Hantar intenționa să o 
neutralizeze. 

- De ce nu i-ai dat-o direct şi te-ai folosit tot de mine? 
Am eu moacă de poştaş? 

- Pentru a nu-i crea suspiciuni Preşedintelui vostru şi 
a-l convinge că brăţara vine din partea ta. El ţi-a prospectat 
de mai multe ori mintea pentru a afla informaţii despre 
Hina. 

- Ia uite, nătărăul! Lasă că-l pun eu, cu prima ocazie, 
pe Jan al meu să-i facă şi lui o „prospecție” la ficat, ca să 
vedem la câţi pumni rezistă. 

- Nu-i preşedintele nostru, interveni Darh. Unde este 
mama şi cum putem avea încredere în tine? 

- Este ținută prizonieră undeva în această zonă. O 
vom găsi cu ajutorul unui detector bio. Dar trebuie să ne 
grăbim, deoarece Hina nu ştie că suntem aici şi dacă 
„Sămânţa Răului” va ajunge la un anumit punct critic, ea va 
fi nevoită să ia decizia de a distruge totul. 

- Ce sămânță visezi măi, nene?!, spuse Sal. Acum nu 
mai eşti arheolog? Eşti agricultor? 

- Aşteaptă putin, tată!, îl întrerupse Darh. 

Apoi spuse către Zalmad Tax: 

- „Sămânţa Răului” este cumva Sonda sau Sursa pe 
care vrem să o distrugem noi? 

- Da. 

- Şi cum poate distruge mama totul aici dacă ea este 
prizonieră? 

- După cum ai aflat recent — ştiu asta pentru că vă 
monitorizez de mai multă vreme — mama ta este o 
Energetică. Dacă nu o salvăm la timp, ea va considera că 
nu aţi ajuns pe Transcenda, că lucrurile au decurs altfel 
decât am plănuit şi că trebuie să aplice varianta de 
sacrificiu, adică să-şi transforme tot corpul într-o explozie 
de energie cu care să distrugă planeta şi implicit Sonda, aşa 
cum o numiți voi. 

- Adică mama... vrea să moară? 

- Nu vrea, dar dacă va fi nevoită, se va sacrifica 
renunțând la corpul său material, deoarece Sămânţa Răului 
trebuie neapărat oprită. 

- Şi dacă ajungem la timp, cum vom distruge Sămânța 
altfel decât printr-o mare explozie? Presupun că ai fi 
distrus-o tu, dacă era ceva simplu, din moment ce ai acces 
în subsolul planetei. 

- Eu am folosit o intrare strict secretă, necunoscută de 
nimeni din zona voastră galactică, făcută de înaintaşii mei. 
Din păcate, aceasta nu mă duce decât până în faţa celei de 
A Doua Porți, fără să pot trece de ea. Şi chiar dacă aş 
ajunge la Sămânţa Răului, nu aş putea-o opri, ea fiind 
indestructibilă cu mijloace convenţionale. 

Darh se întoarse spre tatăl său privindu-l cu 
subînţeles: 

- Vezi?!, şi tu ziceai că o pui la trei optzeci şi-o arzi. 

- Lasă măi, deşteptule, că tot de-un scurt-circuit 
moare ea, îi răspunse Sal, după care continuă. Şi până la 
urmă cum o distrugem? 

- Nu o vom distruge, îi lămuri Zalmad. Doar vom 
reseta sistemul care o ține izolată. 

- Păi, atunci hai să ne grăbim!, spuse din nou Sal-Gal 
uitându-se spre străin. Văd că te-ai dat la poveşti şi habar 
nu mai ai că Hina este în pericol de moarte, iar noi şi mai şi 
pe lângă ea. Propun să ne povesteşti totul de-a fir a păr în 
timp ce o căutăm pe soția mea. 

- Era şi timpul să iei o astfel de decizie. 

- De fapt, ştii care e salvarea ta? Odată, printr-un 
mesaj holografic, Hina mi-a spus că o să primesc nişte 
informații dintr-o altă sursă. Sper să fii tu aia, că altfel o- 
ncurci! 

Zalmad nu îi mai răspunse. Scoase dintr-un buzunar 
un detector micuţ pe care şi-l lipi de dosul palmei stângi şi 
o luă spre culoarele înguste ale Labirintului, urmat 
îndeaproape de cei doi pământeni. 


x 


Corbii Nopţii ajunseseră pe „Sherkan” şi se îndreptau 
acum spre centrul de comandă unde erau convinşi că îl vor 
găsi de Darh. Odată trecuţi de scutul de protecție al navei, 
considerau că au o misiune uşoară, neaşteptându-se la o 
rezistență serioasă din partea Arainei căreia chiar voiau să-i 
administreze o lecţie dură. 

De Sal-Gal nu se puteau atinge — primiseră ordin să îl 
lase nevătămat, dar intenționau să îl supună unei mari 
tensiuni nervoase. 

Computerul îi semnală Arainei prezenţa celor trei la 
bordul navei. Fata se alarmă destul de mult, mai ales că îi 
vedea pe un monitor cum se apropiau de ea. În aceste 
momente de cumpănă în care lua în calcul şi varianta că va 
fi omorâtă, era stăpânită în principal de regretul că, 
pierzând Fulgerul galactic, îşi va dezamăgi prietenii. 

Se decise să lupte, cu atât mai mult cu cât nu vedea 
altă soluție. Cel puțin să moară apărându-şi nava şi să-şi 
păstreze onoarea nepătată. 

Îşi activă centura skyn, îşi verifică încălțările 
antigravitaționale şi îşi setă arma de braţ la putere maximă. 
Plecă apoi în întâmpinarea Corbilor, nu înainte de a-i cere 
computerului să blocheze în urma ei accesul în centrul de 
comandă. 

Îşi alese o poziţie convenabilă din punct de vedere 
tactic în care ea avea spaţiu de manevră pe nişte holuri 
laterale, în timp ce adversarii ei erau nevoiţi să lupte într-un 
spațiu strâmt. 

Nu avu de aşteptat prea mult. Cum apărură Corbii, 
Araina şi deschise focul împotriva lor mizând pe elementul 
surpriză. 

După un schimb intens de focuri de câteva minute, 
fata era căzută la podea, cu scutul individual de protecție 
aproape descărcat. Cei trei stăteau cu armele ațintite asupra 
ei încercând să se înțeleagă din priviri. Se întrebau dacă 
Hantar o vrea vie şi pe fată sau se pot juca cu ea după bunul 
lor plac. 

Dar plăcerea lor criminală nu le dădu satisfacție decât 
câteva clipe. Cineva din spatele lor îi strigă, determinându-i 
să se întoarcă: 

- Hei, domnilor! Există printre voi un bărbat adevărat 
care mă poate satisface şi pe mine? 

Mirarea Corbilor era maximă. O fată blondă, înaltă, 
suplă, cu trăsături de invidiat, le făcea cu degetul 
chemându-i către ea. Era îmbrăcată sumar şi se mişca 
provocator apropiindu-se de ei. 

Se opri în faţa lor, lăsă capul pe spate şi într-o parte 
privindu-i languros pe sub gene, îşi mângâie sânii cu 
degetele, apoi întinse o mână către cel mai apropiat Corb 
atingându-l provocator cu dosul palmei într-o mişcare ce 
cobora tot mai jos. 

Le vorbi din nou cu un glas mieros, alintat, ca o iubită 
ce nu agrează să fie lăsată singură.: 

- Haideţi, dragilor, curaj! Să nu spuneți că nu vă 
interesează o aventură romantică cu mine! Sunt mai 
fierbinte decât ţevile armelor voastre şi vă doresc pe toţi. 
Lăsaţi-o pe fetița asta neputincioasă şi nepricepută! Legaţi- 
vă de o femeie adevărată! 

Corbii continuau să o privească nedumeriţi. La un 
moment dat, unul dintre ei ridică, totuşi, o armă spre ea şi-i 
lipi ţeava de piept şuierându-i cu dispreț: 

- Lasă-ne în pace! Dispari de-aici sau o să mori! 

- Bravo, aşa te vreau!, îi răspunse ea. În sfârşit un 
bărbat care ştie cum să stimuleze o femeie. Tu eşti primul 
meu ales. 

Apoi cu o mişcare foarte rapidă, blonda îi smulse 
arma, i-o apucă cu ambele mâini şi i-o rupse ca pe un băț 
putred, după care îl prinse cu o mână de ceafă şi îl izbi de 

peretele din stânga ei cu atâta forță încât Corbul, prins cu 
scutul dezactivat, căzu lat pe podea, incapabil să se mai 
ridice. Avea nasul zdrobit din care şiroia sângele. Îşi mişca 
braţele dezordonat încercând să se ridice, dar neînțelegând 
ce i se întâmplase. 

Ceilalţi doi săriră imediat spre tavan pentru a se feri şi 
a porni de acolo un atac devastator, dar numai unul dintre ei 
reuşi. Celălalt rămase prins de o mână a fetei. Zbură şi el în 
peretele celălalt lăsându-şi pentru o clipă forma corpului 
imprimată pe panoul de impact. 

Singurul scăpat, cel de-al treilea Corb, se fixă de 
tavan şi începu să tragă cu ambele arme de spate asupra 
neaşteptatului adversar. 

Blonda asimila loviturile fără să clipească, ţuguindu- 
şi buzele într-un botic de fată supărată. 

- Asta înţelegi tu prin preludiu?, îi strigă ea. Bine, fie 
cum vrei! 

Întinse spre el o mână hotărâtă din care ieşi un glob 
de foc ce-l lovi pe Corb în plin, spărgându-i scutul de 
protecție şi făcându-l să se prăbuşească la picioarele 
Arainei. 

Apoi blonda îi cără pe toți trei la un terminal de 
transport, îi înghesui într-o sferă energetică trântindu-i unul 
peste altul şi-i expedie înapoi pe FG-1 strigându-le: 

- Căutaţi-mă pe-afară! 

Araina era năucită de cele întâmplate. Încă nu se 
ridicase şi o întrebă de acolo de jos: 

- Cine eşti tu? 

- Ți-aş putea spune că sunt... Blonda isterică a lui Sal- 
Gal, dar nu cred că ai înţelege ceva. Sunt de fapt o 
prelungire a lui Sherkan şi am derulat un program de 
protecţie agresivă în caz de abordaj pe care îl am în 

memorie dintr-o sursă care nu te priveşte. Am folosit 
personajul acesta, deoarece este singurul pe care îl am în 
baza de date şi, fiind în criză de timp, nu mi-am putut 
permite să creez unul nou mai adecvat momentului. Te poți 
întoarce în centrul de comandă. Acum eşti din nou în 
siguranță. 

Sub ochii  Arainei blonda se  dematerializă, 
reintegrându-se în condensul energetic al navei. 


Zalmad Tax mergea înaintea celor doi pământeni, 
urmărind cu atenție semnalul luminos al aparatului său şi 
vorbindu-le în acelaşi timp: 

- Deşi Hina nu este foarte departe, nu o vom găsi cu 
uşurinţă, din cauza faptului că ne aflăm într-un labirint în 
care, dacă nu suntem atenți, ne putem învârti în cerc la 
nesfârşit. 

- Noi nu avem nimic la noi, îi spuse Sal-Gal, dar tu ar 
trebui să ai o armă cu care să poți găuri pereții ăştia. 
Înţelegi ce vreau să spun — că n-ar strica să o luăm pe 
scurtătură. 

- Nu ar fi deloc indicat să facem aşa ceva. În primul 
rând că în structura Transcendei există o formă de viaţă pe 
care am răni-o... 

- Aşa deci?! Mi s-a părut mie că planeta asta pare vie. 
Cum o atingi, cum se mulează pe tine. Oare de drag sau de 
foame? 

- O să înţelegi imediat. Iar în al doilea rând, nu vrem 
să-i atragem atenția lui Hantar. 

- Aha! Dacă ar veni aici cu Corbii lui, ne-ar încurca la 
modul cel mai neplăcut. 

- Oricum va veni foarte curând, dar ar fi de preferat să 
nu afle prea repede că voi sunteţi deja aici. 

- Lasă că nu află, că am plecat pe furiş. Hai, ia-o de la 
început cu povestitul că eu am încă o mie de semne de 
întrebare în cap despre plasa energetică, atacul actual al 
dragonilor şi multe altele. 

- Răspunsul la astfel de întrebări îl vei primi de la 
Hina. Eu vă voi spune doar ceea ce are legătură cu mine. 
Deci, în urmă cu zece mii de ani, civilizația transcendă era 
în apogeul dezvoltării sale. 

- Care apogeu, că au scris ăia o poezie pe perete de-ţi 
vine să plângi? 

- Textul respectiv a fost pus acolo pentru a induce în 
eroare, pentru a justifica dispariția strămoşilor mei din 
această zonă galactică — declin, decadență, dispariție, nimic 
adevărat. În acel moment a sosit în zona Transcendei, de 
undeva de foarte, foarte departe, un corp misterios, ca o 
sondă, ca o navă cosmică fără echipaj care s-a dovedit a fi 
de o complexitate ieşită din comun, mult mai avansată 
decât nivelul nostru. Când zic „al nostru” înțelegeţi că mă 
refer, de fapt, la strămoşii mei. Corpul respectiv a fost 
cercetat în amănunţime, s-au emis diverse ipoteze 
controversate despre originea şi menirea lui. Trecând peste 
amănunte inutile, s-a aflat la un moment dat că entitatea 
respectivă conţinea un milion de conştiinţe primare care 
erau înregistrate în profunzimea navei. Ba mai mult, una 
din aceste conştiinţe, având rol conducător, capacitate de 
inițiativă şi o anumită autonomie, s-a infiltrat pe nesimţite 
în creierul conducătorului de atunci al planetei, printr-un fel 

de canal telepatic, punând stăpânire pe el. Atunci a început 
o perioadă plină de decizii şi acțiuni controversate, multe 
dintre ele contrare principiilor transcende. Au avut loc 
dezbateri aprige şi chiar revolte. După ce liderul nostru a 
fost decăzut din drepturi, s-a încercat în repetate rânduri 
distrugerea navei cosmice care fusese declarată ca fiind 
periculoasă, dar fără succes. A fost trimisă şi într-o stea, dar 
s-a întors de acolo din nou pe Transcenda unde găsise locul 
ideal pentru misiunea sa. 

- Ce misiune avea? 

- Puţină răbdare! În acel moment critic am primit 
ajutor din partea Energeticilor printr-un reprezentant al lor. 
El ne-a explicat ce se întâmplă şi ne-a oferit şi soluția cea 
mai bună pentru problema noastră, care, fără să ştim noi, 
devenise şi a lor. Am aflat astfel că acel corp cosmic, pe 
care noi l-am numit foarte sugestiv „Sămânţa Răului”, a 
fost trimis de cei pe care îi numiți Rătăcitori, ca un 
avanpost al lor, cu scopul de a subordona galaxia 
intereselor proprii şi de a o pregăti pentru marea invazie. 
Cele un milion de conştiinţe urmau să fie eliberate şi să 
pună stăpânire pe tot atâtea personalităţi galactice cu funcții 
de decizie, după ce, în prealabil, acestora li s-ar fi arhivat 
mintea de către conştiinţa-lider, cea care are posibilitatea de 
a poseda un creier nearhivat. 

- Minţile rătăcite!!!, exclamă Sal-Gal cu entuziasmul 
unei descoperiri importante. 

- Da, într-adevăr, este exact fenomenul care se 
manifestă acum în galaxie. Am fost induşi în eroare de 
faptul că ei nu erau violenți şi nu ripostau la acțiunile 
noastre agresive. Am înțeles mai târziu că scopul lor nu era 

de a distruge, ci, dimpotrivă, de a dezvolta, pentru a 
produce o explozie demografică — populaţie suport pentru 
conştiințele Rătăcitorilor care urmau să vină mult mai 
târziu. 

- Să înţelegem deci, interveni Darh, că Hantar a fost 
contaminat şi este acum stăpânit de acea conştiință-lider? 

- Da, aşa mi-a spus Hina. S-a întâmplat când el, din 
prea multă curiozitate, a intrat în Labirint, ajungând până la 
A Doua Poartă, suficient de aproape pentru ca liderul 
Seminţei să poată crea un canal telepatic până la el şi să i se 
infiltreze în creier. Acest fapt a fost posibil şi pentru că, 
după zece mii de ani, câmpul energetic de izolare creat în 
jurul Seminţei a slăbit mult în intensitate. Tocmai de aceea 
este acum imperios necesar ca întreg, sistemul de protecție 
al complexului subtranscend să fie resetat, reactivat la 
capacitatea inițială. Trebuie să mai adaug că toate cele un 
milion de conştiinţe ţinute prizoniere acolo exercită o 
presiune constantă pentru a se elibera, ceea ce uzează şi 
mai mult câmpul de izolare. 

- Deci, asta a fost soluția pe care v-a dat-o acel 
Energetic, să prindeţi Sămânţa în capcana unui câmp 
energetic, probabil, conceput chiar de el. 

- Mai mult decât atât. Întregul complex a fost 
construit pentru asta. Planul mai cuprindea multe altele. În 
primul rând să părăsim definitiv planeta — lucrul cel mai 
greu de suportat — pentru a nu risca alte contaminări. Am 
construit scutul 'Transcendei nu numai ca element de 
apărare, dar mai ales de interdicție a accesului pe planetă a 
oricărui vizitator neavizat. Am reactivat o genă a noastră 
care ne făcea rezistenți la un anumit tip de radiaţie şi am 
creat generatoare care să amplifice tocmai acel tip de 

radiație care este foarte nocivă ființelor din afara 
Transcendei. Deoarece chiar şi aşa, nu puteam lăsa planeta 
nesupravegheată, la discreţia oricui, am selectat un număr 
de persoane, pe bază de voluntariat, şi i-am pregătit ca 
paznici ai Templului sacru, cărora li s-a şters selectiv 
memoria şi li s-a impus un cod de legi prin care să se 
garanteze interzicerea accesului pe planetă, dar mai ales în 
complexul din subsol a oricărei fiinţe venită din exterior. 
Tot printr-o manipulare genetică, aceşti templieri au fost 
făcuți incompatibili cu zona complexului. Practic, ei au fost 
condamnați să-şi îndeplinească misiunea pe care şi-au 
asumat-o de bună voie — fără să poată părăsi planeta şi fără 
a putea coborî în adâncurile ei. Au fost stimulate unele 
civilizații galactice puțin mai evoluate decât celelalte să 
formeze o uniune, o federaţie care să-i atribuie Transcendei 
o aură sacră, tocmai pentru a nu încerca să-i investigheze 
trecutul, iar pe de altă parte să urmeze o dezvoltare 
rațională şi mai puțin sentimentală, considerându-se la 
vremea respectivă că o structură mentală emoțională este 
mai vulnerabilă în fața conştiinței-lider. A fost ajutată o 
populație relativ primitivă, aflată la o extremitate galactică 
— actualul Imperiu coclon — să avanseze tehnologic, să 
ocupe spaţii şi să se înmulțească pentru a deveni o 
populaţie-suport total neatractivă pentru o eventuală invazie 
prematură a  Rătăcitorilor. Am lăsat în Biblioteca 
Transcendei, printre foarte multe date inofensive despre 
galaxie şi trecutul nostru, informaţii criptate, pentru ca, în 
caz de eşec al planului, nimeni să nu le poată folosi 
iresponsabil sau criminal, dar şi pentru a se putea înţelege 
exact situația de către cei din viitor, îndreptățiți să aibă 
acces la ele. Am lăsat un avanpost de apărare şi 

supraveghere, înzestrat cu cea mai puternică armă a noastră 
pe o planetă obscură, aflată într-un loc izolat, ascuns, care 
să nu atragă atenţia asupra ei, după care am părăsit în masă 
această zonă galactică. Am făcut toate acestea, nu pentru a 
fugi de răspundere, ci pentru a câştiga timpul necesar 
găsirii unei posibilități viabile de a-i înfrunta cu succes pe 
Rătăcitori în momentul sosirii lor în galaxie. Deşi eu m-am 
născut mult mai târziu, consider, la fel ca şi semenii mei.că 
toate evenimentele întâmplate în urmă cu zece milenii fac 
parte din viața mea. Cu toţii ne simţim implicați şi nu vom 
avea linişte până când galaxia noastră va înceta să mai fie 
amentințată. 

- Şi strămoşii tăi unde au plecat?, întrebă Sal-Gal. 

- Nu vă pot spune decât că am plecat în cealaltă parte 
a galaxiei, dincolo de bara centrală. Acolo am găsit planeta 
potrivită pentru a întemeia un nou cămin. 

- Şi tu de ce ai venit acum aici? Ai avut un motiv 
anume, ai aflat despre actuala criză sau treceţi aşa, din când 
în când pe la noi, de rutină, ca să vedeţi ce se mai întâmplă? 

- Eu am fost trimis acum pentru a face evaluarea 
periodică a întregului complex şi pentru a supraveghea 
Transcenda pe timpul cât Marii Învățaţi, cum au fost numiţi 
de federali, se află în staza de refacere. Nu ştiam de 
incursiunea în Labirint şi contaminarea lui Hantar, dar am 
fost contactat de Hina şi am pus la punct un plan comun de 
acțiune. 

- Daaaa, am văzut că ați făcut un plan — beton armat 
cu paie de grâu!! În timp ce tu te plimbi nestingherit prin 
galaxie şi ne monitorizezi pe noi între două repausuri, aşa, 
ca să ți se pară că ai activitate, soția mea îndură privaţiunile 
detenției. 

- Nu am fi putut să facem schimb. Hantar o voia 
neapărat pe Hina, pentru că ştia, prin conştiinţa-lider, că 
este o Energetică. În plus, eu am avut nevoie de timp pentru 
a-mi pregăti toate cele necesare..., ca să zic aşa, exorcizării 
preşedintelui vostru, iar Hina avea nevoie să ia contact, să 
armonizeze cu structura Transcendei pentru a înțelege şi a i 
se permite reformatarea întregului sistem de izolare a 
Seminţei. A riscat, dar a şi câştigat, mizând pe faptul că 
Hantar o va aduce aproape de sursa care îi sleieşte ei 
puterile. 

- Că tot a venit vorba de sleirea Energeticilor. Nu ne- 
ai spus nimic de Cristalul Soarelui. De ce l-aţi construit? 
De ce nu l-aţi distrus înainte de a pleca? 

- Toate componentele Cristalului, cât şi schema de 
compunere au fost aduse de Sămânță. A fost asamblat 
crezându-se că reprezintă — conform unor date voit eronate 
care l-au însoțit — un mijloc de comunicare intergalactică cu 
cei care trimeseseră Sonda şi se declarau paşnici. El chiar a 
emis la început un semnal foarte puternic către zona de 
unde a venit, ca un semn de reuşită a instalării sale, 
chemându-i pe Rătăcitori aici. Cristalul este, de fapt, o 
armă care îi afectează grav pe Energetici, gândită tocmai 
pentru a-i împiedica pe cei ca ei, în eventualitatea că există 
în galaxie, să intervină. A fost motivul pentru care 
Energeticii ne-au contactat la vremea respectivă prin acel 
reprezentant — să ne explice cum stau lucrurile şi să ne 
ajutăm reciproc. Din păcate, Cristalul, odată asamblat, nu 
mai putea fi distrus decât cu riscul unei emisii energetice 
devastatoare pentru noii noştri prieteni. S-a găsit soluția de 
compromis de a fi izolat în aşa numitul Templu sacru — o 

clădire concepută pentru a crea o ecranare maxim posibilă 
— şi de a fi lăsat să se consume treptat, până la punctul la 
care putea fi distrus. Pentru a se epuiza mai repede, 
Energeticii i-au creat un canal de scurgere controlată către 
o zonă central-galactică monitorizată de ei, canal ce făcea 
posibilă, în anumite condiții, realizarea unei punți sonore 
accidentale între punctele terminale. 

- Aha! Vocile Celor De Dincolo! 

- ?! Şi în privinţa utilității Cristalului li s-a imprimat 
templierilor o convingere falsă, tot pentru inducerea în 
eroare a celorlalte civilizații galactice ce aveau să evolueze 
de-a lungul mileniilor, cât şi pentru accentuarea 
caracterului sacru atribuit Transcendei. 

- Văd că aţi avut un plan cu bătaie foarte lungă, bine 
pus la punct care a funcționat aproape perfect tocmai pentru 
că ceilalți, care au trebuit să joace rolurile scrise de voi, n- 
au avut habar de ele. Secretul planului a reprezentat 
garanţia succesului său. Dar acum ce se întâmplă dacă noi 
l-am aflat şi îl spunem, din greşeală, şi la alții, sau dacă ni 
se scanează mintea? 

- Nu cred că veţi avea interesul să divulgați cuiva 
astfel de informaţii strict secrete. Deţineţi deja secretul 
Hinei cu tot ce decurge din el. Tu îl ştii demult şi l-ai 
păstrat pentru tine. Veţi fi amândoi protejați împotriva 
oricăror încercări de prospecție mentală. 

- Şi, totuşi, dacă mă scap vreodată?, insistă Sal-Gal 
mai mult sub formă de glumă. 

- O să te închid în Labirintul Transcendei. 

- Şi eu te pârăsc la Poliţie că furi brățări dacice şi le 
vinzi pe sub mână. 

- Hai să lăsăm gluma! De fapt, v-am spus toate aceste 
lucruri din două motive: ca să vă conving că vă sunt prieten 
şi pentru că o să mai am nevoie de voi. 

- Tot tu de noi, măi?! Cumva îmi verşi şi tu în cap 
grijile tale fără să ştiu? Cum vine unu”, mare grozav prin 
galaxie, prima lui preocupare este să mă caute pe mine şi să 
mă ajute... să fac eu toată treaba în locul lui. Extraordinar! 

Zalmad Tax nu-i mai răspunse, fiind preocupat de 
măsurătoarea sa. După puţin timp spuse: 

- Am ajuns foarte aproape. Uite, chiar în față la 
capătul culoarului! 

Cei doi priviră în direcția indicată şi văzură doar un 
glob de lumină pală. 

Sal-Gal spuse dintr-o dată foarte hotărât: 

- Stați puțin! Aş vrea ca voi să rămâneţi aici şi să 
merg doar eu pentru a o elibera pe Hina. Am, totuşi, ceva 
de discutat cu ea între patru ochi. 

- De acord, îi spuse Zalmad, dar trebuie să te grăbeşti. 
Situaţia creată de Hantar exercită o presiune foarte 
puternică asupra noastră. El are un plan de rezervă care 
constă în distrugera planetei prin focul concentrat al celor 
o sută de nave ale sale. Din fericire, acțiunea coclonilor l-a 
întârziat destul de mult. 

- Şi cum ar putea „fulgerele” lui Hantar, chiar şi o 
sută fiind, să penetreze scutul Transcendei? E un fel de... o 
sută de ciocănitori au tăbărât pe un stâlp de beton — vax!, 
doar ciocuri îndoite. 

- Uiţi că el a preluat de la Marii Învățaţi controlul 
asupra planetei şi poate crea cu uşurinţă culoare prin scut, 
exact pe direcția de tragere a navelor sale. Poate lovi 

generatoarele, ceea ce va întrerupe scutul, iar apoi 
distrugerea planetei va fi doar o joacă. 

- De ce ar face Hantar aşa ceva? Din ce ne-ai spus tu, 
nu cred că ar avea interesul de a distruge Sămânţa Răului. 

- Nu intenţionează să o distrugă, ci să o elibereze. 

- Păi, dacă aşa stă treaba, de ce nu a acţionat până 
acum în acest sens? l-ar fi fost atât de simplu să o facă până 
acum fără să se mai complice atâta. 

- Lui Hantar îi convine mult mai mult să păstreze 
starea actuală a lucrurilor. El să-şi conserve funcția şi 
prestigiul de Preşedinte şi să urmeze planul Seminţei fără 
ca cineva din galaxie să bănuiască ceva. Voi, cei implicați, 
tu, Hina, Darh, fata, veţi fi trecuţi la „pierderi regretabile” 
sau, după caz, declaraţi trădători, după cum i se vor potrivi 
lui itele mai bine. 

- Da, da, să creadă el... 

- Hai, că trece timpul! 

Sal-Gal se îndepărtă de ei, apropiindu-se de Hina cu o 
oarecare sfială. Nu o mai văzuse de mult timp şi deşi îi era 
tare dor de ea, voia să se menţină rezervat. Cu toate că 
relatarea transcendului i se părea veridică deoarece se 
potrivea cu toată realitatea galactică, el voia încă să-şi 
clarifice unele nelămuriri legate de soţia sa, care ar fi putut 
să-l inducă în eroare chiar şi pe acest musafir neaşteptat. 

Ajunse lângă globul de lumină. I se părea că seamănă 
cu un acvariu în care Hina plutea ca într-o stare de 
imponderabilitate. O strigă timid, parcă nevrând să o 
deranjeze: 

- Hina! 

Ea tresări, făcu un efort să se întoarcă spre el pentru 
a-l privi în ochi şi îi şopti cu un glas sfârşit, dar plin de 
speranţă: 

- Ooo, dragul meu, ai venit din nou să mă salvezi? Te 
aşteptam din tot sufletul, deşi rațional aş fi preferat să fii 
foarte departe de aici. 

- Draga mea, acum situaţia este puțin schimbată față 
de cea în care erai prizonieră la cocloni. Am venit să te 
eliberez, dar o voi face doar dacă îmi vei da o explicaţie 
logică la două probleme grave cu care ne confruntăm: de ce 
se reîncarcă plasa energetică şi de ce suntem atacați din nou 
de nave-dragon? 

- Sal, înțeleg prin ce treci, dar va trebui să mă 
eliberezi înainte de a primi aceste răspunsuri. Fă-o din 
dragoste pentru mine! 

- Hina, dacă ar fi numai soarta mea în joc, te-aş 
elibera fără nicio ezitare, ba chiar aş intra în locul tău dacă 
ar fi nevoie, dar acum vorbim de soarta întregii galaxii. 
Oricât de mult te-aş iubi, nu pot fi atât de egoist încât să-i 
sacrific pe toţi pentru o plăcere de-a mea. 

- Nu trebuie să sacrifici nimic. Aici nu este vorba de 
egoism, ci de încredere. Eu îţi garantez că sunt nevinovată 
şi că vreau binele galaxiei. Tu ai încredere în mine? 

Sal-Gal ezită puţin apoi îi răspunse: 

- Da, am, pentru că ceva îmi spune că noi nu ne 
putem face rău unul altuia, dar în acelaşi timp mi-e teamă 
să nu greşesc mergând pe încredere. Ştiu că mă contrazic 
singur, dar mi se pare ciudat că refuzi să-mi răspunzi la 
întrebări. 

- Sal, am nevoie ca tu să ai încredere în mine dincolo 
de orice aparenţe. Depind din nou de tine, de dragostea ta 
pentru mine. Consideră că mă puteam elibera şi singură, 

printr-un efort uriaş, dar te-am aşteptat pe tine. Caută în 
adâncul sufletului tău răspunsul la dilema ta, dacă merit să 
fiu salvată sau nu. Dacă tu crezi că nu merit, întoarce-te, 
pleacă cât mai departe şi uită-mă! 

- Ehee!, dacă mă iei aşa, se schimbă situaţia. În niciun 
caz nu te las aici, orice s-ar întâmpla cu galaxia. Uite, m-am 
decis. Am încredere în tine şi te eliberez necondiţionat, deşi 
nu cred că ar trebui să-mi mai testezi sentimentele după 
atâta timp petrecut împreună. Ce trebuie să fac? 

- Mai întâi înlătură bucățile de cristal de la baza 
globului de energie. 

Sal-Gal se conformă. 

- Acum încearcă să mă atingi!, continuă ea. Forţează 
peretele de lumină, intră prin el, vino spre mine! 

El întinse braţele şi se apăsă cât putu de tare pe 
capcana în care se afla Hina, ca într-o îmbrăţişare derulată 
cu încetinitorul. 

După un efort considerabil în care fiecare centimetru 
parcurs avea semnificația unei mari victorii, cei doi se 
atinseră. Apoi se îmbrăţişară ca şi cum nu ar mai fi dorit să 
se separe niciodată. 

Sfera de energie se risipi încetul cu încetul. Hina 
scoase un fel de oftat de uşurare şi se lăsă moale în braţele 
lui. El o sărută cu mare drag, o luă în braţe, moment în care 
constată cu neplăcere: 

- Draga mea, a rămas din tine doar combinezonul. În 
ce hal te-a adus prizonieratul şi eu mi-am permis să mai 
pierd timpul cu întrebări. 

- Sal, mai ţine-mă puţin la pieptul tău! Capcana lui 
Hantar mi-a provocat o foarte mare suferință, dar dragostea 
ta mă va revigora suficient de mult cât să mă pot ţine pe 
picioare pentru a duce lucrurile la bun sfârşit. M-ar fi putut 

elibera şi Zalmad spărgând barajul energetic cu o armă, dar 
aş fi zăcut mult timp incapabilă de a mă mişca. Şi dintr-un 
astfel de motiv am avut nevoie să mă eliberezi tu, cu 
puterea sentimentelor tale care sunt pentru mine un 
adevărat izvor de energie. Îţi mulţumesc, dragul meu! 
Pentru toate nelămuririle pe care le ai există explicaţii 
logice, dar acum trebuie să ne grăbim. Presupun că este şi 
Darh cu tine. 

- Da, este, dar de ce are toată lumea nevoie de el? 

- Vei înţelege în curând. Fără el totul ar fi aproape în 
zadar. Nu am mai avea timp şi ne-ar rămâne doar varianta 
distrugerii totale a complexului. Hai să mergem! 

Hina îşi revenea tot mai mult. Când ajunse lângă fiul 
său, se ținea deja singură pe picioare. El îi sări în braţe, dar 
înțelese imediat că ea are nevoie să fie sprijinită. 

Se întoarseră cu toții din drum, cu Hina purtată în 
braţe de Sal care nu-i acceptă împotrivirea, până la Prima 
Poartă. Trecură prin ea constatând că au în față tot un tunel, 
dar mai larg şi, după cum părea, foarte lung. 

Zalmad le ceru să se urce pe o platformă anunțându-i 
planul său: 

- Platforma se va pune singură în mişcare peste cinci 
secunde. Se va opri la capătul drumului, lăsându-vă în fața 
celei de A Doua Porţi. Acolo ştie Hina ce aveţi de făcut. Eu 
rămân să îl aştept pe Hantar încercând să îl întârzii cât mai 
mult şi chiar să îl capturez. 

- Vezi că mai mult ca sigur o să-şi aducă şi Corbii cu 
el, îl preveni Sal-Gal. Poţi să le faci față beznacilor lui? 

- Nu cred că îi are acum la dispoziţie. I-a trimis pe 
„Sherkan”, profitând de coborârea scutului navei. 

- Şi abia acum ne spui?, se alarmă Darh. De ce a 
făcut-o? 

- Probabil încearcă să te captureze pe tine. Noroc că 
nu s-a sincronizat foarte bine şi i-a trimis prea târziu. Hai, 
pregătiți-vă de plecare, că timpul este foarte preţios! 

- Da, dar, insistă Darh de-a dreptul panicat, Araina 
este în mare pericol. Trebuie să-i sărim în ajutor. Tată, tu 
eşti singurul disponibil care poate merge înapoi pe navă... 

- Da, da, uite, sar chiar acum direct pe cocoaşa lui 
Sherkan! Stai să-mi fac niţel vânt! Păi ce să le fac eu 
Corbilor, măi, grozavule? Să le pun lanterna-n ochi ca să 
greşească drumul? 

- Stai liniştit, Darh!, interveni Hina. Am înzestrat din 
timp computerul cu un program de ripostă în caz de 
pătrundere neautorizată la bord, anticipând o astfel de 
acțiune a lui Hantar. Nu avem de ce să ne facem griji. 

- Oricum, sublinie Zalmad, ar fi de neadmis se ne 
abandonăm misiunea. Hai să mergem! 


x 


Corbii Nopții ieşiră lăsându-l pe Hantar într-o stare de 
furie disperată. Simţea că pierde inițiativa confruntării şi nu 
îşi putea explica de ce. Din scanările făcute de garda sa pe 
„Sherkan”, rezulta că nici Darh şi nici Sal-Gal nu se mai 
aflau la bord. Nu înţelegea unde plecaseră. Dacă ajunseseră 
pe planetă, cine le deschisese culoarul de trecere? 

Verifică semnalul bio al Hinei iar rezultatul îl lovi ca 
un trăsnet. Temniţa era goală. 

Îşi spuse că indiferent ce se întâmplă, trebuie să 
ajungă la A Doua Poartă. lar dacă Darh urmează un plan, 
indiferent al cui, va ajunge şi el tot acolo. 

Consultă un monitor şi văzu că analiza tactică este 
încheiată. Ordonă deschiderea focului asupra tuturor 
navelor coclone, după care ieşi din centrul de comandă 
îndreptându-se spre cel mai apropiat terminal de transport. 

Imediat ce navele-fulger deschiseră focul pe întregul 
front, Kal Tabol transmise comanda de abandonare a luptei 
şi intrarea în subspațiu. Mai mult de trei sferturi din navele 
sale păianjen reuşiră manevra, celelalte se împrăştiară în 
spațiu ca un foc de artificii. 

După câteva secunde dispăru şi crucişătorul coclon 
imediat ce reuşi să oprească în scuturi câteva torpile 
fotonice. Kal Tabol prevăzuse acest moment şi stabilise din 
timp un loc de întâlnire post-conflict care nu era foarte 
departe de Transcenda. Coclonul voia să rămână martor la 
evenimentele care, credea el, vor decide soarta galaxiei şi 
miza pe faptul că navele lui Hantar nu-l vor urmări, fiind 
nevoite să rămână la dispoziţia Preşedintelui. Nu se înşela 
deloc. 


Stăteau în faţa celei de A doua Porţi. Era la fel de 
mare având acelaşi aspect impunător şi impenetrabil. 

Cuprins de febra crizei de timp, Sal-Gal întrebă 
nerăbdător: 

- Eeeeiii!, ce mai facem acum? Pe ce mai apăsăm, ce 
mai descifrăm? 

În timp ce vorbea, studia cu atenţie poarta 

- Da, continuă el, uite că şi pe asta scrie ceva. Ia 
tradu, fiule, că tot eşti tu obişnuit cu limba trans...fugilor! 

- Stai numai puţin!, îi răspunse Darh. Scrie că... 

Tânărul se întoarse mirat către părinții săi, 
continuând: 

-... „Se trece numai cu sângele lui Darh”. 

- Opaaa!, ai încurcat-o, fiule. Pregătirea pentru 
analize! Da” de unde ştiau ăia de-acum zece mii de ani că o 
să vii tu aici? 

Hina le lămuri misterul: 

- Tot Darh îl chema şi pe Energeticul care i-a ajutat 
atunci pe transcenzi. Şi nu se referă la sânge, ci la 
configurația genetică, dar s-a preferat o exprimare 
figurativă. 

Apoi ea îl luă pe Darh de mână ducându-l spre Poartă. 

- Vino, te rog, îi spuse, şi aşează-te cu spatele lipit, în 
dreptul acestui contur marcat în zid! Nu-ţi fie teamă! 

Imediat ce se aşeză în poziția indicată, zidul ieşi în 
relief şi îl cuprinse pe Darh, învăluindu-l pe jumătate. 

Hina continuă cu explicaţiile pentru amândoi: 

- Structura face acum o recunoaştere genetică. 

- Şi de ce cu a lui?, întrebă Sal-Gal. De ce nu cu a 
mea, de exemplu? 

- Tu nu eşti compatibil cu matricea de comparație 
care aparține vechiului Darh, cel care a conceput totul aici 
şi care avea, după cum îți poţi da uşor seama, o 
componentă energetică în structura sa genetică. Deci, ca un 
element suplimentar de siguranță, totul a fost gândit în aşa 
fel încât nicio ființă materială să nu poată deschide A Doua 
Poartă altfel decât printr-o explozie foarte puternică., dar şi 
pentru un astfel de caz, complexul este protejat, până la un 
punct, de un scut interior, aşa zis de incintă. 

- Bine, bine, înțeleg că s-au luat toate măsurile 
posibile ca să nu intre niciun nepoftit aici, dar, chiar dacă 
nu intrau dintre noi, Materialii, putea intra, bănuiesc eu, 
vreun Energetic rău intenționat — că el ar fi avut aceeaşi 
structură energetică. 

- Nu chiar aceeaşi. Vorbim de ceva similar unui cod 
genetic, deşi în cazul nostru este ceva mult mai complex, 
care are proprietatea de a fi specific fiecărui individ şi 
asemănător pentru rudele sale. Cel despre care vorbim a 
fost, de fapt încă este, tatăl meu, iar fiul nostru este înrudit 
cu el. De aceea structurile lor intime sunt compatibile. 

- Daaa?! Interesant. Înseamnă că şi tu — fiica lui fiind 
— poţi deschide Poarta. 

- Da, pot, dar acum îl las pe el pentru ca structura 
complexului să îi facă o scanare completă, să îl recunoască 
şi să îl declare compatibil pentru operațiunea de 
reformatare a întregului sistem de protecție. Atunci va fi 
nevoie de noi amândoi pentru a acționa simultan. 

- Acum înţeleg de ce aveai şi tu nevoie de Darh pe 
planeta sacră — că trebuie să lucraţi în tandem. Da” 
„structura” asta cine este şi de ce e vie? Că mi se face frică. 

- În urmă cu zece mii de ani, energia Seminţei Răului 
era foarte puternică şi, pentru a putea fi izolată cu succes, a 
fost nevoie ca tatăl meu să se integreze în sistem şi să 
susțină din interior procesul de izolare. 

- Daaa?!! Deci, de-aia pulsează astea toate pe 
Transcenda şi se mulează pe tine, pentru că tatăl tău bântuie 
prin pereți? 

- Acum este foarte slăbit, dar îşi va reveni dacă 
reuşim să resetăm sistemul. 

- Poţi să comunici cu el? 

- Am făcut-o şi o mai pot face, dar printr-o modalitate 
care nu este accesibilă Materialilor. 

- Aaa, nu, că eu nu am nicio intenţie de a comunica cu 
el.  Transmite-i, totuşi, din partea mea admirația 
nemărginită pentru sacrificiul său şi pentru răbdarea de a se 
împunge la infinit cu Sămânţa asta de buruiană otrăvită! 
Mai poate vreodată să scape de aici? Cred că i-a crescut 
barba până la voi în Sfera Interzisă. 

- Timpul este relativ şi noi îl percepem altfel. Se va 
elibera atunci când Sămânța Răului va fi complet 
neutralizată. Va mai dura destul de mult din punctul tău de 
vedere. 

- Deci de-aia avea Hantar nevoie de Darh. El era 
singurul care îi putea deschide Poarta. Deşi..., te avea pe 
tine prizonieră. De ce nu te-a folosit? 

- Nu se putea folosi de mine, deoarece mi-aş fi 
eliberat energia interioară şi aş fi distrus totul. În afară de 
asta, Hantar intenţionează, cred, să îl contamineze pe Darh 
cu una din conştiințele aflate în Sămânță, pentru a putea 
avea astfel un acces, chiar şi parţial, la intimitatea 
Energeticilor. 

- Oho! Înseamnă că ai cam riscat cerându-mi să-l 
aduc pe fiul nostru pe Transcenda. Dacă planul tău eşua, 
Darh putea ajunge să-l slujească pe Preşedinte şi să fie 
pentru voi un adevărat „cal troian”. 

- Nu am riscat chiar atât de mult. Aveam variante de 
acțiune pentru orice situaţie nou creată. 

- Hina, dar mă gândesc la altceva. Dacă tu nu veneai 
la noi, din diverse motive, şi Darh nu se năştea, cine mai 
intra aici ca să reformateze sistemul? M-aduceau moşii 
doar pe mine ca să mă uit ca vițelul la A Doua Poartă nouă! 

- Dar iată că eu am venit. Şi Darh s-a născut. Totuşi, 
la noi sunt păstrate, pentru orice eventualitate, mostre de 
structură genetică pentru ca acest tip de operaţiune să poată 
fi efectuată la nevoie şi de alți reprezentanţi ai noştri. Doar 
că într-un asemenea caz, operaţiunile de recunoaştere a 
compatibilității ar fi durat mult mai mult, însă nu s-ar fi 
lucrat sub presiunea exercitată de Hantar a cărei 
contaminare o considerăm un accident şi s-a suprapus 
nefericit, atât pe momentul de resetare a sistemului, cât şi 
pe perioada de stază a Marilor Învăţaţi. 

- Totuşi este bine că deocamdată avem lucrurile sub 
control. Legat de complexul ăsta mai am o nelămurire. Am 
cam înțeles care este rostul tuturor elementelor, dar nu 
pricep de ce a fost nevoie să se sape un tunel de cel puţin 
zece kilometri între cele două Porţi, acest „drum întins” 
degeaba, fără vreun alt labirint, fără capcane, fără ghicitori. 
Cumva ca să te plictiseşti de-atâta mers şi să te întorci? 
Parcă n-aş crede. 

- Nu. Sămânţa Răului trebuia dusă la o distanță cât 
mai mare de complexele de suprafață în care trăiau Marii 
Învăţaţi, pentru a nu putea exercita asupra lor nicio 
influență. Al doilea motiv a constat în necesitatea de a fi 
îngropată la mare adâncime, într-o zonă izolată, tot pentru a 
nu influența pe nimeni din cei de la suprafaţă care ar fi 
putut trece întâmplător prin dreptul ei. Deasupra noastră se 
află un masiv muntos neprimitor — greu accesibil şi cu o 
climă aspră. 

- Da, bine gândit. Tu ce mai zici, fiule? Te mai 
recunoaşte bunică-tu sau s-a sclerozat de-atâta aşteptare? 
Vezi să nu te confunde cu conştiința-lider şi să-ți prăjească 
limba cu vreo energie de-a lui! 

Hina nu îşi putu reţine un zâmbet. Îi fusese dor de 
replicile haioase ale lui Sal pe care uneori le considerase pe 
nedrept deplasate. Îşi propuse să nu îl mai judece niciodată 
cu superficialitate pe soțul ei, cel care o iubea atât de mult 
încât venise până aici înfruntând atâtea pericole şi riscase 
fără prea multă ezitare soarta întregii galaxii pentru ea. Dar 
înțelese şi că Sal este capabil de orice sacrificiu personal 
pentru interesul comun. El nu cedase din slăbiciune, ci 
pentru că avusese încredere în ea. Simţea acum, parcă mai 
mult ca oricând, că Sal este omul care merită iubit cu toată 
ființa ei. 

Se auzi un uşor huruit. Poarta începuse să se deschidă. 
Hina îl ajută pe Darh să se deconecteze de la peretele care 
stăruia parcă să îl țină într-un fel de îmbrățişare. Acum 
trebuia din nou să se grăbească. 

Poarta se deschise complet şi cei trei păşiră în pragul 
ei privind curioşi dincolo de ea. Nici Hina nu mai fusese 
niciodată aici; ştia locul doar din studiile holografice. 

Aveau în faţa ochilor o cupolă largă şi destul de 
înaltă. În mijloc, un câmp de forță ca o minge alungită de 
energie vibra continuu scoțând un zgomot ca un zumzet de 
albine. În interiorul câmpului semitransparent era ţinută în 
capcană Sămânța Răului. Lui Sal-Gal, obişnuit cu 
dimensiunile enorme ale navelor cosmice, i se păru mai 
mică decât s-ar fi aşteptat. Avea, totuşi, o lungime de 
aproximativ o sută de metri, era cilindrică, dar formată din 
trei secțiuni cu diametre diferite, cam de treizeci de metri la 
bază, douăzeci la mijloc şi zece în vârf. Fusese dispusă 
culcat şi levita în interiorul câmpului de interdicție. 

De jur-împrejurul  capcanei energetice erau 
dispozitive complexe care o alimentau de la distanță prin 
descărcări continue, ca de fulger. 

În partea dinspre Poartă erau dispuse două elemente 
ca nişte pupitre de comandă, la o distanță de vreo zece 
metri unul de altul. 

Hina îl conduse pe Darh la unul din acestea, îi arătă 
cum trebuie să se aşeze şi îl ajută să-şi introducă mâinile în 
două orificii prin care se realiza transferul comenzilor. 
Întregul modul se mulă în jurul tânărului ca şi cum ar fi 
dorit să îl asimileze. 

- Mamă, crezi că o să mă descurc?, întrebă el nesigur. 
Nu ştiu ce am de făcut. 

- Fii liniştit, dragul meu! Imediat ce o să mă conectez 
şi eu, vom stabili o legătură la nivel mental prin intermediul 
sistemului. Îţi voi spune eu tot ce trebuie să faci şi vei 
înțelege uşor deoarece ți se vor activa, transpuse într-o 
percepție normală, unele informaţii cifrate pe care ţi le-am 
adus pentru studiu din Biblioteca Transcendei în urmă cu 
doisprezece ani. 

- Bine, dacă mă asiguri tu. Sper să iasă totul bine. 

Hina se întoarse către Sal-Gal încercând să-i spună 
ceva, dar el i-o luă înainte: 

- Iubita mea, înainte de a te înghiți şi pe tine 
„şifonierul” ăla, spune-mi ce să fac eu până când sunteţi voi 
regurgitați în dimensiunea reală? 

- Asta voiam să-ți spun. Dacă s-a întâmplat aşa, este 
foarte bine că eşti şi tu aici. În dreapta Porții este un ieşind 
de piatră. Dacă apare Hantar, apasă cubul şi Poarta se va 
închide! Dar doar în caz de pericol. 

- Şi cu nenea Tax ce facem, că el a rămas afară? Sau, 
dacă apare Hantar, înseamnă că pe el îl considerăm deja 
„textilă”! 

- Ceea ce facem noi aici, acum este mai important 
decât orice altceva petrecut în acest moment în galaxie. 

- Bine, am înţeles. Îl trec pe Bărbos la capitolul: 
„curentat la datorie”. Dar s-ar putea să şi scape, aşa că hai, 
grăbiți-vă! 

Hina se îndreptă spre pupitrul ei şi înainte de a se 
racorda la el fu nevoită să mai răspundă la o întrebare a lui 
Sal-Gal: 

- Draga mea, încă ceva. Explică-mi şi mie în două 
vorbe cum naiba a reuşit conştiinţa aia lider să iasă dintre 
atâtea fulgere, că nu prea văd pe unde? 

- Este incredibil de perseverentă. S-a teleportat cuantă 
cu cuantă într-un spațiu virtual, printr-un procedeu similar 
cu salturile hiperspațiale, folosindu-se de propriul nostru 
câmp de interdicție. 

- Oooo!! Da” ce lighioană încăpăţânată! Mai ceva ca 
măgarul lui Păcală — asta răbdă oricât şi orice, dar tot nu 
moare! 

De când intraseră în interiorul galaxiei, navele-dragon 
se împărțiseră în trei grupe distincte. Una formată din mai 
mult de jumătate din forţe se îndrepta spre Transcenda. A 
doua, cam un sfert din total, îşi croia drum spre Ortada, iar 
a treia grupă, formată din navele rămase, angajase lupta cu 
flotele Noii Galaxii doar ca să le țină pe acestea ocupate şi 
să faciliteze înaintarea primelor două grupări. 

Pierduseră până acum mai puţin de opt sute de nave şi 
se putea considera că au, pe ansamblu, capacitatea de luptă 
aproape intactă. 

Ar fi părut mai logic ca invadatorii să fi ieşit din 
subspațiu direct în apropierea planetelor ţintă pentru a evita 
lupta de uzură la care erau supuşi din partea apărătorilor, 

dar opțiunea lor ţinea de o anumită realitate strategică. 
Aveau nevoie să opereze cu un număr cât mai mare de nave 
în acelaşi timp, pentru ca apariția lor să provoace un şoc cât 
mai puternic, iar pentru asta trebuia să dispună de spații 
largi. Deci, erau nevoiți să pătrundă în interior, nu oriunde, 
ci în anumite zone galactice, mai libere, pentru a nu fi 
încurcaţi de interferențele pe care dimensiunea subspaţială 
o dezvolta cu corpurile cereşti şi cu influenţele lor 
gravitaționale. 

Multe nave din al treilea corp, cele care aveau 
misiunea să împiedice concentrarea apărării pe cele două 
direcții principale de înaintare, se grupaseră câte cinci şi se 
împrăştiaseră în toate direcțiile, tocmai pentru a crea 
dezordine în rândul apărătorilor şi a-i obliga să abandoneze 
aliniamentele defensive stabile care erau mult mai greu de 
penetrat. 

Intuindu-se strategia invadatorilor, Comandamentul 
de apărare al Noii Galaxii condus de generalul Dalbos, 
înlocuitorul lui Ramana, luase decizia de a trimite în 
urmărirea navelor-dragon răzlețite, ceea ce mai rămăsese 
din Flota curselor de şoareci coclone. Era total insuficient, 
dar efortul principal trebuia dus pentru apărarea 
Transcendei şi Ortadei. 

Pe direcția planetei sacre luptau cele două Flote de tip 
orzon care suferiseră pierderi grave şi îşi epuizaseră mare 
parte din rezervele de energie destinate apărării şi ripostei. 
Practic, ele funcționau acum la mai puţin de o treime din 
capacitatea lor normală, fiind nevoite să aibă o atitudine pur 
defensivă ce se rezuma mai mult la a zădărnici, prin foc 
anticipat, intrarea în subspațiu a navelor-dragon care 
întârziau doar pentru că urmăreau realizarea acelor condiţii 

optime care să le permită plecarea tuturor unităților de luptă 
aproximativ în acelaşi timp. 

Pe direcția Ortadei ducea lupta de apărare Flota 
navelor-fulger. Mult mai performante, atât în privinţa 
scuturilor, cât şi a puterii de lovire, ele reuşiseră să 
încetinească foarte mult înaintarea  duşmanului, 
producându-i pierderi şi obligându-l să se angajeze într-o 
confruntare directă şi mult mai violentă decât pe celelalte 
fronturi. Totuşi, „fulgerele” erau într-o netă inferioritate 
numerică şi decizia navelor-dragon de a accepta o luptă 
directă le crease mari dificultăți, obligându-le să facă pasul 
înapoi şi să-şi îndesească momentele de regenerare a 
scuturilor. 

Flota imperială condusă de Kohon sosise destul de 
repede în zona de conflict. La rugămintea 
Comandamentului de apărare, şeful coclon îşi împărțise şi 
el crucişătoarele în două grupuri, trimițând unul, mai puţin 
numeros, în zona planetei Ortada unde adoptase un 
dispozitiv circular de aşteptare în jurul planetei. Navele 
erau pregătite să deschidă un foc violent imediat ce 
dragonii ar fi ieşit din subspaţiu. Celelalte nave coclone — 
crucişătoare şi păianjeni — sub conducerea directă a lui 
Kohon, angajaseră lupta cu invadatorii pe direcția 
Transcendei. 

Generalul Dalbos, cu tot personalul său de stat major, 
se afla pe o navă de comandă, lângă o planetă pe care erau 
cantonate destul de puţine forţe de rezervă, undeva între 
cele două direcții de luptă şi coordona toate operațiunile de 
apărare, ţinând legătura cu toate navele, primind informaţii 
şi transmițând ordine, în funcție de realitățile 
confruntărilor. 

Kohon era foarte nemulţumit de felul cum decurgeau 
ostilitățile. El se aşteptase ca flota sa să fie doar aşa, o forță 
de ajutor, dar se trezise implicat total în disputa din care nu 
mai voia acum să facă parte. Vedea că Flotele Noii Galaxii 
sunt aproape epuizate şi îşi dădea seama că în scurt timp ele 
vor fi incapabile să mai lupte. Deja acum tot efortul era pe 
flota lui, iar Comandamentul, văzându-l că este cel mai apt 
de ripostă, începuse deja să-i transmită ordine. Auzise că 
Flota curselor de şoareci fusese practic distrusă şi era 
convins că nici el nu va mai rezista prea mult dacă celelalte 
nave vor fi retrase din luptă pentru refacere. 

Conducătorul coclon avea acum nervi pe Harabal şi 
Kal Tabol care ştiuseră să se țină departe de pericol. Era 
supărat, chiar şi pe el însuşi pentru că se oferise să participe 
direct la ostilități, crezând că va fi primul care va afla 
secretele noii crize galactice. Le putea afla foarte bine şi de 
la alții, fără să participe personal la ele. 

Kohon observă la un moment dat că navele-dragon se 
pregăteau de intrarea în subspaţiu. Se grupaseră într-un 
bloc mai compact şi trăgeau doar cu cele din exterior. 

Nici nu mai ştia ce să facă. Să le lase să plece pentru a 
avea motiv să-i propună Comandamentului o nouă 
organizare a dispozitivului propriu în care el să aibă o 
sarcină secundară, sau să le împiedice, obligându-le să 
riposteze mai dur pentru a i se oferi motivul să intre şi el în 
refacere? 

Optă pentru a două variantă care crea şi impresia 
generală că Flota Imperiului continuă să-şi facă datoria de 
onoare. Se pregătea să dea ordinul de tragere asupra 
navelor-dragon din fața corpului inamic, pentru a le 
împiedica să execute manevra de deplasare pe noul 

aliniament, dar un mesaj din partea Comandamentului îl 
opri la timp. Însuşi generalul Dalbos i se adresă: 

- Kohon, de data asta lasă-i să plece! Am fost 
informat că Flota de nave-bază a Federației se apropie de 
zona voastră şi le va bloca dragonilor deplasarea spre 
Transcenda. 

- Era şi timpul, răspunse coclonul uşurat, ca Federația 
să intre în luptă. Nici nu ştiu de ce au aşteptat atât. 

- Flotele noastre vor porni în urmărirea lor. Îi vom 
prinde la mijloc, ca într-un cleşte. 

- Toate navele noastre de aici au devenit foarte 
vulnerabile. Cred că ar fi mai bine să profităm de sosirea 
trupelor federale pentru a ne reface. 

- După cum s-au desfăşurat ostilitățile până acum, 
chiar şi o mie de nave-bază sunt prea puţine pentru a opri 
cinci mii de nave-dragon. Mai mult decât atât, ai observat 
probabil că inamicul a fost până acum mai preocupat de 
deplasare decât de angajarea luptei. Dacă va fi oprit, 
credem că va riposta mult mai dur decât a făcut-o până 
acum. Deci, consider că este mai bine să atacăm şi noi în 
ariergardă. Dar dacă tu vrei să te retragi, nu te împiedică 
nimeni. Oricum, ne-ai ajutat mai mult decât am sperat. 

Kohon se îngâmfă puțin, bucuros de recunoaşterea ce 
i se arăta, dar apoi spuse: 

- Nu voi pleca, dar voi rămâne deocamdată pe loc. În 
scurt timp îmi vor veni în completare cinci sute de 
crucişătoare din Flota de rezervă a Imperiului. Le voi 
integra în dispozitivul meu, după care voi ataca. 

- Bine, te vom ţine la curent cu desfăşurarea 
evenimentelor. 

Sal-Gal se săturase de aşteptat. Din cauza fulgerelor 
care se întețiseră în camera Seminţei, preferase să iasă în 
tunelul de legătură dintre cele două Porţi. Din când în când 
se mai apropia de intrare şi privea înăuntru cu precauţie, 
doar cu un ochi, ascuns de după unul din blocurile de piatră 
ale uşii. 

Cel mai mult îl îngrijora că rămăsese singur. Se 
gândea că Zalmad pierde vremea cine ştie pe unde fără să 
aibă habar de el, iar pe cei doi, Hina şi Darh, îi văzuse 
aproape înghiţiți cu totul de modulele acelea de comandă. 
Acum lua în calcul un posibil eşec al resetării sistemului de 
protecţie şi parcă vedea conştiinţele acelea scăpate de sub 
control, bântuind prin complex. Pe cine ar fi tăbărât toate ca 
să se întrupeze? Pe el! 

Îşi zise că este mai bine să stea în tunel, dar, totuşi, în 
apropierea Porții. În cazul în care lucrurile mergeau prost, 
apăsa piatra de închidere şi fugea. Dar unde? Normal că 
înapoi, pe drumul cunoscut. Dar cu ce? 

Dădu cu ochii de platforma mobilă cu care veniseră. 
Se linişti puţin văzând-o, considerând-o un element de 
siguranţă. Chiar se sui pe ea ca să-şi facă de lucru şi să mai 
uite de tensiunea momentului. Îşi continuă raționamentul. 
Orice s-ar întâmpla, nu putea să-i lase pe cei doi în voia 
sorții. Doar se bazau pe el că stă de pază la Poartă. 

Dintr-o dată platforma porni, prinzând viteză înainte 
ca el să poată sări. Acum era prea târziu. Îşi aminti că ea 
pleacă singură după cinci secunde. Nu îşi făcea probleme 
prea mari — când ajungea la capăt putea foarte bine să se 
întoarcă în acelaşi mod. Abia trecea timpul mai repede. 

ÎI văzu de la depărtare pe Zalmad Tax cum lucra la 
ceva. El instalase la capătul tunelului, foarte aproape de 
Prima Poartă şi mascat de aceasta, un fel de inel mare, 
luminos. Observă, de asemenea, când se apropie, că Poarta 
era acum pe jumătate închisă. 

În acest timp, Zalmad, văzându-l pe Sal-Gal, îşi operă 
în minte o schimbare de plan. 

Pusese de la început un mic senzor în Labirint pentru 
a-i semnala orice mişcare şi acum ştia că Hantar se apropie 
de el. Realizase dispozitivul prin care dorea să îl prindă în 
capcană exact când Preşedintele ar fi trecut prin Poartă, dar 
se temea că acesta va fi excesiv de prudent. De asemenea, 
dacă ar fi dat cu ochii de el, chiar şi cu o fracțiune de 
secundă înainte de a trece, totul s-ar fi soldat cu un eşec. Se 
gândi că va avea şanse mai mari de reuşită dacă îl va folosi 
pe Sal-Gal ca momeală. 

Nici nu îl lăsă bine să coboare de pe platformă, că îi şi 
spuse: 

- Sal-Gal, mă bucur că ai venit. Am nevoie de tine. 

- De ce oare nu mă mir?! Să vezi că o să vină Hantar 
acum şi tot cu mine o să aibă şi el treabă. Plecaţi, măi, 
acasă liniștiți că rămân doar eu aici şi vă rezolv toate 
problemele! Şi pe urmă vă caut să-mi daţi extemporal, să 
vedem dac-am făcut bine. Ia zi, ce prostie ţi-a venit în cap? 

- Hantar este deja aici. Va ajunge la noi în scurt timp. 

- Daaa??!! Păi, atunci, atinge-i una peste ceafă şi din 
partea mea! Hai că eu merg să verific dacă platforma asta 
ştie să se mai întoarcă la celălalt capăt al tunelului, că e 
nevoie de ea acolo. 

- Lasă acum platforma...! 

x... 


închid A Doua Poartă dacă apare Hantar? Şi eu am părăsit 
postul, ca o zebră însetată plecată la adăpat. Nu se poate- 
aşa ceva! 

- Nu va fi nevoie să închizi A Doua Poartă decât dacă 
Hantar trece de mine. Dar nu va trece dacă mă ajuţi tu. 

ÎI prinsese de o mână ca să nu îl piardă şi continuă să 
îi explice cum stau lucrurile: 

- Am realizat acest inel în spatele Primei Porţi. Dacă... 

- Da’ de unde l-ai adus, că nu-l aveai cu tine? 

- L-am creat din energia complexului. Am la mine un 
dispozitiv portabil de comandă care mă ajută în acest sens. 
Dacă Hantar trece prin inel, va fi prins în capcană şi 
problema noastră va fi rezolvată. Dar îmi este teamă ca el 
să nu fie excesiv de suspicios. De aceea te rog pe tine să îl 
ademeneşti spre inel. Mergi dincolo de Poartă, pe partea cu 
Labirintul, şi când îl vezi că vine, începi să îi vorbeşti ca să 
îi distragi atenţia. Când se apropie suficient de mult, îi spui 
ceva provocator şi fugi către mine. El te va urma cu garda 
Jos şi va pierde confruntarea cu noi într-o singură clipă de 
neatenţie. Tot secretul este să nu mă vadă pe mine prea 
repede. 

- Stai puţin! Păi dacă trec acum prin Poartă, asta se- 
nchide singură în urma mea. Şi eu rămân total neajutorat 
dincolo. Pe urmă m-aleargă Hantar prin tot Labirintul 
vostru, de-mi ies bătăturile prin şosete. Să ştii că, bătrân, 
bătrân, dar e-al naibii de sprinten, moşu”! 

- Nu se închide nicio poartă. Am blocat-o eu în 
poziţia întredeschis pentru ca inelul să fie mascat. 

- Şi când fug eu spre tunel şi el după mine, ce facem? 
Cădem amândoi în capcană şi până ne descâlceşti tu şi vezi 

care-i ăla, care-i ăla, îmi face Hantar inelul, guler! Nu-mi 
convine, nene! 

- Nu îţi face nimic. Capcana nu este activată. O voi 
declanşa eu imediat după ce treci tu. 

- Dar dacă are Corbii cu el? Cum m-or vedea, ăia trag 
direct, de-ți zboară inelul tău până pe „şifonierul” care l-a 
înghițit pe Darh. Nu te pune cu Omu” Negru! 

- Hantar este singur. Hai, nu mai ezita, că doar nu ai 
mare lucru de făcut! Dacă îl prindem aici, totul va fi 
aproape rezolvat, iar familia ta salvată. Fă-o pentru Hina! 
mi-am băgat familia în încurcătura asta? Tu trebuie să ne 
salvezi pe noi, că doar e planeta lu” străbunică-tu! Dar hai, 
fie! O fac pentru Hina, dacă zici tu. Dar să ştii! După ce 
trec prin inelul tău de energie, sar direct pe platformă şi mă 
mai opresc doar ca să apăs cu mâna pe cubul de piatră care 
închide A Doua Poartă. Te las să te speli singur pe cap cu 
Hantar al tău. De fapt, ce spun eu? O las naibi de platformă, 
că pe jos alerg mai repede! 

Lui Sal-Gal nu îi convenea ce urma să se întâmple, 
dar epuizase toate motivele de a-l refuza pe Zalmad. Acum 
trecu dincolo de Poartă şi aşteptă. 

Transcendul se retrase în spatele unui bloc de piatră, 
încrezător în planul său. Era pregătit să activeze membrana 
energetică a inelului. 

Hantar nu întârzie să apară. Îl văzu imediat pe Sal-Gal 
şi rămase puţin pe loc nevenindu-i să creadă. Dar îşi reveni 
repede reluându-şi înaintarea şi privind mai atent la ce se 
întâmplă în jurul lui. 

- Cum ai ajuns aici?, îl întrebă el pe pământean, 
dorind să afle date care să îl ajute să înțeleagă situația reală 
în care se află. 

Sal-Gal se gândise inițial să îl provoace pe Hantar, să 
îl jignească, să îl enerveze, tocmai pentru a-i distrage 
atenţia de la capcană, dar văzându-l că deja devine precaut, 
îşi dădu seama că trebuie să joace un rol mult mai credibil 
în faţa acestui adversar atât de redutabil. Doar se confrunta 
cu conştiința-lider a Seminței Răului. Schimbă tactica 
încercând să-şi bulverseze oponentul. 

- Cum adică cum am ajuns?! Păi nu m-ai chemat tu? 
Nu mi-ai deschis tu culoarul prin scutul Transcendei şi mi- 
ai spus să te aştept în Labirint? Când am ajuns la pietroaiele 
astea uriaşe, am reuşit să le deschid pe jumătate după ce am 
tot apăsat în disperare de cauză pe simbolurile de jos. Tu pe 
unde ai umblat până acum? 

- Nu eu te-am chemat. Nu ştiu cu cine ai vorbit. Darh 
unde este? 

- Habar n-am! Acolo unde l-ai trimis tu. 

- Nu l-am trimis nicăieri. Probabil altcineva v-a vorbit 
în numele meu. 

Hantar ajunsese la câțiva paşi de Sal-Gal. Se oprise şi 
acum îl privea cu multă circumspecţie. Dar pământeanul 
continuă pe acelaşi ton: 

- Măi, nene, nu înţeleg ce joc vrei să faci cu mine, dar 
„altcineva? ăsta erai chiar tu, sau poate cineva care 
seamănă perfect cu tine. Ai vreun frate geamăn care se ține 
de glume proaste? Spune-i că eu nu mai am chef şi de el, 
că-mi ajunge moaca ta! I-ai dat lui Darh un fel de hartă şi l- 
ai trimis să o elibereze pe Hina. 

- Când s-a întâmplat asta?, întrebă Hantar devenind 
încordat şi cercetând şi mai atent zona, ca un vânat încolțit. 

- Eram pe „Sherkan”. Mi-ai transmis mesajul, am 
discutat, noi am coborât scuturile şi am venit imediat aici 
cu o sferă energetică. 

- Cum de ai avut aşa dintr-o dată încredere în mine?, 
spuse Hantar tot mai suspicios. 

- Eeee, încredere! Am făcut un pact — mi-o dai pe 
Hina, ţi-l împrumut pe Darh. Ai promis că vii singur şi văd 
că te-ai ținut de cuvânt. Bravo! 

- Ceva nu este în regulă în ceea ce spui tu. Eu vin din 
Labirint şi acolo nu se mai află nimeni. Deci, unde este 
Darh? 

- Măi, ţi-am spus că nu ştiu. Eu am ajuns la Poarta 
asta cu ajutorul lui, după care el a plecat să o aducă pe 
Hina. Eu m-am săturat de aşteptat şi am mers să îl caut, dar 
m-am rătăcit niţel. Până la urmă am urmat curentul de aer 
proaspăt şi am ajuns din nou aici. Poate între timp ei au 
trecut prin uşa asta şi s-au tot dus. Hai să fugim repede 
după ei ca să îi ajungem de la urmă! 

Sal-Gal chiar întinse mâna spre Hantar, îl apucă de o 
mânecă şi îl trase spre deschiderea Porții, făcându-i semn 
cu cealaltă mână că trebuie să se grăbească. 

Ajuns în prag, pământeanul îi spuse, încercând să-i 
risipească orice îndoială: 

- Hai măi, fricosule! Ce fel de Preşedinte mai eşti şi 
tu? 

Apoi îl smuci cu forță încercând să îl tragă în 
capcană. 

Reuşi în mare parte. O undă translucidă de energie, ca 
o membrană subțire, se mulă pe corpul lui Hantar. Sal-Gal 

reuşise la timp să treacă dincolo, dar fusese prins de mână, 
iar acum Preşedintele încerca să îl tragă spre el. 

Pământeanul privea disperat cum corpul i se apropie 
tot mai mult de membrana-capcană şi strigă panicat spre 
Zalmad: 

- Bărbosule, fă ceva că mă trage ăsta înăuntru! 

Dar transcendul opera de zor ceva pe suportul său 
portabil de comandă. Privea în cu totul altă parte, undeva 
pe tunelul dinspre Labirint unde se formă la un moment dat 
o altă undă circulară de lumină ieşită din pereţi, care se 
închise cu o peliculă energetică similară celei din inel. Al 
doilea cerc venea încet dar implacabil spre primul pentru a 
completa capcana, blocând orice retragere. 

Dând cu ochii de Zalmad, Hantar înţelese ce i se 
întâmplă. Apoi văzu şi al doilea inel venind spre el şi avu 
un acces de furie încercând să rupă membrana în care 
intrase. Încă îl ţinea strâns pe Sal-Gal de mână şi îl zmucea 
în toate părțile dorind să penetreze pelicula energetică 
folosindu-se de corpul lui. Dându-şi seama că nu va reuşi, 
Hantar avu o succesiune de stări emoţionale contradictorii, 
ba de furie, ba de deznădejde, însoţite de zbateri 
cutremurătoare. Vorbea incoerent, căutând cu disperare un 
sprijin: 

- Sal-Gal, ajută-mă! E o greşeală. Darh, unde eşti? 
Navele mele... Să vină Corbii! Sal-Gal, ai să regreți... 
Galaxia este în pericol. Hina... Ramana, omul meu de 
încredere, unde eşti? Nuuu! Nu aşa trebuia... Araina, ajută- 
mă!... 

Rostise ultimele cuvinte sfâşiat de durere. Mai avu 
câteva zvâcniri, după care se prăbuşi eliberându-i mâna lui 
Sal-Gal. Amintirea Arainei parcă îl tranchilizase, dar îşi şi 

336 


SĂMÂNȚA RĂULUI 


epuizase toate energiile sub influența capcanei. Renunţă 
resemnat să se mai împotrivească, după care se întinse cât 
era de lung de-a curmezişul Porții. 

- Hai că ne-a reuşit figura, spuse uşurat şi satisfăcut 
Sal-Gal către Zalmad. 

- Nu, nu, încă nu, îi răspunse acesta. Mai am de făcut 
câteva ajustări de potențial, astfel încât cele două 
membrane să fie la parametri optimi de eficiență. 

Continuă să opereze pe suportul portabil de comandă. 
Sub influența lui, cele două inele trimiseră unul spre 
celălalt prelungiri energetice care se împreunară la mijloc, 
formându-se un cilindru perfect închis cu o capacitate de 
câțiva metri cubi, ai cărui pereți îşi sporiră intensitatea 
luminoasă. Poarta care până acum gâtuise capcana, se 
deschise la maxim. 

- Gata, rosti satisfăcut Zalmad, acum sistemul este 
stabilizat. Am reuşit să îl capturăm. Meriţi felicitări, Sal- 
Gal. Fără tine mi-ar fi fost mult mai greu. 

- Oh, bine că am scăpat!, îi răspunse pământeanul. 

- Uite, continuă transcendul, acum ţi-l pot prezenta pe 
Agoakaynul Shakadra — conştiinţa-lider a Seminţei Răului. 

- Adică? Vrei să spui că aşa l-a chemat pe Hantar în 
perioada de contaminare şi noi nu am ştiut? 

- Da. Este funcția de lider şi numele celui care l-a 
contaminat, la vremea respectivă, pe conducătorul 
Transcendei. Aşa s-a autointitulat el atunci când prezenţa sa 
contaminantă a fost dată în vileag. Chiar şi demascat a 
continuat să trateze cu noi, a încercat să ne influenţeze, a 
sperat că ne poate manipula în sensul dorit de el, aşa cum a 

încercat şi acum să ceară sprijin, enumerând diverse 
persoane, în speranța disperată că va primi ajutor — pe tine, 
pe Darh, pe Ramana. 

- Dar Hantar al nostru mai trăieşte? 

- Da, dar pe toată perioada contaminării, voința sa 
este complet anihilată. 

- Şi cum îi separăm acum? Sau îl prăjim pe Shakadra 
ăsta cu un laser, prilej cu care de la Hantar ne luăm un 
„călduros” adio? 

- Nu. Am posibilitatea de a-l elibera pe Preşedinte. Îl 
voi extrage pe Agoakayn într-un glob de interdicție — o 
energie specială similară celei care ţine Sămânţa izolată — 
glob care face parte din ansamblul acestei capcane. Aşa îl 
voi putea transporta în siguranță dincolo de A Doua Poartă 
unde îl voi reînchide în interiorul Seminţei pentru o 
perioadă, să sperăm, cât mai lungă. Atunci Hantar va fi din 
nou el însuşi. 

- Şi de ce nu faci asta chiar acum ca să scăpăm mai 
repede şi să ne ştim în siguranță? Văd că te-ai oprit. Hai, 
cât este leşinat şi nu îşi dă seama! 

- Trebuie mai întâi încheiat procesul de resetare a 
sistemului de protecţie. Hai să mergem spre alde Hina! 
Cred că sunt şi ei aproape gata. 

- Măi, eu zic ca tu să rămâi, totuşi, să-l păzeşti pe 
nea... „Algocalmin” ăsta. Ai văzut ce urât făcea? Dacă se 
trezeştze şi scapă? Cine îl mai păcăleşte a doua oară? Eu, în 
niciun caz! Dacă mă mai prinde o dată de mână, o să te 
trezeşti, poate, că am fost nevoit să trec de partea lui. 

- Nu îţi face probleme! Capcana noastră este foarte 
sigură. Totuşi, dacă insişti, sunt şi eu de acord că nu ar 
strica să îl ţinem sub supraveghere pe Shakadra. Ce preferi? 

Să rămâi aici sau să pleci dincolo pentru a-i aduce pe cei 
doi? 

Sal-Gal căzu puţin pe gânduri. Nu voia nici să 
rămână, nici să plece. I se părea la fel de periculos. Totuşi, 
gândi că aici problema era deja rezolvată, iar capcana 
sigură, pe când dincolo lucrurile încă mai puteau scăpa de 
sub control. 

- Rămân aici, spuse el. Dar să veniţi repede, măi! Să 
nu cumva să vă treziți la întoarcere că mă dau mare 
agoakayn! Intră prostu” ăsta-n mine şi aţi încurcat-o! 

- Nu vom putea veni mai repede decât este nevoie să 
se încheie procesul, dar te asigur că nu ar trebui să mai 
dureze prea mult. Este foarte probabil ca Agoakaynul să se 
trezească între timp. Va încerca să te influențeze în diverse 
feluri pentru a se elibera folosindu-se de tine. Să nu dai curs 
niciunei cereri sau rugăminţi de a sa şi să nu crezi nimic din 
ceea ce spune! 

- Laasăă, măi, că nu mă păcăleşte el pe mine! Iar de 
dat drumul, n-am cum să-i dau şi dacă aş vrea, că nu mă 
pricep. Apoi, doar n-oi fi prost să mă ating de capcana lui. 
Mi-e frică, însă, ca nu cumva să iasă el singur de acolo. 

- Nu are cum. 

- Dar din Sămânţă a ieşit, cu toate scuturile voastre. 
Hina zicea despre el că-i perseverent ca un măgar. 

- Ca să iasă din Sămânţă i-au trebuit zece mii de ani. 

- Oricum, dacă reuşeşte să scape, să ştii că o să mai 
vadă în urma mea doar un mare nor de praf. 

Zalmad nu-i mai răspunse. Era deja suit pe platforma 
de transport. 

Uitându-se după el cum de îndepărtează, pe Sal-Gal îl 
cuprinse o usoară teamă. Acum că aflase cum stau 
lucrurile, nu îi plăcea să fie singur lângă o entitate atât de 
periculoasă. 

ÎL privi mai atent prin membrana translucidă şi 
observă că Hantar începe să-şi revină. 

Nu mai dură mult şi prizonierul se ridică în picioare 
nelămurit de situaţia în care se află. Îl văzu pe pământean şi 
îl întrebă fixându-l cu o privire avidă de explicaţii: 

- Sal-Gal, ce se întâmplă? Ce căutăm aici? 

- Eu nu mai caut nimic, iar tu, sigur ai căutat-o cu 
lumânarea, îi răspunse el ținându-se la o distanţă sigură de 
capcană. 

- Nu înțeleg, continuă Hantar cu aceeaşi mare 
nelămurire în priviri. Unde suntem şi de ce stăm în incinte 
separate? 

- Tu eşti închis, deoarece reprezinți un mare pericol 
pentru noi. Hai, nu mai face pe neştiutorul cu mine că nu-ţi 
merge! 

- Dar nu îmi amintesc nimic care să mă conducă la 
situația în care mă aflu. Spune-mi, te rog, despre ce este 
vorba? 

Sal-Gal observă că Hantar nu mai este cel pe care îl 
cunoştea el, că este vizibil nedumerit de ce i se întâmplă şi 
că îl priveşte cu alți ochi, mai prietenoşi, dar se gândi că 
totul face parte din strategia lui de a scăpa. ÎL întrebă, totuşi, 
mai mult pentru trecerea timpului: 

- Aşa, ca amuzament, ce îți aminteşti că ai făcut 
ultima dată? 

- Ultima dată... Stai puţin!... Ştiu că înainte de a pleca 
la inițiere pe Transcenda, Hina mi-a vorbit despre secretul 

planetei sacre... A, da! Labirintul, Porţile... criza dragonilor, 
Noua Galaxie..., daaa, încep să îmi amintesc... 

- Stai, stai aşa, măi! Înţeleg că vrei să mă vrăjeşti ca 
să scapi, dar nu mă lua cu poveşti de-acum... cin'şpe ani! Zi 
şi tu ceva mai actual! Că ai tras în mine, că îl voiai pe Darh, 
că ai picat ca un fraier în capcană şi că nu o să mai ieşi de 
aici nici cu încăpăţânarea tuturor măgarilor şi cămilelor la 
un loc. Chestii de genul ăsta. 

Lui Hantar parcă i se limpezi dintr-o dată mintea. Se 
repezi spre membrana incintei, dar un impuls de energie îl 
dobori la pământ. Se ridică, însă, foarte repede şi, fără să se 
mai atingă de capcană, strigă pe un ton alarmat: 

- Sal-Gal, ați fost păcăliți. Ascultă-mă cu mare 
atenție! Trebuie să ne mişcăm foarte repede. Dacă ştii cum, 
dă-mi drumul imediat! Nu avem timp de pierdut. 

- Da, da, stai să mă scarpin puţin în cot şi apoi mă voi 
grăbi ca fulgerul să-ți dau drumul. Hai, măi, fii serios! 

- Eu sunt Hantar. Hantar şi atât. 

- Doar atât? Mă aşteptam la mai mult scandal din 
partea ta, dar se pare că m-am speriat degeaba. 


Când Kohon ajunse cu flota sa în zona bătăliei, 
luptele se desfăşurau deja cu o intensitate incredibilă. 

Navele-bază federale formaseră din timp un semicerc 
foarte larg şi stătuseră mascate în aşteptarea dragonilor. 
Anticipaseră corect direcția lor de înaintare şi creaseră o 
distorsiune energetică artificială pentru a le obliga să iasă 
prematur din subspaţiu, exact în zona în care erau aşteptaţi. 

Strategia reuşise pe deplin, fiind o nouă dovadă a 
geniului militar al generalului Galnis. 

Deschiderea simultană a focului pe întregul front îi 
surprinsese în primă fază pe invadatori, făcându-i să piardă 
aproape instantaneu cel puţin o sută de nave din prima 
linie, dar în scurt timp situația se echilibră. 

Flotele de tip orzon ale Noii Galaxii, atât cât mai 
rămăsese din ele, încercau să închidă semicercul federal 
pentru a-i prinde pe dragoni într-o ambuscadă de proporții. 

Totuşi, cu ochiul lui format, călit în multe confruntări 
armate, Kohon înţelese destul de repede care este situația 
reală. Deşi prinşi la mijloc, invadatorii erau mult mai 
numeroşi şi deja fortau cu succes lărgirea cercului în care 
fuseseră închişi temporar. Nu păreau însă că ar vrea să şi 
iasă din el deocamdată, ci doar să lărgească frontul, astfel 
încât toate navele lor să poată participa la luptă. 

Coclonul mai înţelese ceva ce i se păru foarte 
îngrijorător — văzând că înaintarea le-a fost blocată, 
invadatorii optaseră pentru angajarea totală în luptă. 
Trăgeau cu toate navele la intensitate maximă, aşa cum nu 
o mai făcuseră până acum. Efectele nu întârziaseră să 
apară: forţele Noii Galaxii nu mai trăgeau deloc, fiind 
obligate să-şi trimită toate resursele energetice în scuturi, 
iar unele nave-bază federale începuseră să fie cuprinse de 
flăcări, fiind retrase în spatele dispozitivului. 

Coclonii aveau deja strategia pregătită. Mai aşteptau 
acum doar ordinul lui Kohon care veni imediat. 

Crucişătoarele se îndreptară spre zona mai slabă a 
cercului, acolo unde rămăşiţele celor două flote ale 
generalului Dalbos aveau nevoie disperată de susținere, iar 
navele-păianjen se infiltrară cât mai adânc printre dragoni 
pentru a paraliza navele din interior care nu puteau fi lovite 
eficient de către aliați. 

Când îi văzu pe cei trei că se apropie cu platforma 
mobilă, Sal-Gal le ieşi în întâmpinare uşurat că misiunea sa 
de observare a lui Hantar s-a terminat. 

- Gata, aţi încheiat resetarea sistemului?, îi întrebă el. 
Aţi ferecat Poarta? Totu-i în regulă? 

- Am terminat totul cu bine în camera Seminţei, dar 
nu am închis Poarta, îi răspunse Hina. 

- De ce? Aţi găsit conştiinţele alea cu mucegai la gură 
de-atâta trândăvit şi ați lăsat să se mai aerisească, sau cum? 

- Vom închide totul abia după ce... 

- Aaa, da, scuză-mă! Uitasem că trebuie să băgăm la 
loc... măgarul rătăcit. 

- Ce face Shakadra?, îl întrebă Zalmad. Nu şi-a 
revenit încă? 

- Ba da. A încercat să mă ameţească cu poveştile lui, 
după care s-a enervat pe ceva — nu ştiu de ce — şi a încercat 
să iasă cu orice preţ de acolo. Pe la a patra tentativă a luat 
un fulger mai serios în freză şi trăznit a rămas. Poţi să-i 
separi pe cei doi dacă sunt electrocutaţi? 

- Da, bineînţeles, ţi-am mai spus că nu contează în ce 
stare sunt. 

Zalmad îşi scoase din nou suportul de comandă şi 
începu să opereze pe el. Se părea că ceva nu îi convine, 
deoarece se încrunta tot mai mult. 

Hina îi observă starea şi se apropie de el citindu-i 
datele. 

- Nu se poate!, exclamă ea 

- Nu înţeleg, spuse şi el nedumerit. A fost sigur aici. 

- Ţi-a scăpat. 

- Oare a reuşit... în el? 

Mişcase puţin capul arătând spre Sal-Gal, dar Hina îl 
contrazise: 

- Nu, nu îi percep prezenţa în Sal. Cel mai probabil a 
ieşit, nu ştiu cum, dar a ieşit înainte de a închide complet 
capcana. 

- Ce se întâmplă?, întrebă Darh îngrijorat, dându-și 
seama că ceva nu este în regulă. 

Îi răspunse Hina renunțând să se mai uite la datele de 
pe suportul de comandă: 

- Agoakaynul nu se mai află în capcană. Acolo este 
acum doar Hantar. 

- Ei na?!, exclamă Sal-Gal mirat la culme. Păi unde a 
dispărut? 

- Nu ştim. Am impresia că şi-a pregătit din timp o 
cale de ieşire din Hantar, iar acum se află pe undeva pe aici, 
în stare energetică. Altă variantă nu văd. 

- Poate compromite sistemul de siguranță al 
Seminţei?, întrebă Darh îngrijorat. 

- Nu, nu poate, dar va fi nevoit să ocupe mintea cuiva 
cât mai repede, deoarece existența sa în stare liberă îl 
supune unui mare efort. Şi nici nu se poate îndepărta prea 
mult de complex. 

- Dar a stat mult timp liber, până să îl întâlnească pe 
Hantar. 

- Atunci şi-a creat cu migală un mediu de conservare 
în camera Seminţei. Se va întoarce acolo doar dacă nu va 
avea încotro, dar cea mai mare dorinţă a lui va fi să rămână 
în libertate pentru a intra în mintea altcuiva. 

- Ce este de făcut atunci? 

- Trebuie să plecăm cât mai repede de aici astfel încât 
să îl păstrăm prizonier în complexul subtranscend. Probabil 
că el aşteaptă să reintre în Hantar — i-ar fi cel mai uşor, 
întrucât a mai fost acolo şi doar repetă protocolul de 
ocupare deja cunoscut — imediat ce vom anula capcana 
energetică, dar noi nu îl vom elibera pe Preşedinte. Vom 
reveni după câteva zile, timp în care el va fi nevoit să se 
întoarcă în camera Seminţei. Acolo va fi mai uşor de 
capturat. 

- Şi Hantar al nostru nu va muri de foame sau de sete 
între timp? Sau se trezeşte singur, vrea să iasă cu orice preţ, 
şi este pârlit de un fulger prea enervat de insistența lui. 

Hina îi răspunse lui Sal pe acelaşi ton grav: 

- Nu. Capcana îl va ţine în viaţă. 

Lăsară totul aşa cum era şi se grăbiră spre ieşirea 
dinspre Bibliotecă. Zalmad folosea acum dispozitivul său 
pentru a-l localiza pe Agoakayn, în scopul de a 
preîntâmpina o eventuală tentativă a acestuia de a ocupa 
mintea vreunuia dintre ei. Hina avea propria ei protecție, 
dar ceilalți erau expuşi. 

leşiră cu bine la suprafaţa planetei şi se îndreptară 
spre terminalul de transport. Voiau să plece de aici cât mai 
repede. Darh înregistră indicativul navei „Sherkan” şi 
aşteptă să se formeze sfera energetică. Dar nimic nu se 
întâmplă. 

- Avem o defecțiune, spuse el către ceilalți. Nu se 
formează adresa. 

Sal-Gal făcu o presupunere: 

- Poate că la sosire, Hantar a stricat terminalul ca să 
nu mai poată pleca nimeni de pe planetă până când nu îşi 
rezolvă el problemele. Sau poate că ne-a închis culoarul de 
acces. 

- Nu, îi răspunse fiul său. Terminalul funcționează 
normal, iar culoarul a rămas deschis. Alta este problema 
din câte îmi dau eu seama. „Sherkan” al nostru nu se mai 
află prin apropiere. 

Apoi tot el continuă, cu vădită durere în glas: 

- Corbii au capturat nava şi au plecat cu ea departe de 
aici. 

- Fii liniştit, Darh, îi spuse Hina. Ți-am spus că nu i se 
poate întâmpla nimic rău Arainei. 

- În plus, completă şi tatăl său, Corbii nu puteau 
conduce nava fără acordul meu. A putut pleca de aici doar 
prin voinţa Arainei, că doar ei i-am dat acreditarea de 
comandă. Mai bine iau legătura cu ea. 

Sal-Gal îşi scoase diamantul su-eng şi îl apelă pe 
Sherkan. Putea să stabilească cu el o legătură audio simplă. 

Erau cu toții nerăbdători, dar nu se primi niciun 
răspuns. Sal repetă de mai multe ori apelul, dar în zadar. 

Zalmad găsi o soluţie şi le-o spuse: 

- Chiar dacă ne supunem unui risc, nu cred că avem 
altă alternativă decât să ne întoarcem prin Labirint, până 
acolo sub munte unde mi-am lăsat eu naveta. Cu ea 
ajungem la nava mea care se află camuflată pe orbita 
planetei. 

Dar lui Sal-Gal nu îi surâdea ideea: 

- Şi să-mi sară Agoakaynul în cârcă? Nu, mulțumesc! 
Abia ce am scăpat de el. 

- S-ar putea, totuşi, să fie singura noastră soluție, îi 
răspunse Hina. 

Încă se aflau într-o stare de indecizie când se activă 
diamantul lui Sal-Gal. El se grăbi să răspundă fiind foarte 
surprins să îl audă pe Baal Spaal: 

- Te pot ajuta cu ceva, Sal-Gal? Mi s-a părut că vrei 
să realizezi o conexiune şi nu reuşeşti. 

- Ce faci, bătrâne?, îi răspunse el cu o întrebare, 
bucuros că se poate baza pe cineva cunoscut. Te localizez 
prin apropiere. De ce eşti aici? 

- Am venit în zona Transcendei ca să culeg informaţii 
suplimentare referitoare la criza pe care o parcurgem. 
Desigur, reprezint interesele Federaţiei. Aş fi vrut să cobor 
pe planetă folosindu-mă de culoarul care este deschis prin 
scut, dar nu are cine să îmi asigure protecția la sol. 

Sal-Gal îşi dădu seama că este mai bine ca Baal Spaal 
să nu afle ce se întâmplă cu adevărat pe Transcenda şi de 
aceea îi spuse: 

- Nu ai cum să cobori. Eu nu am niciun toiag 
disponibil ca să te protejez. De fapt, nici nu ai mai avea ce 
face aici. Chiar şi noi vrem să plecăm. O să vă explic eu 
totul altă dată, că acum sunt cam grăbit. 

- Cu cine eşti acolo, Sal-Gal? 

- Cu Hina şi Darh, pregăti el o minciună credibilă. În 
privinţa soției mele, totul a fost o alarmă falsă. Hantar şi-a 
dat seama de eroare şi m-a trimis aici, unde o închisese el, 
ca să o eliberez. Ceea ce am şi făcut, împreună cu fiul meu. 

- Hantar unde este? 

- E pe-aici pe undeva, dar acum are treburile lui legate 
de invazie. Dacă îl apelezi, s-ar putea să nu aibă timp să-ți 
răspundă. 

- Da, înţeleg, mai ales că luptele principale se poartă 
pe direcția Transcendei. Cu cine voiai să iei legătura? 

- Cu Sherkan, dar nu ştiu de ce nu îmi răspunde. 

- Trebuie să foloseşti conexiunea de mare distanță. 
Nava ta a părăsit zona în mare viteză, nu cu mult timp în 
urmă. 

- Eşti sigur? Ştii cumva şi încotro a luat-o? 

- Sunt foarte sigur, deoarece credeam că eşti la bordul 
ei şi mă pregăteam să iau legătura cu tine. A plecat într-o 
direcție necunoscută. 

- Totuşi, dacă prelungeşti foarte mult direcția asta, 
chiar nu dai de nimic important? 

- Aşteaptă puţin! Dacă îi prelungesc direcția actuală..., 
teoretic poate ajunge..., doar o secundă... Mda, poate fi doar 
o coincidență, dar se îndreaptă direct spre Pământ. Desigur, 
o poate lua în altă parte în orice moment. 

Auzindu-l pe Baal Spaal, Hina, care se îndepărtase 
puţin pentru a nu fi afectată de energia diamantului, se 
apropie acum de Zalmad, scrise un text pe dispozitivul său 
portabil, apoi i-l duse soţului ei invitându-l să îl citească. În 
acelaşi timp îi făcu semn că este ceva foarte important. 

Sal-Gal citi şi se conformă imediat fără să mai ceară 
explicaţii. În consecință îi spuse lui Baal pe un ton fără 
echivoc: 

- În cazul acesta, te rog să mă asculţi cu atenţie! Nu 
mai avem timp să detaliem discuția, dar trebuie să ai 
încredere în mine. Acum eu am ceva urgent de făcut. Te 
rog pe tine să anunţi Flotele de apărare să abandoneze lupta 
pe direcția Transcendei şi să apere cu orice preţ sectorul 
cosmic al Ortadei. 

- Eşti sigur că este bine aşa? Crezi că planeta sacră nu 
mai are nevoie de apărare? 

- Da, este bine aşa. Nicio armată de nave-dragon nu 
va putea penetra scutul Transcendei, însă zona Ortadei este 
foarte vulnerabilă. 

- Bine, cum zici tu. 

Hotărârea din glasul pământeanului îl convinse pe 
bătrân că acesta, ca şi la precedenta criză, deține informaţii 
mult mai vaste decât el referitor la ce se întâmplă în 
galaxie. Înainte de a încheia mai spuse ceva: 

- Sal-Gal, mai avem o problemă. Plasa Marelui 
Dragon se reîncarcă. 

- Da, ştiu şi asta. Deocamdată ignoraţi-o! 

Rostise ultimele cuvinte uitându-se întrebător la Hina. 
Voia explicații pentru plasa energetică, dar soţia sa îi 
neglijă cererea din privire. Imediat ce se întrerupse 
convorbirea între cei doi, ea le vorbi devenind de-a dreptul 
autoritară: 

- Trebuie să facem o schimbare de plan. Zalmad, te 
rog să închizi orice culoar spre planetă şi să ridici nivelul 
de intensitate al scutului Transcendei la valoarea maximă. 
Ne vom întoarce prin Labirint, prin drumul dintre Porţi şi 
vom pleca cu naveta ta. Vom anula capcana şi îl vom lua pe 
Hantar cu noi. 

- Draga mea, protestă Sal-Gal, şi ne laşi să ni se 
băşice limba de curiozitate? Dă-ne o explicație! 

Dar ea îi răspunse cu o întrebare: 

- Ştii cumva cât de apropiată era relația dintre Hantar 
şi Araina? 

- Păi, din câte am înţeles eu, ea a fost inițial omul lui 
de încredere. El i-a dat acreditare de securitate de nivel zero 
şi comunicau periodic. Dar pe urmă fata a trecut de partea 
noastră, sau cel puţin aşa a lăsat să se înţeleagă, deşi eu am 
fost la început suspicios. Crezi cumva că ea doar s-a 
prefăcut şi, de fapt, i-a rămas tot lui fidelă, ca să ne 
spioneze? 

- Nu. Cred că, în momentul în care Hantar era pe 
punctul de a fi prins în cursă, Agoakaynul s-a transferat în 
mintea Arainei care se afla suficient de aproape. Dacă i-a 
dat acreditare de securitate de cel mai înalt nivel, lucru de-a 
dreptul excepțional pentru ea, înseamnă că a şi convins-o, 
printr-o viclenie, desigur, să realizeze împreună un canal 
telepatic de comunicare. Dacă s-a întâmplat asta, prin acel 
canal a evadat conştiința-lider. Shakadra a premeditat totul 
cu mult timp înainte şi cu mare migală, iar pentru moment a 
câştigat. Trebuie să îl capturăm cât mai repede. 

- Mamă, spuse Darh în prag de disperare, vrei să spui 
că acum Agoakaynul se află în mintea Arainei? 

- Altă explicaţie nu văd. Nu i-am simţit prezența în 
Labirint şi nici Sherkan nu avea de ce să plece spre Pământ. 
Trebuie să ne grăbim. ÎL putem scoate mult mai uşor din 
mintea ei dacă nu îi dăm timpul necesar realizării 
conexiunilor sinaptice. 

- Da, da, da, să ştii că ai dreptate, o aprobă Sal. Când 
era Hantar aproape prins în capcană, în agonia lui violentă, 
a rostit mai multe expresii printre care şi: „Ajută-mă, 
Araina!” sau ceva de genul ăsta., după care s-a liniştit dintr- 
o dată. Cred că atunci i-a intrat ei în cap. 

- Da, cu atât mai concludent. Haideţi să mergem! 


x 


Sal-Gal se temuse că „Sherkan” se va deplasa prin 
salturi hiperspațiale şi va fi imposibil de ajuns, dar Hina îl 
liniştise informându-l că decizia de folosire a salturilor nu a 
fost inclusă, dintr-o prudență confirmată acum, în comanda 
generală a navei. Deci, Araina nu putea beneficia de acest 
procedeu de deplasare. 

Nava lui Zalmad Tax făcea salt după salt şi se apropia 
tot mai mult de „fulger”. 

Stăteau toţi cinci în sectorul de comandă. Transcendul 
era preocupat de navigație, Hantar părea foarte afectat de 
experiența pe care o trăise şi medita la lucruri numai de el 
ştiute, Darh era şi el cufundat în grija pentru prietena lui, 
iar Hina şi Sal-Gal se priveau insistent ca şi cum aveau 
foarte multe lucruri să îşi spună, dar nu era momentul 
potrivit pentru asta. 

Dar Sal avea chef de vorbă şi, aşa în şoaptă, tot îşi 
abordă soția: 

- Hina, nu ne-ar trebui un plan de acţiune? Când 
ajungem pe „Sherkan” ce facem? Parcă văd că vă veţi lăsa 
nădejdea tot în mine. Şi eu ce să fac? Aha, ştiu! O să-i spun 
fetei: „Araina, ține-ți respirația până când măgarul ăla 
încăpățânat rămâne fără aer şi iese din tine behăind de 
spaimă!”. Oare cum o mai cheamă pe Araina? 

- Parcă Araina 3.121.528. 

- Da, bine, lasă că nu mă mai complic. 

Spaţienii adoptaseră un sistem mixt de identificare. Pe 
lângă numele literal, aveau şi un cod numeric — folosit mai 
puțin, de regulă doar în relaționările oficiale şi 
administrative — care era compus din mai multe simboluri. 
În cazul Arainei, prima cifră indica apartenenţa la Noua 
Galaxie, următoarele trei erau codul planetei sale natale, iar 
următoarele trei sau mai multe, după caz, reprezentau 
sectorul precis de înscriere în evidenţă. 

Profitând de întrebarea lui Sal, Hina spuse cu glas tare 
ca să fie auzită de toți ceilalți: 

- Cred că cel mai eficient mod de a acţiona este să ne 
folosim de Hantar. Dacă eşti de acord, se uită ea spre 
Preşedinte, te vom învălui într-un câmp invizibil de 

protecţie care să îl împiedice pe Shakadra să se reinfiltreze 
în mintea ta. Vei merge singur la Araina şi îi vei cere 
Agoakaynului să te reposedeze, Justificând evadarea ta prin 
faptul că noi te-am abandonat plecând în căutarea lui. Îi 
spui că ai ajuns la el cu o navă-fulger de a ta, învăluită în 
scutul nedetectabil. Va fi mult mai interesat să reintre în 
mintea ta prin care are mult mai multe posibilități de 
exprimare la scară galactică. Voi programa computerul să 
realizeze o capcană provizorie în care îl vom prinde atunci 
când el va încerca să realizeze transferul. Apoi îl vom 
transborda în globul energetic al lui Zalmad, după care el îl 
va duce cu nava sa pe Transcenda şi îl va reinclude în 
Sămânţa Răului. Apoi va închide Porțile şi astfel misiunea 
noastră se va încheia. Zalmad va rămâne pe Transcenda 
până la revenirea la posturi a Marilor Învățaţi. 

- Draga mea, reacționă Sal-Gal, păi ce misiune să 
încheiem? Cu dragonii ce facem? Tu vrei să mâncăm întâi 
desertul, şi pe urmă ciorba să ne-o turnăm în cap! 

- Vom rezolva imediat după aceea şi partea văzută a 
crizei, dar misiunea legată de Transcenda este acum 
prioritară. 

Hina rostise cuvintele fixându-l cu privirea pe Hantar 
de la care aştepta un răspuns. El nu întârzie să-şi dea 
acordul: 

- Da, voi face aşa cum ai spus. 

- Şi dacă nu funcționează planul vostru, simți Sal-Gal 
nevoia să completeze, vă propun să-l folosim pe Împăratul 
coclonilor ca momeală. Îl aducem pe Comisar în preajma 
Arainei şi împuşcăm fata cu un impuls paralizant neletal 
sau altceva, în aşa fel încât Agoakaynul vostru să fie nevoit 
să iasă din ea şi să nu aibă unde intra decât în Comisar. Păi 
când o vedea ăla ce beznă e în mintea prietenului meu şi că 

n-are loc acolo nici să strănute, după trei secunde caută 
singur globul-capcană ca să se refugieze în el. Şi când o 
ajunge în Sămânţă, cred că se încuie pe dinăuntru şi înghite 
cheia. De ce vă uitaţi, măi, aşa?, că e o idee bună. 


Generalul Galnis primise ordinul lui Baal Spaal de a 
rupe lupta şi dăduse deja dispoziții de deplasare spre 
Ortada. Îi informase şi pe aliaţii săi fără să le poată da prea 
multe detalii care să susțină schimbarea de strategie. Avea 
aproape o sută de nave-bază grav avariate şi alte vreo trei 
sute cu nevoi de reparaţii pe care le dispusese în eşalonul 
doi, pentru a le da timp să se refacă. El rămăsese la urmă 
având la dispoziție doar douăzeci de nave, pentru a 
supraveghea schimbarea de dispozitiv. 

Forţele Noii Galaxii primiseră ordinele de retragere 
cu mare uşurare, întrucât erau aproape scoase din luptă, ele 
suportând, până în acel moment, cel mai mare efort de 
apărare. 

Kohon nu înţelegea de ce se schimbă tactica de luptă 
a aliaţilor săi. Putea doar presupune că ceva anume făcuse 
din Ortada o planetă mai importantă decât Transcenda. El 
decise să rămână în urma tuturor şi doar să se îndepărteze 
puţin de câmpul de luptă, pentru a vedea ce vor face 
navele-dragon. 

Invadatorii rămăseseră puţin surprinşi de schimbarea 
de atitudine a adversarilor şi încetară să mai tragă. Apoi se 
împărțiră în trei grupuri. Unul, format din aproape o mie de 
nave, continuă drumul spre Transcenda. Alt grup, cam de 
aceeaşi mărime, plecă spre Ortada. Celelalte nave, în jur de 

trei mii de dragoni, mai rămaseră puțin pe loc, atât cât să se 
grupeze câte cinci, după care, conform tacticii deja 
cunoscute, se risipiră în toate direcțiile. 

Atât generalul Galnis, cât şi Kohon, amândoi încă 
rămaşi în vechiul spațiu de luptă, se gândiră aproape în 
acelaşi timp la acelaşi lucru — cum vor mai găsi şi anihila 
forțele lor de apărare, toate aceste commando-uri inamice 
împrăştiate prin toate colţurile galaxiei? 


Planul reuşise pe deplin, întocmai cum fusese gândit. 
Abordaseră cu discreție nava Sherkan, cu complicitatea 
computerului care fusese accesat printr-o modalitate subtilă 
pentru a se prelua comanda de către Hina care făcuse apoi 
cu uşurinţă toate cele necesare. O izolase pe Araina într-o 
incintă sigură şi crease acolo un câmp provizoriu de 
captură. Îi făcuse fetei, fără ştirea ei, o scanare cerebrală, 
printr-un procedeu doar de ea cunoscut, pentru a înregistra 
o amprentă a conştiinței-lider ce avea să îi folosească 
ulterior. Apoi, prin contribuția directă a lui Hantar, 
Agoakaynul Shakadra fusese prins în globul energetic. 

Desfăşurarea evenimentelor avusese, totuşi, şi un 
incident, rezolvat până la urmă cu bine. Araina contaminată 
nu mai era fata aceea plăcută, cu aspect nevinovat. Cum îl 
văzuse pe Hantar, deschisese focul asupra lui cu arma de 
braț trântindu-l la podea. Noroc cu scutul individual 
invizibil cu care acesta era înzestrat. Intenţia conștiinței- 
lider fusese aceea de a reintra în Hantar doar în momentul 
în care el ajungea într-o stare de inconştiență, tocmai pentru 
că se temea de o eventuală capcană. Dar se înşelase. Nu de 

starea lui Hantar trebuia să se preocupe ea, ci de acel câmp 
provizoriu de captură care se activă imediat ce Agoakaynul 
încercase transferul. Imediat după Zalmad care intrase cu 
globul-capcană, dăduse buzna în incintă şi Darh care se 
repezise la fată prinzând-o în braţe exact în momentul în 
care ea se prăbuşea spre podea, având mintea răvăşită de 
solicitarea mult prea mare cu care o strivise conştiinţa-lider. 

Zalmad plecase imediat cu viteză maximă spre 
Transcenda. Urma să transmită un mesaj de confirmare 
imediat ce Agoakaynul era închis pentru a doua oară în 
Sămânţa Răului, iar cele două Porţi cât şi intrarea în 
Labirint, sigilate în perfectă siguranță. 

Tot Zalmad urma să se ocupe şi de apărarea planetei 
sacre, în eventualitatea că un număr de nave-dragon ar fi 
atacat Transcenda cu scopul de a elibera Sămânţa. Hina nu 
avea nicio temere privind o eventuală nereușită în această 
privință, deoarece resetarea sistemului de protecție al 
complexului subtranscend, revigorase şi funcționarea 
rețelei de generatoare ale scutului planetar. 

În centrul de comandă rămăsese doar Hina şi Sal-Gal. 
Atât Hantar, cât şi cei doi tineri, Araina şi Darh, se 
retrăseseră în cabine pentru a se odihni. Fata chiar era 
epuizată de experienţa traumatizantă pe care o trăise, cea ce 
îi oferise lui Darh prilejul ideal de a sta lângă ea fără să îl 
mai intereseze altceva. 

Hina profită de intimitatea creată şi se apropie de 
soţul ei. Îl îmbrăţişă cu drag şi cu o mare uşurare că 
misiunea reuşise. El îi răspunse cu un sărut destul de reținut 
— încă avea mintea plină de probleme nerezolvate care o 
vizau în modul cel mai direct pe soția sa. 

Ezitarea lui Sal-Gal de a-şi exprima tandrețea fu 
imediat percepută de către Hina care se simți nevoită să 
coboare brațele şi să se aşeze în fotoliul său. Îşi propti capul 
în palme, gândindu-se dacă nu cumva îi cerea prea mult 
soțului ei. 

Dar el voia să profite la maxim de momentul lor de 
singurătate pentru a primi explicațiile mult aşteptate. Se 
aşeză în genunchi în fața ei, punându-i mâinile pe coapse şi 
privind-o cu nerăbdare. Din câte îşi amintea, era prima dată 
când stăteau atât de aproape unul de altul şi el se gândea la 
altceva decât la dragostea lor. 

- Hina, îi spuse el ridicându-şi o mână pentru a-i 
mângâia obrazul, problema ta este pe cale să se rezolve. 
Mai trebuie să ne dea Zalmad o confirmare pentru o treabă 
ca şi făcută. Ce facem cu restul crizei? Din câte am 
frunzărit eu prin informaţiile lui Sherkan, situaţia din 
galaxie este foarte gravă. Flotele noastre sunt făcute varză, 
iar dragonii voştri, nu numai că au luat cu asalt sectorul 
Ortadei, dar mulți dintre ei s-au şi împrăştiat peste tot şi ne 
amenință toate planetele. Cum şi cu ce să-i mai prindem pe 
toți? Ca să nu mai zic de faptul că, spre deosebire de data 
trecută, acum ei distrug tot ce întâlnesc în cale. l-aţi scăpat 
complet de sub control. 

- Nu sunt dragonii noştri. 

- Nuuu?!! Dar ai cui sunt? 

- Dragul meu, a sosit momentul să ne ocupăm şi de 
partea vizibilă a crizei noastre. Acum rolul tău devine 
foarte important. 

- Că până acum am prins muşte! Păi dacă nu eram eu, 
cine te mai salva, cine ţi-l mai aducea pe Darh, cine...? Dar 
hai că nu vreau să mă laud cu nimic, numai că sunt surprins 
de faptul că la început mă voiai plecat acasă, stând în afara 
problemelor galactice, iar acum mă pui să joc din nou rolul 
principal. 

- Între timp planul nostru s-a schimbat. 

- Daaa? Marele vostru Plan? Cine l-a schimbat? 

- Tu. 

- Eu?!! Hai, măi Hina! Înţeleg că sunt doar un 
paravan al tău, înțeleg că vă trebuie cineva pe care să daţi 
vina dacă treburile ies prost, dar că vă schimb şi planurile, 
asta-i prea de tot. Cu ce vi le schimb? Cu lehamitea de 
muncă şi cu cheful meu de ducă? 

- Înțelegerea noastră era ca tu să nu divulgi nimănui 
secretul meu. Dar i-ai spus lui Darh şi ținând-o lângă tine 
pe Araina, a aflat şi ea. 

- Eeee, asta-i bună! Păi Darh şi-aşa trebuia să afle, că 
doar nu este atât de fraier încât să se fi lăsat înghițit de 
„şifonierul” ăla, fără să întrebe despre ce este vorba. Iar cu 
Araina a fost aşa, un concurs neaşteptat de împrejurări. 

- Nu mă înţelege greşit! Nu te învinuim cu nimic. Pur 
şi simplu Planul inițial nu mai corespunde realităților 
actuale şi de aceea nu mai poate continua în aceiaşi 
termeni. Trebuie modificat, iar o prevedere principală a sa 
este ca tu să devii foarte important pentru următoarele 
momente. 

- Hina, în urmă cu doar câteva minute voiai să mă 
îmbrățişezi, iar acum te pregăteşti să mă sacrifici — parcă 
asta prevedea anexa la Planul vostru. 

- Da, dar acum mă întreb dacă mai am dreptul să îți 
cer ceva, după ce ai făcut atât de mult pentru noi. 

- Cere-mi orice, dar dă-mi şi explicații, că altfel mor 
de curiozitate înainte de a vă termina voi treaba cu mine! Şi 
pe urmă o să spuneţi: „Degeaba ne-am pus nădejdea în el, 
că n-a fost în stare.” . La capitolul „explicații” ai faţă de 
mine restanţe substanțiale. 

- Nu îți dau nicio explicație până când nu rezolvăm 
câteva lucruri. 

- De ce? N-am fost cuminte, nu mi-am băut lăpticul, 
sau ce manevre mai faci cu mine? 

- Pentru că am nevoie de încrederea ta necondiționată. 

- Of! Dacă pricep eu bine, tu vrei să-mi echivalez 
dragostea ce o am pentru tine, în încredere, iar cu 
încrederea asta să risc soarta galaxiei. 

- Da. 

- Mmm, uite, te iubesc, deşi ar trebui să o ştii deja, 
mai mult decât este importantă galaxia pentru mine. Dar te 
previn — asta înseamnă să mă pierzi tu pe mine înainte de a 
fi eu nevoit să sacrific oricât de puţin din ea fără să am 
dreptul. 

- Ooo! Ai spus-o atât de frumos! Nu ţi-aş merita 
dragostea dacă te-aş pune să sacrifici ceva pentru mine. 

- Bine, dacă am căzut de acord într-o privinţă atât de 
delicată, atunci te ascult. Ce trebuie să fac? 

Hina se ridică, îl prinse de o mână şi îl conduse la un 
pupitru secundar de comandă. 

- Uite, îi spuse ea, ai aici o situaţie cu forţele galactice 
cărora le corespund anumite coordonate cosmice. Vreau să 
o trimiți, cu indicativul tău de identificare, către Consiliul 
federal, Forumul şi Comandamentul de apărare ale Noii 
Galaxii, cât şi liderilor cocloni, cu cererea venită din partea 
ta, ca toate flotele de luptă, de aprovizionare şi comerciale 
să se deplaseze în cel mai scurt timp la coordonatele care le 
sunt atribuite prin prezenta situaţie. 

- Vrei ca toţi să creadă că măsurile vin din partea 
mea. 

- Da. Dacă ei se vor conforma, le va lua foarte puțin 
timp să ajungă în punctele stabilite, deoarece fiecare se află 
deja în apropierea lor. Situaţia mai prevede şi încetarea 
folosirii transportoarelor subspaţiale pentru următoarea 
perioadă, până la noi precizări. Eşti de acord să o trimiţi? 

- Bineînţeles! Deci vrei ca eu doar să o trimit. Poftim, 
îmi înregistrez codul de identificare şi ating tasta de 
expediere. Altceva! 

- Deocamdată aşteptăm. 

Sal-Gal consideră că acum s-a ivit un moment 
prielnic pentru a-şi satisface cât de cât curiozitatea care îl 
măcina. Îi spuse soţiei sale, încercând să o ia pe ocolite: 

- Dacă tot suntem într-un punct mort, nu poți să-mi 
spui măcar de ce voia Hantar munţii Bucegi şi de ce Araina 
contaminată viza tot Pământul? Ce alt „borcan cu miere” se 
află acolo? 

Hina îl privi puţin pe sub sprâncene ca şi cum i-ar fi 
zis: „Tot nu te laşi!”, după care îi răspunse: 

- În urmă cu zece mii de ani, o expediţie transcendă a 
ascuns pe Pământ cea mai puternică armă a lor, ca o măsură 
de prevedere în cazul în care Rătăcitorii ar fi venit mai 
repede. 

- Aaaa, deci noi eram planeta aia obscură şi amărâtă! 
Dar de unde ştia Agoakaynul chestia asta, presupunând că 
el voia să ajungă acolo şi nu Hantar sau Araina? 

- Da, desigur, Shakadra voia să ajungă acolo pentru a 
controla arma sau pentru a o distruge în caz de eşec al 
planului său. El nu a ştiut inițial acest lucru, dar atâta timp 
cât l-a stăpânit pe Hantar, şi-a actualizat informațiile despre 
starea galaxiei, din toate sursele care i-au stat la dispoziţie. 

- Păi şi de ce Hantar nu a luat singur munţii Bucegi? 
De ce mai avea nevoie de mine ca să cumpăr zona în 
numele lui? Mi se pare că se complica inutil. 

- Planul Agoakaynului se baza pe crearea aparenței că 
în galaxie se desfăşoară totul pe baza vechilor determinări. 
Nu trebuia să atragă atenţia sau să creeze suspiciuni 
celorlalți lideri galactici dând buzna pe Pământ, o planetă 
neimplicată, neinclusă în strategiile cosmice. Chiar şi ție ți- 
a servit un motiv fals — cum că ar vrea să facă în zona 
respectivă o bază de selecție a pământenilor pentru nişte 

forțe speciale de luptă — căuta, de fapt, un pretext pentru a 
fi prezent acolo. 

- În altă ordine de idei, excomandantul Flotei Alfa, 
acum o „minte rătăcită”, a rostit numele tău, în scopul de a 
mă atenţiona. 

- Nu am nicio legătură cu asta. Probabil a fost o 
manevră a lui Hantar de a mă invinui pe mine în faţa ta. 

- Dar tu ai vreo legătură cu... 

- Să ne terminăm mai întâi misiunea!, îi stopă Hina 
curiozitatea. Vezi că primeşti nişte mesaje. 

- Da, văd. Aţi făcut ce-aţi făcut şi v-aţi dat iar toți la o 
parte, trimițându-mă tot pe mine în faţă la încasat pumni. 

Sal-Gal afişă pe monitor toate mesajele primite şi le 
citi cu atenție. Apoi se întoarse contrariat către soția sa. 

- Draga mea, îi spuse el cu un uşor reproş, uite ce-mi 
transmit liderii galactici şi şefii Flotelor! Cică, dacă facem 
ce le-am cerut eu, rupem aliniamentele de apărare, 
rămânem descoperiți şi ne paralizăm aproape întreaga 
activitate, lăsându-ne soarta la voia dragonilor. 

- Da, ştiu. Transmite-le tuturor ceea ce crezi tu că este 
necesar să le spui! 

- Tot pe mine mă pui, măi..?! 

- Poţi să renunţi şi să contramandezi ordinul, sau poți 
merge cu încrederea până la capăt. 

- Vaaaii, ce cârpă de şters praful faci din inima mea! 
Niciodată nu te-ai mai purtat aşa cu mine. Dar, bine, merg 
până la capăt, că doar fără încredere nu există dragoste 
adevărată. Şi ceva îmi spune că luăm în calcul aici şi 
dragostea ta pentru mine. Fii atentă ce le transmit înapoi! 
„Măi, nu mai comentaţi dacă vreți să trăiţi! Faceţi ce v-am 
spus eu!” 

- Să sperăm că ai luat o decizie bună. 

- Aaaa, păi nici tu nu eşti sigură?! Ce facem noi aici? 
Ne jucăm de-a prostul picând de fraier cu mine în dublu 
rol? 

Hina zâmbi puţin, apoi îl şocă cu o altă replică: 

- Nu îţi aminteşti? Aşa prevede anexa la marele nostru 
Plan. Indiferent ce se va întâmpla, tu vei fi responsabil 
pentru tot. 

- Eu, cel puţin, am o scuză — sunt un pământean 
nevinovat. 

- Care poate deveni foarte uşor un pământean vinovat. 
După cum poţi constata, forțele galactice îşi ocupă locurile 
indicate de tine. Bravo, i-ai convins! Te rog acum să îţi 
înregistrezi din nou datele de identificare şi să atingi 
această tastă de comandă! Vei lansa astfel un semnal. 

- Măi, Hina, tu râzi de mine? Şi semnalul ăsta ce mai 
înseamnă? 

- Nu râd de tine, doar glumesc. După atâția ani 
petrecuți împreună, era şi timpul să mă molipsesc. 

- Da, dar eu nu glumesc cu lucruri serioase. Tu parcă 
mă pui să scot limba la plutonul de execuţie! Nu mi-ai spus 
de ce am trimis semnalul respectiv. 

- Cred că o să afli foarte repede. Să aşteptăm puţin! 

- Hai, cât aşteptăm, să îmi spui de ce l-ai „rătăcit” pe 
generalul Ramana. Tu ai fost ultima care a stat de vorbă cu 
el. 

Sal-Gal înţelesese că Hina face cu el un fel de joc — 
periculos 1 se părea lui — şi se decise să schimbe şi el 
tactica. Pentru a o provoca pe soţia sa la discuţii, acum nu o 
mai întreba, ci o acuza. 

Hina căzu puţin în plasa lui, devenind dintr-o dată 
serioasă: 

- Eu nu i-am făcut nimic, dar când am discutat ultima 
dată cu el, l-am verificat discret şi mi-am dat seama că el 
era deja „rătăcit”. Era o chestiune de ore pentru ca efectul 
să fie complet. 

- Dar de ce l-ai iscodit pe Ramana cu privire la noua 
strategie de luptă a lui Hantar? Te-ai purtat atunci ca un 
veritabil spion al Rătăcitorilor. 

- Hei! Ce încerci să faci cu mine? Să mă tragi de 
limbă? Pământean nevinovat, dar plin de tactici viclene! 

Hina zâmbi din nou, amuzată puţin de nerăbdarea lui 
Sal-Gal, apoi continuă cu o explicaţie: 

- Mă interesa noua strategie militară a Noii Galaxii 
pentru a înţelege intenţiile lui Hantar în raport cu navele- 
dragon — dacă va riposta sau va pactiza cu ele. 

În acel moment se activă diamantul su-eng. Era Baal 
Spaal care îl întrebă pe Sal, cu o voce foarte tulburată: 

- Ce faci, Sal-Gal? 

- Ce fac? Bine. 

- Ai trimis un semnal de natură necunoscută în urma 
căruia plasa Marelui Dragon a început să se încarce într-un 
ritm alarmant. 


- Plasa se încarcă alarmant??!!, sări ca ars 
pământeanul. 
Apoi îşi dădu seama că trebuie să salveze aparențele 


şi spuse: 

- Foarte bine! Asta am şi urmărit. 

Se întoarse către Hina ridicând neputincios din umeri 
şi rugând-o din priviri să nu-l mai chinuie cu astfel de 
incertitudini. 

363 


Constantin GORNEA 


Ea merse la un monitor din apropiere, îl întoarse spre 
el ca să îl poată vedea şi începu să scrie. În timp ce citea, 
Sal-Gal îi transmitea lui Baal Spaal prelucrând mesajul ca 
şi cum ar fi venit de la el: 

- Bătrâne, nu te alarma! Flotele v-au fost grav afectate 
de luptele de până acum, în timp ce dragonii s-au împrăştiat 
peste tot, fără să le mai puteți face față. Dar acum, plasa 
energetică activată le blochează lor orice înaintare, îi 
privează de orice libertate de mişcare, sunt acum prinşi cu 
toții ca într-un năvod, oriunde s-ar afla. O situaţie ce 
devenise extrem de disperată, s-a transformat dintr-o dată 
în ceva perfect controlabil. V-am cerut să vă dispuneţi toate 
flotele în anumite puncte aflate toate în zone sigure, pentru 
a nu interacționa distructiv cu rețeaua energetică. 

- Dar de când ai tu, Sal-Gal, control asupra plasei? Şi 
cum ai făcut din ea un instrument de apărare, în condiţiile 
în care i se atribuise o destinaţie ostilă nouă? 

- Plasa nu este responsabilă de niciun rău la adresa 
noastră. Mai mult chiar, o folosim acum ca pe un mijloc de 
apărare. Sunt multe lucruri de explicat, dar nu avem timp. 

- Ce urmează acum? Plasa îi va distruge pe 
invadatori? 

- Asta-i o altă problemă. Profitaţi deocamdată de 
faptul că nu mai sunteți în pericol. Transmite-le tu, te rog, 
tuturor, să treacă la refacerera forțelor, la îngrijirea răniților 
şi la tot ce se poate face într-o perioadă de armistițiu! 

Conexiunea se închise şi Sal-Gal se grăbi să ajungă 
lângă Hina. Îi vorbi entuziasmat de faptul că începe să 
înțeleagă unele lucruri: 

- Deci de-aia se reactiva plasa? Ca se ne vină în 
ajutor. Cum de nu mi-am dat seama? Dacă ea aparţine 
Marelui Dragon trimis de voi, era normal să ne fie 

folositoare. Eu am perceput-o cu ostilitate deoarece am 
asociat-o cu apariția acelor nave-dragon invadatoare. Dar 
aici chiar că m-am poticnit cu priceputul. Sunt dragonii 
ăştia trimişi de Rătăcitori sau nu? Eu cred că, deşi seamănă, 
nu au nicio legătură cu cei trimişi de semenii tăi, 
Energeticii. Mă înşel? 

- Dragul meu, îi răspunse Hina, tu ţi-ai jucat rolul pe 
care ți l-am cerut. Acum este rândul meu să îți dau câteva 
explicaţii. În urmă cu aproximativ zece mii de ani au sosit 
în zona noastră cosmică mai multe Seminţe ale Răului, 
toate trimise de Rătăcitori, pentru a pregăti terenul invaziei 
lor viitoare. Aveau densitatea de cam una la douăzeci de 
galaxii. Pe cea trimisă la noi ai văzut-o. O alta, cea mai 
apropiată de Calea Lactee, a intrat într-o galaxie aflată la 
aproximativ douăzeci şi cinci de milioane de ani lumină 
depărtare de noi unde a avut câştig de cauză în fața unei 
civilizații cu aspect monstruos, numită Moky, pe care a 
subjugat-o intereselor sale. În momentul în care o Sămânţă 
pune stăpânire pe o galaxie, trimite către celelalte un 
semnal intergalactic de confirmare. Întrucât Sămânţa venită 
la noi nu şi-a confirmat reuşita, a determinat o reacţie din 
partea celei mai apropiate, care şi-a trimis trupele pentru a 
o pune în drepturile sale programate. 

- Deci, dragonii ăştia nu sunt Rătăcitori veritabili. 

- Nici pe departe. Sunt nave ale civilizației Moky 
venite aici pentru a elibera conştiințele din Sămânță. 

- De aceea au atacat cu grosul trupelor Transcenda. 
Dar de ce au atacat şi Ortada? Aşa ca să distrugă capitala şi 
să ne paralizeze conducerea? 

- Nu. Pe ei nu îi interesează Ortada, ci planetele aflate 
în acel sector, pe care sunt amplasate bazele de recuperare. 

Vizau direct mințile rătăcite care urmau să fie suport pentru 
conştiințele din Sămânţă. 

- Deci dragonii voştri cu dragonii lor reprezintă doar o 
coincidență. Acum înțeleg că tot tu ai avut dreptate în 
privinţa momentului sosirii Rătăcitorilor. Hantar doar ne-a 
indus în eroare. 

- Nu a fost o coincidență. În urmă cu doisprezece ani, 
Flotele Moky erau deja pregătite să plece spre noi şi, după 
cum s-a văzut, au ajuns mult mai repede decât am anticipat. 
Vorbitorii noştri au decis să aleagă forma de dragon, 
asemănătoare cu cea a invadatorilor care urmau să vină, 
pentru a vă crea vouă o stare de atenţie, de ripostă la acest 
tip de navă. Ca să nu aveţi nicio ezitare în a declanşa o 
apărare agresivă la sosirea lor, lucru care a reuşit în bună 
măsură, toți considerând că galaxia este atacată de 
Rătăcitori. Şi lui Hantar i-ar fi venit greu să pactizeze cu 
nişte nave care purtau pe ele pecetea agresorului. De fapt, 
navele-dragon sosite acum, deşi asemănătoare ca formă, au 
o structură materială şi nu una energetică. Deşi au o mare 
putere de foc, sunt, totuşi, vulnerabile, ca dovadă că 
aproape două mii dintre ele au fost distruse fără a li se 
putea recupera structura. 

- Acum să-ţi pun o întrebare firească. De ce Hantar nu 
a cooperat cu alde Moky ăştia, dacă aveau acelaşi scop, să 
elibereze Sămânţa? 

- Ar fi fost un mare dezastru dacă s-ar fi realizat o 
astfel de alianță. Din fericire, Agoakaynul Shakadra a găsit 
în Hantar suficientă ambiție pentru a-şi dori să stăpânească 
galaxia de unul singur, dar s-a întâmplat şi ca civilizația 
Moky să fie una..., după cum ţi-am spus, monstruoasă, 
hidoasă ca aspect, bazată pe instincte primare, animalice. 

Este singura civilizație rămasă din galaxia lor care, de-a 
lungul timpului, le-a nimicit pe toate celelalte, nelăsându-i 
nicio posibilitate de alegere celuilalt Agoakayn. Hantar nu 
a acceptat să se alieze cu o specie pe care a considerat-o 
inferioară şi de care se temea că îl va elimina şi va prelua 
controlul şi asupra galaxiei noastre. 

- Înţeleg. Şi acum ce facem cu monştri prinşi în plasa 
voastră energetică? Nu degeaba Marele Dragon a întins 
plasa sa. Exact pentru momentul de acum. 

- Da, nu degeaba. Navele Moky sunt în acest moment 
responsabilitatea voastră. Hotărâţi singuri ce veți face cu 
ele. Ştii doar că noi dorim să ne implicăm cât mai puţin 
posibil. 

- De aceea m-ai obligat pe mine să-mi asum 
responsabilitatea. Mă gândeam eu că voi trageţi, pe 
întuneric, toate sforile galaxiei şi când se aprinde lumina, 
vă ascundeți toți şi rămân doar eu. Şi ceilalți ce să 
hotărască? Parcă văd că o să aştepte ca tot eu să iau o 
decizie, că s-au învăţat şi ei să li se picure nectar în cioc. 

- Atunci hotărăşte tu! Practic tu i-ai prins în plasă, 
deci tu să le stabileşti şi soarta. 

- Eeee, aici mă pierzi de muşteriu dacă îţi închipui că 
o să mi-i iau pe conştiinţă. Eu nu sunt dispus să omor pe 
nimeni, nici chiar indirect. Dacă ar fi după mine, le-aş da 
drumul, aşa monştri cum sunt ei, dar cu condiţia să plece 
imediat acasă la ei, la Moky-Moky. 

Hina îl privi cu o strălucire în ochi. Se bucura că soțul 
ei doreşte o finalizare nonviolentă. 

- Există o soluţie, îi spuse ea, dar nu este foarte 
sigură. Când Agoakaynul a stăpânit-o pe Araina, nu s-a 
simțit confortabil într-o minte neîncăpătoare pentru 

complexitatea sa şi îşi manifesta unele vulnerabilități. Aşa 
am reuşit să-i copiez o anumită amprentă energetică, doar 
să o copiez, nu să o reproduc, în numele căreia pot trimite 
un mesaj invadatorilor, cerându-le să plece, pe motiv că 
liderul Seminţei venite la noi deține controlul galaxiei. 

- Şi crezi că or să te creadă, după ce Hantar s-a apărat 
atât de agresiv în faţa lor? 

- Tocmai că nu o să trimit mesajul în numele lui 
Hantar pe care ei îl percep ca fiindu-le potrivnic, ci în 
numele Arainei, noua gazdă mai cooperantă. Mizez şi pe 
faptul că aceste conştiinţe care îi stăpânesc pe Moky şi-au 
degradat complexitatea fiind nevoite să păstreze strictul 
necesar pentru a încăpea în nişte minți insuficient de 
cizelate. 

- Aaaa, sunt venite şi conştiinţele cu ei?! 

- Au venit în număr mare cu speranţa că vor ocupa 
minţi mai evoluate. 

- Şi ce le-ar face să renunţe? Aha, mizezi pe faptul că 
au devenit între timp, monstruos de proaste. 

- Dacă îi convingem că Agoakaynul Shakadra deţine 
acum controlul, ele nu vor mai avea dreptul de a se 
amesteca în programul Seminţei din galaxia noastră. 

- Va fi ca şi cum le-am da acel semnal intergalactic de 
confirmare. 

- Exact. 

- Dar, dacă îmi aduc bine aminte, Zalmad spunea că 
odată demult, Cristalul Soarelui a trimis, totuşi, un mesaj de 
confirmare sau cam aşa ceva... 

- A fost cu totul altceva. Cristalul a trimis doar un 
semnal de poziţie spre Rătăcitori, pentru a le localiza mai 
exact galaxia noastră. Confirmarea de care vorbim acum se 
referă strict la reuşita planului Seminţei de a pune stăpânire 
pe zona ei de interes. 

- Da, înțeleg, sunt două lucruri diferite. Hai să 
revenim la Moky! Dacă nu vor să plece, tunurile pe ei! Dar 
conştiințele astea ale Rătăcitorilor, cum sunt, Hina? Cum 
rezistă în stare liberă? Sunt energetice ca voi? 

- Nu sunt ca noi şi nu rezistă în stare liberă. Sunt de 
fapt nişte înregistrări, nişte copii ale conştiințelor unor 
Rătăcitori. E puţin mai complicat. Ei au două componente 
mentale. Una primară, dobândită biologic, unică şi vitală, 
esențială pentru ei, cea care îi defineşte ca entitate 
individuală şi alta artificială, extinsă, comună, recuperabilă. 
Prima are suport cerebral, dar se poate înregistra, până la un 
anumit nivel de profunzime, într-un alt suport biologic, alt 
creier suficient de încăpător, fie, doar într-o formă 
superficială, pe un suport artificial. Cea de a doua se 
înmagazinează numai pe suporturi artificiale de 
înregistrare, ataşate creierului. Îți spuneam odată că ei sunt 
o combinaţie între inteligența biologică şi cea artificială. 
Conştiinţele din Sămânță sunt înregistrări ale unor 
conştiinţe primare restrânse, imprimate pe suport artificial. 
Nu pot exista în stare liberă decât atât cât să se facă 
transferul pe un suport biologic. Excepţie face conștiința- 
lider care, cu un consum foarte mare de energie, poate avea 
o anumită autonomie în stare liberă, dar numai pentru 
faptul că are o structură optimizată, în sensul că s-a luat 
numai ceea ce era necesar pentru misiunea ei. 

- Dar voi, Energeticii, puteți să staţi fără suport? 

- Nicio imformaţie nu poate sta fără suport. Avem şi 
noi suportul nostru energetic, foarte diferit de cel material. 
Noi folosim mult mai mult decât voi, Materialii, 
profunzimea Universului  microcosmic. Ne  stocăm 
informațiile, pe măsura acumulării lor, pe niveluri tot mai 
profunde ale... 

- Da” ce noi ne folosim de profunzimea asta, că n-am 
auzit? 

- Sigur că da. Şi subconştientul vostru se înfăşoară, 
până la un anumit nivel, pe spirala microuniversală unde 
încap, practic, informaţii fără limită. Tot Universul 
informațional poate încăpea acolo, aşa cum toată materia 
poate încăpea, aparent, într-un punct. Cel mai bun exemplu 
este cel al unei găuri negre — oricât de multă materie ar 
înghiți, rămâne tot cu dimensiuni microcosmice, un spațiu 
infinit de mic. Desigur, avem în vedere relativitatea 
fenomenului. Şi noi şi voi suntem structuri diferite ale 
aceluiaş Spirit. 

- În fine, să revenim! Mi se pare periculoasă treaba cu 
Rătăcitorii ăştia. Să ne lăsați plasa energetică şi pentru când 
or veni ei! 

- Ar fi aproape inutilă în faţa lor. Rătăcitorii sunt 
foarte avansați tehnologic. Ei au nave-planetă în interiorul 
cărora țin captive găuri negre artificiale din care extrag 
cantități uriaşe de energie bombardându-le cu antimaterie. 

- Atunci, lasă că-l trimit eu în faţa lor pe nea Mitică al 
nostru, să le bombardeze răbdarea cu antiideile lui vărgate, 
să-i vedem cât le rezistă profunzimea microcosmică. Eee, 
noroc că nu mai apuc eu vremuri atât de viitoare. 

- Nu se ştie... 

- Auzi, Hina, şi de ce zici că au ăştia nevoie de o 
populaţie suport? De ce nu stau în cap la ei şi simt nevoia 
să plece pe la alţii? Trăiesc prea mult şi se plictisesc de 
propriile lor tâmpenii? 

- Tocmai ca să trăiască relativ veşnic. Atunci când un 
corp biologic se uzează, îşi transferă conştiinţa în altul 
tânăr. 

- Vaaai ce paraziți ordinari! Ăştia sunt adevăraţi 
păduchi de interior! 

- În timp ce am vorbit cu tine, am trimis mesajul de 
care vorbeam. 

- Foarte bine. Acum să le aşteptăm răspunsul. Dar 
dacă nu vor dori să plece? N-avem ce le face, trebuie să 
scăpăm de ei într-un fel. Şi n-ar strica nici dacă am scăpa şi 
de conştiințele din Sămânţa noastră. N-or vrea alde Moky 
să le ia cu ei? 

- Nu, nu or să vrea. Sămânţa de aici este programată 
să rămână în galaxia noastră. 

- Îmi zicea Zalmad de ea că este indestructibilă, dar 
eu nu prea cred. Tu aveai ca plan de rezervă distrugerea 
Seminţei prin eliberarea unei energii foarte mari. Deci, se 
poate. Eu chiar nu înțeleg de ce nu aţi topit-o până acum. 
Tot pentru că nu vreți să vă amestecați? Păi nu vedeți că ne 
amestecă ea pe noi de nu mai ştim cum ne cheamă? 

- Dragul meu, lucrurile sunt mai complicate decât par. 

- Îmi închipui că sunt, dar trebuie, totuşi, avut în 
vedere că acele conştiinţe sunt de fapt nişte copii, nişte 
înregistrări, nişte dubluri simpliste, din câte am înțeles. Nu 
omori pe nimeni dacă le faci să dispară. Este ca şi cum ai 
şterge un film din computer. 

- Nu deţii toate informaţiile şi nu avem timp acum să 
detaliem. Poate altă dată. 

- Bine, să nu uiţi! Îmi închipui şi că datele sunt strict 
secrete. Eeee, dar ia stai, draga mea, că acum îmi dau 
seama! Noi am tot vorbit vrute şi nevrute fără să fim 
protejaţi de sferele tale energo-fosforescente de ecranare. 
Păi ce-am făcut? Cred că ne-au ascultat toți moşii şi 
băgăcioşii galaxiei. Parcă ziceai odată că toată lumea este 
cu ochii şi urechile pe noi. 

- Nu pe noi. Doar pe tine. 

- Chiar şi-aşa. Oricum, au aflat acum şi despre tine. 

- Stai liniştit, Sal! Am creat în jurul lui „Sherkan” o 
bulă invizibilă de ecranare. Nu ne poate spiona nimeni Şi, 
deci, nici nu mai este nevoie să ne ascundem în camera de 
relaxare. 

- Totuşi, Hantar şi Araina sunt la bord şi cunosc deja 
o groază de amănunte delicate despre tine şi despre 
realitatea de dincolo de aparenţe. Ce facem cu ei? 

- Lor le voi şterge acele segmente de memorie care au 
legătură cu toate aceste secrete şi le voi armoniza 
informațiile astfel încât să nu li se creeze nicio suspiciune şi 
să-şi poată relua funcţiile ca şi cum nimic nu s-ar fi 
întâmplat. În privinţa lui Hantar voi avea nevoie de ajutorul 
tău. Pentru Araina mă va ajuta Darh. 

- Şi fiului nostru ce-i facem? La el trebuie să ştergi 
serios, că ține minte toate bazaconiile, după cum am 
observat. 

- Darh este acum unul de-al nostru. Face şi el parte 
din Plan. 

- Aha, deci pe el îl lăsăm neşters. Spune-mi cum te 
pot ajuta în privința Preşedintelui? Eu îţi propun aşa: îl 
prind într-un moment de neatenție, sar pe el şi îl ţin 

imobilizat până când îi faci tu creierii, pateu. Să ai grijă 
când o sări Darh pe Araina! Să nu-i vină alte idei, apoi să-i 
fie milă şi să nu te mai lase! 

Hina îl privi dojenitor, înțelegându-i lui Sal-Gal ironia 
subtilă. Apoi îi explică ce are de făcut: 

- Vreau să îl inviți pe Hantar în camera de relaxare şi 
să îi comanzi computerului sferele energo-elastice de 
ecranare, sub pretextul că doreşti să porţi cu el o discuţie 
secretă. Rolul tău este să îl ţii de vorbă până când voi 
acționa eu. Să nu te alarmezi! El va cădea într-o stare de 
inconştiență indusă. Vreau să îți păstrezi tot timpul aerul 
firesc, orice s-ar întâmpla, astfel încât Hantar să nu aibă 
nicio idee despre ce urmează să 1 se întâmple. 

- Eeee, doar atât?! Lasă că îl ţin eu de vorbă, iar dacă 
devine suspicios, o să-i induc chiar eu starea de 
inconştiență puţin mai devreme, cu un pumn hipnotic plasat 
în aura sa abdominală, că şi-aşa mi-a făcut nişte figuri, de 
nu mi-au trecut nici acum nervii pe el. 

- Ei, nici chiar aşa! Nu uita că Hantar a fost stăpânit 
de Agoakayn şi că îşi va continua funcția de preşedinte al 
Noii Galaxii, ca şi cum nimic nu s-ar fi întâmplat! 

- Lasă, draga mea, că vii tu pe urmă şi-i ştergi din 
memorie ŞI... şocul hepatic dat de mine. 


Baal Spaal se afla acum pe nava de comandă a 
generalului Dalbos. 

Nu stătuse prea mult în preajma Transcendei. După 
plecarea lui Sal-Gal, despre care rămăsese foarte surprins 
că nu o percepuse prin senzorii navei sale, încercase să îl 

localizeze pe Hantar prin intermediul diamantului su-eng. 
Constatase cu şi mai multă surprindere că cei doi plecaseră 
împreună. 

Nu înţelegea de ce Preşedintele părăsise zona fără 
mini-flota sa de fulgere. Abia mai târziu urma să îşi explice 
acele două aspecte aproape bizare, prin convingerea sa că 
Hantar se afla oarecum în subordinea provizorie a lui Sal- 
Gal. 

La primirea situației transmise de pământean, îşi 
întări convingerea că acesta joacă din nou rolul principal în 
galaxie. Insistase pe lângă toți factorii responsabili să se 
conformeze cererii, lucru obţinut cu uşurinţă, având în 
vedere notorietatea lui Sal-Gal în materie de rezolvat crize 
COSMICE. 

Observase că acel mesaj de dispunere a forțelor la 
anumite coordonate spaţiale includea şi aducerea navelor- 
fulger rămase lângă Transcenda, pe o poziție de aşteptare, 
mai apropiată de Ortada, fapt ce îl linişti într-o anumită 
măsură — însemna că ceea ce se produsese pe Transcenda, 
se încheiase cu bine şi nu mai era nevoie de prezenţa unor 
forţe de luptă acolo. 

Activarea plasei energetice îi crease în primă fază o 
mare nelinişte, dar discuția cu Sal-Gal fusese revelatoare. 

Acum Baal Spaal se gândea că deşi lucrurile par a fi 
sub control şi că evoluează spre o rezolvare favorabilă lor, 
era totuşi nelămurit de faptul că nu ştia prea bine sub al cui 
control sunt. I se părea inadmisibil ca o criză de o asemenea 
amploare să se desfăşoare fără ca el să fie la curent cu toate 
evenimentele şi fără să aibă explicații plauzibile pentru ce 
se întâmplă. Constatase cu neplăcere că nici ceilalți lideri 
politici sau militari ai galaxiei nu ştiau prea multe. Şi 

pentru că nu putea lăsa soarta atâtor ființe doar în mâinile a 
doi inşi, Sal-Gal şi Hantar, îşi propuse ca în cel mai scurt 
timp posibil să inițieze desfăşurarea unei întruniri restrânse 
a şefilor galactici pentru a se analiza în profunzime cele 
întâmplate. 

Armistițiul actual i se păru lui Baal Spaal un moment 
prielnic pentru pregătirea unui astfel de act atât de necesar. 
Îşi făcu în minte o listă cu cei pe care urma să îi contacteze. 
Nu lipseau din ea membrii Consiliului federal, cei trei lideri 
cocloni, şefii de comisii din cadrul Forumului şi 
comandanții flotelor de luptă. În funcţie de cum decurgeau 
lucrurile, puteau participa şi Sal-Gal şi Hantar, dacă 
binevoiau, ei având cuvântul cel mai greu de spus într-un 
astfel de cadru. Baal Spaal se gândea că, din păcate, cei doi, 
deținând informaţii de primă mână, par să facă parte dintr-o 
altă sferă de influență, nemaifiind interesaţi să le 
împărtăşească celorlalți cele ştiute numai de ei. Dar 
bătrânul federal avea un as în mânecă şi se baza pe el. 

CONFRUNTAREA 
CU NECUNOSCUTUL 


Sal-Gal stătea în fața lui Hantar şi nu ştia cum să 
înceapă. Îl invitase în camera de relaxare — după cum 
stabilise cu Hina — pentru o discuţie secretă ce constituia 
doar pretextul pentru acţiunea de ştergere a memoriei 
Preşedintelui în părțile ce vizau identitatea reală a soţiei 
sale. 

Comandase sferele energo-elastice şi le încărcase cu 
câmpul de ecranare. 

ÎI rugase pe Hantar să ia loc într-unul dintre fotoliile 
create de computer şi se aşezase şi el în fața lui. Acum 
trebuia doar să îl ţină de vorbă. 

- Domnule Preşedinte, îl abordă el cu prudență, 
neştiind cum mai este Hantar necontaminat, vreau să facem 
aici, în secret, un schimb de informații. Ce ţi-a făcut 
conştiința-lider? Te-a chinuit, te-a enervat? Îţi venea să ţipi, 
dar nu puteai, sau cum? Mai erai conştient, te-mpotriveai 
sau te purta după ea ca pe-o carapace inutilă de țestoasă? 
Cum a decurs treaba? 

- Am fost tot timpul conştient de ce mi se întâmplă, 
dar nu m-am putut împotrivi. Când îmi impuneam să am 
câte o inițiativă, conştiința-lider se opunea, iar dacă 
rezistența mea era foarte puternică, ea opta pentru pista 
aleasă de mine, dar făcea în aşa fel încât totul să iasă în 
avantajul ei. 

- Ce „rezistenţă foarte puternică” spui, domnule, că a 
făcut aia ce a vrut cu tine! Te-a dus de nas pe unde a vrut, 
ca pe o găină mioapă. Când zici că te-ai împotrivit, că 
numai pe mine ai vrut să mă omori de câteva ori?! Hai, în 
fine, că nu mai contează acum. Zi-mi de minţile rătăcite! 
Cum făcea ea din oameni, „castraveţi”, fără să ne prindem 
noi? 

- Nu pot să ştiu foarte precis cum făcea, deoarece eu 
eram doar un asistent neputincios. În principiu, lua 
informațiile din creierul victimelor şi le stoca pe diferite 
niveluri de profunzime ale microuniversului, folosindu-se 
de spirala spirituală a fiecăruia. Desigur că se întâmpla aşa 
deoarece... 

- Că tot a venit vorba, nu-l lăsă pământeanul să-şi 
termine ideea, fiind preocupat mai mult de a trage de timp, 
alde nea castravete ăştia îşi vor mai reveni vreodată, sau o 
să-i ţii aşa în hibernare, de frică să nu te recunoască? 

- Sunt două aspecte diferite. Îşi vor reveni în 
totalitate, dar progresiv, beneficiind de o terapie specială pe 
care voi încerca să o pun eu la punct pe baza celor aflate în 
calitatea mea de observator. În privința cealaltă, nu cred că 
ar fi cazul să speculăm... 

Sal-Gal nu îl mai urmărea pe Hantar. Îl lăsase să 
vorbească, în timp ce el se uita undeva deasupra lui unde se 
forma un inel de lumină care cobora încet spre capul 
Preşedintelui. De fapt, păreau două inele suprapuse, unul ce 
emana o lumină roşie, difuză, în partea de jos şi altul cu o 
tentă albastră, deasupra. 

Observându-i privirea pământeanului, Hantar avu 
tendința de a se uita şi el în sus, dar Sal-Gal îl opri la timp, 
spunându-i: 

- Hai, domnule Preşedinte, explică înainte, nu te mai 
uita pe pereţi, că sunt foc de curios! 

În secunda următoare cercul de lumină se lăsă rapid 
până pe umerii lui Hantar, iradiindu-i capul cu lumina roşie 
devenită dintr-o dată mai intensă. 

Hantar se lipi de speteaza fotoliului părând că s-a 
cufundat într-un somn profund, spre uşurarea lui Sal-Gal. 
Dar imediat după aceea, inelul se ridică, se întoarse cu o 
sută optzeci de grade şi îi făcu acelaşi lucru şi lui, printr-un 
impuls de lumină albastră. 

Aproape imediat după aceea, din centrul de comandă, 
Hina îi comandă computerului să ia curs spre o direcție pe 
care o planificase cu puţin timp înainte, acțiune 
determinată de o anumită informaţie sosită la ea dintr-un 
anumit punct galactic. 

Când se dezmetici, Sal-Gal avu în primă fază un 
sentiment de revoltă. Se gândi că este inadmisibil ca Hina 
să-i şteargă şi lui memoria, după câte a pătimit el pentru ea, 
pentru galaxie şi pentru îndeplinirea marelui Plan al 
semenilor ei. Dar imediat îşi dădu seama că el are în 
continuare totul în minte, că nu i s-a şters nimic. Pecepea, 
totuşi, o stare de disconfort. Parcă alţii îi ocupaseră creierul 
şi îi cotrobăiau prin gânduri. 

Se uită în jur. Se afla tot în fotoliul din camera de 
relaxare, iar Hantar zăcea inconştient, rezemat de spetează, 
în poziţia în care îl văzuse ultima dată. Sferele nu mai 
străluceau şi erau mult mai puţine, doar cât să acopere 
podeaua. Deşi îşi simţea capul greu şi avea senzația că 
mintea îi este angrenată, fără ştirea lui, în complexe 
activități subconştiente, făcu efortul să se ridice. Reuşi cu 
greu şi se întoarse spre uşa care tocmai se deschisese. 

Cum o văzu pe Hina intrând, se repezi spre ea 
revoltat, lovind în stânga şi-n dreapta baloanele din jurul 
său, ridicându-le până în tavan. Apoi o abordă fără să-şi 
ascundă iritarea: 

- Păi bravo, măi, aşa ne-a fost vorba?! Ai vrut să mă 
ştergi şi pe mine, dar n-ai reuşit. Crezi că eu mai sunt 
prostul de altă dată ca să faci tu ce vrei cu mine? 

- Dragul meu, îi răspunse ea prinzându-l cu braţele pe 
după gât în încercarea de a-l îmbuna, nu am avut nici cea 
mai mică intenţie de a-ți şterge ceva. Te rog să mă asculți! 
Am din nou nevoie de tine. Conştiinţele venite din galaxia 
Moky m-au anunțat că nu vor să plece decât după ce 
vorbesc cu liderul Seminţei de la noi. Cred că încearcă să se 
asigure că aici lucrurile sunt sub controlul lui Shakadra. 

- Păi, nu le-ai trimis mesajul acela?, întrebă Sal mai 
calm. Sau au făcut mofturi? 

- Nu l-au acceptat în forma trimisă de mine. Vor să 
vorbească faţă în față. 

- Şi cum pot să te ajut eu? Cumva vrei să o conving 
tot eu pe Araina să accepte întâlnirea? Fata şi-ar cam risca 
viața într-o astfel de misiune şi nu cred că am eu inimă să o 
trimit cu bună ştiinţă acolo. Mai bine pune-l pe Darh să-i 
spună între două săruturi: „Dragă, nu te vom uita 
niciodată.”! 

- Nu. Vreau să mergi chiar tu acolo. 

Sal-Gal avu o reacţie ca de explozie reprimată în 
ultima clipă. Apoi spuse: 

- Aş fi bubuit de uimire, dacă nu mi-ar fi fost teamă 
că îl trezesc pe somnorosul de Hantar. De ce să merg eu? 
De ce tot eu? De ce fac numai eu treburile grele şi murdare 
în galaxia asta? Da” cine crezi, măi Hina, că sunt eu? 
Trăgaciul armei transcende ascunse pe Pământ?! De ce nu 
merg cei doi care au fost posedaţi şi au experiență, sau alții 
mai pricepuţi în ale negocierilor? Sau de ce nu punem 
tunurile pe monştrii ăştia, dacă tot i-am prins şi nu mai au 
unde să fugă? Aşa vom rezolva definitiv problema, fără 
riscuri inutile. 

- Din mai multe motive. În primul rând, chiar tu ai 
spus că nu îți poţi asuma uciderea lor. 

- Păi nu mi-o asum eu, dar îl chem pe Jan al meu şi-i 
„asumă” ăsta, de le iese monstruozitatea prin blană şi ajung 
nişte drăgălaşi, de o să-i ţinem în poală! 

- Ar fi inutil. În galaxia Moky sunt pregătite alte flote 
pentru a ne invada în cazul în care nu vom convinge 
conştiințele venite aici că Shakadra deţine controlul 

galaxiei noastre. Tu eşti singurul care poți juca acest rol. 
Hantar nu prezintă credibilitate după ce a luptat împotriva 
lor, iar Araina este prea vulnerabilă pentru a putea fi 
convingătoare. 

- Eeee vulnerabilă!! Dar când sare pe pereţi ca o capră 
de munte şi aruncă flăcări din brațe? Am dogorit eu 
vreodată altfel decât făcând febră? 

- Te rog, ascultă-mă până la capăt! Tu, în schimb, eşti 
singurul care te poți baza pe ajutorul meu. Ţi-am activat o 
fereastră de comunicare şi vei avea senzația că eu sunt tot 
timpul alături de tine. Te-am înzestrat şi cu amprentele de 
posedare ale lui Hantar şi Arainei ca să se creadă că 
Agoakaynul vorbeşte prin tine. În plus, tu eşti singura 
persoană materială din galaxia noastră căreia eu am voie să 
îi acord protecție mentală nelimitată, astfel încât nicio 
conştiinţă a Rătăcitorilor să nu poată intra în tine. Dragul 
meu, ştiu că îți cer foarte mult, dar eşti singurul care poți 
îndeplini o astfel de misiune şi trebuie să o duci la bun 
sfârşit înainte ca invadatorii să ceară ajutor acelor flote pe 
care le au deja pregătite să ne atace. Aş fi mers eu în locul 
tău, dar pe mine m-ar percepe până la urmă ca fiind un 
Energetic şi totul ar fi în zadar. 

- Eu încerc să te înţeleg, dar am fi putut lua decizia 
asta împreună. Nu îmi place să fiu pus în fața faptului 
împlinit. 

- lartă-mă, Sal, dar suntem într-o mare criză de timp. 
Am primit mesajul de refuz şi am profitat de momentul 
ştergerii memoriei lui Hantar pentru a te înzestra şi pe tine 
cu amprenta lui. Apoi am sperat că mă vei înțelege şi că mă 
pot baza pe tine. Chiar dacă nu vei reuşi să îi convingi, îţi 

promit că te voi scoate teafăr de acolo. Totuşi, vreau să ştii 
că poți să şi refuzi. Atunci ne va rămâne doar varianta 
războiului. 

- Ce să mai refuz, că deja îi simt pe Araina şi Hantar 
cum îmi umblă de capul lor prin creier, iar pe tine cum îmi 
modelezi deja gândurile. 

- Prezenţele pe care le simți acum vor dispărea 
complet în câteva zile, iar eu nu îți voi influenţa nicio 
decizie, ci doar îţi voi oferi toate opțiunile pentru a avea tu 
de unde alege şi a da replica cea mai potrivită. 

- Oooofff!!!, măi Hina, cât trebuie să mai pătimesc 
pentru dragostea ce ţi-o port? Bine, uite că accept, că şi-aşa 
nu mai am încotro, dar te rog să ai în vedere un lucru, dacă 
tot o să fii mental alături de mine! Ți-o spun în modul cel 
mai serios — dacă vrei ca misiunea să reuşească, te rog să- 
mi aminteşti, ori de câte ori mă vei vedea că sunt în 
dificultate, că o fac pentru tine! Crează-mi impresia că tu 
eşti în pericol şi că eu trebuie să rezist pentru salvarea ta! 
Altfel să ştii că la primul pericol îmi declanşez instinctul de 
conservare şi le fac monştrilor o stânga-mprejur, de n-or să 
priceapă cum de-am dispărut atât de repede. 

Hina îl îmbrățişă vizibil uşurată. 

- Bine, dragul meu, îi şopti ea bucuroasă, o să țin 
minte. 

- Când trebuie să plec şi unde? 

- Ne îndreptăm deja spre nava lor de comandă aflată 
în apropierea Ortadei. Vom ajunge foarte repede şi vei 
pleca imediat ce îți voi face eu un instructaj final. 

- Cu Preşedintele ce mai facem?, întrebă Sal-Gal 
arătând printr-un gest cu capul spre Hantar. I-ai şters 
memoria? Ce mai ştie şi ce nu? 

- Evenimentele petrecute în galaxie în ultima perioadă 
nu mai pot fi ascunse fiind cunoscute parțial de prea mulți 
inşi, de aceea Planul nostru prevede acum ca totul să se 
facă public — şi existența Seminţei Răului şi contaminarea 
lui Hantar şi toate acțiunile noastre. Vor rămâne strict 
secrete existența Energeticilor, apartenența mea la ei şi 
rolul jucat de mine, care îţi va fi atribuit ţie cu ajustările de 
rigoare. De asemenea, toate influențele noastre de până 
acum — dragonii, plasa energetică, racolarea ta şi celelalte — 
vor fi puse pe seama transcenzilor, după cum am convenit 
cu Zalmad, căruia încercăm să îi păstrăm şi lui ascunsă 
implicarea. Vom mai discuta despre asta. Am şters din 
memoria lui Hantar şi din cea a Arainei ceea ce era necesar 
şi le-am armonizat informaţiile, astfel încât ele să capete 
coerenţă. 

- Pe Preşedinte îl mai laşi să doarmă? Ce se va 
întâmpla cu el? 

- Nu îl mai las. ÎI trezesc imediat. El o să-şi continue 
funcția ca şi cum nimic nu s-ar fi întâmplat. Dă-i, te rog, 
impresia că ați avut o discuţie fructuoasă! 

Hina se întoarse spre Hantar încă inconştient şi îl 
atinse cu mâna pe frunte preț de câteva clipe. Când el 
deschise ochii şi îşi îndreptă spatele uitându-se puţin 
nedumerit în jur, Sal-Gal îi spuse cu un aer satisfăcut: 

- Hai, domnule, că am avut o discuţie pe cinste. Mă 
bucur că ne-am pus de acord. 

Hina i se adresă şi ea: 

- Domnule Preşedinte, m-ați rugat să vă anunţ când 
ajungem în apropierea Ortadei. V-am pregătit o sferă 
energetică şi am anunţat la palat sosirea dumneavoastră. 

Cancelaria prezidențială v-a comunicat că Forumul s-a 
întrunit şi vă aşteaptă. 

- Foarte bine, răspunse el. Plec imediat. 

Hantar se ridică şi ieşi pe uşă dornic să-şi continue 
misiunea sa de lider al Noii Galaxii. În urma lui, Sal-Gal o 
întrebă pe Hina: 

- Dragă, da? nu cumva este încă interzisă folosirea 
transportoarelor subspațiale? Sau, fraierul, habar n-are că îl 
trimiţi direct la dezintegrat în plasa energetică? 

- Cum poţi să crezi aşa ceva?, replică soția sa 
indignată de presupunerea lui, i-am stabilit un traseu care să 
evite plasa. Chiar şi „Sherkan” s-a putut deplasa pe un 
culoar protejat, ales de mine cu mare grijă. 

- Eee, bravo! Fii grijulie, draga mea! Aşa o să am şi 
eu garanția că nu o să mă abandonezi în burdihanul vreunui 
Moky. 

Hina îi oferi totuşi un zâmbet, deşi devenise brusc 
preocupată de ceea ce urma să se întâmple în perioada 
imediat următoare. 


De la terminalul de transport Hantar merse direct în 
biroul său. Răspunsese doar formal la salutul celor din 
anticameră. Era foarte preocupat de multitudinea de 
probleme pe care le avea de rezolvat. O persoană atât de 
energică şi dominantă ca el simţea că a lipsit prea mult de 
pe Ortada şi avea impresia că timpul nu îi va ajunge pentru 
a recupera. 

Se oprise doar câteva clipe în faţa primei-secretare 
căreia îi ceru să îl contacteze pe generalul Dalbos şi să-i 

ceară, în numele lui, un raport complet asupra situației 
forțelor de luptă. 

Imediat după el intraseră în birou cei trei Corbi ai 
Nopţii pe care îi chemase, în trecerea sa grăbită, de afară. Îi 
privi câteva clipe pe fiecare, după care le spuse: 

- Raționamentele mele în ceea ce îi privesc pe Sal- 
Gal, Hina, Darh şi Araina s-au dovedit a fi eronate. Ei nu 
mai sunt acum adversarii noştri şi vă cer să vă comportaţi 
ca atare. Singurul nostru duşman este reprezentat de flotele 
de nave-dragon care ne-au invadat galaxia. Sal-Gal 
încearcă în aceste momente să negocieze plecarea lor, dar 
dacă nu va reuşi, noi vom fi obligaţi să continuăm războiul. 
Pentru a-l şi câştiga, însă, va trebui să fim uniţi. Deoarece 
navele Rătăcitorilor sunt foarte puternice şi greu de distrus 
printr-o acţiune directă, mă gândesc să adoptăm şi o 
strategie alternativă care să constea în abordarea discretă a 
acestor nave şi atacarea lor din interior. Lucrez acum la o 
procedură de infiltrare la bord, bazată pe folosirea 
speculativă a canalului virtual creat prin scuturi de propriile 
lor globuri plasmatice. În altă privință, consider că voi 
sunteți ideali pentru astfel de incursiuni. De aceea vă ofer 
şansa de a vă reabilita imaginea în galaxie, renunțând la 
orgoliul vostru zonal, uzat moral de evenimentele pe care le 
trăim acum, şi luptând alături de noi pentru a ne salva 
viitorul comun. 

Vreau să mergeţi în teritoriul controlat de voi şi să 
discutaţi cu semenii voştri propunerea mea. Dacă acceptați, 
vă vom pune la dispoziție toată logistica necesară. Acum 
mergeţi şi pregătiți-vă de plecare! Va trebui să aşteptaţi 
semnalul meu, deoarece, în prezent, plasa energetică face 
aproape imposibilă călătoria spațială. 

Cei trei ieşiră din birou fără să scoată un cuvânt. 
Hantar spera să îi câştige de partea sa şi să-i angreneze în 
efortul de salvare a galaxiei. La urma urmei erau nişte 
luptători formidabili care ar fi făcut ravagii în rândurile 
inamicului, dacă ar fi reuşit să ajungă la bordul navelor 
acestuia. 

Se lăsă îngândurat în fotoliu, dar numai pentru o 
clipă, după care sări în picioare îndreptându-se spre ieşire. 
ÎI aştepta Forumul. 


Din cauză că navele-dragon nu erau compatibile cu 
cele locale în privința modalităţii de transport, nu se putuse 
folosi o sferă energetică. „Sherkan” fusese nevoit să se 
lipească de nava-amiral Moky şi să deschidă o trecere în 
punctul de contact căruia îi corespundea o intrare în nava- 
dragon. 

Sal-Gal păşise cu sfială în incinta care i se păruse nu 
numai stranie, dar şi morbidă şi înaintase cu paşi mici şi 
sacadaţi ce trădau contradicția dintre obligaţia de a înainta 
şi dorinţa de a o rupe la fugă înapoi. 

Holul uriaş în care intrase avea un profil hexagonal cu 
colţurile uşor rotunjite, iar suprafeţele neregulate păreau 
hidoase, ca şi cum o lavă murdară cursese pe ele şi se 
răcise, încremenind în forme bizare, dictate de hazard. 

Totul i se părea grosolan, făcut „din topor”, iar când îl 
văzu pe însoțitorul său, înțelese şi de ce erau aşa. 

Indivizii din specia Moky erau nişte uriaşi de peste 
trei metri, cu un aspect nemaivăzut de către pământean. 
Corpul lor vital se află în mijlocul organismului de la care 

plecau opt membre păroase şi butucănoase dispuse în 
acelaşi plan cu axele corpului, dar care aveau libertate de 
mişcare într-un câmp destul de larg, dată de trei articulații 
cu dublă mişcare de îndoire. Toate membrele se terminau 
cu un fel de degete, patru la număr, opozabile două câte 
două şi țineau loc atât de mână, cât şi de picior. Ei puteau 
merge pe două membre, dar la nevoie, când erau obligaţi să 
grăbească deplasarea, pur şi simplu se rostogoleau ca o 
roată, trecând greutatea corpului de pe un membru pe altul, 
într-un cerc nesfârşit de paşi. Zona centrală era mai 
bombată pe ambele părți, cu mai puţin păr, fiind prevăzută 
cu patru ochi mari dispuşi în centru, câte doi pe fiecare față, 
înconjurați, pe ambele părți, de câte patru orificii din care 
unul mare care semăna cu o gură, iar celelalte, senzori de 
auz, miros şi un organ special ce îi caracteriza pe Moky. Ei 
nu aveau construcția obişnită de față-spate, ci dețineau 
două fețe care, însă, făceau cu rândul — când una era în 
repaus, cealaltă era de veghe şi invers. 

Sal-Gal continuă să meargă pe holul slab luminat, 
neştiind de ce să se teamă mai mult — de pereții diformi 
care păreau că vor să curgă pe el şi să-l înece într-o mocirlă 
urât mirositoare sau de dihania monstruoasă din spatele lui, 
ca o stea de mare uriaşă ieşită parcă dintr-o groapă de gunoi 
a unei galaxii înapoiate. 

Hina îl dotase cu un scut de forță portabil, invizibil în 
condiții normale, generat de un dispozitiv plat pe care îl 
purta pe piept şi îi implementase în minte o interfață de 
comunicare, un fel de program mental care să îl ajute să se 
înțeleagă cu indivizii din specia Moky. Acum îi repeta de la 
distanță că este foarte important să fie sigur pe el, să nu-şi 

piardă echilibrul emoțional, să inspire siguranță şi un 
anumit grad de superioritate pentru a-i timora, a-i domina 
şi, în final, a-i convinge pe adversarii săi. Dar lui îi scăpă 
cu voce tare o replică adresată Hinei: 

- Ehe, ce uşor ţi-e ţie să vorbeşti de-acolo din spatele 
lui Sherkan! Timorează-i tu pe cămilo-urangutanii ăştia 
ieşiţi din mlaştinile Mumei-Pădurii! Tu nu-i vezi în ce hal 
arată? Parcă-s desenaţi de nea Mitică la beție! 

Crezând că i se adresează lui, insul din spatele său 
scoase un fel de horcăit, apoi articulă câteva cuvinte de 
nedumerire. 

Sal-Gal îndrăzni să comunice cu el încercând să-şi 
facă singur curaj, dar să şi urmeze sfaturile Hinei: 

- Ce-ai grohoit, băi, zdrâmbule? Sper c-ai mâncat pe 
săturate azi-dimineaţă şi nu-ţi vine să mă hăpleşti pe mine. 
Hai, du-mă mai repede la destinație, că mi se veştejeşte 
nasul de mirosul vostru! 

Ajunşi la capătul holului, se opriră puţin, doar cât să 
se deschidă o uşă mare. Sal-Gal înţelese singur că trebuie 
să intre înăuntru şi nu ezită, zicându-şi că singura lui şansă 
de supravieţuire este să fie foarte hotărât şi curajos, acum 
ori niciodată. 

Noua incintă era o sală mare, ca de şedinţe, dotată cu 
douăzeci şi cinci de dispozitive ciudate, ca nişte cuiere în 
care stăteau agățați în poziţie de relaxare tot atâţia indivizi 
Moky. Dispozitivele respective erau dispuse în cerc, iar în 
mijlocul acestuia se mai aflau încă două. Unul era ocupat 
de un individ pe care Sal-Gal îl percepu ca fiind şeful 
tuturor, iar celălalt era liber. Presupunând că îi este destinat, 
pământeanul se apropie de el încercând să ia loc cumva. 

Dispozitivul respectiv, având rol similar cu cel al unui 
scaun, era format dintr-un stâlp de susținere cu o bază 
groasă aplicată pe podea, pe care erau prinse două cercuri 
concentrice prevăzute cu suporturi pentru membre. Moky 
se prindeau pur şi simplu cu subsuorile şi coatele în aceste 
suporturi, de fapt nişte mânere, şi, rezemaţi de cele două 
cercuri, îşi găseau o stare de confort specifică configurației 
lor fizice. 

Sal-Gal înțelese că lui îi este aproape inutil acel 
mobilier şi de aceea se aşeză cum putu, mai mult rezemat, 
de partea de jos a cercului exterior, pentru că pur şi simplu 
acolo era înălțimea optimă la care se putea el aşeza. Dar îşi 
dădu repede seama că aflat la acel nivel, toți ceilalți îl vor 
privi de sus şi nu îi conveni. Îşi schimbă opţiunea. Se căţără 
acum tocmai în vârful dispozitivului, stând cu fundul pe 
cercul mare şi cu tălpile sprijinite pe două mânere. Acum îi 
privea el pe toţi de sus, ceea ce îi induse o stare puţin mai 
optimistă. 

Cel care se afla în fața sa şi părea să aibă statutul de 
conducător, ridică un aparat şi îl scană cu fluxuri de lumină 
divers colorată. Hina îi transmise să stea liniştit, deoarece 
conştiința-şef face o investigație sumară, dorind să se 
convingă la modul general că Agoakaynul Shakadra se află 
în el. 

„Păi nu se află!” îi răspunse el în gând, într-un mod 
reflex ce îl aduse în prag de panică de teamă să nu fie prins 
cu minciuna, dar se linişti treptat, pe măsură ce amprentele 
lui Hantar şi a Arainei veniră în prim-planul mentalului său. 
El le percepea ca pe nişte intruşi, dar era obligat să le 
suporte. 

La un moment dat, conştiinţa şefă a expediției, cea 
care îl domina pe individul Moky din faţa lui, îi spuse cu un 
reproş aproape tunător: 

- Nu te afli în corpul care ne-a trimis mesajul. 

- Şi cu ce te afectează pe tine lucrul ăsta?, îi răspunse 
Sal-Gal încercând să fie cât mai ferm cu putință. Ce, nu 
poți să stai agăţat în cuierul tău de grija mea? Am trei 
corpuri la dispoziţie şi mă schimb în care vreau. 

- De ce ne-ai atacat?, continuă şeful cu acelaşi ton 
sever. 

- Eu v-am atacat, măi, prietene blănos?! Cine pe cine 
a invadat? 

- Noi am venit să te ajutăm să îţi eliberezi camarazii, 
dar tu ne-ai aşteptat la marginea galaxiei şi ne-ai lovit când 
eram vulnerabili. 

Hina se grăbi să-i pună la dispoziţie o serie de 
argumente pentru a-l ajuta să dea un răspuns acceptabil, dar 
Sal-Gal nu mai înțelese nimic. Era mult prea bruiat şi de 
amprentele mentale ale celor doi, şi de tumultul de 
informații oferite de soția sa, încât nu mai putea să 
reacționeze normal. Se decise să facă abstracţie de aproape 
tot şi să meargă în principal pe logica lui. De aceea îi 
răspunse interlocutorului său inventând ceva cu care spera 
să îl pună în încurcătură: 

- Am trimis o parte din flotele mele acolo, nu ca să vă 
atace, ci ca să vă întâmpine şi pentru a pune la cale un plan 
comun de acțiune, dar voi nu aţi răspuns semnalului meu 
„alfa-omega-beta 3” de prietenie. 

- Ce semnal? Nu ştiu despre ce vorbeşti. 

- Eee, nu ştii! Te faci că plouă cu aburi! Convenisem 
în urmă cu zece mii de ani, înainte de a ne despărți, un cod 
de semne pe care îl ştim numai noi. Conştiinţa-lider a 

voastră nu ţi-a spus nimic la plecare? Te-a trimis la mine 
fără parola de recunoaştere, fără semnalul de prietenie, ca 
pe soldatul uituc? Şi-aţi mai avut pretenția să vă primesc cu 
flori. 

- Nu ni s-a dat nimic, dar nici nu cred că era nevoie, 
din moment ce nu ai lansat semnalul intergalactic de 
confirmare. 

- Lasă, măi, nene, că eu am preluat puterea de doar 
câțiva ani, timp în care am pregătit populația-suport pentru 
a putea fi dominată. La voi a fost simplu, pentru că aţi 
stăpânit nişte animale, dar aici lumea este mult mai 
complexă. Poate că din aceeaşi cauză aţi şi pierdut multe 
informații — că nu v-au încăput în monştii ăştia care îşi ţin 
creierul în burtă. 

- De ce nu ai eliberat până acum conştiințele 
camarazi? 

- Pentru că sunt epuizate după zece milenii de stat 
prizoniere. Le-am dat chiar zilele trecute o energie de 
refacere şi când vor fi revigorate, le voi da drumul ca 
bobocilor la iarbă verde. 

- Dar de ce ai pregătit o populaţie-suport mai 
numeroasă? Vrem ca excedentul să ni-l pui nouă la 
dispoziţie pentru a-l domina. 

- Păi vezi?! lată o dovadă clară de prietenie din partea 
mea! Chiar asta mi-a fost intenţia. Să pregătesc o populație- 
suport şi pentru voi, ştiind că sunteţi aduşi aici de nişte 
animale fără minte care vă obligă să gândiţi prin stomacul 
lor. Dar acum nu se mai poate face nimic, deoarece 
camarazii mei, cum au aflat în ce hal aţi ajuns voi, au şi 
dorit să domine fiecare cel puţin câte doi indivizi deodată, 
ca să nu piardă niciun strop de informaţie, aşa cum vi s-a 

întâmplat vouă, de nu mai ţineţi minte prea bine nici de 
unde aţi plecat şi nici ce trebuie să faceţi. 

- Avem toate informaţiile inițiale încă înregistrate în 
Sonda Kadra. 

- Lasă datele inițiale, că degeaba le aveţi acolo dacă, 
de exemplu, acum nu vă puteți folosi de ele. Ia spune-mi, 
aşa de probă, ceva legat de ecuația finală a dominaţiei 
galactice care face parte din misiunea noastră! Cum se 
determină, de exemplu, volumul cubului asimetric din 
componenţa cercului de populaţie deliberat preeliptic ce se 
comportă tangenţial şi asimptotic la curba de sacrificiu a 
inflaţiei economice galopante? Eee?, habar n-aveţi. Păi ce 
spuneam eu că vi s-au redus prea mult facilitățile mentale. 
Deci, să nu mai lungim vorba. Galaxia asta îmi aprține în 
totalitate şi, conform convenției inițiale, voi nu mai aveţi ce 
căuta aici. Sunt perfect îndreptățit să vă cer să plecați cât 
mai repede. 

- Cum vrei să îi anihilezi pe Energetici? 

- Eheeei, să fii sănătos! l-am pus deja cu botul pe 
labe. Deţin toate componentele Cristalului şi cu ajutorul lor 
îi țin la mare distanţă. 

- Îmi este greu să cred că deţii controlul asupra lor. 
Reţeaua spaţială care ne ţine prizonieri este de sorginte 
Energetică. 

- Nu este decât în aparenţă. Dacă te vei uita mai atent 
— nu ştiu dacă animalul pe care îl domini îți poate oferi 
atâta precizie — vei observa că are o defazare de o miime de 
sfert de pi pe doi. Practic, eu am preluat din tehnologia cu 
care au încercat ei să mă neutralizeze şi le-am modificat-o 
astfel încât să îmi fie folositoare mie. Am făcut din ea o 
armă cu dublu rol, apărare şi atac. Acum voi consideraţi-vă 
protejaţi de plasa mea energetică. 

- Dar nu ne mai putem deplasa. 

- Când vă veți decide să plecaţi definitiv din galaxia 
mea, o voi opri. 

- Încă percep în glasul tău o atitudine ostilă faţă de 
noi. Ceva nu este în regulă cu tine. 

- Bravo, măi! Şi sunteţi voi în regulă care ați venit să 
mă atacați! Sunt încă ostil față de voi, deoarece continui să 
vă suspectez că vreți să mă înlăturați de la putere şi să 
păstraţi galaxia asta pentru interesele voastre. 

- Dar nu avem voie să facem aşa ceva. Ar trebui să 
ştii asta. 

- Ştiu şi că nu ar trebui să mai fiți aici şi totuşi refuzați 
să plecaţi. 

Se aşternu puţin liniştea, timp în care indivizii Moky 
se priviră în tăcere punându-se, parcă, de acord printr-un 
limbaj neştiut de pământean. După un timp, şeful lor spuse: 

- Bine, vom pleca, dar înainte de asta convinge-mă 
definitiv că eşti de bună credinţă! Fii de acord să facem un 
schimb temporar de corpuri! Vreau să văd cum se prezintă 
lucrurile din punctul de vedere al gazdei tale. 

Hina se grăbi să-i spună lui Sal-Gal că nu trebuie sub 
nicio formă să accepte aşa ceva, dar nu era nevoie de 
argumentele ei, el fiind deja în panică şi în căutare 
disperată de motive pentru un refuz categoric. Nici nu 
concepea să-i permită monstrului un asemenea lucru, de 
aceea spuse: 

- Ce măi, ţi s-a urât de blana ta? Nu sunt de acord şi 
nu o voi face. Tu eşti o conştiinţă simplă şi nu poţi ocupa 
decât o minte arhivată. 

- Şi asta este problema? Arhivează acum mintea 
gazdei tale! Doar eşti o conştiință-lider. 

- Dacă înţeleg bine, îndrăzneşti să mă pui la încercare, 
de fapt, să-mi pui la îndoială calitatea?, se revoltă Sal-Gal 
în mod artificial, înțelegând că parcurge un punct culminant 
extrem de periculos din care simţea că poate să iasă cu bine 
doar printr-un tupeu nebun. Nu îmi arhivez gazda din 
simplul motiv că prin ea am posibilitatea să îmi actualizez 
toate informațiile acumulate în galaxie de-a lungul 
mileniilor. O gazdă inertă m-ar obliga să muncesc mult mai 
mult, aşa că mă folosesc la maxim de ea, eu având foarte 
mult de recuperat. 

- Deci, refuzi. 

- Nu numai că refuz, dar te şi acuz că prin această 
manevră aparent normală, urmăreşti de fapt să îmi iei locul 
şi să vorbeşti după aceea în numele meu, ceea ce ar încălca 
toate regulile convenției inițiale. 

- Noi considerăm că, pe lângă logica pe care ne-ai 
expus-o, împotrivirea ta ascunde ceva ce nu vrei să ştim. 
Putem decide să te obligăm să accepţi un schimb de gazde. 

Era lucrul de care Hina se temea cel mai mult. Se 
gândea deja la soluția de urgență prin care să-l scoată forțat 
pe Sal de acolo, renunțând astfel la orice speranță de 
încheiere paşnică a întâlnirii, mai ales că pe el îl percepu 
dintr-o dată foarte panicat de o astfel de perspectivă, rămas 
fără replică şi în prag de paralizie volitivă. ÎL înțelegea pe 
soțul său — nu era uşor să te expui de unul singur în fața 
unui asemenea pericol şi să mai încerci să îi faci şi faţă — 
dar trebuia neapărat să îl şi ajute, şi asta cât mai urgent cu 
putință. Totuşi, se gândi că merită să mai încerce un singur 
lucru înainte de a-l scoate de acolo, cu speranţa că ar putea 
evita războiul devastator ce ar fi urmat. Îşi făcu loc cu mare 
greutate prin starea de spirit bulversată a lui Sal şi îi spuse 

că trebuie să lupte pentru ea; nu pentru galaxie, nu numai 
pentru el, ci în primul rând pentru ea şi pentru dragostea 
lor. Îşi încheie gândul-mesaj cu un strigăt de ajutor: „Iubitul 
meu, luptă pentru mine!”. 

Spre surprinderea plăcută a Hinei, stratagema avu un 
efect mai mare decât ar fi crezut. Sal-Gal îşi redresă poziția 
pe suportul pe care se cocoţase şi din gârbovit de spaimă 
deveni dintr-o dată falnic şi arțăgos. Îi strigă 
interlocutorului său pe un ton ce nu admitea nicio replică: 

- Băi, ... Blană-degeaba, tu îndrăzneşti să te legi de 
Hina? Ai tupeul să o ameninţi în fața mea? Cu ce crezi că 
mă poţi speria? Cu creierul tău din fundul burții? 

- Cine este Hina şi ce implicaţie are ea aici?, întrebă 
nedumerit insul din faţa sa. 

Sal-Gal îşi dădu seama că rostise cuvintele ca o 
reacție reflexă a sa la intervenția mentală a soţiei sale, dar 
prinsese deja puţin curaj şi se decise să joace în continuare 
pe aceeaşi carte: 

- Puteţi afla cine este Hina, dacă ţineţi neapărat, dar ar 
fi ultima voastră imagine recepţionată din mediul 
înconjurător. Aşa că, mai bine renunțați la curiozitate şi 
alegeți să vă conformaţi regulilor inițiale. Când or să ajungă 
aici Rătăcitorii, n-or să privească cu ochi buni încercările 
voastre de a mă intimida şi de a mă deposeda de drepturile 
mele legale. 

Conştiinţa-şef nu mai spuse nimic, dar lansă către Sal- 
Gal un fascicul invizibil de raze prin care intenționa să îi 
facă un fel de radiografie mentală de mare sensibilitate în 
urma căreia să se poată convinge definitiv dacă 
Agoakaynul Shakadra este prezent în sală. 

Hina se aştepta la aşa ceva şi era pregătită să 
reacționeze. Nu numai că dădu confirmarea prezenţei 
conştiinței-lider printr-o manevră mentală de inducere de 
date artificiale amplificate, dar folosi şi canalul realizat de 
fasciculul de raze pentru a-i transmite în mod subtil 
conştiinţei, convingerea în adevărul aparent. 

Reacţia nu întârzie să apară. Conştiinţa-şef se 
desprinse din dispozitivul său şi spuse: 

- Bine, vom pleca imediat ce vei întrerupe rețeaua de 
restricție. 

Sal-Gal îi răspunse, mascându-şi satisfacția: 

- Ajung pe nava mea şi o opresc. Aveţi la dispoziție 
trei ore standard galactice pentru a intra în subspațiu şi 
douăzeci de zile standard pentru a părăsi galaxia. Cine 
rămâne sau se întoarce, devine inamicul meu. 

Pământeanul se dădu jos, făcu un semn cu mâna de 
salut, de fapt o dovadă de uşurare că scăpase cu bine din 
cea mai grea încercare a sa, după cum o considera, şi se 
întoarse grăbit pe „Sherkan” fără să privească înapoi, dar cu 
teama că ceva sau cineva l-ar putea înghiți pe neaşteptate. 
Aici, Hina îl întâmpină nespus de bucuroasă. Îi sări în braţe 
extrem de încântată şi îl sărută cu pasiune ca într-un fel de 
descărcare nervoasă. Stătuse şi ea într-o mare tensiune. 

- Ai fost magistral, îi spuse ea. Felicitări! 

UNIUNEA 
VÂRSTELOR 


Atmosfera de pe Darena tindea să revină la normal 
după ce musafirii, în majoritatea lor, plecaseră spre 
planetele de origine. Altădată Baza nr. 1 a Federaţiei, 
adăpostind o întreagă flotă de luptă, acum devenise doar un 
teren neutru pentru discuții. 

Baal Spaal alesese planeta lor de reşedinţă ca loc de 
desfăşurare a Conferinței post-criză din mai multe motive, 
dar în principal pentru a readuce Federația în prim-planul 
evenimentelor galactice. După părerea lui, societatea pe 
care o reprezenta îşi încheiase perioada de tranziție spre o 

stare de generalizare a conexiunilor mentale realizate între 
membrii săi şi acum dorea să-şi recâştige importanța 
cuvenită în societatea cosmică pe care o pierduse în ultimii 
ani ca urmare a ascensiunii fulminante a Noii Galaxii. 

Totuşi existau voci în Consiliu, dar şi în masa de 
federali, care cereau ca Federaţia să rămână retrasă, să-şi 
perfecționeze sistemul de organizare mental şi să nu se 
deschidă spre celelalte centre de putere galactice care le-ar 
putea periclita evoluţia. 

Dar Baal Spaal înţelegea că deşi nu trebuie să se 
amestece cu ceilalți, societatea lor este obligată să menţină 
contactul cu ei pentru a putea beneficia şi a fi la curent cu 
toate descoperirile şi evenimentele produse în galaxie. 

La Conferinţă participase un număr mult mai mare de 
persoane decât îşi propusese inițial bătrânul. Veniseră toţi 
cei cu funcții importante, până la rangul de lider de planetă, 
atât din Noua Galaxie, cât şi din Imperiul coclon, plus 
foarte mulți reprezentanți mass-media. 

Le-ar fi trebuit luni de zile pentru a pune cap la cap 
evenimentele petrecute în ultima perioadă în galaxie şi mai 
ales pentru a înţelege logica desfăşurării lor. Noroc că 
preşedintele Hantar răspunsese cu amabilitate invitaţiei de 
participare şi lămurise cea mai mare parte a misterelor. 
Acum toată lumea ştia în linii mari ce se întâmplase cu 
Transcenda, cine îi atacase şi că totul revenise la normal 
prin resecurizarea Seminţei Răului şi plecarea de bună voie 
a invadatorilor. 

Desigur că Hantar păstrase detaliile cele mai sensibile 
pentru o întrunire mult mai restrânsă care se desfăşurase 
doar în prezența sa, a membrilor Consiliului federal şi a 
celor trei lideri cocloni. Cu acest prilej el le vorbise mai pe 

larg despre ce se întâmplase pe Transcenda în urmă cu zece 
milenii, cum se simţise sub influența conştiinţei-lider, ce 
influențe  exercitaseră transcenzii de dincolo de bara 
central-galactică asupra societăţii lor prin — după cum 
fusese el programat să creadă şi să spună — trimiterea 
dragonilor energetici pentru distrugerea cristalului nefast, 
crearea plasei cosmice de apărare sau construirea unei noi 
structuri galactice, mai eficiente în fața pericolelor din 
afară. 

Şedinţa era pe sfârşite şi Hantar păstrase intenționat o 
frază de încheiere pe care o rosti acum în faţa celor 
prezenţi: 

- Am regretul că Sal-Gal nu a participat la conferința 
noastră. Cu siguranță că punctul său de vedere ar fi 
completat tabloul evenimentelor prezentate de mine. 

- L-aţi invitat şi nu a dorit să vină?, întrebă Kohon 
vrând parcă să stoarcă şi ultimele informaţii deținute de cei 
prezenţi. Credeţi că are ceva de ascuns? 

Îi răspunse Baal Spaal adesându-se, de fapt, tuturor: 

- Sal-Gal a fost invitat, dar s-a scuzat că este prea 
obosit după toate cele petrecute în galaxie în ultimele luni 
şi doreşte să se întoarcă pe Pământ. Să nu uităm că tot el a 
dus greul şi acestei crize. Însă eu vă pot prezenta acum un 
punct de vedere indirect al său. O fac în acest cadru, 
deoarece cred cu toată convingerea că la nivelul nostru, al 
liderilor galactici, nu trebuie să mai existe secrete şi că un 
schimb informaţional prompt, sincer şi la obiect ne va ajuta 
pe toți mult mai mult decât dacă fiecare şi-ar păstra datele 
pentru el. După cum am văzut şi chiar am simţit pe pielea 
noastră, galaxia poate fi supusă unor pericole majore, 
cărora numai uniți le vom putea face faţă. 

Era „asul din mâneca” lui Baal Spaal pe care dorise 
inițial să îl păstreze doar pentru membrii Consiliului 
Suprem, dar pentru că recent încheiata Conferință post- 
criză realizase o deschidere şi o uniune de interese, se 
decisese în ultimă instanţă să îi informeze şi pe ceilalți şefi, 
desigur, doar în forma restrânsă de acum. 

Bătrânul trimise un semnal de permisiune la nivel 
mental. După scurt timp uşa se deschise şi în sală pătrunse 
Hina. Luă loc pe un scaun care îi era pregătit şi aşteptă să i 
se permită să vorbească. 

Baal Spaal se simți obligat să le dea celor prezenți o 
explicație: 

- O cunoaşteţi toți pe heliena Hina, soția lui Sal-Gal. 
Ceea ce nu aţi ştiut, dar aflați acum este că în urmă cu mai 
mulţi ani, ea a primit misiunea din partea Consiliului nostru 
să îl observe îndeaproape pe pământeanul cu calități şi 
conexiuni atât de speciale care ne-a uimit pe toţi. Am 
chemat-o acum aici pentru a ne spune concluziile ei în ceea 
ce-l priveşte pe Sal-Gal. De ce este el atât de special fără să 
pară şi cui i se datorează succesele sale prin care ne-a salvat 
de mai multe ori. 

Kohon nu se putu abține să întrebe: 

- Deci ai pus-o pe Hina ca în toţi aceşti ani să îl 
spioneze?! Abia acum îmi explic de ce ea a primit acceptul 
vostru de a se căsători cu Sal-Gal. 

Apoi Hantar interveni pentru a le furniza o informaţie 
pe care o considera importantă: 

- Vă atenţionez că misiunea Hinei nu a fost chiar atât 
de secretă pe cât credeţi. Eu i-am făcut odată, de fapt nu eu, 
ci conştiința-lider, o prospecție mentală profundă lui Sal- 
Gal şi am constatat că el ştia de atunci că Hina este spion 

federal. S-ar putea ca ea, fără să-şi dea seama, să ne spună 
acum doar ceea ce doreşte el să ştim. 

- Să o ascultăm şi vom judeca după aceea!, spuse Baal 
Spaal invitând-o pe Hina să ia cuvântul. 

- Încă de la primul nostru contact, începu ea să 
vorbească, am simţit că pământeanul are ceva special. Eu 
fusesem trimisă pe Pământ pentru a găsi acolo un „dublu 
suficient”, nu mai intru în detalii pentru că se cunoaşte 
problema. Deşi mă interesau doar parametri tehnici, mi s-a 
părut încă de atunci că el doreşte să fie ales. Abia după ce 
am primit misiunea de a-l spiona, am pus lucrurile cap la 
cap şi am dedus că el era deja contactat de o civilizaţie ce 
dorea să rămână ascunsă, dar care era totuşi nevoită să 
acționeze prin intermediul lui. Din acţiunile pe care le-a 
întreprins şi mai ales prin rezultatele pe care le-a obținut, 
am înțeles că el reprezintă interesele unei civilizaţii care ne 
vrea binele, dar care nu ne poate face acest bine decât 
parcurgând nişte etape logice. Nu îmi dau seama dacă a fost 
de la început conştient de asta sau în prima fază a fost 
manipulat şi a aflat ulterior, dar în mod cert, cu prilejul 
ultimelor evenimente, el a acționat în cunoştinţă de cauză, 
ca dovadă că s-a folosit de mine rugându-mă să fac nişte 
lucruri concrete care să îi sprijine acțiunile. Sub masca sa 
de om glumet, aiurit, uneori iritant sau sarcastic se ascunde 
de fapt un ins foarte preocupat de soarta galaxiei, 
responsabil şi capabil de sacrificii enorme pentru semenii 
săi. În ceea ce privesc toate detaliile de până acum ale 
misiunii mele, le-am prezentat în rapoartele anterioare. Aş 
vrea să spun acum în plus ceva rezultat din evenimentele 
recent încheiate. Eu am devenit convinsă că este un 
pământean get-beget, că nu vine din altă sferă de influență, 

dar că serveşte interesele cuiva. Mult timp nu am ştiut pe 
ale cui, neavând date suficiente de analiză, dar acum îmi 
este clar că Sal-Gal s-a aflat tot timpul în legătură cu 
transcenzii, urmaşii celor care au locuit pe planeta sacră şi 
au fost nevoiţi să o părăsească stabilindu-se într-un loc 
necunoscut, în cealaltă parte a galaxiei. Se poate deduce 
uşor că el este nu numai ajutat de prietenii săi, dar şi apărat 
mental prin sisteme bio-protectoare care ne depăşesc 
nivelul de înţelegere. În acest fel el a reuşit performanţe 
care nu ar fi putut sta la îndemâna nimănui — se cunosc 
deja, dar aş vrea să o subliniez doar pe ultima — i-a convins 
de unul singur pe invadatori să plece fără să mai aibă alte 
pretenţii. Din câte mi-am dat seama din discuţiile cu el în 
care, de cele mai multe ori răspunde evaziv la întrebările 
mai delicate, ar fi o greşeală din partea noastră să încercăm 
să aflăm mai multe despre urmaşii transcenzilor. Este foarte 
posibil ca ei să condiţioneze ajutorul pe care ni-l oferă, 
tocmai de rămânerea lor în acest anonimat relativ ai cărui 
termeni vor să îi stabilească singuri, fără să fie presați de 
curiozitatea noastră. Ne vor spune ei, la timpul potrivit, tot 
ce trebuie să ştim, aşa cum s-a întâmplat şi acum când ni s- 
au dezvăluit detalii privind existența şi intervenţia lor, pe 
care nu le cunoşteam la începutul crizei. Sal-Gal mi-a dat 
odată de înţeles că transcenzii consideră inoportună 
intervenţia directă, deoarece asta ar însemna să ne schimbe 
în mod artificial evoluția. Ei intervin doar la nevoie, într-un 
mod evaziv, de regulă prin intermediul lui. Chiar mai mult 
de atât — pentru a ne face părtaşi la deciziile luate, i-au lăsat 
lui libertatea de a alege varianta cea mai convenabilă de 
acțiune, cu condiţia ca el, chiar dacă nu v-a făcut impresia 
asta, să vă consulte, să se informeze temeinic înainte de a 
trece la acțiune. Ar putea părea că soarta întregii galaxii 

este în mâna unui singur individ, dar, de fapt, el este mai 
degrabă un instrument de acţiune al unei întregi civilizaţii. 
Nu am putut să înţeleg foarte bine adevărata lor relație, dar 
este cert faptul că au o legătură strânsă, că el le-a câştigat 
încrederea transcenzilor prin acţiunile de până acum, o 
dovadă fiind aceea că în ultimul timp i s-au pus la 
dispoziţie tehnologii foarte avansate — a se vedea facilităţile 
de excepţie cu care a fost înzestrat „Sherkan”. 

- Da, completă Hantar, şi mie mi s-a părut că Sal-Gal, 
sub impresia unei aparente detaşări, îşi asumă de fapt mari 
responsabilități şi mari riscuri personale. De fiecare dată, în 
cele mai dificile momente, el s-a implicat direct, deşi îi 
putea convinge pe alţii să îşi rişte viaţa în locul lui. Cu toţii 
ar trebui să îi fim foarte recunoscători. Mă întreb câți dintre 
noi ar fi mers singuri pe nava-amiral a invadatorilor? Sau 
poate că am fi mers, la sacrificiu, dar fără să realizăm 
nimic. Acum îmi dau seama şi că el a ştiut de prezenţa 
conştiinţei-lider — a fost foarte prudent în relaţia cu mine. 

Vorbele lui Hantar declanşară gesturi aprobatoare din 
partea tuturor celor prezenți. 

Interveni din nou în discuţie Baal Spaal: 

- Desigur că îi suntem recunoscători pentru tot ce a 
făcut pentru noi, mai ales din calitatea sa simplă de 
pământean. Recunoaştem şi că s-a consultat cu noi şi chiar 
ne-a prevenit de existenţa unui pericol major. Ce vom face, 
însă, pe viitor? Credeţi că Hina trebuie să îşi continue 
misiunea sa de a-l ține sub supraveghere discretă în numele 
nostru? 

Toţi răspunseră afirmativ, doar Hantar reveni cu o 
precizare: 

- V-am spus deja că el ştie. 


403 


Constantin GORNEA 


- Ştie, dar nu este deranjat de asta, îi răspunse Hina 
care avea tot interesul să îl păstreze pe Sal cât mai aproape 
de ea. Din câte am înţeles eu, acum va urma în galaxie o 
perioadă de linişte. Din experienţa anterioară ştiu că Sal- 
Gal va dori să se relaxeze cât mai mult, să uite de tot, să se 
golească de tensiunile acumulate. Şi pentru asta, în mod 
sigur va dori să fiu lângă el. 

- Bine, atunci ne-am pus de acord, spuse Baal Spaal. 
Tu rămâi în preajma lui şi ai obligaţia să ne anunți cât mai 
repede ori de câte ori observi ceva deosebit în 
comportamentul lui. 

Şedinţa se îndrepta spre o încheiere multumitoare, dar 
ea fu puţin prelungită de intervenţia lui Kal Tabol: 

- Ar fi bine dacă ar fi după cum spui — că în galaxie 
va urma o perioadă de linişte — dar eu cred că trebuie să fim 
în continuare foarte vigilenți. Sămânța Răului ne stă ca un 
cui în talpă, navele-dragon se pot întoarce oricând, iar 
Rătăcitorii care au trimis Sondele vor ajunge la un moment 
dat la noi. 

- Da, aşa este, îi răspunse Hina, dar am văzut că, prin 
grija lui Sal-Gal şi la indicațiile transcenzilor, Sămânţa a 
fost sigilată pentru un timp destul de lung în care ne putem 
simţi în siguranță în privinţa ei, navele-dragon au nevoie de 
mulți ani pentru a face drumul dus-întors între galaxii, iar 
Rătăcitorii originali vor ajunge la noi într-un viitor şi mai 
îndepărtat. 

- Da, avem timp, completă Hantar. Nimic nu ne 
împiedică să construim nave de luptă şi mai performante şi 
să formăm un sistem de apărare comun la nivel galactic 
prin care să ținem la distanță orice agresor. Acum avem 
avantajul că ştim mult mai precis cu ce ne confruntăm. 

Vorbele Preşedintelui dădură un ton optimist finalului 
şedinţei. Toţi se ridicară din fotolii şi începură să discute în 
perechi în timp ce ieşeau din încăpere. 

Hina rămase la urmă, aşa cum îi dicta rangul său 
inferior în raport cu membrii Consiliului. 

Ea zâmbi satisfăcută. Reuşise să îi convingă pe cei 
mai importanți lideri ai acestei părți de galaxie. Se simţea 
acum mult mai uşurată — realitățile cosmice ieşiseră la 
lumină în forma dorită, ceea ce însemna că ea are mai 
puţine secrete de ascuns. 

Îi fusese teamă de un singur lucru — să nu se realizeze 
o activare a vreunui diamant su-eng care să o pună pe ea în 
dificultate. Mizase pe faptul că toţi federalii posesorii de 
diamante se află în sală şi nu au de ce să comunice între ei, 
Marii Învățaţi erau încă în stază, iar pe Sal îl instruise să nu 
contacteze pe nimeni. Rămăsese cu o sensibilitate 
temporară exagerată pe care nu o putea masca cu uşurinţă, 
încă din momentul consumat în Templul sacru al 
Transcendei, atunci când eliberarea aproape explozivă a 
energiei Cristalului o afectase grav, făcând refacerea foarte 
anevoioasă. La asta se adăugase şi efectul nefast mai recent 
al capcanei lui Hantar. Noroc că beneficia în continuare de 
dragostea soţului ei care îi asigura cea mai bună protecție şi 
refacere. Chiar îl supusese în mod voit la acel test de 
încredere, printre altele şi pentru că avusese nevoie să se 
încarce cu sentimentele lui. Desigur că urma să îl 
recompenseze pentru asta. Îi pregătise ceva anume cu care 
spera să îl surprindă în mod plăcut. 

Hina nu îl lăsase pe Sal-Gal să lâncezească prea mult 
pe Pământ. Cum se întorsese de pe Darena, îl şi îmbarcă pe 
„Sherkan” propunându-i o călătorie de plăcere prin galaxie. 
El replicase ceva de genul: „Ştiu eu cum este plăcerea la 
tine — muncim de ne zdrelim palmele.” , dar până la urmă 
acceptă. Nu ar fi ratat niciodată ocazia de a fi singur cu 
Hina, indiferent ce ar fi avut de făcut. 

Îi lăsaseră pe cei doi tineri, Araina şi Darh, în 
reşedinţa lor terestră pentru a se relaxa şi distra în voie, şi ei 
plecaseră spre o direcție pe care Hina o ţinea secretă ca pe o 
surpriză. 

Stând prăvălit într-un fotoliu din centrul de comandă, 
Sal-Gal se gândea că este bucuros de cum decurseseră 
evenimentele şi că totul se încheiase cu bine şi de data asta, 
dar că ar fi preferat ca înainte de a pleca iar prin cosmos, 
chiar şi într-o excursie de plăcere, să fi dormit vreo 
săptămână pe Pământ, nederanjat de nimeni. 

Hina îi simţi starea de apatie şi veni lângă el trecându- 
i mâna prin păr, într-o mângâiere derulată cu încetinitorul. 

- Ce te mai preocupă atât de mult încât eşti aşa de 
tăcut?, îl întrebă ea. Cred că ar trebui să te bucuri. Am 
rezolvat totul cu bine, în mare parte prin aportul tău 
nemijlocit. Am primit şi confirmarea de la Zalmad că pe 
Transcenda nu au fost probleme. 

- Hai să nu exagerăm în privința mea!, se revigoră el 
dintr-o dată. Aşa de mult patos ai pus în vorbele tale atunci 
când i-ai minţit pe moşi, încât ai început să crezi şi tu că eu 
am fost cel mai important. Hai să ne reamintim că jumătate 
din ce am făcut, s-a derulat fără să fiu în cunoştinţă de 
cauză. Pur şi simplu mă împingeai tu de la urmă şi mie mi 
se strângea inima neştiind din ce parte aş putea fi lovit. 

- Dragul meu, sper că nu te-ai supărat pe mine prea 
rău. Să ştii că acel test de încredere nu a fost un capriciu al 
meu, ci chiar am avut nevoie de el. 

- Da, ştiu, trebuia să-ţi demonstrez a mia oară că te 
iubesc. 

- Nu. Dacă aş fi avut cea mai mică îndoială, nu te-aş 
mai fi supus testului. În afară de faptul că mi-a trebuit mie 
pentru refacerea unui echilibru interior, am fost nevoită şi 
să îi conving pe alții că tu meriţi toată dragostea mea şi că 
formăm o pereche sentimentală indestructibilă. 

- Eeee, aici îți cam dau dreptate, dar pe cine trebuia să 
convingi? 

- Pe semenii mei. 

- Şi ce treabă au ei? Nu le prieşte energia pe care o 
inhalează, dacă nu ne iubim noi? 

Hina zâmbi puţin aplecându-se să îl sărute înainte de 
a-l răspunde: 

- Le-am cerut să te primească în vizită în comunitatea 
noastră şi asta a fost condiţia pentru a te accepta. 

- Aşa facem?!! Să nu-mi spui că acum ne îndreptăm 
într-acolo! 

- Ba da. Asta era surpriza mea pentru tine, dar dacă nu 
eşti de acord, desigur că putem renunța. 

- De fapt, unde mergem? În Sfera Interzisă? Păi cum 
mă întorc eu de acolo? Piftie! 

- Stai liniştit! Doar nu îţi imaginezi că aş accepta să îţi 
pun viaţa în pericol. Totul este foarte bine calculat şi 
pregătit. Eu sper că va fi o vizită benefică pentru tine. 
Cineva anume doreşte să staţi de vorbă. 

- Cine? 

- ... Un fel de lider de-al nostru, în sensul cunoscut de 
tine. Te asigur că vei avea numai de câştigat dintr-o astfel 
de relație. Aş vrea să înţelegi că ți se face un favor, fiind 
primul Material ajuns la noi, şi nu văd niciun motiv pentru 
care să refuzi. 

- Cam ştiu eu cum fac liderii galaxiei favoruri. La 
început se dau mari superiori, după care încep să ți se vaite 
că au o groază de probleme, ca apoi să te pună pe tine la 
treabă şi să se supere că te mişti prea încet. Nu cumva ti-au 
spus semenii ăştia ai tăi? : „Hina, nu mai ştim pe unde să 
scoatem cămaşa. Vino cu fraierul tău în vizită la noi!”. 

Auzindu-l, Hina izbucni în râs. 

- Nu, dragul meu, noi nu avem probleme pe care să le 
poţi rezolva tu. 

- Că Rătăcitorii or fi problema mea! Sămânţa Răului a 
rămas de la mine de când spărgeam semințe la colţul 
străzii, iar pe-alde Moky eu i-am crescut în canalizare! 

- De fapt, ai dreptate, spuse Hina redevenind serioasă. 
Toate acestea sunt mult mai mult problemele noastre decât 
ale tale, dar sunt în primul rând ale semenilor tăi. 

- Că tot a venit vorba. Pe unde mai sunt Rătăcitorii 
noştri şi când ajung aici? Nu că m-ar mai interesa pe mine 
ce se va întâmpla peste o mie de ani, dar doar aşa ca fapt 
divers. 

- Ei nu mai sunt acum propriu-zis Rătăcitori. Adică 
nu mai rătăcesc la întâmplare prin Cosmos în căutarea unui 
nou cămin. Acum ei şi-au fixat ținta şi vin direct spre zona 
noastră. De acum înainte îi putem numi „civilizația Kadra”. 
Este denumirea lor inițială, a celor care au trimis Semințele 
Răului şi acum vin ca să profite de pe urma lor. Nu ştim cu 
precizie când vor ajunge, deoarece şi-au mărit viteza, 

îndesind salturile intergalactice, dar tot le va lua câteva sute 
de ani standard pentru a ajunge la noi. 

- Eeee, să fie sănătoşi, că pe mine nu mă mai găsesc! 
De fapt, să nu fie! Să dea în ei tusea măgărească şi lenea 
porcească şi să crape pe drum! 

- Deci, aş vrea să-mi spui acum dacă vrei să iei 
contact cu semenii mei, ca să nu facem drumul degeaba. 

- Păi, hai să mergem! Am încredere în tine, dacă mă 
asiguri că totul va fi bine. Dar înainte de a ajunge acolo 
vreau să îmi lămureşti ceva foarte important care mi-a 
rămas ca un rest de criză şi nu-mi dă pace. 

- Credeam că totul ţi-a devenit cât se poate de clar. 
Spune-mi, te rog, ce te frământă! 

Sal-Gal o privi circumspect, devenind serios cum nu 
îl mai văzuse Hina de mult timp. 

- Draga mea, de când mă plimbi tu prin galaxia asta şi 
am tot avut de-a face cu fel de fel de ciudaţi, m-am învăţat 
şi eu să fiu mai neîncrezător, mai atent la detalii, cel puţin 
în momentele importante. Oricât de curios ar părea, ceea ce 
mă frământă acum are legătură cu tine. Eu am făcut orbeşte 
tot ce mi-ai cerut, dar tu nu îmi spui întotdeauna totul şi 
asta mă face să mă simt frustrat, chiar luat peste picior. 

- Despre ce este vorba?, întrebă ea foarte preocupată 
de ceea ce urma să afle. 

- Când eram în preajma Primei Porți şi îl păzeam pe 
Hantar prins în capcana aceea a lui Zalmad, el a spus 
diverse lucruri. 

- Cred că este ceva foarte important, dacă ţi-a rămas 
în minte până acum, după atâtea evenimente prin care ai 
trecut. 

- Poate părea un detaliu minor, dar pentru mine 
contează foarte mult. Atunci, pe moment, nu l-am luat în 
seamă pe Hantar crezând că vorbeşte Shakadra prin el şi 
vrea să mă inducă în eroare, dar după aceea am aflat că 
acolo, în capcana respectivă, el nu mai era sub influenţa 
Agoakaynului care se transferase deja în Araina prin 
canalul telepatic şi, deci, el rostise adevărul. 

- Mi-ai stârnit un mare interes. Înţeleg că ţi-a spus 
ceva despre mine care ţi-a atras atenţia şi te deranjează. Ce 
anume? Te rog să mă crezi că nu am nimic de ascuns, 
desigur, în afară de problemele care încă nu te interesează 
şi nu are rost să îţi încarci memoria cu ele. 

- Mi-a spus că tu i-ai vorbit prima dată de secretul 
Transcendei şi l-ai încurajat să intre în Labirint, chiar 
înainte de a pleca el acolo, pentru inițiere. Deci, nu a fost o 
contaminare accidentală şi nu s-a datorat nici curiozității lui 
excesive. L-am acuzat degeaba pe bietul Preşedinte. Tu l-ai 
trimis acolo, Hina, tu l-ai băgat în gura lupului cu bună 
ştiinţă, tu ai provocat criza asta şi nu înţeleg de ce. Dacă nu 
trebuie să aflu un asemenea lucru, aşa cum nu fusese 
planificat nici să ştiu că tu eşti Trimisul, dacă vă încure 
prea mult planurile, uite, stau acum vulnerabil în faţa ta, 
într-un test suprem de încredere. Şterge-mi memoria, pune- 
mi alta în loc care vă convine vouă, fă ce vrei cu mine! 
Pentru că după toate prin câte am trecut, înțeleg acum că 
ceea ce îmi spui tu mie este doar minimul necesar din 
planul vostru care cine ştie ce grozăvii conține. Din păcate 
eu nu îți pot pretinde ţie un test de încredere, deoarece am 
devenit conştient de faptul că oricât de mult m-ai săruta tu, 
rămân pentru tine un simplu pământean folosit nu atât ca 
paravan, cât mai degrabă ca marionetă. Şi nici nu pot să mă 

supăr, pentru că doar aşa suntem într-o relație cu adevărat 
normală, corespunzătoare importanței noastre galactice. Tu 
o Energetică, eu un oarecare. Iniţial am vrut să te atrag într- 
o cursă şi să-ți relatez descoperirea mea legată de 
contaminarea provocată a lui Hantar, într-un cadru în care 
eu să fiu stăpân pe situaţie, iar tu să fii pusă într-o postură 
fără ieşire, dar m-am răsgândit. Nu ar fi avut rost, din 
moment ce mă împac cu starea mea actuală. Mă simt uşurat 
că ţi-am spus-o aici unde suntem singuri, pe undeva aiurea 
prin spaţiul cosmic, unde tu poți face ce vrei cu mine. Hina, 
am depăşit momentul în care mă lăudam în sinea mea că 
sunt important pentru galaxie. Acum nu mă mai interesează 
să fiu important pentru nimeni, dar mă voi bucura de 
fiecare dată când voi avea posibilitatea de a fi de folos 
cuiva, chiar şi la scară galactică dacă va fi nevoie. Mi-aş 
dori, însă, atât cât merit în calitatea mea de pământean 
anonim, să fiu important în ochii tăi. 

- Dragul meu, dar eşti foarte important pentru mine, 
mai mult decât îți pot arăta. Îmi eşti vital. Crezi că mi-aş fi 
permis să mă folosesc de tine în maniera în care am făcut-o, 
dacă nu aş fi crezut în dragostea noastră? Tu nu eşti o 
marionetă — de unde ai mai scos aşa ceva? — nu ai fost 
niciodată. Eşti partenerul meu de încredere, singurul din 
galaxie. Dacă doar m-aş fi folosit de tine, nu te-aş fi lăsat să 
îmi cunoşti secretele... 

Hina voia să spună mai multe, dar vorbele i se înecară 
într-un suspin. Înţelegea că îl dezamăgise pe Sal într-un 
anumit fel foarte sensibil şi îi părea nespus de rău. 

Se aşezase în genunchi în faţa lui şi acum îşi 
prăbuşise capul pe pieptul soțului ei, făcând un efort să nu 
plângă. 

El o cuprinse cu braţele, încercând să o liniştească: 

- Hai, te rog! Îmi pare rău că s-a ajuns aici. Nu asta 
am urmărit. 

După un timp ea îşi reveni, se ridică puţin, atât cât să i 
se culcuşească în braţe şi spuse: 

- Oricât de Energetică aş fi eu, cel mai bine mă simt la 
pieptul tău. Am devenit dependentă de asta. Sal, ai dreptate, 
îti sunt datoare cu o explicaţie. Nu am ceva anume să-ți 
spun, deoarece nu ţi-am ascuns nimic cu rea intenţie, dar îţi 
voi da o explicaţie generală. Dacă îţi mai aduci aminte, eu 
am încercat inițial să te protejez şi să nu te mai implic în 
criza care era în desfăşurare, considerând-o periculoasă 
pentru tine în absența protecției mele directe. Dar tu nu ai 
acceptat să stai deoparte. Planul de care tot am vorbit şi din 
care am convenit că faci şi tu parte, este extrem de complex 
şi se întinde pe o perioadă foarte lungă. lartă-mă, dar dacă 
l-ai cunoaşte în întregine, nu ai înţelege mare lucru din el. 
Eu te-am scutit de plictiseala şi inutilitatea de a-ţi încărca 
memoria cu el şi ţi-am oferit doar secvențele care te 
interesau la momentele respective. Aşa s-a întâmplat şi 
acum, mai ales că aveam nevoie de un Sal-Gal cu mintea 
limpede care să aibă posibilitatea să-şi deruleze propriile 
raționamente logice,  neaglomerat de un balast 
informațional care ar fi crescut riscul unor decizii eronate. 
Da, eu l-am încurajat pe Hantar să intre în Labirint. Îl 
pregătisem cu mare grijă pentru momentul când ar fi fost 
contaminat, în aşa fel încât conştiința-lider să nu îl poată 
domina complet. 

- Păi a fost ca o plastilină. Asta numeşti tu 
„incomplet? 

- Te rog să mă crezi că se putea mult mai rău. 

- Dar de ce, Hina? Am înţeles necesitatea resetării 
sistemului de siguranţă, dar de ce şi contaminarea? 

- Pentru că Agoakaynul era deja liber în camera 
Seminţei. Mai devreme sau mai târziu, ar fi contaminat pe 
cineva. 

- Aha! Şi tu i-ai întins capcana unei posedări 
controlate de voi prin intermediul unui Hantar pregătit din 
timp. 

- Exact. 

- Revin la îndoiala mea. Preşedintele nu mi s-a părut 
prea pregătit. Poate doar pentru a pune mâna pe toată 
galaxia. 

- Pentru că nu cunoşti toate detaliile. Ambiţia şi 
vitalitatea lui Hantar au făcut din Noua Galaxie o adevărată 
forță economică şi militară, într-un timp foarte scurt. În 
contrast, Shakadra şi-ar fi dorit o galaxie slabă şi foarte 
populată. 

- Totuşi, a fost un mare risc să lăsaţi conştiința-lider 
aşa liberă prin lume. A produs atâtea „minţi rătăcite”. 

- Îşi vor reveni toți. Da, riscul a existat, dar ne-am şi 
folosit de inteligența ei care, în tandem cu Hantar, a 
organizat şi dezvoltat societatea galactică aşa cum nimeni 
nu ar fi reuşit să o facă. 

- Hina, dar tot nu înţeleg ceva. Hantar a fost 
contaminat cu mult timp în urmă. Când mi-a adus mie 
diamantul su-eng, el era deja dominat. De ce conștiința- 
lider a acționat cu o aşa mare întârziere? 

- Îţi vorbeam de pregătirea subtilă a lui Hantar pentru 
contaminarea controlată. Agoakaynul nu a putut să îl 
domine decât în mod gradat, puţin câte puțin. 

- Păi şi ce făceam dacă se plictisea de el şi sărea în 
„dovleacul” altuia? 

- După ce l-a cunoscut, l-a voit neapărat pe Hantar 
care era foarte ambițios şi îşi dorea preşedinţia Noii 
Galaxii. Orice altă persoană nu i-ar fi asigurat aceeaşi 
perspectivă de a obţine poziția dominantă în galaxie. 

- Dar dacă punea ochii pe mine? Doar eram şi eu 
marele Salvator, deci, un ins foarte atractiv ca influenţă. M- 
apuca aşa deodată un chef de dat ordine şi vă trezeaţi 
încumetriți cu Moky! 

- Îţi aminteşti desigur de acel sector colorat pe care îl 
vedeai la început în diamantul tău. Era acel „ceva” care te-a 
făcut indezirabil pentru conştiința-lider. 

- Da, în fine, constat că ai avut tu grijă de toate 
detaliile şi sunt de acord acum că nu este nevoie să îmi spui 
chiar totul. Dar când te-oi întreba ceva, să-mi spui! 

Hina era acum mai relaxată. Zâmbi şi îl îndemnă: 

- Te rog, întreabă-mă! 

- Păi ce să te mai întreb că suntem singuri şi pierdem 
timpul cu discuţii. Aha! Zi-mi de ce nu aţi distrus, măi, 
fraților, Sămânţa asta a Răului de prima dată? Ce tot o 
ocoliți aşa ca pe un mot pe cărare?! 

- Vezi tu, Sal, aici intrăm în lucruri şi mai complicate. 
Îţi mai aminteşti explicaţiile mele despre Cosmos, pe care ţi 
le-am dat în discuţia noastră secretă de pe Kola. Trebuie să 
ştii că..., de fapt... 

- Hai recunoaşte! Trebuie să ştiu, dar nu trebuie să 
aflu, sau cum? De ce te codeşti? Te-am luat prea repede şi 
nu ştii ce... ocolitură să-mi tragi? 

Hina îşi prelungi încă puţin tăcerea, lăsând pentru 
scurt timp capul în jos, căutându-şi cuvintele cele mai 
potrivite. Nu voia, de fapt, să îl implice de acum în 


414 


SĂMÂNȚA RĂULUI 


problemele viitorului îndepărtat. Continuă, totuşi, pe tonul 
grav pe care îl adopta ea când trebuia să spună lucruri 
deosebit de importante: 

- Universul are o problemă. Răul şi-a conştientizat 
existenţa şi vrea să se perpetueze. Noi încercăm să studiem 
Sămânţa pentru a putea adopta o strategie de contracarare. 

- lar Răul ăsta este reprezentat de civilizația Kadra? 
Chiar atât de puternici sunt încât se îndoaie Universul de 
mijloc din cauza lor? 

- Nu. Kadra sunt doar unul din instrumentele lui. Răul 
este undeva acolo, în interior, scăpat de sub influența 
Matricei, are ramificații neştiute şi crează o distorsiune 
spirituală în Univers. Însă Kadra poartă amprenta lui şi din 
studiul lor încercăm să aflăm măcar mecanismul de 
producere a disfunctiei. 

- Şi ce urmăreşte Răul? Înţeleg, normal!, că nu ne 
vrea binele, dar cam unde bate, mai precis? 

- Vrea să instaureze haosul care îl hrăneşte, în locul 
ordinii dinamice care îl ţine sub control. 

- Devine interesant, dar aş dori să amânăm discuția 
asta atât de interesantă, pentru altă dată. Nu de alta, dar 
devii prea serioasă şi te aduc cu greu înapoi în starea de 
relaxare care este mai pe placul meu. 

Hina se  însenină, apoi încercă să-şi pună 
perspicacitatea la încercare: 

- Lasă-mă să ghicesc! Îți doreşti un ritual helian. 

-Da, dar altoit cu unul terestru, o completă el trăgând- 
o la pieptul său. 

Cei trei lideri cocloni îşi încheiaseră şedinţa de 
informare cu şefii castelor şi acum mai rămăseseră puţin în 
sala anexă a Marelui Sanctuar pentru o discuţie de final. 

Stăteau tolăniţi în nişte fotolii mai mari decât le-ar fi 
fost necesare, în jurul unei mese joase, triunghiulare. 

Kohon se simţi îndreptățit să tragă o concluzie: 

- Până la urmă s-a dovedit că Sal-Gal este cel mai 
important dintre toți. 

- Da, simți Kal Tabol nevoia să sublinieze, am făcut 
eu bine că l-am ajutat să ajungă pe Transcenda. Cred că o 
să ne ajute asta pe viitor. 

- Să i-o spui şi lui Hantar!, interveni Harabal care încă 
se temea de posibile represalii indirecte din partea 
Preşedintelui. 

- Nu cred că avem motive de îngrijorare. Am vorbit 
cu el pe Darena, i-am explicat care a fost rațiunea şi a 
înțeles. M-a asigurat că nu ne poartă pică. 

- Eu îl cred, spuse din nou Kohon, dar trebuie să ne 
întrebăm altceva. De unde a avut Hina tehnologia pe care 
ne-a dat-o? 

- Cum de unde?!, se miră Harabal. De la Sal-Gal. Mai 
trebuie cumva dovedit că ei doi au fost tot timpul mână în 
mână? Ea a şi recunoscut asta pe Darena. Desigur, 
pământeanul o avea de la transcenzi. Mie chiar mi s-a părut 
ceva interesant — Hina este mult mai ataşată de soțul ei 
decât de interesele Federaţiei pe care ar trebui să le 
reprezinte. 

Se lăsă un moment de tăcere, dar nu pentru mult timp, 
deoarece Kal Tabol mai avea ceva de lămurit: 

- Ce facem cu „Proiectul K”? 

Se referea la cercetările coclone în materie de 
compatibilitate a inteligenţei artificiale cu cea biologică. 

Harabal strâmbă din nas: 

- Nu cred că îl mai putem continua fără să riscăm 
deconspirarea sa, ceea ce ne-ar pune într-o lumină proastă 
în galaxie. Acum nu mai putem fi siguri pe niciun secret, 
din moment ce am aflat că Sal-Gal este susținut de o 
civilizaţie care îi poate pune la dispoziţie orice informație. 

Dar lui Kohon nu îi convenea să renunțe, din moment 
ce eforturile lor dăduseră rezultate notabile. Kal Tabol era 
un exemplu viu. Le spuse: 

- Vă propun să sistăm temporar cercetările, până când 
vom găsi o locaţie şi o modalitate de a le continua în 
deplină siguranță. 

Ceilalți fură de acord, mai ales Kal Tabol care, prin 
implanturile lui ce îi îmbunătățiseră considerabil unele 
calități, dorea să rămână special. 

Hina îl oprise pe „Sherkan” în apropierea unei stele 
masive aflată puțin în interiorul a ceea ce era o sferă 
interzisă pentru toate navele de producție mai veche ale 
galaxiei. De fapt, doar un fulger galactic mai putea ieşi de 
acolo. 

ÎI rugase pe Sal-Gal să se întindă pe o saltea 
gonflabilă creată de computer, să închidă ochii şi să încerce 
să stea cât mai relaxat cu putință. Îi explicase că nu va 
merge în persoană la semenii ei, existând anumite 
incompatibilități mai dificil de evitat, ci va fi contactat 
mental printr-un aşa zis canal de rezonanţă profundă, ceea 

ce însemna că un Energetic îi va accesa un anumit nivel din 
profunzimea sa spirituală şi astfel vor putea comunica 
dintr-o stare oarecum asemănătoare hipnozei. 

Pentru a-l ajuta să se relaxeze, el fiind destul de agitat 
în fața unei experienţe atât de inedite, Hina îi puse o mână 
pe frunte, presându-l uşor. Apoi făcu să coboare dinspre 
tavan spre el o sferă mare energo-elastică pe care apăsă cu 
fermitate, exercitând asupra corpului lui Sal o presiune 
constantă, mulând-o tot mai mult pe el până când îl 
introduse cu totul în ea. Apoi îl ridică în interiorul sferei 
până în mijlocul ei, într-un efect de levitaţie. 

În condiţii normale, o asemenea evoluţie de stare l-ar 
fi speriat pe Sal-Gal şi l-ar fi determinat să iasă din ea mult 
mai repede decât intrase, perforând-o ca un glonţ ce trece 
prin hârtie, dar acum el era deja plecat cu mintea undeva 
departe. 

Se văzu dintr-o dată înconjurat de linii foarte 
strălucitoare care se apropiau mereu de el, unduindu-se ca 
după o simfonie neauzită. Pe măsură ce îl atingeau, se 
spărgeau în mii de steluțe care îi furnicau pielea într-un 
mod foarte plăcut. Alte şi alte linii veneau dansând către el, 
din toate direcțiile, de undeva de foarte departe. 

La un moment dat totul se opri pentru câteva clipe, 
după care toate acele linii de lumină formară o cupolă în 
jurul său, unindu-se şi apoi descompunându-se într-o 
pulbere fină, persistentă, de scântei. 

Acum totul în jur era alb, strălucitor, dar atât de 
odihnitor. În faţa sa, peretele acelei cupole avu un freamăt 
şi prin el intră o formă de lumină care contura din ce în ce 
mai clar o siluetă umanoidă. Când aceasta căpătă 
consistenţa maximă, păstrându-şi totuşi aspectul luminos, 

arăta ca o persoană în vârstă, dar plină de viaţă, cu un chip 
zâmbitor care îi induse pământeanului o linişte profundă, 
aşa cum nu mai trăise şi nu credea că este posibil. 

- Bine ai venit la noi, Sal-Gal!, îi vorbi silueta de 
lumină. Suntem bucuroşi să te avem oaspete. 

- .. Bine v-am găsit!, îi răspunse Sal cu întârziere, 
neştiind cum să se poarte cu arătarea din fața sa. 

- Eu sunt Amurgul. 

- ... Amurgul cui?, că nu pricep. 

- Sunt Vorbitorul Amurg. Noi nu avem nume în 
sensul ştiut de tine. Ne recunoaştem după caracteristicile 
noastre cuantice şi ne definim într-un mod care ți-ar fi 
aproape imposibil să îl înţelegi, dar, pentru simplificarea 
conexiunilor, ne luăm şi nişte denumiri cu o corespondență 
materială care considerăm că ni se potrivesc. Deci, putem 
spune că pe mine mă cheamă Amurg. 

- Păi, ce să zic? Mă bucur că te cunosc, mă bucur că 
am ajuns la voi întreg şi sper să plec tot în bune condiții. 

- Nu ai de ce să te temi. Noi îţi vrem binele. 

- Sper că avem aceleaşi criterii de a defini binele ăsta. 
lartă-mă dacă greşesc cu ceva, dar nu prea ştiu cum să te 
abordez. Nu am mai avut de-a face cu Energeticii şi sunt 
destul de stânjenit şi emoționat. Totuşi, nu pot să nu observ 
că urmezi şi tu un tipar care îmi este deja cunoscut din 
experiența mea cu alți lideri galactici: la început te-ai lăudat 
că te defineşti într-un mod care îmi este mie inaccesibil — 
de prost ce sunt, bineînţeles! — acum îmi spui că m-ai 
chemat aici pentru că îmi vrei binele şi că, probabil, totul 
va fi în folosul meu, urmând ca imediat după asta să aduci 
vorba de Răul care vrea să se perpetueze în Univers 

făcându-vă vouă bube cuantice. Hai, pune-mă direct la 
treabă, că până la urmă ştiu că acolo o să ajungem! 

- Nu, Sal-Gal. Aici te înşeli. Noi nu intenţionăm să îţi 
cerem să ne rezolvi tu problemele. Este adevărat că 
Universul pare să aibă disfuncția de care vorbeşti, dar asta 
ne depăşeşte şi pe noi — doar nişte Energetici într-o galaxie 
anonimă din vasta întindere cosmică. Am vrut să mă 
întâlnesc cu tine, şi prin mine poți considera că te întâlneşti 
şi cu alţi Vorbitori, din două motive. În primul rând pentru 
a-ţi dărui ceva, ca o recompensă binemeritată pentru 
contribuția ta substanțială la buna funcționare a galaxiei 
care este şi căminul nostru. O meriţi cu prisosință. În al 
doilea rând, pentru că am dorit să te cunoaştem direct şi să 
înțelegem de ce Hina, cum este cunoscută la voi, ne-a rugat 
atât de insistent să rămână lângă tine. 

- Păi şi de ce să nu rămână? 

- Pe timpul crizei recent încheiate, evenimentele au 
evoluat în aşa fel încât Planul nostru trebuia modificat. În 
noua sa variantă îmbunătățită, în linii mari prevăzută din 
timp, Hina nu mai trebuia să rămână alături de tine. 

- De ce? Lua lene de la mine şi vă molipsea şi pe voi? 

- Nu. Ea trebuia să dispară dintre Materiali pentru a 
nu i se descoperi originea. Fie că îşi convertea energia 
corpului material într-o descărcare explozivă şi nimeni nu 
ar fi ştiut ce s-a întâmplat, fie că era nevoită să îi înfrunte 
direct pe Moky, ceea ce ar fi echivalat tot cu un sacrificiu. 
Acum identitatea ei reală este într-o relativă siguranță, atâta 
timp cât tu accepţi să joci rolul pe care ea ți l-a atribuit. 

- Pentru Hina accept orice, măi, nene. Mai bine zis 
„măi, nenicilor”, pentru că am înţeles că mai ascultă şi alții 
pe la colţuri. 

- Eşti simpatic. Poate puţin prea sarcastic. 

- Acum ce faci? Mă iei la disecat? Vezi că mă gâdil! 
De fapt, hai să îți explic un lucru, ca să nu mă înţelegi 
greşit! Te rog să vezi la mine ceea ce am dincolo de 
aparenţe. Eu nu sunt sarcastic din răutate sau din infatuare. 
Eu, de fapt, vă respect şi vă apreciez pe toți şefii galactici, 
cu atât mai mult pe voi, Energeticii, care sunteți şefii- 
şefilor. Dar înţelege-mă şi pe mine! Un pământean 
totalmente anonim ajuns pe negândite în sfere de influență 
de neimaginat pentru semenii săi, nu poate fi decât copleşit 
de povara accesului la cunoaştere. Eu folosesc umorul şi 
sarcasmul ca mod de supravieţuire. 

- Sal-Gal, nu trebuie să te scuzi pentru nimic. Noi te 
apreciem foarte mult, şi dacă nu am fi făcut-o, nu te-ai mai 
fi aflat aici. 

- Dacă mă mai lauzi puțin, chiar o să încep să cred că 
merit din plin recompensa voastră şi o să mai cer şi vreun 
bonus. 

- O meriți cu siguranță, dar rămâne de văzut dacă o 
vei şi accepta. 

- Păi dacă o să mă premiaţi cu... onoarea vreunei 
misiuni de sacrificiu, îţi dai seama că o să fac mofturi. 

- Nici vorbă. Dorim să îți oferim, înregistrându-ţi în 
subconştient, un nou mod de a-ţi trăi viața. Noi numim asta 
„Uniunea Vârstelor”. 

- Nu e misiune de sacrificiu, dar parcă miroase a test 
experimental. 

- Nu te îngrijora! Nu experimentăm nimic pe tine. Nu 
ne-am permite aşa ceva. Uniunea Vârstelor este starea 
noastră de spirit, ne caracterizează pe noi, Energeticii. Ea 
corespunde unui anumit nivel de maturitate spirituală. 

Foarte, foarte puţini Materiali ajung să se bucure, doar 
parțial, de o asemenea bogăţie sufletească. 

- Deci îmi daţi din bogăţia voastră spirituală. Dacă e 
pe gratis şi pot să mă răsgândesc dacă nu îmi mai convine, 
de ce să nu primesc? În ce constă, mai concret? 

- Uniunea Vârstelor înseamnă să trăieşti deodată toate 
vârstele parcurse până la momentul prezent. Să te poți 
bucura mereu de stările tuturor vârstelor tale. Înseamnă să 
nu îmbătrâneşti niciodată spiritual şi să îţi găseşti resurse de 
susținere în stările vieţii parcurse, ori de câte ori eşti într-un 
impas şi să te poți transpune virtual în etapa vieții care te 
avantajează cel mai mult pentru a-ţi rezolva problemele. 
Pentru un bătrân, de exemplu, înseamnă să simtă că poate fi 
copil, adolescent, tânăr şi matur în acelaşi timp sau ceea ce 
doreşte el să fie. Pentru oricine, la orice vârstă, înseamnă ca 
fiecare perioadă scursă din viața sa, împlinirea unei vârste, 
să fie un câştig, o adăugare la zestrea vieţii sale, o 
acumulare de bogăţie spirituală şi nu un regret pentru 
trecerea timpului deja trăit. Cu o astfel de stare de spirit nu 
îți mai pare rău că îmbătrâneşti, ci te bucuri că acumulezi 
averea vieţii tale căreia îi poți retrăi întreg farmecul de o 
viață, în fiecare clipă. Nimic nu se pierde din ceea ce ai 
trăit, ci totul se cumulează, se păstrează şi se savurează cu 
bucuria că există în inima ta, acolo de unde nimeni, în 
niciun fel nu îţi poate lua nimic. Viaţa toată, cu satisfacțiile 
trecutului şi cu năzuințele viitorului, savurată în fiecare 
moment al prezentului şi privită ca pe însăşi rațiunea de a 
fi, aşa cum suntem în stare să o percepem, să o şlefuim şi să 
o prețuim. Uniunea Vârstelor înseamnă şi să iei contact cu 
niveluri profunde ale propriei tale spiritualității care să te 

plaseze în alt spectru de rezonanță, mult mai larg, al 
înțelegerii şi interacțiunii cu realitatea universală. 

- Da, recunosc că sună foarte bine. Chiar aş vrea aşa 
ceva de la voi şi vă asigur că vă preţuiesc cadoul mai mult 
decât pe orice altceva de natură materială. 

- Foarte bine. Când vei reveni pe nava ta, vei avea 
totul întipărit în subconştient. 

- Vă mulțumesc! Şi nu te lua după ce am spus eu la 
început! Dacă aveţi probleme ce ţin de mine, puneți-mă la 
treabă! 

- Nu mai este nevoie să ne faci niciun serviciu la 
schimb. Ai făcut deja destule lucruri pentru noi. Ne 
bucurăm că îți place cadoul nostru. Mai fac o precizare — în 
primul rând Hina a dorit asta pentru tine şi noi am fost de 
acord, deci, este mai mult un cadou din partea ei. 

- Lasă că pentru ea, am eu manevrele mele prin care 
să-i mulțumesc. Acum că am adus vorba de probleme. Mi-a 
rămas în cap chestia cu Răul din Univers şi mă simt 
implicat. Cum facem s-o rezolvăm şi pe-asta, că până la 
urmă, vreau nu vreau, parcă văd că tot o să mă lovesc de ea. 

- Stai liniştit! Este ceva ce se va întinde probabil pe 
mai multe milenii, dar, ca să nu rămâi cu impresia că nu se 
face nimic şi să nu îți persiste pericolul în minte, îți spun 
ceva liniştitor, cu caracter foarte general — o informaţie 
despre o acțiune universală în care chiar şi noi avem un rol 
secundar, în cel mai bun caz. Nu îţi pot explica pe înțelesul 
tău cum am dobândit asemenea date, deoarece nu ești 
familiarizat cu modul nostru de a percepe realitatea. Se 
presupune că o ființă duală spirituală, venită de undeva din 
interiorul Universului, se ocupă la nivel macrocosmic de 

rezolvarea problemei în cauză. Dacă va apela vreodată la 
galaxia noastră, nu se ştie, puțin probabil având în vedere 
miliardele de galaxii cunoscute, aflate numai în zona de 
expansiune, noi vom fi pregătiți să îi fim de ajutor. 

- Aha, deci e ceva macro de n-avem noi treabă. Bine, 
m-am liniştit. Dar ce-i cu ființa asta... duală?! E un fel de 
doi în unu’? 

- Este vorba de un Spiritual înzestrat cu două tipuri de 
personalitate care se armonizează reciproc. Şi noi avem 
date vagi, din surse indirecte. Oricum, nu cred că îl vom 
întâlni vreodată. 

- Nu, că nici nu ţin neapărat. Cine ştie cu ce probleme 
nerezolvate mai umblă şi dualul nostru prin Cosmos şi când 
o da de mine, mă ia de odihnit. Hai să trecem la altceva! Ce 
să mai discutăm? 

- Dacă vrei, putem face o călătorie prin mediul nostru 
de existență, desigur, în limitele posibile, pentru a vedea 
mai multe, pentru a discuta şi alte subiecte interesante. 

- Cum să nu vreau! N-oi pricepe eu mare lucru, dar 
cel puţin îmi satisfac curiozitatea. 

Sal-Gal era acum foarte încântat şi îi mulțumi în gând 
Hinei pentru surpriza făcută. 

Amurg îl prinse de o mână şi îl trase afară din cupola 
de lumină. Dincolo de peretele de scântei era o privelişte 
atât de încântătoare pentru Sal, încât el fu nevoit să se 
oprească puțin pentru a se uita în toate direcțiile, mut de 
uimire. 


424 


SĂMÂNȚA RĂULUI 


Revenit pe Pământ, Sal-Gal se bucurase în sfârşit de 
odihna binemeritată. Stătuse câteva zile fără să facă nimic 
deosebit. 

Vizita în Sfera Interzisă fusese mai mult decât 
încântătoare. Îi mulţumise soţiei sale pentru tot. 

Acum, însă, era supărat şi îngrijorat în acelaşi timp. 
Supărat pentu că îl deranjase Hantar cu o convorbire 
realizată prin intermediul diamantului su-eng, iar îngrijorat, 
din cauza a ceea ce îi spusese Preşedintele. 

Umbla prin casă pentru a da de Hina. O găsi în 
sufragerie şi îi făcu semnul stabilit pentru o discuţie secretă. 
Hina se ridică din fotoliu, îl prinse de mână şi merseră 
împreună în camera specială pe care ea o dotase cu 
dispozitiv de ecranare. După ce sferele energo-elastice se 
stabilizară ea întrebă: 

- Ce s-a întâmplat? 

- Draga mea, am vorbit cu Hantar. Mi-a spus că vrea 
să reluăm discuţia despre racolarea unor combatanți 
pământeni pentru nişte forţe de luptă speciale. Nu mi-a spus 
şi de ce are nevoie de ele, dar nici nu părea că ar şti prea 
bine. Ce i-a venit iar? Ştii cumva? O fi bătând din nou 
apropouri la adresa armei transcende? 

- Nu ar avea cum. I-am şters informaţiile despre armă. 
Cred că ştiu despre ce este vorba. Hantar a devenit 
îngrijorat de ceva, dar probabil că încă nu are informaţii 
certe la dispoziţie, iar acum concepe doar nişte măsuri 
preventive. Nu am vrut să îți mai perturb odihna bine 
meritată, dar avem, într-adevăr, o problemă. 

- Aoleu, iar?! Şi atât de repede? N-are omu” timp nici 
să-şi lingă rănile! E grav? 

- Nu chiar. Mai puţin grav decât a fost până acum. 
Pentru mine nu este o surpriză prea mare. Mă aşteptam la 
aşa ceva. 

- Deci?, întrebă el nerăbdător. 

- Nu toate navele Moky au părăsit galaxia. Unele au 
rămas ascunse pentru a se convinge că Agoakaynul 
urmează programul Seminţei Răului. Nu te nelinişti prea 
mult! O rezolvăm noi şi pe asta. 

- Aaaa, să vezi ce le fac! Îi tund cu foarfeca de vie! 

Indignarea lui Sal-Gal ţinu doar câteva secunde, după 
care, văzând-o pe Hina destul de calmă, se linişti şi el. O 
luă în braţe şi începu să se rotească cu ea, creând în cameră 
un vârtej de baloane. Uită de Moky. Jocul sferelor 
fosforescente îi aduse aminte de lumea energetică din care 
tocmai se întorsese. Da, i-ar fi plăcut să fie din nou acolo, 
dar împreună cu Hina. Să se joace amândoi ca nişte copii 
lipsiţi de griji prin ploaia de lumină, să-i fure din când în 
când câte un sărut, ca un adolescent emoţionat de propria 
lui îndrăzneală şi să o iubească cu pasiunea unui tânăr 
înnebunit de frumuseţea ei divină. Apoi să zboare cu ea 
prin Cosmos şi să mediteze împreună la mirabila fremătare 
a stelelor. lar dacă s-ar întâmpla să îl întâlnească pe acel 
Spiritual călător, să-i dea o părticică din dragostea lor, care 
să-l ajute pe acesta să vindece cu ea întregul Univers. 


- sfârşitul părţii a III-a — 

